
MJESTO PREDGOVORA 


Ako uljena svjetiljka gori bez prestanka dan i noć, šta će se 
dogoditi? Ulja će u njoj malo pomalo nestajati, svjetiljka će sve 
slabije i slabije gorjeti, dok se na koncu posve ne ugasi. Da se 
to ne dogodi, moramo u nju od vremena do vremena nadolijevati 
ulja. Istom će tada svijetliti punim sjajem. 

Isto je tako s petrolejkom, Ako želiš da ti se ne ugasi, moraš 
u nju nadolijevati petroleuma. Sjećam se dobro iz svoga djetinj- 
stva, kad su na banjalučkim ulicama gorjeli po noći fenjeri — 


tako smo zvali petrolejke — jedan je čovjek s kantom u ruci i 
ljestvama preko ramena išao svakog jutra od fenjera do fenjera 
i nalijevao u njih petroleja. Mi smo ga zvali fenjerdžija. — Na 


tog fenjerdžiju mislio sam često puta, dok sam pisao ovu knji- 
žicu. Evo zašto. 


Duh sveti uči nas na svakoj stranici sv. Pisma, da ima jedna 
nebeska svjetiljka, ili ako hoćete fenjer, koji obasjava sve putove 
i staze našeg zemaljskog i vječnog života, a to je sveta vjera. 
Ova nebeska svjetiljka mora gorjeti u duši svakog čovjeka, ako 
želi da se spasi, jer Sin Božji veli: »Tko ne vjeruje, već je osuđen« 
(Iv 3, 18). A na drugom mjestu ovako opominje svakoga od nas: 
»Pazi da svjetlost, koja je u tebi, ne postane tama!« (Lk 11, 35). 
Ali da nam se ova Božja svjetiljka, bez koje nema spasenja, ni- 
kad ne utrne, moramo i u nju bez prestanka nadolijevati... 


, Sigurno pitate: A šta treba nadolijevati? Na ovo nam pita 
nje odgovara prorok David, koji pun Duha svetoga kliče: »Riječ 
je tvoja Gospodine, svjetlost na mojim putovimal« (Ps 118, 105). 
Dakle ta nebeska svjetiljka, koju zovemo vjerom, hrani se Božjim 
riječima i njegovom naukom. 


Stoga je pisac ove knjižice nastojao, da na svakoj stranici 
knjige izvađi koju riječ Gospodnju iz Božje riznice sv. Pisma 
i ulije u kršćanske duše — odatle i naslov ovoj knjizi. Pri tom 


še je bez prestanka molio Bogu za sebe i za sve čitatelje, vapi- 
jući s apostolima i sa sv. Crkvom: 


»Gospodine, umnoži nam vjerul« (Lk 17, 5) 
Daj da naša vjera sve to življe sja, 
Da se uzdam u Te, da Te ljubim ja! 








SVEZAK 








li 
Godina vjere je prošla. Ali nije prošla opasnost, jer đavo je 
nastavio svoju paklenu rabotu. Stoga i mi moramo nastaviti s 


poniznom molitvom, da Bog učvrsti sv. vjeru u našim srcima i u 
srcima naše djece. 

ON TO NE RAZUMIJE! 


Jednog sam dana posjetio svoga starog prijatelja penzionera. 
Čovjek svestrano obrazovan i praktičan katolik. Bilo je to baš u 
vrijeme, kad je u liturgiji uveden hrvatski jezik, i razgovor se 
povede baš o tome. Pretresli smo sve dijelove sv. mise i stavljali 
svoje opaske. Dođosmo tako i do prefacije, u kojoj se slavi presv. 
Trojstvo ovim zanosnim riječima: U istinu je dostojno i pravedno, 
pravo i spasonosno, da vazda i svagdje zahvaljujemo tebi, Gospo- 
dine, sveti Oče, svemogući vječni Bože! Ti si s jedinorođenim Si- 
nom svojim i s Duhom svetim jedan Bog jedan Gospodin... 

— Da ti pravo kažem, prekide me on u čitanju, ja toga ni- 
kako ne razumijem. Jedan Bog i u njemu tri osobe! To mi ne ide 
u glavu... 

Šta ćemo odgovoriti tome gospodinu? Ništa drugo nego: točno, 
iako je! Mi toga ne razumijemo i nećemo nikada razumjeti, dok 
smo živi ovdje na zemlji. Ali isto tako ne shvaćamo ni Božje vje- 
čnosti — ni njegova sveznanja — svemogućnosti — providnosti 
i ostalih dubokih tajna koje se kriju u Bogu. Ali tako to i mora 
biti, jer evo šta veli Mudrac u sv. Pismu: Mi jedva razumijemo 
ono što je na zemlji, i s mukom shvaćamo što stoji otvoreno pred 
nama. Pa tko onda može razumjeti ono što je na nebu« i što se 
krije u dubljinama Božjega bića!\ Da nam ove riječi budu jasni- 
je, okrenimo se malo oko sebe. 

U prirodi oko nas krije se na milijune i milijarde tajna, ko- 
jih čovjek ne razumije i neće nikad razumjeti. Evo na primjer: 
mi gledamo od pamtivijeka, kako pčela gradi svoje saće i puni ga 
slatkim medom. A da li itko razumije, kako to ona radi? Nitko! 

Slavni francuski učenjak Reaumir (f 1757) proučavao je dugo 
vremena pčele, i dokazao da je za izradu njihova saća potreban 
dugačak i zamršen račun više matematike, A eto, pčela koja ne 

zna ni »jedanput jedan« a kamo li višu matematiku, izrađuje to 
saće s najvećom lakoćom i kao od šale! Kako to ona radi, ra 
reg som ni onaj najveći učenjak. To ostaje za nas du- 
Da navedemo još jednu takvu zagonetku. Prije ped 
dina uzeli su ljudi dvadesetak golubova iz ednos E obja = 
Belgiji, pa ih u zatvorenom vagonu otpremili čak u jedno mjesto 
blizu Madrida. To je daljina oko 1500 kilometara. Tude su ih dr- 
žali u krletkama dugo vremena. Onda su ih pustili na slobodu 
Pa što se dogodilo? Golubovi su već iza nekoliko sati bili na 
onom istom mjestu, odakle su ih uzeli. 
Kako su pogodili taj put? Zašto nisu okrenuli, recimo k na- 


ma u Hrvatsku, ili u Grčku — Malu Azij ij 
, u ju — Rusiju — Engle- 
sku — Francusku, nego baš u onaj svoj stari golubinjak u Bel. 


giji? T o je man: razum tajna sa sedam pečata! A takovih tajna 
puna je priroda oko nas, i mogli bismo o tome iti j 
prešis g govoriti bez kraja 
Pa dobro! Ako je naša pamet tako plitka, da ne razumije čud- 
novatih sila, koje se kriju u sitnoj pčeli, malom golubu i mili- 
rio drugih: stvorenja, što ih gledamo svojim očima ovdje na 
EK ji, kako bi onda mogli razumjeti neizmjernog Boga Stvorite- 
jai duboke tajne, koje se kriju u njegovu biću! Jasno je kao sun- 
ce, fi dom . nećemo nikada shvatiti ni razumjeti. 
oga padnimo na koljena i u najdubljoj poniznosti z i 
: avapimo 
sa sv. Pavlom: o dubino bogatstva, mudrosti i znanja Božjega! 
Kako su nedokučivi i neistraživi njegovi putovi! Jer tko je razumio 
misao Gospodnju? Sve je od njega i po njemu i u njemu! Nje- 
mu slava u vijeke] 2 m še / 








PRED HOTELSKOM SOBOM 


Bilo je to u jednom našem velikom gradu. Pošto sam morao 
tude proboraviti dva dana, odsjeo sam u jednom od najboljih 
hotela. Kad sam došao pred svoju sobu, ugledam nekoliko go- 
spođa, poredanih u repu pred susjednom sobom. Sve su bile ne- 
kako ozbiljne i zamišljene. Malo kasnije vidio sam, kako jedna 
po jedna ulazi u onu sobu, kao što se ulazi u liječnikovu ordi- 
naciju. I tako su se redale skoro cijeli dan. ' 1 

To me je zainteresiralo i upitam portira, tko je u onoj sobi 
i šta rade one gospođe. On mi sa smiješkom odgovori, da je on- 
dje odsjela jedna Turkinja iz Carigrada, koja gata u dlan i baca 
karte... Sutra se je ta procesija pred sobom nastavila. mo 

Ova me je stvar vrlo iznenadila. Bože moj, zar su ljudi i da- 
nas tako praznovjerni, da u repu čekaju pred sobom ' jedne vra- 
čarice! — Međutim ako pročitamo izvještaje ljudi, koji prate tu 
stvar, vidjet ćemo, da je tako po cijelom svijetu, osobito u veli- 
kim svjetskim centrima: Parizu, Londonu, Berlinu, Newyorku... 
Tako na primjer čitamo, da u samom Chikagu ima preko 2000 
raznih vračarica, a u drugim gradovima još više. Na te gatarice 
potroše građani USA preko 200 milijuna dolara godišnje. 

A policija, koja prati kretanje građana, izvješćuje nas, da 
među mušterijama tih vračarica ima i sveučilišnih profesora i 
bankovnih direktora i senatora i državnih odvjetnika, a da ne go- 
vorimo o damama iz najviših krugova. Dakle danas cvati prazno- 
vjerje kao nikad prije! 

Kad čovjek pročita sve te podatke, snebiva se od čuda. Pa 
je li moguće, da ljudi ponosnog 20. vijeka, vijeka atoma i astro- 
nautike, vjeruju u takove budalaštine! — Pa ipak ne treba se to- 
me puno čuditi, nego baš obratno: posve je prirodno da su ljudi 
baš u naše vrijeme toliko praznovjerni. Evo zašto: Mi gledamo 


14 


15 


na svoje oči, kako moderni čovjek sve više odbacuje vjeru u 
Boga. A davno su rekli sveci Božji: što više nestaje vjere, sve će 
se više širiti praznovjerje. Ili kako to drugi duhovito rekoše: »Ako 
čovjek istjera vjeru kroz vrata, ušuljat će mu se praznovjerje kroz 
prozor!« — Da je zaista tako, pokazat ćemo jednom usporedbom. 

Ljudsko tijelo ne može živjeti bez vode. I ako žednu čovjeku 
ne dadnete vode, on će se napiti bilo kakvog gada, jer mu svaka 
žilica čezne za vodom. Tako na primjer, kad čitamo u povijesnim 
knjigama, šta su sve pili ljudi, opkoljeni u kojoj tvrđavi, dođe 
čovjeku da povraća. 1 

Tako je to s tijelom. A nešto je slično i s ljudskom dušom. 
I nju mori neugasiva žeđa, ne za vodom, nego za Bogom! To će 
nam biti jasno, ako bacimo samo jedan pogled na ljudsko srce 
i njegove iskonske želje. 

Naime svaki čovjek, bez iznimke, čezne svim srcem i svakom 
žilicom svoga srca za potpunom i trajnom srećom. Ali mu te sreće 
ne može dati ni jedno stvorenje ovdje na zemlji, ni sva stvorenja 
zajedno. Zato pjeva Porin svojoj Zorki u operi Lisinskoga: »Ah 
na zemlji nema raja!« Odakle to dolazi? Dolazi odatle, što čovjek 


.nije stvoren za ovu zemlju, nego za Boga. Od njega je sve stvoreno, 


veli sv. Pismo: a mi za njega.2 I stoga jedino u njemu možemo 
naći svoju pravu i potpunu sreću. 

Eto, zato je svako ljudsko srce — makar i nesvjesno — 
upravo žedno Boga, koji je Vrelo života. % I stoga pravednik ovako 
kliče: Kao što jelen čezne za izvor-vođdom, tako moja duša čezne 
za tobom! Duša je moja žedna Boga, Boga živoga! 4 

I sada, ako čovjeku oduzmemo vjeru u Boga, on će se — 
kao i oni ljudi opkoljeni u tvrđavi — napiti bilo kakvog gada. 
Tražit će Boga, bez kojega ne može biti sretan, u kojekakvim ča- 
rolijama i coprijama, u bacanju karata, u talogu od kave, u fi- 
gurama od rastopljena olova itd. Ali Ga tude neće naći, nego sa- 
mo prevaru, laž i razočaranje. Zato se Gospodin Bog ovako tuži 
u sv. Pismu: Ostaviše mene, izvor žive vođe, pa si iskopaše ras- 
Pucane čatrnje, koje ne mogu vođe zadržati!5 Eto dakle zašto 
se baš u naše vrijeme toliko širi praznovjerje. Zato, jer je osla- 
bila vjera. 

Na koncu pogledajmo, koliko se čovjek ponizuje tim prazno- 
vjerjem. Danas se ljudi ponose modernom znanošću, i to punim 
pravom! Ali mnogi od njih, tobože u ime te znanosti, viču na sve 
strane, da ni u što ne vjeruju, ni u Boga, ni u vraga i nekakav 
život vječni! Jer znanost je dokazala, da su sve to bajke i priče 

za djecu! 4.. sad stvar malo bolje provjerimo, kao oni policajci 
u USA, vidjet ćemo, da ti ljudi i te kako vjeruju. Ali ne u Boga 
Oca svemogućega, nego u kojekakve hamajlije, tablanete, crnu 
kavu ili konjsku potkovu, koju su čvrsto prikovali na svoj kućni 
prag ili na auto, da im mjesto Boga donese sreću! Koliko poni- 
ženje! 

Mi se nećemo toliko poniziti, nego ćemo. sve svoje pouzdanje 
staviti u Oca nebeskog i zavapiti s prorokom: Ljubim te Bože, 
zaštito moja — tvrđavo moja -- spasitelju moj — Bože moj! 
U tebe se uzdam! # 








-_ 





DIVNOJ DAKLE TAJNI OVOJ! 


Mi čvrsto vjerujemo, da se u svakoj sv. misi pretvara kruh 
u tijelo Isusovo, i vino u njegovu krv. Zato Crkva na tjelovsku 
svetkovinu ovako pjeva: 


Nauke nam svete glas: 
Kruh u tijelo pretvara se, 
Vino u krv Gospodnju. 


A odakle nam taj nauk? Zašto mi to vjerujemo? Neka nam 
na to pitanje odgovori jedan svetac. — U životopisu sv. Ljudevita, 
francuskog kralja (f£ 1270) čitamo ovu zgodu. 


U jednoj pariškoj crkvi bio je jednog dana izložen presv. Ol- 
tarski Sakramenat. Crkva je bila puna vjernika. Najednom su svi 
ugledali u sv. Hostiji Maloga Isusa, okružena nebeskim sjajem. 
Glas o tome brzo je pukao po cijelom Parizu, i ljudi su u masama 
letjeli u onu crkvu, da vide to veliko čudo, Pozvali su i kralja, da 
dođe i vidi. Ali svetac im je odgovorio: 


— Meni ne treba tamo ići, jer ja tako čvrsto vjerujem, da 
se Isus nalazi u presv. Sakramentu, kao da ga gledam tjelesnim 
očima. Dapače još čvršće, jer oko me može prevariti, a Sin Božji 
nikada! On je na Zadnjoj večeri rekao nad onim kruhom i vinom: 
Ovo je tijelo moje — ovo je krv moja. A to isto govori po svome 
svećeniku u svakoj sv. misi. Pa ako Sin Božji veli, da je to njego- 
vo tijelo, onda mora tako biti, makar cijeli svijet i sva moja sje- 
tila drugačije govorila, jer njegova riječ stoji čvršće od neba i od 
zemlje. 


Naravski, mi nećemo nikada ovdje na zemlji dokučiti, kako 
to biva, jer to je duboka Božja tajna, koja nadilazi svaki ljudski 
razum. Zato Crkva ovako pjeva: 

Ne shvaćamo, ne gledamo, 
Al po živoj vjeri znamo, 
Što se čudom zbiva tu. ' 

Mi ćemo ipak pokušati, da tu Tajnu bar donekle približimo 
našem razumu i našoj pameti. — Ako mi samo malo pogledamo 
prirodu oko sebe, vidjet ćemo na svakom koraku, kako se jedna 
stvar pretvara u drugu. Evo na primjer: Pčela srče iz cvijeća 
nektar i uzima pelud, pa to u maloj tvornici svoga tijela pretvara 
u vosak, od kojeg izrađuje saće, i slatki med, kojim puni to saće. 

Ili uzmimo koje bilo stablo, recimo kajsiju, marelicu. Ta voć- 
ka svojim korijenjem siše razne sokove iz zemlje, pa ih pretvara 
najprije u prekrasno cvijeće, kojim u proljeće kiti svoju krošnju, 
a onda u slatke rumene plodove, koje beremo u jesen. — Ili po- 
gledajmo koju bilo pticu, recimo kvočku. Ona toplinom svoga ti- 
jela pretvara jaje u malo, živo pile. 

Osim toga, mi svaki dan na svoje oči gledamo, kako se kruh 
pretvara u tijelo i krv. Naime čovjek jede kruh, a stomak pre- 
tvara taj kruh u njegovo tijelo i krv. ' 

Mogli bismo s ovakovim primjerima nastaviti bez kraja i kon- 
ca jer, kako smo rekli, mi na svakom koraku gledamo, kako se 
jedna stvar pretvara u drugu. Nego možda će sada netko ovako 
prigovoriti: »Ali sve to biva po prirodnim zakonima«. Točno, tako 
je! Po prirodnim zakonima. Ali mi odmah pitamo: Tko je posta- 
vio te zakone, i tko im je gospodar? Naravski Gospodin Bog 
i nitko drugi! 

Pa dobro! Ako može pčela pretvoriti nektar u med, a voćka 
zemljine sokove u rumene plodove — ako može kvočka pretvoriti 
jaje u pile, a stomak hranu u naše tijelo i krv — zar ćemo onda 
reći, da Sin Božji ne može, mimo prirodnih zakona i bez njih, 
kadgod to hoće pretvoriti kruh u svoje tijelo, i vino u svoju krv? 
Jasno je kao sunce, da on to može kadgod hoće! A da on to za 
ista i čini, jamči nam njegova božanska riječ. 

Stoga oživimo svoju vjeru i padnimo na koljena, pa u najdu- 
bljoj poniznosti zavapimo sa sv. Crkvom: 


Divnoj dakle Tajni ovoj 
Klanjajmo se smjerno mi! 
Vjera duši čovjekovoj 
Nek spoznanje dopuni! 





SVE JE TO ZNANOST RASKRINKALA! 


Da Bog može učiniti čudo, jasno je samo po sebi. Jer on 
je gospodar prirodnih zakona, pa može uvijek kadgod hoće, ra- 
diti mimo tih zakona i proti njima. Ali ako danas pred ljudima 
spomenete koje čudo iz evanđelja ili Lurda i Fatime, mnogi će se 
i mnogi grohotom nasmijati i prezirno odmahnuti rukom. A kad 
ih pitamo, zašto ne vjeruju, odgovaraju po prilici ovako: 

Popovi su mogli u srednjem vijeku zaglupljivati narod ne- 


kakvim čudesima. Ljudi su im vjerovali, jer su bili od reda ne- 


pismeni i neprosvijećeni. Ali danas je vijek prosvjete i škole, vi- 
jek elektrike i pare, radija, rčntgena, atomske energije...! Da- 
našnja je znanost sva ta vaša čudesa raskrinkala i dokazala, da 
su sve to samo prirodne pojave i ništa drugo. Stoga moderni čov- 
jek ne vjeruje u čudesa. Ne može danas nitko podvaliti narodu 
rog za svijeću! 

Dakle ljudi su postali oholi radi svojih škola i prosvjete, pa 
vele, da čudo ne može ni Bog učiniti. A ne vide siromasi, kako 
je čovjek sićušan, pa uza svu svoju visoku znanost ne razumije 
skoro ništa ili vrlo malo. Evo o tome najprije jedne poznate zgo- 
de iz života slavnog Dominikanca Lacordaire-a (+ 1861). 

Na jednom putovanju svrati se on u gostionu da ruča. Za vri- 
jeme objeda poče neki gospodin — po izgledu školovan čovjek — 
zabadati u vjeru. Lacordaire je šutio, premda je znao, da se to 
odnosi na njegovu adresu. Ali kad je nepoznati gospodin počeo 
trabunjati o modernoj znanosti, koja je skinula zastor sa svih 
tih misterija i tobožnjih čudesa, umiješa se i Lacordaire. Gospo- 
din je upravo jeo jaja pržena na masti, dakle kajganu, kako mi u 
Bosni zovemo to jelo. 


— Vi sigurno ne znate, kako se pravi kajgana, dobaci mu 
Lacordaire. 

— Znam, odgovori gospodin. Stavi se na tavu mast i u nju 
se izlije nekoliko jaja. 

— Tako je, potvrdi Lacordaire. A sad mi recite, šta bude od 
masti, kad se ugrije na tavi? 

— Rastopi se. 

— A jaja? 

— Kod njih je obratno, stvrdnu se. 

— A zašto se na istoj vatri mast topi, a jaja postaju sve tvr 
đa? Da li vi to razumijete? X 

Gospodin nije znao ništa odgovoriti. Nato cijela dvorana pra- 
sne u smijeh. — Dakle, završi Lacordaire, mi ne razumijemo ni 
obične kajgane, a kako bi onda mogli razumjeti i rastumačiti ču- 
desna djela Božja! 

U ovim riječima slavnog Dominikanca krije se velika istina. 
Jer mi uza svu našu znanost, kojom se toliko poncsimo, ne zna- 
mo odgovoriti na osnovna pitanja o prirodi i njezinim silama. 
Evo šta o tom veli u jednom interviju-u koncem godine 1967. uče- 
njak svjetskog glasa Dr. Vatroslav Lopašić, profesor fizike na za 
grebačkom sveučilištu i direktor Instituta za atomska istraživanja 
u Zagrebu: »Fizičar, veli on, principijelno ne pita, zašto kamen 
pada, nego se zadovoljava da riješi, kako kamen pada. Zašto 
pada, na to ni danas fizičar ne zna odgovoriti«. 

Dakle taj učenjak veli, da znanost ne zna odgovoriti na ono 
temeljno pitanje, zašto kamen pada, i kakva je to sila, koja ga 
vuče k zemlji. Fizika je dala toj sili ime »teža«, ali u čemu stoji 
ta sila, na to znanost ne zna odgovoriti. Isto tako ne zna odgovo- 
riti na pitanja: šta je svjetlost, šta je elektriciteta, šta su radio- 
valovi, šta je život, u čemu stoji atomska energija, šta je sila 
*kohezije... i tisuće drugih tajanstvenih sila u prirodi. Na sva ta 
pitanja jedni odgovaraju ovako, drugi onako, danas ovo, sutra 
ono. A rezultat je svega: ne znamo! 

Stoga naš učenjak Lopašić ovako završava: »Fizičari ispituju, 
kako se događa ovo, kako ono. Onda se iz tih mnogih KAKO mo- 
že odgovoriti na koje manje ZAŠTO. Ali onaj pravi ZAŠTO mi ne 
znamo«. 

Stoga se i moderni čovjek, bio on ne znam kako učen, mora 
duboko poniziti pred Gospodinom Bogom. Jer ako njegova zna- 
nost ne zna pravog odgovora na ona osnovna pitanja o svagdanjim 
prirodnim pojavama, kako bi onda mogla razumjeti i rastumačiti 
čudesna djela Božja, što ih On od vremena do vremena čini u 
svojoj Crkvi i po svojim svecima! Zato ostaje dovijeka istinita 
ona riječ sv. Pisma: On čini velika djela, koja mi ne razumijemo. ! 











NEMOJ BITI KOKOŠ! 


Spasitelj nas bez prestanka opominje u sv. evanđelju, da 
ne tražimo ljudske hvale, kad učinimo koje dobro djelo, nego da 
sve činimo iz ljubavi prema Bogu, i sakrivamo svoja dobra djela 
pred ljudima. 

A zašto je potrebno to skrivanje? Sveci se Božji služe raznim 
usporedbama, da nam tu istinu zorno stave pred oči. Evo na pri- 
mjer šta kaže sv. Ivan Zlatousti. Ako ti u čašu vina spustiš kap 
žuči, ta će kap odmah pokvariti i zagorčiti sve vino, makar ono 
bilo ne znam kako dobro, I više ga nitko ne će okusiti. Tako je 
i s dobrim djelima, nastavlja svetac. Ako ti tražiš, da te ljudi po- 
hvale radi tvoje pobožnosti, radi tvojih postova, milostinje i dru- 
gih dobrih djela — dakle ako se u tvoja dobra djela uvuče oho- 
lost i taština, ta će taština, poput one kapi žuči, odmah sve po- 
kvariti i zagorčiti. Tvoja dobra djela u isti čas gube svaku vrijed. 
nost pred licem Božjim. Nisu mu više draga i ugodna, nego gor- 
ka kao ono žučljivo vino. I on će ih, kako veli sv. Pismo, isplju- 
vati iz svojih ustat makar ta djela, sama po sebi, bila ne znam 
kako dobra. 


A evo šta veli sv. Terezija Avilska, Ako u kojem crkvenom 
zboru pjeva, recimo dvadesetak najljepših glasova, sve jedan bo- 
lji od drugoga, mi zadivljeni slušamo to skladno pjevanje. Ali ako 
samo jedan glas u tom zboru pjeva krivo, ili što se ono kaže, 
reve u stranu, odmah je propalo cijelo pjevanje. Mi ga ne može- 
mo slušati, jer nam para uši. Isto je tako i s dobrim djelima, 
Završava sv. Terezija. Mogu ta djela biti ne znam kako dobra, 
ali ako se u njih ušulja oholost i taština — to je onaj krivi glas, 
koji reve u stranu! — odmah ta djela gube vrijednost pred Go- 
spodinom. On se ne će na njih ni osvrnuti, jer mu paraju uši kao 
ono neskladno pjevanje. 

Eto šta radi taština, koja u dobrim djelima traži ljudsku 
hvalu. Oduzima svaku vrijednost tim djelima. Ovo najbolje zna 
naš božanski Spasitelj. Stoga nas ovako opominje: Pazite, da ne 
vršite svoje pravednosti pred ljudima, da vas oni vide — i pohva- 
le! — Jer u tom slučaju ne ćete primiti plaće od svoga nebeskoga 
'Oca.? Dakle kad đijeliš milostinju, neka ne zna tvoja ljevica, 
šta ti rađi desnica, da tvoja milostinja ostane u tajnosti. I tvoj 
otac koji gleda u tajnosti, naplatit će ti.% I kađ postite, nemojte 
simulirati da ste žalosni poput licumjera, koji naprave tužno 
lice, da ljudi opaze kako oni poste! Nego kad postiš, umij svoje 
lice, da ljudi ne vide gdje postiš. I tvoj Otac, koji gleda u taj- 
nosti, naplatit će ti.“ : 

A za sve licumjere, koji čine dobra djela zato, da ih ljudi 
vide i pohvale, veli Isus: Zaista vam kažem, primili su svoju 
plaću! 5 Oni su tražili ljudsku hvalu. To su dobili i više nikakve 
plaće ne mogu očekivati od dragog Boga. 

Ove su riječi Isusove jasne svakom djetetu, veli sv. Vinko 
Fererski, i ovako nastavlja: Stoga nemoj biti kao kokoš! Kad 
kokoš snese jaje, odmah to rastelali cijelom svijetu, neka svi 
znaju, da je ona snijela jaje! I ljudi dođu, pa joj ga ukradu. 
Tako će biti i s tvojim dobrim djelima, ako ih ne sakriješ od 
ljudskih pogleda, nego digneš na veliko zvono, i tražiš da te 
ljudi pohvale. Doći će đavo i jednostavno ukrasti tvoja dobra 
djela, da bez njih dođeš na sud Božji. 





OBRATIO GA PRST 


Katolički pisac Ludvig Mehler pripovijeda nam u svome ka- 
tekizmu ovu zanimljivu zgodu. Bilo je to u francuskom gradu 
Lionu, u vrijeme kad je taj grad bio sto po sto katolički, i svi gra- 
đani bez razlike išli u crkvu. Ipak među njima bio je i jedan 
bezbožac, koji je doduše odgojen kršćanski, ali je davno okrenuo 
leđa Bogu i njegovoj Crkvi. 


Jednog jutra išao on nekuda za svojim poslom. Najednom 
ugleda svećenika, koji je ogrnut crkvenim plaštem nosio Spasite- 
lja bolesniku. Za njim je išlo nekoliko pobožnih muževa i žena 
s upaljenim svijećama u ruci. Kad je to bezvjerac vidio, postade 
mu neugodno. Da se ne pokloni Spasitelju, bilo ga je stid pred 
građanima, jer su svi oko njega padali na koljena. A da klekne 
pred Isusom, nije mu dalo njegovo fanatično bezvjerstvo. 


Stoga brzo šmugne u drugu ulicu. Ali iza nekoliko časaka 
skrene i svećenik tamo. Kad je to bezbožac opazio, brzo promi- 
jeni pravac i pređe u jednu pokrajnu uličicu. Ali svećenik za 
njim! I tako je bježao pred Spasiteljem iz ulice u ulicu, a sveće- 
nik u stopu za njim... Na koncu uleti u jednu kućnu kapiju, 
da se tude sakrije — a svećenik s pratnjom ravno u istu kapiju, 
jer je baš u toj kući bio bolesnik. Sada nije bilo kud ni kamo! 
Bezvjerac klekne i pokloni se Spasitelju, naravski samo zato, da 
se o njemu ne priča po gradu kao o bijeloj vrani. 


Ali u taj čas šapne mu nešto u duši, možda je to bio glas 
njegova anđela čuvara: »Pogledaj čovječe, kako Krist strpljivo 
ide za tobom, ne bi li te dostigao i spasio! Zar ne vidiš, kako te 
upravo progoni svojom ljubavlju i milosrđem!« I čovjek se sjeti 
Isusove prispodobe o Dobrom Pastiru — a to je on sam! — koji 
ne može mirovati, kad mu se jedna ovca izgubi. Nego ide za 

njom i traži je bez prestanka, dok je ne nađe. I kad je nađe, veli 
sv. evanđelje, uprti je, pun veselja, na svoja ramena. 1 

Ta ljubav Dobrog Pastra tako ga je ganula, da se je svim 
srcem obratio Bogu. Već sutradan otišao je na ispovijed i pripo- 
vijedao svećeniku, kako ga je Spasitelj ulovio u jednoj kapiji. 

Zato sveci Božji s pravom vele, da je Krist »Božanski Lovac« 
koji sa sobom uvijek nosi luk i strijele, da na svakom mjestu i u 
svako doba lovi i spasava duše. Tako je prilikom jedne gozbe 
ulovio grešnicu Magdalenu — kod jednog bunara ženu Samari- 
tanku — na bolesničkom krevetu sv. Ignacija Lojolskog — kraj 
mrtvog tijela kraljice Izabele sv. Franju Borgiju — a na križu je 
u zadnji čas ulovio skrušenog razbojnika, i ponio ga kao svoj 
plijen u nebo. 

Kojiput služi se gromom i strijelom kao kod sv. Pavla, a 
kojiput dosta mu je samo jedna riječ: Hajde za mnom!2 kao kod 
sv. Mateja apostola. A često se služi neznatnim, tobože slučajnim 
situacijama, da obrati i spasi kojeg grešnika. Evo na primjer, 
kako je ulovio jednu dušu kažiprstom svoga svećenika. 

Poznavao sam starijeg gospodina, koji je u svemu bio uzoran 
kršćanin. Ali u mlađim godinama nije bilo tako. Evo, šta mi on 
sam o tome pripovijeda: 


— Ti znaš, veli mi on, da sam uvijek vjerovao u Boga i išao 
kako-tako u crkvu. Ali uza sve to bio sam veliki psovač, jer sam 
odrastao u mjestu, gdje se mnogo psuje. Tako je bilo sve do prije 
nekoliko godina. Onda jedne korizme dođe u naš grad misionar. 
Išao sam na sve njegove propovijedi. Jednog dana, dobro se sje- 
ćam, bio je to petak prije gluhe nedjelje, propovijedao je o psovci. 
Ja sam slušao mnogo takovih propovijedi, ali se nisam popravljao. 
Međutim ovajput je bilo drukčije. Svećenik je govorio o tome, 
kako se u hrvatskom narodu strašno psuje. Zato će nas Bog ka- 
zniti, ako se ne popravimo. U jednom momentu uzvikne svećenik: 
»Možda i ti psuješ dragog Boga i sve što je Bogu milo!« pa zavit- 
la rukama po zraku i kažiprstom upre ravno na mene... Ja znam, 
nastavlja moj prijatelj, da je to bilo slučajno, ali kod Boga nema 
slučaja. U taj čas nešto mi šapne u srcu: Pogledaj! Sam Bog upire 
prstom svoga svećenika u tebe i opominje te, možda zadnjiput, 
da se već jednom popraviš, ako želiš da se spasiš. Mene je ovaj 
tajinstveni glas, ili bolje kažiprst onog svećenika, pogodio kao 
strijela u srce. Ja sam poslušao taj glas i od onda, Bogu hvala ne 
psujem, a i sve drugo krenulo je na bolje. 

Na koncu ispitajmo malo svoju savjest. Sigurno si i ti če- 
sto puta u životu čuo onaj tajinstveni glas milosti Božje u svom 
srcu. Možda je to bilo prigodom kojeg sprovoda — ili vjenčanja 
— ili krštenja tvoga djeteta — ili prve pričesti djece... Pa jesi 
li poslušao taj glas Dobrog Pastira, ili si možda začepio oba uha, 
da ga ne čuješ? — Zato moramo dobro paziti, da i nama ne do- 
vikne Gospodin Bog one riječi sv. Pisma: Zvao sam, a vi se niste 
odazvali, pružio sam ruku, a nitko je nije prihvatio. Zato ću i ja 
biti gluh, kad vas stigne nevolja. Tada će me zvati, ali se ja neću 
odazvati, tražit će me, ali me neće biti! 3 








SAKRIO SE IZA TATE 


Sv. Pismo često govori o đavlu, o njegovoj jakosti i taktici, 
o njegovim napastima i paklenskoj mržnji, kojom progoni čovje- 
ka i nastoji da ga upropasti. Zato nas Duh sveti ovako opominje: 
Budite trijezni i ne spavajte! Jer vaš neprijatelj đavao obilazi 
okolo kao lav i traži, koga da proždre.1 Mi ćemo u vezi s tim 
postaviti samo jedno pitanje: Zašto Bog dopušta đavlu, da nas 
napastuje? Na ovo pitanje odgovaraju sveci Božji u jedan glas: 
»Bog pripušta te đavolske napasti, da nas što jače priveže uza se«. 
I služe se raznim usporedbama, da nam tu istinu jasno stave 
pred oči. 

Pogledajte, vele oni, kvočku i piliće. Pilići se drže kvočke, ve- 
selo skakuću oko nje i pijuču. Ali u času pogibelji, kad se pojavi 
jastreb, svi pilići odmah, kao po komandi, polete kvočki da se 
sakriju pod njezinim krilima. — Tako je i s nama, nastavljaju 
sveci Božji. Naš Spasitelj kaže u sv. evanđelju, da je i on takova 
kvočka, a mi njegovi slabi pilići. Pa šta ćemo raditi, kad se po- 
javi ona paklena zvijer, da nas zavede na grijeh i upropasti? Ne 
preostaje nam ništa drugo, nego da i mi, poput onih pilića, brže 
bolje poletimo k Spasitelju i sakrijemo se pod njegova svemoguća 
krila. To je radio već prorok David, pa ovako u svome psalmu: 
K tebi bježim Gospođine!? — Ti me čuvaj i sakrij u sjeni svojih 
krila! 

Ili uzmimo pastira i njegovo stado. Ovce su veoma privržene 
svome pastiru, i ne miču se daleko od njega. A u času nesreće, 
kada vuk navali na stado, sve ovce polete odmah k pastiru i čvr- 
sto se zbiju oko njega, da ih on obrani svojom pastirskom tolja- 
gom. — Nešto je slično i s nama. Spasitelj kaže u sv. evanđelju, 
da je on Dobri Pastir4 a mi njegove ovce. Pa kad onaj pakleni 
vuk navali na nas raznim napastima, šta ćemo drugo raditi, nego 

poletjeti u naručaj k svome božanskom Pastiru, da nas on obrani 
i spasi. Dok smo u njegovu naručaju, ne može nam sotona ništa, 
Zato i kliče prorok David: Ja se ne bojim zla, jer me tješi tvoja 
pastirska toljaga. 5 

A sada evo jednog prizora, što ga svaki dan možemo gledati 
na svoje oči. — Dulje: sam vremena stanovao u zagrebačkom nad- 
biskupskom dvoru. Po hodnicima toga dvora postavljeni su stari, 
dotrajali kipovi iz raznih crkava. Jednog dana poslije podne po- 
sjeti me moj prijatelj sa sinčićem, dječakom od svojih 5 godina. 
Kad su pošli od mene, već se je smrkavalo. Ja sam ih ispratio 
do kućnih vrata. A na hodniku, u onoj polutami, izgledali su oni 
kipovi kao kakve sablasti. Kad je to mali vidio, brzo je preletio 
na drugu stranu svoga tate i sakrio se iza njega. 

Ovaj mali sa svom drugom djecom daje nam lekciju. Sveta 
nas vjera uči, da je dragi Bog naš nebeski Otac svemogući, a mi 
njegova nejaka djeca. Pa kad nasrne na nas onaj pakleni lav, šta 
je prirodnije, nego da se sakrijemo iza toga nebeskoga Oca, i još 
ga čvršće prihvatimo za ruku. A on se kune u sv. Pismu, da će nas 
obraniti od toga paklenog lava i ovako dovikuje svakom praved- 
niku, koji se uzda u njega: Jer si Svevišnjega uzeo sebi za utočište, 
neće te nikada zlo zadesiti! Hodat ćeš po zmijama ljuticama i zga- 
zit ćeš lava i zmaja! * 

Eto dakle, zašto Bog dopušta đavlu, da nas napastuje. Hoće 
Bog da nas strah od te paklene zvijeri goni k Isusu, koji je naš 
jedini Put, Istina i Život." Stoga u teškim časovima napasti ne 
čekajmo, nego odmah poletimo k Isusu i zavapimo s prorokom: 
Ti si Gospodine moja tvrđava, u koju se sakrivam! Ja zazvah Go- 
spodina i odmah sam bio oslobođen od svojih neprijatelja! s 

Onda nam sotona ne može ništa naškoditi. Nego baš obratno, 
njegove će napasti postati prave ljestve, po kojima će se naša 
duša penjati u nebo k Ocu nebeskom. 





PČELA I LOGARITMI 


(Ovo je pismo samo za školovane) 


On je bio dugo goćina župnik u jednom gorskom selu, gdje 
je bilo puno vrijeska i drugog planinskog cvijeća. Zato se je već 
dugo vremena intenzivno bavio pčelarstvom, i pročitao o tome 
više stručnih knjiga. — Eno ga sada u vrtu. Sjedi za stolom, a 
pred njim na stolu bijelo, istom izrađeno saće, u kojem još nije 
bilo ni kapi meda. U rukama je držao nož i kutomjer. Nožem je 
secirao saće, a kutomijerom nešto premjerao. Pri tom je svaki čas 
promrmljao: 


— Da, da! — Točno — Tako je! — Slaže se potpuno...! 
Evo, šta je bilo na stvari. Neki dan je čitao u jednoj knjizi 
biskupa Toth-a veoma zanimljivu stvar o pčelama. — Da su sta- 


nice pčelinjeg saća šesterokutne, to je on znao od djetinjstva. Ali 
da su na dnu zatvorene sa tri posve jednaka romba, to je saznao 
istom iz ove knjige. I sada je to provjeravao. 

Svaki od nas znade, šta je romb. To je kosi četverokut jed- 
nakih stranica, sa dva tupa i dva šiljasta posve jednaka kuta. — 
Dakle župnik je rezao saće, i uvjerio se da je baš onako, kako je 
čitao. Ona tri romba zatvaraju dno stanice u obliku lijevka. Ili 
točnije: u obliku šuplje, trobridne piramide, kojoj je vrh okrenut 
dolje. A šiljasti se kutovi rombova sastaju na tom vrhu. 

Isto tako nije on znao, da su ti kutovi veliki točno: 70% 32. 
Sada je mjerio kutomjerom i našao, da je tako. 

Ali davno prije njega zanimali su se ljudi za te rombove, piše 
Toth u svojoj knjizi. Tako je na primjer slavni francuski fizičar 
Reaumur mjerio kutove tih rombova i našao točno: 70 
stupnjeva i 32 minute za svaki šiljasti kut. Ali taj učenjak nije 
bio zadovoljan samo mjerenjem, nego je htio nešto i računom 

provjeriti. Stoga si je stavio ovaj matematski zadatak: Imamo 
šesterokutnu posudu, koja je na dnu zatvorena sa tri jednaka 
romba — to je pčelinja stanica! Pita se: koliki moraju biti ku- 
tovi tih rombova, da se potroši najmanje materijala — voska! — 
a dobije najviše prostora — u našem slučaju za med. 

Da se riješi taj zadatak, potrebno je vrlo mnogo znanja više 
matematike, u što mi ne ulazimo, jer nismo tome dorasli. Ali za 
tog slavnog matematičara bila je to šala. On je sjeo i počeo ra- 
čunati. Računi su bili veoma zamršeni, i naravski, svaki čas je ra- 
dila logaritamska tablica. 

Kad je riješio zadatak, ostao je iznenađen. Račun je pokazao, 
da šiljasti kutovi onih rombova moraju biti: 70% 34' — Dakle pče- 
la je znala, da oni kutovi moraju biti baš toliki, i pogriješila je 
samo za sitnicu od 2 minute! To je Reaumur objelodanio kao sen- 
zaciju u stručnim časopisima. 

Ali sada istom počima prava senzacija tih kutova. — Poslije 
nekog vremena nasukao se jedan brod na podvodnim grebenima, 
i pretrpio veliku štetu. Pučina je bila potpuno mirna, a na karti 
je bilo točno označeno ono mjesto, gdje se nalaze ti grebeni. Da- 
kle kapetan je kriv! Jer da je bolje računao, dao bi drugi pravac 
brodu i obišao ono opasno mjesto. Zato su ga potegli na odgo- 
vornost. 

Ali kapetan je pred komisijom stručnjaka dokazao, da je pot- 
puno ispravno računao... Dobro! pitali su se stručnjaci, kako 
se onda brod mogao nasukati? Negdje mora biti pogreška! Zato 
su još nekoliko puta pomno pregledali te račune, ali pogreške nije 
bilo. Na koncu su ipak otkrili pogrešku! Jedan logaritam, koji se 
je morao upotrebiti u tim računima, bio je pogrešno tiskan u 
logaritamskoj tablici. Eto, zato se je brod nasukao. Nije kriv ka- 
petan, nego taj logaritam! 

A baš taj krivi logaritam morao je upotrebiti i Reaumur, 
kad je izračunavao kutove onih rombova. I kad se taj logaritam 
ispravio, pokazalo se, da ti kutovi moraju biti točno onako veliki, 
kako ih pčela radi: 700 32" — a ne, kako je Reaumur pomoću 
krivog logaritma izračunao: 700 34... 

— Dakle, promrmlja župnik, pčela je znala, da je onaj loga- 
ritam kriv! 

— Vraga bi ona znala! poče mu neki glas oponirati. To je 
instinkt i ništa drugo! 

— Dobro! prihvati svećenik debatu s tim nečujnim glasom. 
Instinkt! Ali taj instinkt ipak radi vrlo razumno. Sve životinje, od 

mrava i pčele, pa do slona i kita rješavaju tim instinktom, kao 
od šale, najzamršenije matematske i fizičke probleme, kako vi- 
dimo na svakom koraku. A to ne može nikako biti bez nekog 
razuma. Pa ako životinje nemaju razuma, a one ga nemaju! onda 
mora biti jedan beskrajni Um, koji je usadio u životinje taj in- 
stinkt. I nitko me živ ne može uvjeriti, da toga Una nema! Zato 
i kaže sv. Pismo: Upitaj životinje, i one će te poučiti! I ptice ne- 
beske, pa će ti kazati! I ribe će ti pripovijedati: Tko ne bi iz sve- 
ga toga spoznao, da je Gospodnja ruka sve to stvorila! 1 

Iza toga kratkog razmišljanja pade svećenik na koljena, sklo- 
pi ruke i poče ponizno moliti: »Vjerujem u Boga, Oca svemogu- 
ćega, Stvoritelja neba i zemlje!« 

SAMO POL MINUTE! 


Jedne subote posjeti me moj stari prijatelj, profesor u mirovi- 
ni, inače kršćanin-katolik ne samo riječima nego i djelima. U raz- 
govoru spomenem ja, da upravo spremam propovijed za sutra. 
I tako dođe govor o propovijedima naših svećenika. Profesor mi 
među ostalim reče: 

— Vi bi svećenici morali puno više govoriti o Božjoj ljubavi 
i njegovu milosrđu, a manje o paklu i Božjim kaznama. Ne treba 
naroda Božjeg toliko strašiti. 

Ja sam mu odgovorio, da se s njim slažem, jer Duh sveti veli, 
da je Bog ljubav.1 A na drugom mjestu kaže, da je njegovo milo- 
srđe nad sva ostala njegova djela.* Ali moramo znati, da Bog nije 
samo milosrdan, nego i neizmjerno pravedan. Ta pravda traži, 
da kazni grijehe, a nagradi dobra djela. Zato je i Spasitelj često 
govorio o paklu, ne bi li nas barem strah od Božje kazne dozvao 
pameti i čuvao od grijeha. Stoga smo mi svećenici dužni govoriti 
i o paklu. 

Pakao je svakako najtrašnija istina sv. vjere, ali u isto vri- 
jeme i najspasonosnija, jer je bezbrojne grešnike obratila Bogu 
i spasila, a bezbrojne pravednike čuvala od grijeha. Zato nam sv. 
Bernard daje ovaj savjet: »Dok smo živi, sađimo često u pakao, 
da ne dođemo tamo, kad umremo«. Mi ćemo poslušati ovaj savjet, 
pa se na jedan časak zamisliti u ovu strašnu istinu sv. vjere. — 
Svetom Karlu Boromejskom, kasnije glasovitom biskupu u Mila- 
nu ($1584) došao na ispovijed jedan čovjek, koji je bio veliki 
grešnik. Kad se je skrušeno ispovjedio, reče svećeniku: 

— Eto vidite velečasni, koliki sain ja grešnik. Stoga vas mo- 
lim, da mi dadnete i veliku pokoru. 

— Dobro sinko, odgovori svetac. Kao pokoru za svoje velike 
grijehe držat ćete mali prst desne ruke pol minute na plamenu 
od svijeće. 

— Štaaaa?! zaprepasti se čovjek. 

— Za pokoru držat ćete mali prst desne ruke pol minute na 
plamenu od svijeće, ponovi svetac mirno. 

— Ali za Boga velečasni, ja to ne mogu izdržati. 

— Znam sinko da ne možeš. Ali kako ćeš onda izdržati onu 
strašnu vatru u paklu, koja ne će paliti samo pol minute, nego 
cijelu vječnost, jer Sin Božji uči nas, da se pakleni oganj nikad ne 
gasi. 3 I u toj vatri ne će gorjeti samo mali prst, nego cijeli čov- 
jek s tijelom i dušom, jer Duh sveti veli, da će nepopravljivi gre- 
šnici trpiti u jezeru što gori ognjem i sumporom.# Stoga moj sin- 
ko, završi svetac, misli često na to, pa će te strah od pakla čuvati, 
da ne griješiš. 

Čovjek je poslušao. Pa kad su ga saletile napasti da sagriješi, 
on je odmah pomislio na pakao. Ta ga je misao uvijek čuvala od 
grijeha, i od one ispovijedi postade on posve drugi čovjek. Živio 
je i umro kao pravi kršćanin. 

A evo šta čitamo u životopisu sv. Margarete Kortonske 
(1297): Ona je provela mladost u raznim grijesima, a kasnije 
postade velika svetica. Pa šta je tu grešnicu dovelo do svetosti? 
Ništa drugo nego strah od pakla. Naime ona je jednog dana 
ugovorila sa svojim ljubavnikom sastanak u jednoj šumici. Kad je 
navečer u određeno vrijeme došla tamo, nađe ljubavnika ubi- 
jena... Ostala je kao skamenjena. A jedan glas u duši poče joj 
vikati: »Margareta, Margareta! Gdje bi ti sada bila, da si s njim 
zajedno ubijena? Na dnu pakla... !« Ta joj spasonosna misao 
nije dala mira, Ona se od svega srca pokaje za cijeli svoj grešni 
Život i zatraži od Boga oproštenje u skrušenoj ispovijedi. Od 
onog dana krenula je posve drugim putem, i malo-pomalo posta 
de velika svetica, koju danas štujemo na svojim oltarima. 

Ovdje možemo upravo rukama pipati, kako su istinite riječi 
Duha svetoga, koje se triput opetuju u sv. Pismu: Strah je Go- 
spodnji početak mudrosti i cijelog našeg spasenja.5 Stoga nam 
spasitelj dovikuje u sv. evanđelju: Kažem vama prijateljima svo- 
jim: Ne bojte se onih, koji ubijaju tijelo, a iza toga ne mogu više 
ništa učiniti. Nego se bojte Onoga, koji ima vlast, pošto oduzme 
život, da baci u pakao. Da velim vam: njega se bojte! o 

GREŠNICI NA PETROVOJ STOLICI 


Prije nekoliko godina čitali smo u novinama, da je kod Sv. 
Stolice u Vatikanu akreditirano više stranih poslanika, nego i u 
jednoj državi na cijelom svijetu. 

Povodom te novinske vijesti povela se mala debata u jednom 
društvancu. Bilo je to u Bosni, pa se u društvu našao i jedan in- 
teligentan musliman. Odmah na početku palo je pitanje: Odakle 
Sv. Stolici toliki ugled u svijetu? Vatikan nema — kao druge drža- 


“ve — ni novca ni vojske ni trgovačke mornarice ni avijacije, a cijeli 


mu teritorij obuhvata nekoliko zgrada. Pa ipak se države, mogli 
bismo reći, upravo natječu, tko će uspostaviti bolje veze sa Sv. 
Stolicom. Odakle to? Kako ćemo to rastumačiti? 

Musliman se malo zamislio u ovo pitanje i brzo našao 
rješenje: »Meni je stvar posve jasna, reče on. Pape su od reda vi- 
soko obrazovani, veoma razboriti i trijezni muževi. Oni su bili 
uvijek dorasli situaciji, i vještom su rukom vodili svoju Orga- 
nizaciju—Crkvu kroz sve nepogode njezine burne povijesti«. 

Dakle prema njegovu mišljenju, sva veličina i ugled Sv. Sto- 
lice i Crkve, njoj povjerene, temelji se na mudrosti, vještini i 
moralnoj snazi pojedinih Papa. Ali ako mi samo letimice proli- 
stamo povijest, odmah ćemo vidjeti da nije tako. Jer na Petrovoj 
Stolici bilo je raznih skandala, koji su daleko od svake mudrosti. 
Eno vam na primjer famoznog Aleksandra VI Borgije, koji je 
vodio život, nedostojan običnog vjernika, a kamo li Namjesnika 
Kristova. On se je kao Papa brinuo u prvom redu za interese svo- 
je obitelji, i crkvenim je blagom kraljevski obasipao svoju djecu. 

Uz njega naći ćemo još nekoliko Papa, koji su bili posve ne- 
dostojni toga imena. Tako je na primjer Sergije III dao zadaviti 
dva svoja svrgnuta predšasnika, čim se je dočepao Petrove Stolice. 
A kroz cijelo vrijeme svoga vladanja bio je pod papučom často- 

hlepne Rimljanke Teodore i njezinih kćeri Marocije i Teodore 
mlađe, na sablazan cijele Crkve. A za Ivana XII tvrde svi povje- 
sničari, da je čitav život proveo u preljubu i taštini. Jednak nji 
ma bio je Ivan XI i Benedikt IX. Ovaj je posljednji, među ostalim 
skandalima, prodao za novac Papinu krunu, da se poslije opet 
za nju bori. 

A bilo je na Petrovoj Stolici još sudbonosnijih sablazni i ne- 
reda. Tu je u prvom redu tako zvani »zapadni raskol«. Naime 
koncem 14. stoljeća jedna je stranka izabrala jednog Papu, druga 
drugog, a malo kasnije treća trećeg. Dakle tri Pape u isto vrijeme! 
Oni su se među sobom borili svim sredstvima, tko će koga zbaciti 
s Petrove Stolice. Radi toga su vodili prave ratove i udarali jedan 
drugoga prokletstvom. 

To je bila strašna sablazan i pometnja za cijelu Crkvu, Ljudi 
nisu znali, tko je zapravo zakoniti nasljednik sv. Petra, i koga 
treba slušati. A kad je umro koji biskup, sva trojica su postavlja: 
la novog biskupa, naravski svaki svoga, ovi su opet postavljali 
svoje župnike... I tako se klupko sablazni zaplitalo do nemo- 
gućnosti. A taj kaos na Petrovoj Stolici nije trajao godinu-dvije, 
nego ravnih 40 godnia. 

Šta ćemo dakle na sve to reći? Evo šta: Mi priznajemo, da 
je u dugom nizu Papa, kroz dvije tisuće godina, bilo petnaestak 
nedostojnih muževa. Ali baš to je za nas dokaz, da Petrovu Stolicu 
i Crkvu katoličku ne drži »mudrost, vještina i moralna snaga« 
pojedinih Papa, kako to reče onaj musliman. Jer kad bi je držala 
ta mudrost, Crkva bi zajedno s Petrovom Stolicom, po svakom lju- 
dskom računu, morala davno propasti. Pa ipak, uza sve one sabla- 
zni na Petrovoj Stolici, nije propala, već stoji i danas, uglednija 
i čvršća nego ikad u povijesti. 

Pred ovom pojavom stoje začuđeni i najveći duhovi. Evo na 
primjer šta piše slavni povjesničar grada Rima, protestant Gre- 


gorovius: »Svako bi svjetovno kraljevstvo moralo propasti u vi-, 


horu zavadnog raskola. Ali organizacija duhovnog kraljevstva 
tako je čudesna, a ideja samog Papinstva tako nerazoriva, da je 
ovaj najveći od svih raskola samo dokazao njegovu neuništivost«. 

Međutim mi se vjernici ni najmanje ne čudimo ovoj pojavi. 
Za nas je to samo novi dokaz, da Kristova Crkva i Petrova Stolica 
ne počiva na ovom ili onom Papi, nego na jednom drugom teme- 
lju, koji se ne da razoriti. A to su one Kristove riječi, što ih je re- 
kao prvom Papi sv. Petru: Ti si Stijena, i na toj ću stijeni sagra- 


diti svoju Crkvu, i sva sila paklena ne će je nadvladati. 1 Ovog te- 

melja ne može nikakva sila uništiti, pa ni najnedostojniji Petrovi 
nasljednici, jer Krist veli: Nebo će i zemlja proći, ali moje riječi 
ne će proći.? Stoga je s pravom rekao Papa Pavao IV (+ 1559) 
u jednom razgovoru s mletačkim poslanikom: »Zaista je pravo 
čudo, da Petrova Stolica nije propala, premda su nekoji od mojib 
predšasnika sve poduzeli, da je upropaste«. 

A sada će nam biti i jasno, zašto je Bog pripustio ove sablazni 
na Petrovoj Stolici. Htio je Gospodin pred cijelim svijetom po- 


kazati, da tu Stolicu ne drži mudrost i vještina ljudi, nego njego- 
va božanska desnica, 

KILA ZA KILU! 


Čitao sam davno u jednoj knjižici ovu zanimljivu pripovijest. 
U jednom gradu živio bogat trgovac. Kao svi trgovci, i on je gle- 
dao da što više zaradi, ali mu prsti nisu bili uvijek čisti. To se je 
pokazalo osobito jednom zgodom. 

Njemu je neki seljak iz obližnjeg sela donosio svaki đan kilu 
maslaca. A oni su se tako naredili, da mu trgovac ne plaća u go- 
tovu novcu, nego da mu uvijek za kilu maslaca dadne kilu najbo- 
lje kobasice. Trgovac nije nikad mjerio maslaca jer je znao, da je 
seljak veoma pošten, pa ne bi štono se kaže ni mrava prevario, 
a kamo li kršteno čeljade. Ipak jednog dana i nehotice stavi pred 
seljakom maslac na vagu, a vaga pokaže desetak deka manje. 

— Šta je ovo? upita trgovac seljaka. Pogledaj koliko fali... 

— Gazda, odgovori seljak, ja nisam kriv. Ja doduše imam 
kod kuće dobru vagu, ali nemam utega, pa evo ovako se pomažem. 
Kad donesem kući kobasicu, stavim je na jednu stranu vage mje- 
sto utega. A na drugoj strani metnem točno toliko maslaca. Da- 
kle ravno kila... 

Trgovac je sada vidio, da je uhvaćen u prljavu poslu i pocr- 
venio je od stida. Ali se brzo snašao i izvukao iz škripca jed- 


nom spretnom šalom, kojoj su se svi nasmijali, pa i seljak. A od . 


onog dana, završava pripovijest, bio je pošteniji prema kupcima. 

Sigurno će se mnogi od nas, kad pročita ovu zgodu, od srca 
nasmijati nasamarenom trgovcu. Slobodno se smijite! Ali u ovoj 
se pripovijesti krije jedna velika istina, koju moramo za cijeli 
život dobro upamtiti. Evo te istine. Onaj je trgovac htio da pre- 
vari seljaka, a seljak mu je i nehotice istom mjerom uzvratio. I 
Gospodin Bog radi poput ovog seljaka, jer evo šta kaže Sin Božji 
u evanđelju: Kakvom mjerom mjerite onakvom će se i vama 
odmjeriti! 1 

Naime dragi Bog dobro pazi, kako se mi vladamo prema dru- 
gim ljudima, da nam poput onog seljaka istom mjerom uzvrati. 
Dakle, ako ti ljubiš svoga bližnjega, i tebe će Bog ljubiti. Ako si 
milosrdan svome bližnjemu, i tebi će Bog biti milostiv. Ako opra- 
štaš drugima, i tebi će Bog oprostiti. Zato nam Spasitelj dovi- 
kuje: Opraštajte i bit će vam oprošteno! Dajite i dat će vam se! 
Ne sudite i nećete biti osuđeni. A na drugom mjestu veli: Blago 
milosrdnima, jer će milosrđe postići!3 Ali i obratno! Ako smo 
nemilosrdni i nećemo da oprostimo, Bog će nam istom mjerom 
uzvratiti, i bez milosrđa kazniti naše grijehe. A onda teško nama! 

Naravski, Bog ne vraća odmah i ne plaća svake subote, kako 
veli naša poslovica. Ali kojiput izvrši se pravda Božja vrlo brzo 
i pred cijelim svijetom. Tako je na primjer izraelski kralj Ahab 
dao na pravdi Boga kamenovati svoga susjeda Nabota, da se do- 
čepa njegove očevine. A Bog mu je odmah poručio po proroku 
iji, da će mu istom mjerom uzvratiti, jer na istom mjestu — 
veli Bog — gdje su psi lizali krv Nabotovu, lizat će i tvoju.“ Tako 
je i bilo. Iza kratkog vremena pogine Ahab u ratu. I kad su ga 
dovezli mrtva kući »psi su lizali njegovu krv što je kapala iz kola. 5 

Ili uzmimo koju zgodu iz svjetske povijesti. Francuski car Na- 
poleon Veliki naredio je, da se Papa Pijo VII odvuče iz Rima 
u Francusku. I tu ga je neko vrijeme držao zarobljena u jednom 
dvorcu kraj Fontenebleau-a. Iza pet godina, točno 11. IV 1814. u 
istom dvorcu i u istoj sobi, gdje je Papa bio zatvoren, morao je 
Napoleon potpisati dekret, kojim se odriče prijestolja i postaje 
zarobljenik svojih neprijatelja. 

A pravda se je Božja pokazala i u dvorcu Scho&nbrunn kod 
Beča. U tom je dvorcu — 17. V 1809. — Napoleon izdao naređenje, 
da njegove čete umarširaju u Rim i oduzmu Papi sav posjed. 
1 čudnovato! Iza 23 godine u istom dvorcu i u istoj sobi, gdje je 
Napoleon potpisao to naređenje, umire njegov nesretni sin u cvi- 
jetu mladosti. 

Mogli bismo s ovakovim primjerima Božje pravde dalje na- 
staviti. Ali to nije potrebno, jer takovih zgoda pun je život oko 
nas. Sve nam te zgode dozivaju u pamet one riječi Isusove o jed- 
nakoj mjeri. Dakle, ako smo prijatelji sami sebi, moramo dobro 
Paziti, šta »mjerimo i kako mjerimo« svome bližnjemu. Jer će 
nam pravedni Bog istom mjerom uzvratiti i ovdje na zemlji i u 
vječnosti. 


iš 





DRUGA — NEVIDLJIVA RUKA! 


Prije nekoliko godina posudio sam jednom liječniku glasovi- 
tu knjigu »Lurd« koju je napisao Dr. Bertrin. U toj se knjizi, 
s najvećom dokumentacijom opisuju mnoga čudesa, koja su se 
zbila u Lurdu. Kad mi je knjigu povratio, upitam ga, šta on veli 
na to. — »Reklama!« odmahne on rukom. Biva Crkva pravi sebi 
reklamu tim tobožnjim čudesima. 

Zaprepastila me površnost toga čovjeka. Ta je knjiga pre- 
vedena na sve svjetske jezike, pa i na hrvatski. Čudesa, u njoj 
opisana, nisu se dogodila u kakvom budžaku zemaljske kugle, 
nego u Francuskoj, koju su mnogi doskora zvali »srcem svijeta«. 
Sve su te činjenice utvrđene mnogim svjedocima i cijelim apa- 
ratom moderne znanosti: liječničkim pregledima, rontgenom, fo- 
tografijama. Dapače vadili su iz groba kosti ozdravljenika, da po- 
novno ispitaju čudo. Među ostalim svi liječnici, bez razlike, imaju 
slobodan pristup u lurdski ured, i pravo, da pregledaju bolesnike. 
— Sve sam to mirno izložio onom liječniku i upitao ga: 


— šta biste vi još htjeli, da se utvrdi čudo? A on mi je od- - 


govorio: 

— Eh moj dragi velečasni, čudo ne može biti! Prirodni su 
zakoni nepromjenljivi. I sve što se događa, događa se po tim za- 
konima, makar nam izgledalo ne znam kako čudnovato. Dakle nije 
čudo, nego prirodni proces. 

Ovakove i slične tvrdnje čujemo vrlo često ili čitamo u novi- 
nama, knjigama i raznim časopisima. Međutim za nas, koji vjeru- 
jemo u Boga, Stvoritelja neba i zemlje, jasno je kao dvaput dva 
četiri, da čudo može biti. Jer Onaj, koji je postavio prirodne za- 
kone, može uvijek kadgod hoće, učiniti nešto mimo tih zakona 
i proti njima. Dakle može učiniti čudo. Evo, kako je to na svoj 
način protumačio jedan gospodin. 

Jednog dana sjedio on u društvu inteligentnih ljudi. U razgo- 
voru netko spomene čudo. Nato mnogi od njih odmahnuše rukom 
i povikaše: 

— Kakvo čudo, nema čudesa! — Sada ustade on i odlučno 
reče: 

— Gospodo, ima čuđesa! Evo, ja ću sada pred vama učiniti 
jedno čudo. A pred njim na stolu bila je zdjela jabuka. On uze 
jednu jabuku, pa ih upita: Šta će biti od ove jabuke, ako je ispu- 
stim iz ruke? 

— Pasti će na zemlju, odgovoriše svi, jer je privlači sila teža. 

— A ja velim, da ne će pasti. Evo gledajte! I ispusti jabuku 
iz ruke, pa je drugom rukom dočeka u zraku... Dakle vidite, ja- 
buka nije pala na zemlju, kako ste vi rekli. Eto vam čuda...! 

— Velikog mi čuda, prasnuše svi u smijeh. Naravski da nije 
pala, kad si je drugom rukom dočekao. 

— Točno, tako je! priznade on. Jabuka nije pala na zemlju, 
jer sam je ja zaustavio u padanju ovom svojom rukom, koju vi- 
dite. Ali gospodo, ima jedna druga ruka, koju mi ne vidimo, a to 
je ruka Božja. Ta nevidljiva ruka može uvijek kadgod hoće, zau- 
staviti ne samo ovu jabuku i silu težu, koja je privlači, nego i sve 
ostale sile u prirodi: bolest i smrt, poplavu i požar, morske valove 
i potres... A da on to od vremena do vremena i čini, potvrđuje 
u naše doba Lurd i Fatima, gdje se čudesa događaju pred oči- 
ma cijeloga svijeta. 

Riječima ovoga gospodina nemamo što nadodati, nego samo 
reći: Amen, tako je! Ipak ja ću nadovezati nekoliko riječi o toj 
nevidljivoj ruci, kad je već o njoj govor. — Mi po svoj prilici ne 
ćemo nikada vidjeti kojeg čuda Božjega. Ali čujte, šta mi pripo- 
vijeda jedan gospodin. Naglasujem, da je on visoko obrazovan i 
vrlo dobar vjernik. Ide u crkvu, moli se Bogu i nastoji, da živi 
kršćanski. Ali u svojim mladim godinama, veli mi on, nije vje- 
rovao. 

— Pa šta vas je dovelo do vjere? upitam ja. 

— Evo šta, odgovori on. Kad se osvrnem na svoj život, jasno 
opažam, da me neka nevidljiva ruka čudesnim putovima vodi kroz 
ovaj život. I često mi je puta pravim čudom priskočila u pomoć, 
kad sam već izgubio svaku nadu. Eto, ta me je ruka Oca nebeskog 
dovela do vjere, i čvrsto se nadam, da će me jednom dovesti i u 
život vječni. 

Tako taj gospodin. Ali ako se i mi malo osvrnemo na svoj 
život, napipat ćemo bez ikakve dvojbe tu nevidljivu ruku, koja 

nas poput majke nježno i oprezno vodi zamršenim stazama ovoga 
života. O tom je često razmišljao i prorok David, pa sav ushićen 
ovako kliče: Dođite svi koji se bojite Boga, i ja ću vam pripovije- 
dati, šta je sve učinio mojoj duši! Blagoslovljen Bog, koji nije 
ustegao svoga milosrđa od mene! 1 








NEPOSLUŠNI KOTAČIĆ 


Sv. Pismo kaže, da Gospodin Bog nije Bog neređa nego reda1 
I baš zato — da se održi red i harmonija na svijetu — postavio 
je Bog stalne zakone, kojima se stvorenja moraju pokoravati. Ve- 
oma je zanimljivo promatrati, kako razna stvorenja drže te za- 
kone. Mi ćemo baš to ovdje pogledati. 

Dignimo najprije svoj pogled prema nebu. — Dne 12. lipnja 
godine 1967. izbacili su Rusi cijeli jedan laboratorij s instrumen- 
tima na zvijezdu Veneru, koju mi zovemo Danicom. Taj se je la- 
boratorij spustio na Veneru i neko vrijeme slao odatle radio- 
signale. 

U cijeloj toj operaciji mi ćemo istaknuti samo jednu stvar. 
Pošto put od zemlje do Venere, raketnom brzinom traje 4 mje- 
seca, nije laboratorij izbačen direktno na Veneru, nego prema 
onoj točki u svemiru, gdje će se ta zvijezda iza 4 mjeseca nalaziti. 

I zaista! Zvijezda je poslušala, i točno u određeno vrijeme, 
18. listopada, došla u tu točku. A koga je poslušala? Nas ljude i 
ruske učenjake? Ne, ne, ne! Nego Boga Stvoritelja, koji je od 
postanka svijeta odredio toj zvijedi njezin put i brzinu, kojom 
će se okretati oko sunca. I ona kruži savršeno točno tom stazom. 
Nikada ni jednog milimetra na lijevo ili na desno — nikada ni 
jednu sekundu, ni desetinu sekunde ranije ili kasnije! Nego uvi- 
jek točno u određenu minutu i sekundu. 

A tako se vlada i mjesec i zemlja i sunce i sve ostale zvijez- 
de na svodu nebeskom. Sva se ta ogromna tijela, i sve ostale ne- 
beske pojave, u tančine pokoravaju zakonima, što ih je Bog po- 
stavio za njih u svemiru. Tome se je divio već prorok u starom 
zavjetu, pa ovako kliče: Bog pošalje munju i ona odleti! Zovne je 
i ona dršćući posluša. A zvijedze veselo svijetle na svojim posta 
jama. On ih zovne, a one odgovore: Evo nas! 2 

Isto tako sva stvorenja ovdje na zemlji, živa i neživa, poko- 
ravaju se savršeno točno zakonima, što ih je Stvoritelj stavio u 
prirodu oko nas. Rijeke na primjer ne će nikad poteći uzbrdo, 
nego uvijek nizbrdo, kako je to Bog odredio zakonom gravitacije. 
— A životinje se ne će nikad iznevjeriti nagonima, što ih je Stvo- 
ritelj usadio u njih kao temeljni zakon njihova života. Da spome- 
nemo samo jedan nagon — nagon materinske ljubavi. Da li se 
je ikada i jedna životinja iznevjerila tome nagonu i uništila plod 
svoga tijela? Nikada! 

Dakle sva stvorenja na nebu i na zemlji pokoravaju se zako- 
nima Boga Stvoritelja. Ima samo jedna jedina iznimka u ovom 
vidljivom svijetu. Naime jedan crv na zemlji neće da drži onih 
zakona, što ih je Bog za njega postavio. Evo toga crva: 


Slavni francuski zvjezdoznanac Arago (f1853) držao jednog 
dana predavanje svojim učenicima. Tumačio je pomrčinu sunca, 
jer se je ta nebeska pojava očekivala za koji dan. Na koncu pre- 
davanja reče im: »Dakle gospodo! U četvrtak bit će pomrčina sun 
ca, ili kako se u nauci kaže: mjesec će doći u konjunkciju sa sun- 
cem, a zemlja će proći kroz njegovu sjenu. Dakle u četvrtak, toga 
sata, te minute u tu sekundu, pokorit će se tri ogromna nebeska 
tijela — ne našim predviđanjima, ne, ne! — nego zakonima Boga 
Stvoritelja... Samo čovjek neće da sluša onih zakona i zapovi- 
jedi, što mu ih je Bog propisao!« 


Evo dakle, to je onaj jedini neposlušni kotačić u mašineriji 
svemira — čovjek! Pogledajmo malo tu neposlušnost. Bog veli: 
»Ne ubij!« a ljudi ubijaju. Dapače i majke ubijaju plod svoga ti- 
jela. — Bog veli: »Ne ukradil« a ljudi kradu i varaju. — Bog veli: 
»Ne reci lažna svjedočanstva!« a ljudi lažu i kleveću. — Bog veli: 
»Ne sagriješi bludno!« a ljudi se upravo natječu, tko će tu zapo- 
vijed više nogama pogaziti. — Bog veli: »Poštuj oca i mater!« 
a premnogi ljudi preziru roditelje. 

Ili da se poslužimo vojničkim jezikom. Bog zapovijeda: »De- 
sno!« a mi lijevo. — Bog naređuje: »Naprijed!« a mi natrag. — 
Bog veli: »Gore!« a mi dolje. Dakle posve obratno nego što Bog 
zapovijeda. Odatle sav metež i nemir, svi ratovi i konflikti u ljud- 
skom društvu. To je kao u vojsci, gdje se ne slušaju zapovijedi 
vrhovnog komandanta. Tu mora nužno doći do kaosa i rasula. 

Pa šta će biti s nama, ako se ne popravimo? Evo šta! U jed- 
nom satu moraju se svi kotači kretati točno određenim putem 
i brzinom. A ako jedan kotačić neće da sluša, nego se vrti baš 

obratnim smjerom, urar će ga izvaditi i baciti u kantu za sme- 
će. Takav je neposlušni kotačić i svaki grešnik. Zato će Vječni 
Sudac i njega, ako se ne pokaje i ne popravi, istrgnuti i, kako 
kaže Sin Božji baciti u oganj vječni3 

Stoga kotačiću, nemoj čekati toga strašnog časa! Popravi se, 
dok je vrijeme. A da se lakše popraviš, čuj šta nam dovikuje Duh 
sveti u sv. Pismu: Blago čovjeku, koji se drži zakona Gospodnjegl 
On je kao stablo posađeno kraj vođe. Njegovo lišće ne će uvenuti, 
i donijet će rod u pravo vrijeme! 4 

BLAŽ U NAPASTI 


Na spomenicima nekojih istočnih naroda nalazimo često pu- 
ta naslikano veliko oko. Tim okom htjeli su ovi narodi pokazati 
svoju vjeru u sveznanje Božje. Jer njegovo oko sve vidi i sve zna, 
njemu se ne da ništa sakriti. 

Ali ti ljudi nisu bili zadovoljni samo sa slikom toga svevidećeg 
oka, nego su nastojali i živjeti prema toj vjeri. Evo o tom jedne 
zgode. — Kad je neki mladi car stupio na prijestolje svojih dje- 
dova, ljudi su se dugo savjetovali, šta bi mu darovali na početku 
njegova vladanja. Na koncu predloži jedan mudri starac: da mu 
se daruje veliko žezlo od suhoga zlata. A na vrhu žezla neka se 
pričvrsti to oko Božje, majstorski izrađeno od bisera i dragog 
kamenja. Tako su i učinili. 

Tim okom htio je narod doviknuti svome caru: »Pazi dobro, 
što radiš. Ti doduše nisi odgovoran nikome ovdje na zemlji. Ali 
imaj uvijek na pameti, da Božje oko sve vidi, i da ćeš mu jednom 
polagati strogi račun za sve svoje misli, riječi i djela!« 

Mi ne znamo, je li se ovaj car držao toga nauka, ili nije. Ali 
jedno znamo posve sigurno: kad bi svi carevi i kraljevi, i ostali 
poglavari država imali uvijek na pameti to sveznajuće oko Božje, 
koje je svjetlije od sunca! i obasjava sve staze ljudskoga života, 
bilo bi malo manje ratova i krvoprolića, nepravde, nasilja i bijede 
na kugli zemaljskoj. 

Ali ne samo carevi i kraljevi! Svi mi moramo misliti na to oko 
Božje, osobito u raznim iskušenjima i napastima. Evo jednoga, 
koji je na to mislio. 

Blaž je bio moj vršnjak, išli smo zajedno u osnovnu školu, 
U svemu prvi, i u nauku i u vladanju. Zato su se roditelji njim 
ponosili, a naša učiteljica, č. sestra Akvilina nije ga se mogla 
dosta nahvaliti. Usput spominjem, da Blaž nije bio nikakav gnje- 

co, kako bi netko mogao pomisliti, nego je znao i te kako reagi- 
rati, kad je zatrebalo.Sjećam se dobro ove zgode. Jedan naš vrš- 
njak počeo na pravdi Boga mlatiti drugog dječaka, koji je bio 
od njega mlađi i slabiji. Blaž ga je opomenuo, da pusti dijete na 
miru. Ali onaj je:i dalje udarao. Nato Blaž skoči i odveže mu 
takovu pljusku, da mu sigurno i danas zvoni u ušima, ako je živ. 

Ali jednog je dana i naš Blaž bio u velikoj napasti. — Svim 
dječacima bio je dobro poznat veliki voćnjak djeda Kuzmana, pun 
najljepših jabuka, krušaka i kajsija, koje su izazovno mamile k 
sebi. Ali nitko se nije usudio, da preskoči ogradu voćnjaka, jer 
je Kuzman stražio dan i noć. 

Jednog dana otišli su svi Kuzmanovi na izlet u obližnje kupa- 
lište. I baš toga dana prolazio Blaž s jednim dječakom kraj voć- 
njaka. »Svi su otišli od kuće, veli mu taj dječak. Ja sam vidio, kad 
su sjeli u kola i Kuzman s njima. Pa hajde da se jednom na- 
jedemo!« 

Kajsije su bile tako rumene i zamamne, da je Blaž zajedno s 
tim dječakom već zakoračio na ogradu... Ali u taj se čas sjeti 
onog oka Božjeg i dovikne svome drugu: »Neću! Baš jučer smo 
učili u vjeronauku, da jedno oko uvijek gleda, kom se sakrit 
ništa ne da. Ako nes i ne vide ljudi, vidi Bog. Ja neću!« 

I Blaž skoči s ograde natrag. Međutim drugi je dječak već 
bio u vrtu i trčao prema stablu jedne kajsije. Brzo dohvati granu 
i poče... Ali u taj čas mlacne ga šiba po ruci. Bio je to Kuzman, 
koji je drijemao pod jednim grmom i čuo sve, šta oni govore. 
Onda je malom dobro isprašio tur i bacio sa iz voćnjaka, 

Međutim i Blaž je pobjegao. Ali sutradan je Kuzman donio 
njegovim roditeljima punu košaru najljepših kajsija i pripovije- 
dao sve, što je bilo. »Vaš je Blaž zaslužio ovu košaru, rekao je 
djed Kuzman, jer se boji Boga i onda, kad ga nitko ne vidi«. 

To se je već isti dan čulo po cijelom mjestu. A sestra je Akvi- 
lina pred svima učenicima pohvalila Blaža, što se je tako junački 
odupro napasti, imajući na pameti sveznajuće oko Božje. »Kad 
bi svi ljudi, rekla je s. Akvilina, u svojim napastima mislili na 
to, bilo bi manje krađa i bludnosti, ogovaranja i klevetanja, uboj- 
stava i svih drugih grijeha na svijetu«. 


16 
RAZOČARANJE NA BOŽJEM SUDU 


Gospodin Ivica bio je dobar kršćanin. Živio je prema svojoj 
vjeri i trudio se, da skupi što više blaga — dobrih djela — na 
nebesima, gdje se kradljivac ne primiče, niti moljac grize.1 A je- 
dan stari svećenik bio mu je dobar prijatelj, i skoro svaki dan 
išao s njim na šetnju, Ivica je volio toga starca, jer je bio pun 
raznih zgoda iz života svetaca i pravednika Božjih, i znao je oda- 
tle, kao od šale, izvući zanimljive pouke. 

Prigodom jedne šetnje pripovijedao je Ivica svećeniku o svom 
prvom razočaranju u životu. — Bilo mu je tada 4—5 godina, ali 
se toga vrlo dobro sjeća. Došla susjeda njegovoj majci, da zajedno 
popiju crnu kavu, i donijela Ivici veliku rumenu jabuku. Tko 
veseliji od njega! Grčevito je držao jabuku u rukama i svaki čas 
bacio koji pogled na nju. A kad je susjeda popila kavu i otišla, 
odmah je doletio k mami, da jabuku razreže i s njim zajedno 
pojede. Ali kad je mama raskrižila jabuku, imao je šta vidjeti! 
Jabuka je iznutra bila sva crvava... 

— Ja sam, završio je Ivica, razočaran buljio u velikog crva, 
koji se je previjao u jabuci, i počeo sam plakati. Eto, to je moje 
prvo razočaranje, kojega se sjećam. 

Ivica je zaboravio, da je to već jednom pripovijedao svećeni- 
ku. I nije znao, da je svećenik o toj crvavoj jabuci već propovije- 
dao u crkvi, I sada poče starac vaditi iz te propovijedi. 

— Ne pitam te Ivica, je li bilo još koje razočaranje u životu, 
jer znam, da ih je bilo. Ali moramo svi dobro paziti, da nas ne 
razočara ona zadnja jabuka, koju ćemo donijeti na sud Božji — 
da i ona ne bude crvava! 

— Kakva jabuka? upita Ivica. Sigurno ćeš sada nešto istresti 
iz svoje čarobne torbe. 

— I hoću, odgovori svećenik. Sv. Pismo često puta govori 
o Božjoj vagi, na kojoj se mjere naša dobra djela i naši grijesi. 

Naravski, to se tako kaže ljudskim jezikom, jer Bogu ne treba 
nikakve vage, da nas izmjeri. A sada evo, šta sam čitao u analima 
starih egipatskih pustinjaka. Jedan pustinjak razmišljao jedne 
večeri baš o toj vagi, i u tim mislima zaspao. U snu mu se javi 
anđeo, i povede ga sa sobom na sud Božji, da vidi kako se ondje 
suđi. Kad su tamo došli, pustinjak je vidio, kako su anđeli posta- 
vili Božju vagu pred Vječnoga Sudca. A ljudi su, jedan za dru- 
gim, dolazili da im se sudi. Svaki je nosio u rukama dva paketa. U 
jednom su bili neokajani i neoprošteni grijesi, a u drugom dobra 
djela toga čovjeka. 

Među ostalim dušama vidio je pustinjak i jednu ženu, koja 
je nosila ogroman paket dobrih djela, jer je u životu mnogo po- 
stila, išla u crkvu, dijelila milostinju... Kad je pustinjak ugledao 
taj ogromni paket, usklikne i nehotice: »Eh, ova će žena ravno u 
nebo!« Ali kad su anđeli uzeli od nje taj veliki paket i stavili na 
Božju vagu, pokazalo se, da sva ta njezina dobra djela nemaju 
skoro nikakve težine. Sve je bilo šuplje i lagano! 

— A zašto je taj paket tako lagan?! upita pustinjak razočaran. 

— Zato, šapne mu anđeo, jer je ta žena činila dobra djela iz 
taštine, da se pokaže sveticom pred ljudima i da je ljudi pohvale, 
a ne iz ljubavi prema Bogu. A taština je u dobrim djelima kao 
crv u jabuci. Sve pokvari i uništi, pa takova djela nemaju nikakve 
vrijednosti pred licem Božjim. Zato Spasitelj opominje sve lju- 
de: Pazite, da ne vršite svoje pravednosti pred ljudima, da vas oni 
vide — i pohvale — Jer u tom slučaju ne ćete primiti plaće od 
svoga Oca nebeskoga! ? 

— Eto dakle sinko, završi svećenik, moramo svi dobro paziti, 
da nas ne razočara ona zadnja jabuka, koju ćemo donijeti na 
sud Božji — da i ona ne bude crvava. 

Ivica je od dragosti poljubio svećenika u ruku i šapnuo: 
»Hvala na opomeni velečasni! Od sada ću još bolje paziti, da mi 
se taj pogani crv ne uvuče u jabuku!« 

KAKO SAM BACAO KARTE 


Jednog dana posjeti me moj dobar prijatelj, inače advokat. 
U razgovoru, među ostalim reče mi: »Ovdje u gradu, ulica ta i ta, 
broj taj i taj, ima jedna žena, koja baca karte (šloga!), i sve poga- 
đa«, Onda me poče nagovarati, da je posjetim. Pa ćeš — veli — 
vidjeti! Sve će ti kazati, što si proživio, kao da čita iz knjige! 
Naravski, da nisam otišao. Jer sve moje karte stoje u rukama 
sveznajućeg i predobrog Oca na nebesima, kojem kliče prorok: 
Ti si Bog moj! U tvojim je rukama sudbina mojala 

Ali pošto je pun svijet takovih kartašica, koje otkrivaju sud- 
binu ljudi ne samo iz karata, nego i iz taloga od crne kave — iz 
hrpice graha — iz rastopljenog olova... mi ćemo u kratko pogle- 
dati, šta veli Bog o tome. 

Da je svako gatanje grijeh, o tom nema nikakve dvojbe. Evo 
zašto: Jedini Bog, i nitko drugi, zna šta leži u ljudskom srcu i 
šta se krije u budućnosti. Jer Gospod istražuje ljudska srca i dub- 
ljinu. mora. On objavljuje budućnost.2 A eto ljudi tvrde, da to 
znadu i one karte, i onaj pišivi grah, i talog od crne kave, što ga 
bacamo u kanal. Time ponizuju Gospodina Boga, jer ga stavljaju 
u isti red s tim ništenim stvorenjima. Zato sv. Pismo ovako opo- 
minje izabrani narod: Neka se u tebi ne nađe nitko, koji bi pitao 
gatare, jer to je odvratno Gospodinu. 

Nego, možda će sada netko ovako reći: »Govori ti šta hoćeš! 
Ali otiđi im, nek ti bace karte, pa ćeš vidjeti, kako sve pogađaju!« 
— Mjesto odgovora na ovu primjedbu evo jedne zgodice iz moga 
života. 

Bilo je to prije pedesetak godina, za vrijeme prvog svjetskog 
rata. Jednog dana šetao sam s jednim prijateljem, koji je inače 
bio kršćanin od glave do pete. Raspravljali smo o svemu i svače- 
mu, pa govor dođe i o bacanju karata. Prijatelj mi navede stati- 

stičke podatke, koliko kartašica i ostalih gatara ima u velikim 
svjetskim centrima. Parizu, Londonu, Newyorku, Tokiju... na sto- 
tine tisuća! Među ostalim dade mi i ovaj zanimljivi podatak: 
Jedan pariški policijski činovnik dao si je truda i izračunao, da 
u samom Parizu potroše ljudi na te kartašice godišnje sedamdeset 
milijuna franaka! Ti su me podatci iznenadili. Nije mi išlo u glavu, 
kako se prosvijećeni ljudi daju toliko varati. Onda rekoh prija- 
telju: »Ja nisam nikad ni vidio, kako se bacaju karte. Ali bih vo- 
lio jednom napraviti pokus, pa ih nekome baciti. Dajem glavu, 
da bih štošta pogodio«. Brzo nam se pružila prilika za to. 


Iza nekoliko dana pozove nas jedna poznata gospođa na ru- 
čak za svoj imendan. Među ostalim gostima bila je i njezina ne- 
ćakinja, koja je doputovala iz daleka, da svojoj teti čestita imen- 
dan. Bila nam je potpuno nepoznata jer smo je toga dana prviput 
vidjeli. 

Iza ručka sjedoše neki, da igraju preferans. Drugi su pili cr- 
nu kavu uz cigare i cigarete. A _ja i prijatelj sjedosmo s nećaki- 
njom i mjesnom učiteljicom za jedan stolić u kutu vrlo prostrane 
sobe. U razgovoru spomenu nećakinja i bacanje karata, jer se je 
ta pošast širila na sve strane, pošto je bjesnio rat. Ja odmah do: 
čekam, da znam bacati karte, i namignem ispod oka prijatelju. 
Nećakinja me sumnjivo pogleda, ali ipak ustade i brzo donese 
karte. Ja ih odmah promiješam i počnem redati po stolu... 


Pošto je ta nećakinja bila mlada djevojka u punoj snazi, po- 
sve je prirodno i psihološki, da sam počeo s mladićima. Evo po 
prilici kako sam to izveo. Gledajući u prvu kartu šaptao sam tajin- 
stveno: »Jedan lijep, vitak mladić zaljubljen je do ušiju u vas. 
On vas je ispratio, kad ste otputovali ovamo. Već vam je pisao 
jedno pismo. Ako ga niste dobila, brzo će stići...« Onda sam se 
zagledao u drugu kartu, i tobože duboko zamišljen upro prstom 
u nju i šapnuo: »Ali evo, ima jedan drugi, onizak plav. On tako- 
đer oblijeće oko vas i sprema se, da vam piše...« Gledajući druge 
karte nastavim šaptati: »Jedan simpatični mladić odavno vam 
udvara, i to vam nije mrsko, Ali vaš je tata odlučno proti njemu...« 


I tako sam dalje motao i petljao prigušenim glasom. Poredao 
sam cijelu galeriju mladića: jedan je visok, drugi onizak — ovaj 
je plav, onaj smeđ, treći crnomanjast — s jednim je ona preki- 
nula, jer šeta s drugom — ovaj se na nju ljuti, a drugi je ljubo- 
moran... Uz to sam oprezno ubacio koju riječ o njezinu zdravlju, 
ili o mami, koja je ljuta na onog avanturistu, što se mota oko 

U jednom momentu pristupi k našem stoliću njezina teta 
i upita nas šta radimo. »Evo vidite, odgovorim ja smijući se, ba- 
cam gospođici karte«. Teta se na to grohotom nasmije: »Ostavi 
to, ostavi! Gdje bi se ti u karte razumio! Štono se kaže; ko ma- 
gare u kantar!« Ali sad se diže nećakinja i šapne teti na uho, što 
smo mi dobro čuli: »Nemoj teto! Za Ivicu je sve pogodio«. 

Dakle djevojka je povjerovala tim petljanijama, i zapela za 
nekakvog Ivicu. A nije se osvrtala na bezbroj laži, kojima je vr- 
vjelo tobožnje proricanje. I kad smo joj poslije moj prijatelj i ja, 
otvoreno rekli, šta je na stvari, nije nam vjerovala. A šta ćemo 
istom reći o veoma spretnim gataricama i kartašicama, koje su 
po svojoj naravi nenadmašive glumice i psiholozi. One znaju svo- 
jim bajanjem upravo fascinirati čovjeka, i ljudi im slijepo vjeru- 
ju. A kad tamo sve je laž i petljanija! 

Stoga čuvajmo se tih gluposti i svoju sudbinu stavimo u 
Božje ruke. Onda se ne trebamo ničega bojati, ni u sadašnjosti ni 
u budućnosti, jer evo šta kaže Duh sveti o čovjeku, koji se uzda 
u Boga: Gospodin upravlja njegovim koracima. Ako i posrne, 
ne će pasti, jer će ga Gospodin prihvatiti za ruku. 4 

ZALOGAJ MESA — GUMB — MASTAN NOŽ! 


Sv. evanđelje često govori o farizejima. To su bili ljudi, koji 
su vanjsku formu Božjeg Zakona obdržavali do najmanjih, često 
puta nepotrebnih sitnica. Zato su sebe smatrali veoma dobrim i 
svetim ljudima. Da to pokažemo na dva-tri primjera. 

Bog je u starom zavjetu naredio, da svaki vjernik daje u hram 
desetinu od svojih prihoda. Farizeji su u vršenju toga zakona išli 
tako daleko, da su davali desetinu i od metvice i kopra i kimla. 
Dakle od mirisnih trava, koje u ono vrijeme nisu imale skoro 
nikakve vrijednosti jer su posvuda rasle same od sebe. Pa tko 
ih onda ne bi smatrao svecima, kad tako skrupulozno, do najma- 
njih sitnica drže zakon Božji! 

Ili uzmimo drugi slučaj. Bog je zabranio Židovima, da sklapa- 
ju tijesno prijateljstvo s poganima, jer bi ih pogani mogli zavesti 
na štovanje krivih bogova. Farizeji su i ovaj zakon obdržavali do 
skrajnih granica, pa nisu htjeli ni prekoračiti poganskoga praga, 
premda to Bog nije nigdje zabranio. Tako na primjer, kad je Pi- 
lat sudio Isusu, oni ne učoše u — Pilatov — dvor, da se ne bi 
opoganili! 1 — Dakle sveci, koji budno paze, da se ne bi okaljali 
ni jednim korakom u pogansku kuću! 

Ili pogledajmo pare Judine. Juda je bacio u hram one srebre- 
njake, što ih je dobio za svoju izdaju. A farizeji rekoše: Ne smije- 
mo ih staviti u hramsku blagajnu. 2 Bože sačuvaj! Jer u Zakonu 
stoji pisano, da bi takav novac okaljao Božje svetište.? — Eto, 
takovi su ljudi bili farizeji. Zaista sveci i pravednici, koji u tan- 
čine vrše Božji zakon! 

A sada okrenimo list, da vidimo, šta piše s druge strane. — 
Ovi isti sveci, koji su davali Bogu desetinu i od aromatičnih trava, 
pljačkali su bez milosrđa siromahe i nezaštićene udovice, varali su 
na sve strane, krivo se prisizali i bogatili na tuđi račun. Zato 

im Krist dovikuje: Jao vama farizeji, koji dajete desetinu od met- 
vice, kopra i kimla, a ostaviste pravdu, i žderete kuće udovičke! + 

Isto tako ovi sveci, koji nisu htjeli ući u Pilatovu kuću, da 
se ne bi opoganili, u isto vrijeme kipe od mržnje na Isusa i traže 
od Pilata, ništa više i manje, nego glavu toga nevinog Jaganjca 
Božjeg! Eto vam svetosti farizejske! 

To isto vrijedi i za pare Judine. Oni nisu hijeli da okaljaju 
Božje svetište novcima, koji su bili poprskani nevinom krvlju. 
A tom istom krvlju poprskali su svoju dušu! 

Nego možda će sada netko upitati: Zašto vi toliko rasprav- 
ljate o tim farizejima, koji su živjeli u doba Kristovo, dakle prije 
dvije tisuće godina? Mjesto odgovora na ovo pitanje evo nekoliko 
zgodica iz naše sredine. 

Bilo je to prije desetak godina u jednoj našoj bosanskoj va- 
rošici, a događa se to posvuda. U kući gospođe Jel:ce sastalo se 
društvance žena, koje su od reda bile poznate kao dobre kršćan- 
ke. Skupile se susjede, da popiju crnu kavu i malo proćeretaju. 
Pošto je bila korizma, dođe govor o postu. Među ostalim reče 
jedna: 

.— Prošle je subote moj muž slavio imendan. Zato sam mo- 
rala već u petak skuhati šunku. I neka mi Bog oprosti! — žena se 
kucne u prsa — uzela sam jedan zalogaj, da vidim, je li dosta 
kuhano i da nije preslano. Ali sam opet sve ispljuvala. 

Dakle ova dobra kršćanka strepi, da je ne bi u petak okaljao 
jedan zalogajić mesa! Zaista sveta duša! — Međutim govor polako 
pređe na druge stvari, i netko spomenu ime jedne poznate dje- 
vojke. Sad se razveza jezik naše dobre kršćanke i poče sipati 
otrovne strijele na poštenje jadne djevojke: »Ona se vucala s 
ovim onda s onim... Ja sam je vidjela po noći stim itim... A 
lijena je da Bog sačuva! Ništa ne radi, nego uzbija samo modu...!« 

Govor opet polako skrene na drugu stranu i dođe do naših 
svećenika. Opet povede riječ naša dobra kršćanka: »Ovaj je mi- 
snik škrt da Bog sačuva — onaj je ohol — ovaj se opija — a 
onaj voli šarnuti...!« — Zar ovo nije pravi farizej, kakvi su 
tivjeli u doba Kristovo? S jedne strane drži post do najmanjeg 
zalogaja, a s druge bez milosrđa i truna ljubavi udara na poštenje 
svoga bližnjega. 

A sada pređimo u drugo društvo. Isto tako žene, od reda 
kršćanke. Govorilo se o svetkovanju nedjelje, o hrv. jeziku u sv. 
misi, o propovijedima itd. Među ostalim reče jedna onako usput: 
»Jedne nedjelje pošla sam baš u crkvu i kud će belaj, otpade mi 

gumb. I neka mi Bog oprosti! — i ova se pokajnički kucne u prsa 
— odmah sam ga prišila. Morala sam, i ako je bila nedjelja. — 
Zaista savjesna kršćanka, koja strepi, da ne bi oskvrnula Božje 
nedjelje i najmanjim posalcem, makar on bio potreban. — Ali iza 
nekoliko dana ta je savjesna kršćanka potražila liječnika, da joj 
uništi Božji dar pod srcem. — Zar i ovo nije farizej, izvađen iz 
doba Kristova i prenesen u naše doba. 

A sjećam se dobro jedne zgode iz svoga djetinjstva. Došao su- 
sjed u dućan moga oca, da kupi kruha. Otac je morao prije toga 
odsjeći komad slanine, i poče istim nožem rezati kruh. Ali ga 
susjed razkolačenih očiju prihvati za ruku i drekne: »Jozo, Jozo! 
Danas je petak. Pa zar ćeš mi tako mrsnim nožem rezati kruh? 
Jok valaj!« I otac je morao brižno obrisati nož, pa istom onda 
rezati kruh. 

Dakle savjestan kršćanin! Boji se on, da ne bi ona kap mrsa 
na nožu okaljala njegov post. Ali odmah iza toga povede se go- 
vor o prevelikim porezima, i naš savjesni kršćanin poče — štono 
se kaže — skidati sve s nebesa, i Boga i Gospu i svece i anđele. 
Dakle točno kao farizeji, kojima je Spasitelj doviknuo: Jao vama, 
koji cijedite komarca, a prožđirete devu! 5 

Zato nas Krist bez prestanka opominje, da se čuvamo kvasa 
farizejskoga.# To znači, da ne idemo za njima, jer njihov put ne 
vodi u život vječni. — Na koncu samo još jedno pitanje: da lii u 
mom srcu nema toga pogibeljnog kvasa... 3 

NAS NE TREBA VARATI! 


U crkvi se često govori o svecima Božjim. O njihovoj dubokoj 
poniznosti, dobrovoljnom siromaštvu, neprekidnim postovima i 
pokorama. Kad mi sve to slušamo onda si i nehotice zamišljamo 
u mašti, da su sveci bili vrlo strogi ljudi, uvijek natmurena lica 
i daleko od svake životne radosti. Ali to je velika varka naše ma- 
šte! Jer ako mi pozorno čitamo njihove životopise, odmah ćemo 
opaziti, da su to bili najsretniji ljudi, puni nepomućene radosti, 
utjehe i veselja. 

Mogli bismo to dokazati bezbrojnim primjerima. Ali mi ćemo 
uzeti samo nešto iz života sv. Ignacija Lojolskog (41556). — On 
je bio jedan od najsposobnijih organizatora svjetske povijesti. To 
svjedoči Isusovački Red, što ga je on osnovao prije 430 godina. 
Jer taj je Red još i danas — da se poslužimo riječima sv. Pisma 
— kao dobro uređena ratna falanga.t Uz to je on bio čovjek že- 
ljezne volje i neslomljive energije. Što je jedanput odlučio, to je 
morao i izvršiti — naravski uz molitvu i pomoć Božju! — makar 
ga stajalo ne znam kakvih žrtava. — Stoga svaki od nas, kad čuje 
samo njegovo ime, odmah u mašti zamišlja čovjeka, vrlo ozbiljna 
nikad nasmijana lica, namrštena čela i stroga pogleda. Pa ipak 
evo šta čitamo u njegovu životopisu. 

Jednom su tužili Ignaciju jednog mladog Isusovca, da je vrlo 
neozbiljan, uvijek nasmijan i spreman na šale. Ignacije zatraži 
da mu ga dovedu. Kad su ga doveli, poče ga pred svima ovako 
opominjati: »Dragi brate! Ja čujem sa svih strana, da si ti uvijek 
veseo, nasmijan i spreman na šalu...« Sada su svi očekivali, da 
će mu Ignacije, štono se kaže, očitati bukvicu, Ali svetac ovako 
nastavi: »To mi je vrlo drago, što čujem za tebe. Jer mi koji slu: 
žimo Bogu, nemamo razloga da budemo potišteni i žalosni. Nego 
naprotiv, imamo sve razloge, da se uvijek radujemo i veselimo. 

Žalost i tugu ostavimo onima, koji su daleko od Bogal« — A evo 
šta još čitamo u njegovu životopisu, Ako je koji brat bio bolestan 
i morao dulje vremena ostati u krevetu, Ignacije bi u slobodno 
vrijeme došao k njemu s drugom braćom, koji su nosili gitare i 
mandoline, da ga svirkom i pjesmom zabave i razvesele. 

Eto, takav je bio taj sveti čovjek. Iza ozbiljnog i energičnog 
lica krilo se srce, puno radosti, mira i veselja. A takovi su bili 
i svi ostali sveci Božji. Da spomenemo samo najvećega od njih, 
sv. Pavla apostola. Cijeli život toga čovjeka bio je križ do križa, 
nevolja do nevolje, progonstvo do progonstva. Pa ipak on piše 
Korinćanima: Uza sve naše nevolje kipim od veselja!?* I poziva 
sve kršćane u ime Isusovo, da budu uvijek veseli. Rađujte se vaz- 
da u Gospodinu, kliče on. Opet kažem: radujte se! 3 

Nego možda će sada netko ovako reći: Ali dragi Pavle! Kako 
ja mogu biti uvijek veseo i radostan, kad me pritištu toliki jadi 
i nevolje, tolike brige i žalosti? — Šta ćemo na ovo reći? Mjesto 
odgovora evo jedne zgodice iz svagdanjeg života. 

Jedna majka morala daleko otputovati. Svoga malog sinčića 
ostavila je kod svoje sestre. Dječak je nekoliko dana bio raspolo- 
žen, a onda se je sjetio majke i udario plakati. Bez prestanka je 
vikao: »Mama, mama gdje je mama!« Jednog dana morali su ga 
fotografirati, da sliku pošalju materi. Ali fotograf nije mogao oba- 
viti posla, jer je mali bez prestanka plakao. Kušali su na sve na- 
čine, da ga umire, i bonbonima i igračkama i šalama, ali sve je 
bilo uzalud. Na koncu je fotograf upotrijebio varku. Upro je pr- 
stom u jedan ćošak i viknuo malom: »Eno mame!« Mali se je 
odmah blaženo nasmiješio i pogledao tamo. Međutim je fotograf 
škljocnuo i slika je bila gotova. 

Dakle mali se je odmah razveselio i prestao plakati, čim je 
čuo, da je mama tu. Ali njega su prevarili. Međutim nas ne treba 
varati. Jer mi znademo i čvrsto vjerujemo, da se kraj nas uvijek 
nalazi... ili bolje: da se mi uvijek nalazimo u naručaju predo- 
brog svemogućeg Oca nebeskog, koji nas toliko ljubi, da vođi brigu 
i o svakoj vlasi na našoj glavi.4 I ovako nas pita u sv. Pismu: 
»Može li mati zaboraviti svoje dijete?« Ne može, ne da joj mate- 
rinsko srce! I onda ovako nastavlja: Pa ako i mati zaboravi svoje 
dijete, ja tebe ne ću zaboraviti! 5 

. Eto, na to su mislili sveci i pravednici Božji. I ta ih je misao 
u svim jadima i nevoljama uvijek tješila i razveselila. Tako na 
primjer kliče sveti prorok David: Makar morao gledati i smrti 
u oči, ne bojim se, jer si ti sa mnom! # 

PREČE OD ČIZAMA! 


Mnogi žive kao neprijatelji Isusova križa. Njihov je svršetak 
propast.1 Ovako piše sv. Pavao apostol prvim kršćanima prije 
dvije tisuće godina. Kad bi Pavao ustao danas iz groba i malo pro- 
šetao kuglom zemaljskom, imao bi šta vidjeti i pisati! Jer još 
nikad u povijesti Crkve nije bilo toliko zakletih neprijatelja Isu- 
sova križa kao danas. Mi gledamo na svoje oči, kako je sotona 
baš u naše vrijeme upeo sve sile, da izbaci Isusov križ iz kršćan- 
skih obitelji — škola — sudnica — s raskršća... A glavna mu je 
briga, da izbriše taj sveti znak s čela naše djece i da ga iščupa iz 
naših srdaca. U tom je poslu našao bezbrojne suradnike ovdje na 
zemlji, koji kipe od mržnje na Isusov križ i kušaju na sve moguće 
načine, ne bi li ga potpuno izbrisali s lica zemlje. 

Pa šta ćemo na to mi vjernici? Evo, kako je na ovo pitanje 
odgovorilo njih dvoje. — Muž i žena s troje djece u jednom 
našem velikom gradu. On je imućan obrtnik s vlastitom kućom 
i radionicom. Kad je nedavno došao novi župnik u njihovu župu, 
počeo se odmah polako upoznavati sa svojim vjernicima. Našeg 
je obrtnika i njegovu ženu vrlo brzo upoznao, jer su svake nedje- 
lje bili u crkvi. A djeca su redovito: dolazila na vjeronauk. 

Kad ih je prviput posjetio, odmah je nešto opazio, što ga je 
veoma obradovalo. Naime čim je zakoračio u primaću sobu, koja 
je bila vrlo lijepo namještena, ugleda na zidu obješeno poveliko 
raspelo. Ali ne reče o tome ništa. Nego istom kad je gospođa do- 
nijela crnu kavu, pruži svećenik ruku najprije njemu, onda njoj 
i reče: 

— Ja vam od svega srca čestitam ...! 

— Na čemu? upita žena začuđeno. 

— Na onom raspelu, odgovori župnik, upirući prstom na križ. 
To je znak, da se vi ne stidite raspetoga Spasitelja kao ni sv. Pa- 

vao, koji piše: Mi se moramo dičiti Isusovim križem! 2 — Muž se 
je na to samo smješkao, a žena prihvati: 

— Jest, velečasni, mi se ponosimo tim križem, i ne bi ga dali 
za sve blago ovoga svijeta. Kad nam bude teško, mi s djecom 
kleknemo pred raspetoga Isusa i njemu izjadamo sve svoje ne- 
volje. I vjerujte mi, velečasni, često puta možemo skoro rukama 
pipati, kako s raspela silazi Božji blagoslov na nas i na našu 
djecu... ' 

— Pa tako i mora biti, dočeka župnik, jer nas uči Crkva u 
svome bogoslužju, da je »u križu naše spasenje, život i uskrs- 
nuće«. 

Eto dakle, šta ćemo raditi mi vjernici! što ljudi više bjesne 
proti križu, mi ćemo se sve više okupljati oko križa Isusova. Ne 
samo u crkvi, nego i kod kuće. Stavit ćemo raspelo, kao ova obi- 
telj, na časno mjesto u svom stanu. I tude ćemo svake večeri 
skupiti cijelu obitelj, da se u večernjoj molitvi preporučimo ras- 
petome Spasitelju. A što je najglavnije, učit ćemo svoju djecu od 
malih nogu, da često stave na sebe znak sv. križa, to jest da se 
pobožno križaju: u jutro i na večer, prije i poslije jela, prije i po- 
slije svakog važnijeg posla. Jer na koncu konca onaj križ na zidu 
je mrtvo drvo, a križ, što ga ti križanjem stavljaš na sebe, oživjela 
je tvoja čvrsta vjera i nježna ljubav prema Isusu. 

Da sve to lakše upamtimo, evo jedne zanimljive zgodice iz 
kasarne. — Jednog jutra izveo narednik nove regrute na vježbu. 
Kad su se postrojili, opazi on, da jedan vojnik nema posve čistih 
čizama. Odmah ga pozove na odgovornost i drekne: 

— Ej ti tamo! Reci mi, koja je prva dužnost svakog vojnika, 
kad se u jutro digne iz kreveta? — Očekivao je odgovor: Prva mu 
je dužnost da očisti čizme. Međutim mladi se je regrut smeo i ne 
promišljajući odgovori: —, : 

— Prva mu je dužnost, da se pobožno prekriži... 

Na to svi vojnici prsnuše u smijeh. I mi ćemo se sigurno na- 
smiješiti odgovoru ovog nedužnog mladića. Ali taj odgovor baca 
divno svjetlo na obitelj, u kojoj se je rodio i odrastao, osobito 
na njegovu dobru majku. Jer kako je došlo do toga bezazlenog od- 
govora? Stvar je potpuno jasna. Njegova majka učila ga je već 
na svom krilu, da se pobožno križa i da uvijek počme i završi dan 
znakom sv. križa. U tom mu je prednjačila dobrim primjerom. On 
je to upamtio za cijeli život, pa se je i u kasarni svakog jutra 
najprije prekrižio. Stoga je i nehotice onako odgovorio. A da mu 

dobra mati dala, kad je pošao u vojsku, da ga raspeti Isus čuva 
na putu života. 

Mi ne znamo, šta je kasnije bilo s tim mladićem. Ali jedno je 
sigurno: Ako je ostao vjeran Isusovu križu, raspeti mu je Spasi- 
telj uvijek dao snage, da se odupre svim đavolskim napastima, 
jer uči nas Duh sveti, da je riječ križa onima, koji se spasavaju, 
jakost Božja. 





ži 








BORISOV »LANČIĆ« 


Najprije ćemo nekoliko riječi o pravom lancu. — U bolnicu 
sestara Milosrdnica donijeli teškog bolesnika, od kojeg se je ši- 
rio nepodnošljivi zadah. Nitko nije mogao dulje vremena izdržati 
u njegovoj blizini. 

Časna Majka odmah odredi jednu sestru, koja će ga dvoriti. 
Ali sestra se brzo vrati i reče, da ne može dalje izdržati, jer će 
pasti u nesvijest. Časna Majka pošalje drugu sestru, ali i ta se 
brzo vrati. Zatim pošalje treću. Ova je nešto dulje izdržala. A on- 
da se vrati i ona, noseći u ruci podugačak lanac, i reče časnoj 
Majci: »Ja ne znam hoću li izdržati. Ali u svakom slučaju mi ne 
smijemo ostaviti toga siromaha, da umre bez naše njege. Stoga 
vas molim časna Majko. Vi mene privežite ovim lancem za njegov 
krevet, da budem prisiljena ostati kraj njega. Samo od vremena 
do vremena zavirite u sobu, da vidite jesam li još pri svijesti«. 
Poglavarici nije preostalo drugo, nego da tako učini. I sestra je 
izdržala na svom mjestu, a bolesnik je ozdravio. 

Ovaj nam lanac doziva u pamet one riječi Isusove: da se 
kraljevstvo nebesko silom osvaja. + Jer ova se je sestra dala svezati 
samo zato, da bude prisiljena izvršiti svoju dužnost prema Bogu 
i bližnjemu. I tom silom, koju je sebi nanijela, zaslužiti vječno 
blaženstvo. 

A sada evo Borisova »lančića«. — Jedne nedjelje poslije pod- 
ne posjetio stari svećenik jednu dobru katoličku obitelj, s kojom 
su ga vezale davne prijateljske veze. Bili su to stariji ljudi, a 
imali su nekoliko kćeri i jedinog sina Borisa. Kćeri su se već pou- 
dale, a sin je upravo svršavao gimnaziju. Svu su djecu brižno 
odgojili, i u svemu im prednjačili dobrim primjerom. 

Dok su pili obligatnu crnu kavu, pokuca netko u susjednoj 
sobi, i javi se Borisov glas. Pitao je, koliko je sati. Nato će sve- 
ćenik: 

— A zašto mali ne dođe ovamo, da s nama kao obično popije 
kavu. 

— Ne može on doći, odgovori gospođa smiješeći se, jer sam 
ga zaključala u sobi. Evo ključa. 

— Zaključala? začudi se svećenik. A zašto? 

— Evo zašto, odgovori mati. On pohađa vjeronauk za gimna- 
zijalce kod Isusovaca. I kad je Sv. Otac Papa nedavno ublažio post 
do skrajnjih granica, rekao im je vjeroučitelj, da se može postiti 
i na druge načine, a ne samo uzdržavanjem od jela. Evo na pri- 
mjer: ako netko voli gledati utakmice, neka se kojiput iz ljubavi 
prema Bogu odrekne utakmice. A novac što bi ga dao za ulaz- 
nicu, neka podijeli siromasima. Kud ćeš boljeg posta! — To mi 
je Boris odmah pripovijedao. A iza nekoliko dana reče mi: »Ma- 
ma, ja sam odlučio, da iz ljubavi prema Srcu Isusovu svake prve 
nedjelje u mjesecu ne idem na utakmicu. A onaj novac za kartu 
dat ćemo siromasima«. Ja sam mu odmah odgovorila, da on to ne 
će izvršiti. Jer tko bi njega zadržao, da ne ode na utakmicu! »Ho- 
ću mama, hoću! odgovori on... Onda se je malo zamislio i dodao: 
Pa dobro mama! Da budem prisiljen izvršiti svoje obećanje, ti 
mene kroz cijelo vrijeme utakmice zaključaj u sobi. Ja ću među- 
tim učiti. A kad utakmica bude gotova, onda me pusti«. Ja sam to 
prihvatila, završi mati. I svake prve nedjelje u mjesecu, a danas 
je prva nedjelja, zaključam ga. 

— Aferim! pljesne stari svećenik rukama. To je zaista naj- 
bolji post. Isus kaže: Tko hoće da pođe za mnom, neka se odrek- 
ne samoga sebe.? A eto, vaš se je dječak iz ljubavi prema Bogu 
odrekao najmilije zabave. A u isto vrijeme tim odricanjem iska- 
zao ljubav svome bližnjemu. Samo se molite Bogu, da takav osta- 
ne, pa se ne trebate bojati za njegovu budućnost... 

A sada se malo ispitajmo. Pa ćemo sigurno i u svom životu 
naći dosta takovih »lančića« kojima se osvaja kraljevstvo ne- 
besko... 

20.000 KGM! 


Ako prolistamo bilo koju knjigu o ljudskom tijelu, naći ćemo 
u njoj naslikano i srce. Kraj slike vidjet ćemo razne brojke i tu- 
mačenja, pa tako i gornji broj: 20.000 kgm. Da vidimo šta to 
znači. 

Ljudsko je srce veliko po prilici kao šaka odrasla čovjeka, i 
teško nešto manje od 1/3 kilograma. Zadaća mu je, da bez pre- 
stanka goni krv po žilama našega tijela. Tu zadaću vrši srce tako, 
da se svaki čas steže i rasteže. Mi velimo: srce kuca! Broj tih 
kucaja iznosi oko sedamdeset puta u minuti. 

Dakle taj komad mesa u našim grudima nije ništa drugo 
nego pumpa, koja tjera krv kroz naše žile. Ta pumpa radi bez pre- 
stanka, od prve sekunde našega života do zadnjega daha. Jer srce 
uvijek kuca, bdio čovjek ili spavao, mislio na to ili ne mislio. I 
dok se drugi organi našega tijela od vremena do vremena kako 
tako odmaraju, srce nikad ne miruje. I tako kroz 50—60—70—100 
i više godina! 

Zato je srce prava zagonetka usred ljudskoga tijela. Stoga 
su znatiželjni ljudi pravili razne pokuse, da bar donekle ispitaju 
tu zagonetku. Ovdje ćemo na jednostavan i pučki način opisati 
samo jedan od tih pokusa. Naime učenjaci su napravili umjetne 
žile, točno onakove, kakve su u ljudskom tijelu, i nalili u njih 
toliko krvi, koliko je ima u odraslom čovjeku — oko 5 litara. U 
taj sistem žila ukopčali su malu pumpu, koja će mjesto srca go- 
niti krv po tim žilama. 

Pa šta su našli? Otkrili su nešto, što čovjeku ne ide u glavu. 
Naime pumpa je kroz 24 sata toga rada potrošila toliko električne 
energije, da bi se tom energijom moglo dignuti 20.000 kilograma 
jedan metar u vis. To se u knjigama piše ovako: Srce odraslog 
čovjeka izvrši kroz 24 sata radnju od 20.000 kilogram-metara, ili 
skraćeno: kgm. 

Da to prikažemo na drugi način. Jedan željeznički vagon nosi 
10.000 kilograma. Uzmimo da je dno vagona odignuto od zemlje 
ravno jedan metar, Prema gornjem računu razvije srce u jednom 
danu toliko energije, da bi se njom mogla natovariti dva vagona! 
To je samo za jedan dan. A sada uzmite olovku i izračunajte, šta 
uradi srce kroz 10 — 20 — 50 godina. Evo na primjer, meni je 
dok ovo pišem, ravnih 80 godina. Kroz to je vrijeme moje srce 
razvilo toliko snage, da bi se njom moglo natovariti ništa više ni 
manje, nego 58.400 — pedeset osam tisuća četristotine željeznič- 
kih vagona! 

Kad čovjek to sluša, snebiva se od čuda i ne može da vjeruje. 
Odakle tome malom komadu mesa tolika snaga! A još ćemo se 
više začuditi, kad čujemo i ovaj podatak. Srce goni onih 5 litara 
krvi bez prestanka do periferije, to jest do ispod kože tijela i na- 
trag. I tako krv u jednom satu prevali put od 32 kilometra, ili na 
dan 768 kilometara. Opet nevjerojatna zagonetka, koja čovjeku 
ne ide u glavu. 

Stoga je srce pravo čudo u našim grudima, i čovjek se tome 
čudu ne može dosta nadiviti. Pa šta slijedi iz toga? Evo šta: 
Svaki od nas, kad vidi bilo kakvu pumpu, makar onu najprimitiv- 
niju, odmah sa sigurnošću zna, da mora biti jedan pametan čov- 
jek, koji je tu pumpu napravio. O tom nema nikakve dvojbe! Gdje 
je aparat, tu mora biti i hetko, tko ga je izmislio i napravio. Pa 
dobro, ako je tako, onda pogotovo mora biti jedan premudri i 
svemogući Konstruktor, koji je napravio tu zagonetnu i čudesnu 
pumpu u ljudskom i životinjskom tijelu. On mora biti, makar ga 
ja nisam nikad vidio. 

Tome su se Konstruktoru divili od vajkada svi ljudi. Tako je 
na primjer već prorok David, promatrajući samoga sebe, pao na 
koljena pred Stvoriteljem i ovako zavapio: Ti si me sagradio. Na 
meni se očituje tvoja čuđesna mudrost, koja je za mene odveć vi- 
soka, i ja je nikad ne ću dokučiti! 1 A evo šta je napisao naš suvre- 
menik, slavni američki izumitelj Edison u spomenknjigu na Eife- 
lovu tornju u Parizu: »Gospodinu Eifelu, graditelju gigantskog 
i majstorskog djela, posvećuje ove riječi čovjek, koji odaje čast 
svim inžinjerima, a u prvom redu onom najvećem među njima — 
Gospodinu Bogu!« 

JOZINO PITANJE 


Za vrijeme prošlog rata posjeti starog svećenika njegov ro- 
đak Jozo. Bio je to mlad čovjek, istom završio studije i dobio na- 
mještenje. Oženio se još kao student i imao jednog sinčića, koji 
mu je umro u kolijevci. U razgovoru potuži se svećeniku, da se 
nalazi u velikoj pogibelji radi zamršenih ratnih prilika. 

— Molim se, bez prestanka Bogu, da mi on bude u pomoći. 
Pa u vezi s tim ja bih te nešto upitao, ali se bojim da ne izađem 
smiješan. 

— Samo ti govori, ohrabri ga starac i prisloni ruku kraj uha 
da bolje čuje. 

— Ja sam na blagdan Sviju Svetih, nastavi Jozo, slušao ovdje 
u vašoj crkvi propovijed o »Općinstvu Svetih«. I baš u vezi s tom 
pridikom stavio bih jedno pitanje... 

Međutim ostavimo Jozu i starog svećenika, pa pogledajmo 
šta je on to čuo u toj propovijedi na Svi Svete. — Sveta nas 
vjera uči, počeo je propovjednik, da smo mi kršćani ovdje na ze- 
mlji najintimnije povezani sa svetima na nebu i dušama u čistili- 
štu. I da svi skupa činimo jednu zajednicu, jednu općinu, ili kako 
se kaže u Vjerovanju »Općinstvo Svetih«. 

I sada nastaje pitanje: šta veže vjernike ovdje na zemlji sa 
svetima na nebu i dušama u čistilištu? Mi ćemo sada odgovoriti 
samo na prvi dio toga pitanja: kakve su veze između nas i sveta- 
ca na nebu? To će nam vrlo zorno pokazati jedna zgoda iz sv. 
Pisma staroga zavjeta. 

Kad se je raspalo carstvo Aleksandra Makedonca, veli sv. Pi- 
smo, digoše se pogani sa svih strana proti izabranom narodu, da 
ga potpuno unište. Zato Bog, da ih ohrabri, pokaže jedne noći 
njihovom junačkom vođi Judi Makabejcu otvoreno nebo. Juda 
je viđio dva časna starca, obasjana čudesnim svjetlom, kako kleče 
pred prijestoljem Božjim i uzdignutih ruku ponizno mole... 

On je sav ushićen promatrao taj nebeski prizor i pitao se: 
tko su ti starci i za koga mole? Nato je dobio odgovor s neba, 
da je jedan od njih prorok Jeremija, a drugi, veliki svećenik 
Onija. Oni se bez prestanka mole za svoj narod i za Sveti Grad. 

Juda je sutradan održao oduševljeni govor svojim vojnicima, 
U govoru je spomenuo, šta mu je Bog prošle noći pokazao. I po- 
zvao vojnike da .ne klonu duhom, »jer, veli, nismo mi sami! S na- 
ma se na nebu bori sveti prorok Jeremija i veliki svećenik Onija, 
i svi naši sveti djedovi i pradjedovi!« Ove su riječi upravo elektri- 
zirale vojnike. Oni navališe kao lavovi na neprijatelje i na koncu 
pobijediše. 

Ova nam zgoda zorno pokazuje, šta veže nas sa svetima na 
nebu. Mi njih štujemo i častimo ovdje na zemlji, a oni se bez pre- 
stanka mole za nas Ocu nebeskom. A to vrijedi, nastavio je pro- 
povjednik, ne samo za svece i svetice, koje mi slavimo na našim 
oltarima, nego i za sve pravednike, za naše roditelje, braću i se- 
stre, koji se već nalaze u slavi nebeskoj. I oni se, o tom nema ni: 
kakve dvojbe, mole za nas pred Božjim prijestoljem. Spomenut 
ćemo o tome samo jednu zgodu, koju nam pripovijeda Josip 
Walter, župnik sv. Bonifacija u Vašingtonu. — Jedne noći u glu- 
ho doba veli župnik, javi se zvonce na vratima njegova stana. 
On brzo ustane i kad je otvorio vrata, ugleda na stepenicama dva 
krasna dječaka: 

— Šta želite djeco? 

— Velečasni, rekoše djeca, ima jedan starac teško bolestan, 
koji želi primiti sv. sakramente. I dadoše mu točnu adresu. 

— Dobro djeco, eto mene odmah. 


Župnik se vrati u svoj stan, brzo se spremi i pođe. Ali djece 
nigdje, ni u hodniku, ni na stepenicama, ni pred kućom! To mu 
je bilo vrlo čudnovato, ali pođe dalje. Kad je došao u određeni 
stan i pokucao na vrata označene sobe, otvori mu starac teško di- 
šući. Na njemu se vidjelo, da je to taj bolesnik. Zato mu žup- 
nik reče: 

— Gospodine, ja sam došao, da vam podijelim sv. sakramente. 


— Izvolite, izvolite, odgovori starac očito obradovan. I kad 
je opet legao u postelju i malo se odmorio od kašlja, nastavi: Eh, 
velečasni, sam vas je Bog poslao! Odkad ja želim, da mi dođe 
svećenik, ali nemam baš nikog da pošaljem... Župnik se nato 
lecne. Ali ne reče ništa nego sjede kraj bolesnika da ga ispovijedi. 
Kad mu je podijelio i ostale sakramente, upita ga: 

— A šta su vam oni dječaci, koji su me pozvali da dođem 
k vama? ' 

j — Kakvi dječaci? začudi se bolesnik. Ja nemam nikog... 
Onda se je malo zamislio, i na koncu reče potiho: Doduše, imao 
sam ja dva krasna dječaka, ali oni su davno umrli... 

Svećenik nije na to ništa rekao, nego je kasnije napisao u 
»Glasniku« svoje nadbiskupije ove riječi: »Ja ovog slučaja ne 
mogu drukčije rastumačiti, nego da su oni dječaci sletjeli s neba, 
da u zadnji čas pomognu svome nevoljnom ocu, za kojeg se nije 
imao nitko pobrinuti«. 

Eto dakle, završio je propovjednik, u čemu stoje naše intim- 
ng veze sa svetima na nebu. Zato. nam sv. Pavao s pravom dovi- 
kuje: Vi ste sugrađani svetaca i ukućani Božji! * 

Evo, to je slušao Jozo u onoj propovijedi na Svi Svete, i u ve- 
zi s tim upitao starog svećenika: A 1 

— Bi li se ja u svojoj nevolji mogao. obratiti svome pokojnom 
sinčiću, da me on preporuči dragom Bogu? 

— Kako da ne bi sinko! odgovori starac. Pa on je sada anđe- 
lak pred Božjim prijestoljem. Pa ako dobra djeca ovdje na zemlji 
toliko ljube svoje roditelje i mole se za njih, koliko će se više taj 
anđelak moliti za tebe, da ti Bog pomogne u tvojim jadima i po- 
trebama! Samo se ti njemu preporuči. 

Jozo je poslušao taj savjet. A iza nekog vremena doletio je 
starom svećeniku i skačući od veselja rekao mu, da je sretno is- 
plivao »hvala Ocu nebeskom, a i mome malom anđelku na nebe- 
sima!« 

OBLIO GA STUDEN ZNOj! 


Bilo je to prije tridesetak i više godina u staroj Jugoslaviji. 
Za vrijeme tako zvane diktature ležali sa mnogi Hrvati po tamni- 
cama. Pa tako je i jedan naš svećenik pozvan na policiju, a po- 
slije istrage predan na sud. I evo, šta mi je on pripovijedao. 

— Kad sam, veli, pošao na policiju, svratio sam se u crkvu, 
da se preporučim Spasitelju i Bl. Gospi. I dok sam klečao pred 
oltarom, uhvati me veliki strah. Nisam znao, zašto me zovu 
i kako ću se braniti. Bojao sam se batina, samice, lanaca i dru- 
gih zlostavljanja. Priznajem da me je od straha oblio studen 
znoj... 1 u taj čas, veli svećenik, učini mi se kao da me neki glas 
kori s oltara i dovikuje: »Vidi ti njega, vidi! Koliko se boji ljudi 
i ljudskoga suda! A kako se malo boji suda Božjeg! Jer da se bojiš 
toga suda, ne bi toliko griješio«. 

Riječi ovog svećenika dolaze mi uvijek na pamet, kad se čita 
evanđelje o Božjem sudu, kao na primjer na zadnju nedjelju po 
Duhovima i prvu u Došašću. Jer zaista, mi se ljudi često puta 
bojimo svega i svačega. A osobito strahujemo od policije, suda 
i zatvora... Sve je to u redu! Ali nije u redu, da se u isto vrije- 
me tako malo bojimo Boga i njegova suda. Zato nam Spasitelj 
opet i opet dovikuje u sv. evanđelju: Ne bojte se onih, koji ubijaju 
tijelo, a poslije toga ne mogu — vam — ništa više učiniti. Nego 
bojte se onoga, koji može i dušu i tijelo pogubiti u paklu. Da, 
kažem vam, njega se bojte!1 A davno prije Isusa rekao je Duh 
sveti, da je strah Božji početak mudrosti. 2 

Zato su sveci i pravednici Božji svim silama nastojali, da po- 
stignu tu mudrost nebesku, i usade u svoje srce strah Božji. Da 
navedemo samo jednoga od njih. 


Bio je to sv. Josip Leoniški (£ 1612). On je kao mladić imao 
veoma dobrog prijatelja, nekog Jeronima. Taj mu je prijatelj 

umro veoma mlad. Nekoliko dana iza njegove smrti klečao je 
Josip u crkvi i molio se baš za pokoj njegove duše. Najednom, 
usred molitve, ugleda pokojnika pred sobom kao živa. Naravno, 
da se je veoma uplašio. Ipak iza dulje stanke usudi se i upita ga: 

— Jeronime, zašto si došao? šta mi imaš kazati? 

— Eeeeee moj brate! uzdahnu pokojnik. Kad bi ti znao, kako 
je strašna Božja pravda i strog njegov sud, i kako su tijesna vra- 
ta, koja vode u nebo, malo bi se bolje čuvao grijeha i više krotio 
svoje tijelo... I pokojnika nestade. 

Mladi je Josip upamtio ove riječi za cijeli život, pa je svaki 
dan razmišljao o Božjem sudu, na kojem će polagati strogi račun 
za sva svoja djela. To ga je razmišljanje napunilo strahom Božjim, 
a strah ga je Božji doveo do ljubavi i svetosti. Jer evo šta kaže 
sv. Augustin: »Kao što igla probada tkaninu i uvlači za sobom 
konac, tako i strah Božji probada srce i povlači za sobom ljubav«. 

Mi sada nećemo ispitivati, je li se taj pokojnik zaista ukazao 
ovom svecu, ili je to samo pobožna legenda. Uzmite kako hoćete. 
Ali nije legenda nego istina, da je ovaj svetac u svim svojim dje- 
lima imao pred očima strogi sud Božji. Isto tako nije legenda, 
nego istina Boga živoga, da će taj sud biti veoma strog i strašan, 
jer evo šta kaže Duh sveti: Strašno je upasti u ruke Boga živoga! 3 
A tvoja će duša na Božjem sudu biti u tim rukama. I nema te 
sile na nebu i na zemlji, koja bi te mogla oteti iz tih ruku dok ne 
platiš, kako veli Spasitelj, i zadnju paru svoga duga Božjoj pravdi. t 

A na drugom mjestu veli Sin Božji: Kažem vam, da će ljudi za 
svaku ispraznu riječ, koju reknu, polagati račun na dan suđa." 
Zamislimo se malo u ove riječi Isusove. Ako ćemo polagati račun 
za svaku nepotrebnu riječ, Bože moj, Bože moj, kakav će se istom 
račun tražiti za velike psovke i kletve, za mržnju, klevetanje, blu- 
dnost, zloporabu braka, ubijanje nevine duše pod majčinim srcem 
i druge velike grijehe! Treba na to misliti dok je vrijeme i moliti 
sa sv. Crkvom: 

Vječni Sudče, pravdo stroga, 
Sagrješenja prosti mnoga 
Prije dana osvetnoga! 

Na koncu vratimo se onom našem svećeniku. Od onda, veli 
mi on, ja svaki dan kod jutarnje i večernje molitve zavapim Bo- 
gu s prorokom Davidom: Gospodine, probodi moje srce svojim 
strahom! % Učinimo i mi tako, pa će nas strah Božji čuvati od gri- 
jeha, jer s pravom veli sv. Bernard: »Kao što vjetar razgoni obla- 
ke, tako i strah Božji razgoni iz srca neuredne strasti i požude«, 

POLJUBILA JU UMJESTO MAJKE 


Bilo je to u Norveškoj na obalama sjevernog mora. Jedne no- 
ći izbacilo more na obalu mrtvo tijelo neke djevojke. Sutradan 
skupili se ljudi oko nje. Jedni su znatiželjno gledali i nagađali, 
tko je ta djevojka i odakle bi mogla biti. Drugi su s zgražanjem 
promatrali njezino blijedo iznakaženo lice, uokvireno dugom sli- 
jepljenom kosom. Treći su malo postajali pa otišli za svojim po- 
slom. Šta se njih tiče ta nepoznata utopljena djevojka! 

A naišla tuda i jedna starica. Ona je dugo stajala nad mrt- 
vom djevojkom i nešto razmišljala, kao da je pita: Djevojko, ka- 
ko se zoveš? — Tko su ti roditelji? — Gdje si živjela, kako si se 
utopila i ovamo prispjela...? Toga nitko ne zna! Ni njezina ime- 
na ni zavičaja ni roditelja, ni kako je nastradala. 

I bilo je starici žao, što nema nikoga, tko bi zaplakao nad 
tom djevojkom. Stoga je brzo otišla kući, nabrala krasnu kitu 
cvijeća i stavila joj na prsa. Onda se je spustila na koljena, pa 
izmolila nekoliko Očenaša za pokoj duše. Na koncu se je sagela 
i poljubila njezino blijedo lice šapćući: »Ovaj poljubac neka ti bu- 
de od tvoje daleke nepoznate majke!« 

Zar ne, veoma nježan i dirljiv prizor. Međutim slični se pri- 
zori opetuju svaki dan u sv. Crkvi. Ali da nam to bude potpuno 
jasno, sjetimo se najprije jedne istine sv. vjere. — Vjera nas uči, 
da na onom svijetu, osim neba i pakla, ima i čistilište. Tude trpe 
pravedne duše, koje su došle na sud Božji okaljane malim gri- 
jesima i pogreškama. Ili nisu za života potpuno zadovoljile Bo- 
žjoj pravdi za svoje teške, već oproštene grijehe. : 

Pa šta radi Gospodin Bog s takovim dušama? On čini kao 
zlatar. Ako se na zlatu pojavi kakva rđa ili patina, zlatar ga baci 
u vatru, i vatra ga temeljito očisti od svake mrlje, pa zlato za- 
blista svojim punim sjajem. — I pravedne su duše u čistilištu ta- 

kovo zlato pred licem Božjim. I po njima je pala rđa malih gri 
jeha i pogreškama. Stoga ih Božja pravda baca u čistilište, da se 
tude u mukama potpuno očiste, i tako čiste dođu u nebo. Oni će 
se spasiti, veli sv. Pismo ali prolazeći kroz vatru, + 

A s druge strane uči nas sv. vjera, da mi možemo pomoći tim 
dušama, svojom molitvom i pokorom, milostinjom i drugim dob- 
vim djelima, u prvom redu žrtvom sv. mise. Sveta je i spasonosna 
misao, veli Duh sveti, moliti se za pokojne, da se oslobode od gri- 
jeha.> Zato se vjerni kršćani upravo natječu, osobito na Dušni 
dan, tko će se bolje moliti i više žrtava prikazati za te pravedne 
duše, da se što prije oslobode iz čistilištnih muka. U tom natje- 
canju opetuje se često puta onaj nježni prizor s obala sjevernoga 
mora. Evo toga prizora. 

Baš neki dan dođe mi jedna gospođa, da naruči tri sv. mise. 
Jednu, veli, za moje pokojne roditelje, drugu za pokojnog muža, 
a treću stavljam u ruke BI. Gospe, da je ona prikaže Ocu nebe- 
skom za jednu dušu, koje se nema nitko spomenuti. To jest za 
dušu, koja nema ovdje na zemlji ni oca ni majke, ni brata ni 
sestre, da se za nju pomole. Zar ova žena ne čini isto, što je 
učinila ona norveška starica, kad je na obalama sjevernog mora 
poljubila mrtvu djevojku mjesto njezine majke? Jer i ova naša 
kršćanka šalje spasonosni poljubac jednoj duši u čistilištu mje- 
sto njezine majke, braće i sestara. 

A ta joj duša ne će i ne može ostati dužna, nego će se već 
u čistilištu puno moliti dragom Bogu za svoga dobročinitelja, a 
pogotovo kad dođe u nebo. — Nemoj ni ti zaboraviti duša u či- 
stilištu, nego se moli za njih i zavapi sa sv. Crkvom, koja u svakoj 
misi za pokojne ovako moli: »Gospodine Isuse Kriste, kralju 
slave! Izbavi duše svih vjernih mrtvih iz dubokog bezdana! Neka 
ih barjaktar sv. Mihovil povede u svetu svjetlost, koju si nekoć 
obećao Abrahamu i njegovu potomstvu!« 

SLABO NAM SE PIŠE! 


' Bilo je to iza prvog svjetskog rata. Jedan stranac došao pr- 
viput u Hrvatsku. Još kod kuće spremio se je na to putovanje 
listajući slovnicu i rječnik hrvatskog jezika. A sad se vozi od 
granice prema Zagrebu. Na jednoj postaji pope se u vlak neki naš 
svećenik i uđe u isti odjeljak, gdje je sjedio taj gospodin. Brzo 
se upoznaše i zametnuše razgovor. Među ostalim reče stranac 
svećeniku: 

— Oprostite velečasni, i nemojte mi zamjeriti. Ali vi Hrvati 
ne ćete dobro proći. 

— A zašto? začudi se svećenik. 

— Evo zašto, odgovori stranac. Ja se vozim tek nekoliko sati 
kroz vašu zaista lijepu domovinu. I za to kratko vrijeme čuo sam 
bezbroj strašnih psovki i kletvi: Boga, Majku Božju, Kristuša, 
anđele, svece...!| Stoga se bojim, da će Hrvati nastradati, ako 
nastave s takovim psovkama... 

Šta ćemo reći na oštre riječi ovoga stranca? Ja bih postavio 
dva pitanja. Prvo: je li istina da Hrvati tako strašno psuju i kunu? 
Drugo: hoćemo li možda radi toga nastradati? 

Nije bilo potrebno, da istom dođe kakav stranac, pa da nas 
upozori na ovaj veliki grijeh našeg naroda, jer mi to i bez njega 
vrlo dobro znademo. Na žalost, psuje kod nas muško i žensko, 
staro i mlado, pa i mala djeca. Psuje se na selu, a još više u gra- 
du. Ori se psovka u našim kućama i radionicama, po našim uli- 
cama, njivama i pašnjacima. I često je puta svaka. ona brazda, 
koju Hrvat ore, upravo natopljena psovkom i kletvom. I možda 
nema ni jedne stope naše lijepe domovine, koju nismo okaljali 
ovim bogumrskim grijehom. 

Zato mora hrvatski narod na gorke riječi onoga stranca ušu- 
titi, staviti ruku na prsa i skrušeno priznati: »Moj grijeh, moj 
grijeh, moj preveliki grijeh!« 

A mjesto odgovora na drugo pitanje: »Hoćemo li radi toga 
nastradati?« evo jedne značajne zgode iz anala staroga Rima. 
Jednog je dana raskalašeni car Kaligula priredio svečane narodne 
igre, koje su se imale odvijati u amfiteatru pod vedrim nebom. 
Međutim cijeli taj dan, kao za okladu, padala je kiša. Car je ne 
strpljivo čekao, ne će li se razvedriti, da počme s igrama, ali kiša 
je sve jače lijevala..Na koncu se bezbožnik tako razbjesni, da je 
naredio svojim vojnicima, neka odapinju strijele prema nebu. Htio 
se je na taj način osvetiti Gospodinu Bogu, što mu ne da lijepa 
vremena. 

Pa jesu li te njegove strijele došle do Boga i možda ga ranile? 
Na ovo će se pitanje svaki od nas grohotom nasmijati. Jer kako bi 
gvozdene strijele doprle do prijestolja Božjeg! Nego se je dogo 
dilo baš obratno. Strijele su se vraćale natrag i svom težinom 
padale na glave vojnika. Mnogo ih je tada izginulo, a vele, da je 
i sam bezbožni car bio ranjen. 

Nešto se slično mora dogoditi i svim psovačima. Jer svaka 


.je psovka kao pogana strijela, koju psovač odapinje ravno na Bo- 


ga, da ga pogrdi i da mu se naruga. Naravski, i ove strijele ne 
mogu Bogu ništa nahuditi, niti ga mogu okaljati, nego se događa 
baš obratno. Te se psovke — pune prokletstva — vraćaju natrag 
i svom silom ruše na glave samih psovača, jer stoji pisano: Ne- 
mojte se varati, ne da Bog sebi se rugatil! A na drugom mjestu 
veli sv. Pismo: Gospodin ne će pustiti bez kazne onoga, koji uzima 
njegovo ime uzalud.2 Dakle bit će kažnjen i onaj, koji bez dužnog 
štovanja izgovara Božje ime. A šta ćemo istom reći za one, koji 
to sveto ime psuju i pogrđuju! ' 

Da mora tako biti, pokazat će nam jedna usporedba. šta bi- 
ste vi rekli za jednog cara ili predsjednika republike, koji bi pu- 
stio, da ga njegovi podanici na svakom koraku psuju i pogrđuju? 
Svi bismo s pravom rekli, da to nije nikakav car ni predsjednik, 
nego obična kukavica! To bismo isto morali reći i za Gospodina 
Boga, kad bi pustio, da ga njegovi stvorovi nekažnjeno pogrđuju 
i psuju. 

Zato je potpunu istinu rekao onaj stranac, da nam se slabo 
piše, ako ne prestanemo psovati. Molimo dakle i prikažimo koju 
žrtvu Ocu nebeskom, da nam bude milostiv. A u isto vrijeme 
nastojmo kolikogod možemo, da se ovaj bogumrski i opasni gri- 
jeh što prije iskorijeni u našem narodu, 

OD KVOČčKE — DO SVETACA 


' Bože moj, kako smo slabi mi ljudi! Koliko se puta gorko 
kajemo za koji grijeh, plačemo i čvrsto obećajemo, da ćemo se 
popraviti. Pa šta se događa? Često puta, možda još isti dan, pada- 
mo opet u taj grijeh. Poslije se opet kajemo, plačemo, obećajemo 
i opet — padamo! Odakle to dolazi? Svakako od naše slabosti. 


Čovjek nema dosta snage, da se odupre napasti, premda uviđa da 


ga taj grijeh vodi u propast. 

Šta ćemo dakle raditi? Evo šta. Sveta nas vjera uči, da ima 
jedna nebeska sila, koja ljudskom srcu daje upravo nadprirodnu 
snagu, da se junački odupre svim napastima i ostane pobjednik 
nad svojim neurednim strastima. Mi ćemo o toj sili progovoriti 
nekoliko riječi. Počmimo od kokoši. 

Ima li išta plašljivije i slabije od ove naše domaće ptice? 
Dosta je da mahneš rukom i vikneš »iš«, i već ona bježi glavom 
bez obzira. Ali kad se kokoš prometne u kvočku i počme vodati 
piliće, najednom se ispuni nekom čudesnom snagom. Pokušajder 
tada oteti joj koje pile, ona će se odmah nakostrušiti, zakreštati 
i navaliti na tebe, premda si ti pravi kolos prema njoj. 

Odakle toj plašljivoj ptici najednom tolika smionost i snaga? 
Znamo odakle! Kvočka ljubi svoje piliće, i ta joj ljubav ulijeva 
u srce toliku snagu, da prkosi svakoj pogibelji, pa i samoj smrti. 

A sada evo jedne zgodice iz moga života. Mati mi je u mla- 
đim godinama bila vrlo tanka zdravlja. Mršava, blijeda, skoro pro- 
zirna. Štono se kaže, da malo jače puhneš na nju, odletjela bi 
kao perce! Pa ipak jednog sam dana vidio, kako je ta slaba žena 
srčanija i od lava. Evo, kako je to bilo. 

Jedne nedjelje skupili se mladići i djevojke na raskršću blizu 
naše kuće, pa se bučno zabavljali. Čula se pjesma, svirka, smijeh. 
A među njima bio i moj mali braco, dijete od pet-šest godina. Ja 
sam stajao stotinjak koraka podalje od toga društva. 

Najednom se začuje odanle očajan vrisak. Pogledam šta je, 
i vidim, kako svi s užasom bježe od mjesta, gdje su malo prije 
stajali. U isti čas opazim jednu slabu žensku figuru — bila je 
to moja mati — kako leti poput strijele ravno k onom mjestu, 
odakle su svi bježali. Toga prizora ne ću nikad zaboraviti, — A 
evo šta je bilo. Netko se je grubo našalio i bacio među njih mrtvu 
zmiju. Svi su mislili, da je živa i brže bolje pobjegli. Kad je maj- 
ka čula vrisak i vidjela ono panično bježanje, nije se ni časka 
predomišljala, nego je odmah srnula tamo, da spasava dijete. Ona 
nije znala, šta se događa, dakle bila je spremna na sve za spas 


svoga djeteta. — Opet pitamo: šta je ovu slabašnu ženu promet- 
nulo u lavicu, koja je spremna udariti i na samu smrt? Znamo 
šta — ljubav! 


A je li potrebno spominjati, šta sve žrtvuju mnogi mladići, da 
dobiju ruku ljubljene djevojke? Sjetimo se samo patriarhe Jako- 
ba, koji je za lijepu Rahelu služio kao rob ravnih 14 godina. I te 
mu se godine, veli sv. Pismo, učiniše kao nekoliko dana radi pre 
velike ljubavi. 1! 

Eto dakle, u čem leži snaga ljudskog srca i svakog živog stvo- 
renja — u ljubavi. Jer ljubav, kako veli sv. Pavao, sve podnosi, 
sve vjeruje, svemu se nada, sve trpi!» 

Pa ipak sva ova zemaljska ljubav, o kojoj smo do sada govo- 
rili, samo je blijeda slika i slaba sjena one ljubavi, kojom su bili 
zadojeni sveci i pravednici Božji, a to je ljubav prema Bogu. I 
oni su, svi od reda, bili slabi ljudi, od tijela i krvi kao i mi. A 
mnogi su bili i slabiji od nas, kao na primjer: David, Augustin, 
Kamilo, Andrija Corsini, Margareta Kortonska i drugi. Ali kad su 
se napili ljubavi Božje, postadoše junaci nad junacima, spremni da 
podnesu i najveće žrtve, koje Bog od njih traži, pa i samu smrt. 
O tom svjedoče svijetle čete apostola, mučenika, priznavaoca, dje- 
vica i ostalih pravednika. Zato u ime svih uzvikuje sv. Pavao apo- 
stol: Siguran sam, da nas ni život ni smrt, ni sadašnjost ni budu- 
ćnost, ni visina ni dubljina, ni koje drugo stvorenje ne će moći 
rastaviti od ljubavi Božje! 

Eto dakle, šta nam treba raditi, da postanemo junaci i pobije- 
dimo u životnoj borbi, od koje zavisi naše vječno spasenje. Mo- 
ramo svim silama nastojati, da izvršimo onu prvu i najveću za- 
povijed starog i novog zavjeta: Ljubi Gospođina Boga svoga svim 
srcem svojim, svom dušom svojom i svom pameti svojom!4 Na- 
ravski, to ne ide bez pobožne i ponizne molitve. Stoga molimo bez 
prestanka sa sv. Crkvom: »Gospodine, ulij nam duh ljubavi svo- 
je!« 

VIZIJA BL. METHILDE 


Božić. Mladi je župnik klečao pred jaslicama i molio krunicu. 
Oko njega se tiskali vjernici u masama. Svatko hoće da vidi ma- 
loga Isusa i da mu se pokloni. Pozna župnik dobro sva ta lica, 
jer ih viđa svake nedjelje i blagdana u crkvi. 

Ali ima tu i osoba, koje su mu bile vrlo malo poznate, jer 
rijetko zavire u crkvu, Eno na primjer, baš pred njim kleči neki 
brko, sklopio ruke i upiljio pogled u jaslice. Bio je to njegov 
župljanin, koji je otjerao svoju zakonitu ženu i doveo drugu. U 
crkvu zaviri samo o Božiću i Uskrsu. A malo podalje stoji mjesni 
trgovčić, kojemu je dinar malne Bog. Bavi se on svakakvim sum- 
njivim poslovima i, što se ono kaže, ne će prevariti gdje ne može. 
A eno tamo i djevojke, koja je na vrlo zlu glasu. I ona klekla, pa 
nekako sa smiješkom promatra maloga Isusa u jaslicama. 

Iza četiri mjeseca, na Vel. Petak, klečao je mladi župnik na 
istom mjestu, ali sada pred grobom Isusovim. I opet isti prizor 
kao kod jaslica. Tiskaju se oko njega muževi i žene, starci i djeca, 
a među njima i nekoliko poznatih grešnika. Svi navalili, da po- 
ljube raspetoga Isusa i njegovih pet rana. 

Promatrajući taj prizor mladi se župnik i nehotice upitao: 
Bože moj, zašto se ljudi, pa i oni najveći grešnici toliko skup- 
ljaju baš oko jaslica na Božić i oko raspetoga Spasitelja na Vel. 
Petak? To ga je pitanje vrlo zanimalo i on je kopao po raznim 
knjigama, da nađe odgovor. I jednog dana zape mu oko za jednu 
zgodu iz života bl. Methilde (4 1299). 

I ona je gledala iste prizore po našim crkvama i stavila sebi 
to isto pitanje: Šta privlači ljudska srca tolikom snagom k malo- 
me Isusu u Betlehemu i raspetome na Golgoti? Jednog dana uka- 
že joj se Spasitelj, da joj to rastumači. Svrne najprije njezin po- 
gled na jaslice, i upita je: 

— Reci mi kćerko, šta je radila moja majka, kad me je ro- 
dila? Sv. evanđelje kaže, da me je povila i položila u jasle.1 Dakle 
ona me je, kao i svaka druga majka, zamotala u pelenice i povo- 
jem svezala mi ruke i noge, da se ne mogu micati. A zašto je Sin 
Božji htio i dozvolio, da ga odmah iza rođenja svežu? Evo zašto. 
Ja sam donio s neba na zemlju puninu Božjeg blagoslova i mi- 
losti. A onim vezanjem htio sam svima ljudima doviknuti: Ne 
bojte se! Pristupite slobodno k meni, i uzmite kolikogod hoćete 
od ovog blaga, što sam ga donio s neba! Oplijenite me svega, jer 
vidite da sam malen i još k tome svezan, pa se ne mogu braniti...! 

Zatim joj svrne pogled na Kalvariju i reče: 

— A na Vel. Petak nisu me samo svezali, nego su me priko- 
vali za križ! Opet te pitam kćerko: Zašto je Sin Božji dopustio, 
da mu u zadnji čas života prikuju ruke i noge? Evo zašto: Iz 
moga probodenog Srca potekle su sve rijeke milosti Božje. Onim 
prikivanjem htio sam doviknuti ljudima, neka slobodno pristupe 
k meni, i napiju se milosti iz moga otvorenog Srca, kolikogod 
hoće! Jer vidite, da sam prikovan i ne mogu se braniti... 

Eto, to je razlog, zašto ljudi najradije traže Isusa u Betlehe- 
mu i na Kalvariji. Jer i najveći grešnik gubi strah pred svesilnim 
Bogom, koji iz ljubavi prema njemu leži svezan u jaslicama i stoji 
prikovan na Golgoti, pa viče na sve strane: Dođite k meni svi, koji 
ste umorni i ja ću vas okrijepiti! 2 

TAJNA JEDNE KAPLJICE 


Kad svećenik kod sv. mise ulijeva vino u kalež, spusti u vi- 
no jednu kap vode. Mi ćemo baš o toj kapljici malo razmišljati. 

Stari je župnik upravo završio blagoslov kuća na sv. Tri Kra- 
lja. Svršetak je bio i ove godine, kao i svake druge, kod njegova 
kuma Ivana i žene mu Dragice, jer je njihova kuća najudaljenija 
od crkve. Iza blagoslova zamoli kum Ivan župnika da sjedne ma- 
lo se odmori. Župnik se odazove i pošto je odložio crkveno odijelo, 
sjede. Donesoše na stol najprije rakiju, a zatim mezu i vino. Kad 
je kuma Dragica natočila vino u čaše, zamoli župnik malo vode 
da pomiješa, jer je znao, da je vino kod Ivana dosta jako. Ali se 
Dragica usprotivi: 

— Eh nećemo kume vode! Voda samo kvari vino! Stoga vi 
misnici, kada kod sv. mise ulijevate onu kap vode u vino, pet 
puta je prekrižite... Nato se svi nasmijaše. A župnik će: 

— Ej Dragice, tebi je uvijek do šale. Međutim mi ne križamo 
onu kap vode pet puta, nego samo jedanput. A znaš li ti Dra- 
gice, šta znači ona kapljica? Ja sam o tome propovijedao u crkvi. 

Pokazalo se, da toga Dragica ne zna. A to ne znaju i mnogi 
drugi vjernici. Pa ipak u toj se kapljici krije velika tajna Božja, 
koju ćemo sada malo pogledati. 

Kad su sveci Božji klečali kraj Isusovih jaslica, nisu se mo- 
gli nikada dosta nadiviti onom čudesnom poniženju Sina Božjega 
u betlehemskoj štalici. I uvijek su se iznova pitali: Zašto se je 
svesilni Bog tako duboko ponizio i postao smrtnim čovjekom? 
Na to pitanje odgovara bez okolišanja sv. Augustin: »Bog je zato 
postao čovjekom, da čovjek postane »Bogom«. 

Kad čujemo ili čitamo ove smione riječi, moramo i nehotice 
uskliknuti: »Eeej Augustine, šta je tebi? Jesi li ti pri pameti? Ka- 
ko može čovjek postati Bogom?« Ali Augustin ne uzmiče, nego 

ovako nastavlja: »Na prvoj stranici sv. Pisma čitamo, kako su 
ljudi u zemaljskom raju, nahuckani od đavla, htjeli postati kao 
bogovi, ali bez Boga i proti Bogu. Ta đavolska oholost naših pra- 
roditelja upropastila je njih i sve njihove potomke, jer tada se 
je naš zemaljski raj pretvorio u dolinu suza. Ali milosrdni se 
Bog smilovao nad našom katastrofom. Zato se u svome milo- 
srđu najdublje ponizio i postao smrtnim čovjekom, da čovjek, uz 
njegovu pomoć i milost, postane Bogom, za čim je od početka 
njegovo srce čeznulo«. 

Zar ne, koliko riječi, toliko tajna i zagonetki! I mi se opet 
u čudu pitamo: Kako to može biti? Zato se sveci Božji služe raz- 
nim usporedbama, da ovu tajnu bar donekle približe našoj pameti. | 
Evo na primjer šta kaže sv. Toma Akvinski: Ako se komad želje- 
za baci u vatru, to se željezo brzo ugrije i tako užari, da se jedno- 
stavno pretvara u vatru, i počme samo svijetliti i pržiti. Pa ipak 
željezo ostaje željezo, a vatra vatra! 

Nešto se slično događa s dušom svakog pravednika, nastavlja 
Toma. Ta se duša nalazi u Bogu kao ono željezo u vatri. I bes- 
krajni oganj Božje ljubavi tako je užari, da ona postaje jedno 
s Bogom, i počme živjeti njegovim božanskim životom. Pa ipak 
Bog ostaje Bog, a pravedna duša čovjek. 

A sv. Grgur Nazianski tumači ovu tajnu drugom usporedbom. 
Ako se u pehar pun plemenitog vina, veli on, spusti jedna kap 
vode, ta će kapljica odmah primiti boju, miris i okus onoga vina. 
Ona se jednostavno pretvara u vino. — Ovoj kapljici vode, nastav- 
lja Grgur, slična je i duša svakog pravednika. I ona tako uroni 
u Boga, da se jednostavno utopi u njegovu Božanstvu i počme 
živjeti njegovim božanskim životom. 

A da je zaista tako uči nas sam Bog, koji veli u sv. Pismu, 
da pravednici imaju dio u Božjoj naravi.1 A naš božanski Spasi. 
telj veli: Tko jede moje tijelo, ostaje u meni i ja u njemu2 kao 
ono željezo u vatri i vatra u njemu. Ili kao kap vode u peharu 
vina. Zato sv. Pavao apostol kliče u ime svih pravednika: Živim 
dođuše ja. Al ne više ja, nego živi u meni Krist! 3 

Kad imamo sve ovo na pameti, ne ćemo se ništa začuditi 
ovoj zgodi iz života sv. Katarine Đenovske (4 1510). Njoj je Spasi- 
telj jednog dana pokazao dušu jednog pravednika. »Ta je duša, 
veli svetica, blistala upravo božanskom ljepotom. I ja sam mislila, 
da je to sam Bog, pa sam se htjela baciti na koljena, da joj se po- 
klonim kao svome Bogu. Ali me Isus zadržao i rekao, da to nije 
Bog, nego samo pravedna duša, koja živi u Bogu i Bog u njoj«. 

Sada će nam biti jasna ona kap vode, koju svećenik ulijeva u 
vino kod sv. mise. Ta kap si ti, ta kap sam ja i svaka druga pra- 
vedna duša, Jer kao što se ona kap vode posve utopi u vinu, i ma- 
lo kasnije pretvara u kap krvi Isusove, tako se i duša svakog 
pravednika utapa u Bogu, i poput one kapljice preobrazuje u Kri- 
sta. Zato svećenik, kad ulijeva onu kap vode u vino ovako moli u 
ime sviju nas: »Otajstvo vode i vina učinilo nas dionicima božan- 
stva onoga, koji se dostojao uzeti dijela u našem čovještvul« 
I tako smo došli do onoga, što veli sv. Augustin: »Bog je zato 
postao čovjekom, da čovjek postane Bogom!« 
i Eto dakle, kolika se tajna krije u onoj kapljici vode. Zato se 

kod svake sv. mise sjeti, da si ti ona kap. I zamoli od svega srca 
Spasitelja, da tu svoju malu kapljicu očisti i posveti, pa da bude 
dostojna uvijek živjeti u njemu i radi njega, dok se jednog dana, 
ako Bog da, ne prelije u beskrajni ocean njegove božanske ljubavi 
na nebesima. 

NAJSKUPOCJENIJI NAKIT 


Stari su Rimljani u svojim analima zapisali i ovu zgodu iz 
života čuvene Rimljanke Kornelije. — Jednog dana dođe k njoj 
prijateljica, koja je kao i Kornelija pripadala najvišim rimskim 
krugovima. Ta je prijateljica bila raskošno odjevena, i nosila na 
sebi mnogo skupocjenog nakita, cijeli imetak. Razgovor se pove- 
de baš o tom nakitu. Prijateljica je s ponosom pokazivala Korneliji 
svoje zlatno prstenje, bisernu ogrlicu, skupocjene minđuše, naruk- 
vice posute dijamantima... Onda je tumačila, od kakve su kovine 
pojedine dragocjenosti, koliko su vrijedne, tko ih je izradio itd. 
Na koncu joj reče: 

— A sada draga Kornelija pokaži i ti meni svoj nakit, jer: ja 
ga na tebi skoro nikad ne vidim. Nato Kornelija ustade i otvori 
vrata susjedne sobe, gdje su joj se djeca igrala. Upre prstom u 
njih i reče: 

— Evo draga gospođo, ova su djeca moj nadraži i najskupo- 
cjeniji nakit! 

A da Kornelija nije paradirala ovim riječima, znamo iz povi- 
jesti. Ona je pomno čuvala taj skupocjeni nakit i brižno odgajala 
svoju djecu. Dvojica od njih, čuvena braća Gracchi, postadoše ka- 
snije dika i ponos svoga naroda. 

Kad čovjek pročita ovu zgodu iz rimskih anala, mora i neho- 
tice uzdahnuti: Bože moj! Ova žena nije bila kršćanka, pa ipak 
veli, da su joj djeca najdraži i najskupocjeniji ures! A šta istom 
mora reći o svojoj djeci kršćanska, katolička majka, koja dobro 
zna i čvrsto vjeruje: da je svako njezino dijete stvoreno na sliku 
i priliku Božjut — i da je duša toga djeteta otkupljena ne zlatom 
i srebrom, nego predragocjenom krvi Krista Sina Božjega? — i da 
je ta ista duša u sv. krštenju postala hram Boga živoga. * 

Eto dakle katolička majko, koliku vrijednost ima tvoje dijete 
pred Bogom. I kad bi ti stavila na Božju vagu, s jedne strane dušu 
svoga djeteta, a s druge strane sve blago i dragocjenosti ovoga 
svijeta, duša bi tvoga djeteta daleko prevagnula. Istom kad bi s 
druge strane stavila krv Sina Božjega, vaga bi se izravnala, jer 
ta je duša, kako smo vidjeli, teška kao i krv Kristova. 

Eto dakle, koliku je dragocjenost stavio Bog u tvoje ruke. 
Pa ispitaj se malo, kako ti čuvaš tu Božju dragocjenost. A da se 
lakše ispitaš, poslušaj, šta nam govori kostur jedne žene. — Pri- 
je dvije tisuće godina, točno godine 79. iza rođenja Kristova, pro- 
radio je vulkan Vezuv kraj Napulja u Italiji. Erupcije su bile tako 
snažne, da je lava s pepelom potpuno zatrpala dva bogata grada 
ispod Vezuva, Herkulanum i Pompeje. 


U naše doba otkopani su ti gradovi. Među ostalim nađoše tu- 


de i kostur jedne žene, koja je — po svemu sudeći — htjela po- > 


bjeći iz kuće da se spasi. Ali još u zadnji čas trčala je po sobama, 
tražeći kutiju, u kojoj su bili njezini skupocjeni nakiti. Međutim 
lava je prodrla u kuću i zatrpala nju i dragocjenu kutiju... Eto 
šta radi jadni čovjek, da spasi svoje zemaljske dragocjenosti, ko- 
je i onako moraju jednom propasti. 

A šta ste istom dužni učiniti vi, katolički roditelji, da spasite 
od vječne propasti svoju djecu, tu dragocjenost od neizmjerne 
vrijednosti, koju vam je Bog povjerio! Ispunite dakle svoju naj- 
svetiju dužnost i brižno odgajajte svoju djecu u strahu Božjem, 
makar vas to stajalo ne znam kakovih žrtava. Naravski, to ne ide 
bez ponizne i ustrajne molitve, jer davno je rekao Duh sveti: 
Niti je što onaj, koji sadi, ni onaj koji zalijeva, nego Bog koji da- 
je, da uzraste! 4 

Istom onda bit će vam djeca najljepši ures ovdje ma penji, 
i jednom ako Bog da, vaša blistava kruna na nebesima! 

KRIST JE IPAK DOŠAO! 


Crkva slavi na početku svake godine blagdan sv. Obitelji, Isu 
sa, Marije i Josipa. Ta je Obitelj za sva vremena najuzvišeniji uzor 
svake obitelji ovdje na zemlji, jer u njoj su cvale sve moguće 
kreposti u najvišem stupnju: vjera, ufanje, ljubav, poniznost, 
čistoća, poslušnost, ustrpljivost, odanost u volju Božju i ostale 
kreposti. Stoga se samo od sebe nameće pitanje: odakle toj Obi- 
telji tolika svetost i krepost? Na ovo nam pitanje odgovara slika 
sv. Obitelji, koja se uvijek ovako slika: s jedne strane Josip, s dru- 
ge Marija, a u sredini dječak Isus. 

Eto, odatle sva svetost ove Obitelji, jer je u njihovoj sredini 
bio Isus. A On je »Izvor života i svetosti — Bezdno sviju krevo- 
sti — i naš jedini Put, Istina i Život«. Stoga nije nikakvo čudo, 
da su u toj Obitelji cvale sve kreposti. 

Pa ako i ti želiš, da tvoja obitelj bar izdaleka bude slična 
sv. Obitelji, moraš svim silama nastojati, da Isus bude i u vašoj 
sredini. A kako ćeš to najlakše postići? Mjesto odgovora na to 
pitanje evo jedne pobožne legende, koju je isplela mašta vjernoga 
kršćanskoga puka. 

Živjela jedna dobra obitelj: muž, žena i dosta djece. Svi sv 
išli revno u crkvu, a kod kuće svaki dan obavljali zajedničku ve- 
černju molitvu. Roditelji su odgajali djecu u strahu Božjem, a _ 
djeca poštivala i slušala roditelje. 

Jedne večeri mati je spremila djecu na počinak, onda sjela 
za stol, da po svom običaju pročita koji redak iz sv. Pisma. Ove 
je večeri čitala, kako je Spasitelj posjetio kuću carinika Zakeja, 
i donio u njegovu obitelj preobilje Božjeg blagoslova i milosti. O 
tom blagoslovu svjedoče riječi Isusove, što ih je tom zgodom 
rekao: Danas dođe spasenje ovoj kući! 1 


Kad je žena to čitala, otme joj se uzdah: »Eh Isuse, Isuse! 


. Kad bi se ti jednog dana svratio i u moju kuću, pa blagoslovio i 

moju obitelj!« Dok je ona tako uzdisala, ugleda pred sobom ane 
čela Božjeg, koji joj reče: »Dobro! Sutra će se Spasitelj uvratiti 
u tvoju kuću!« I anđela nestade. 

Tko sretniji od žene! Sutradan je rano ustala i sjajući se od 
veselja, brižno uredila svoju kuću. Svaku je stvarcu pomno obri- 
sala i na prozore stavila svoje najljepše cvijeće. Jer eto, danas 
će sam Isus doći k njima! 

Kad je muž otišao na posao, a djeca u školu, ostade ona sama 
kod kuće. Uto netko pokuca na kućnim vratima. Ona brzo odleti 
da otvori... A to dosla susjeda, da posudi malo kave. Iza kratkog 
vremena opet netko pokuca. Ona brzo odleti... Ali na vratima 
nađe kuma Lovru. Došao on da upita, je li joj muž već otišao na 


posao. I nastavilo se to kucanje cijeli dan: mljekar — poštar —. 


dimnjačar — susjeda... Samo Isusa nema! Već je pala noć i muž 
došao kući. 
Prije večere skupe se djeca oko roditelja, da zajednički iz- 


mole večernju molitvu, kako su to svaki dan običavali. Onda su: 


večerali, i djeca otidoše spavati. A mati, žalosna i razočarana, 
prihvati knjigu evanđelja uzdišući: »Ej moj anđele! Ti meni reče, 
da će Isus danas doći, a on ne dođe!« Ali još nije ni dovršila ove 
rečenice, a onaj se isti anđeo pojavi pred njom i reče: 

— Pa Isus je bio danas u tvojoj obitelji... 

— Kada? lecne se žena, bojeći se, da možda nije čula kucanja. 

— Bio je među vama, kad ste obavljali večernju molitvu. Vi 
ste se tada skupili u ime njegovo, da hvalite i slavite Oca nebe- 
skoga svojim molitvama, A evo šta veli Spasitelj u evanđelju sv. 
Mateja, glava osamnaesta, redak dvadeseti... Otvori i čitaj! — 
Žena otvori knjigu evanđelja i pročita ove riječi Isusove: »Gdje 
su dvojica ili trojica sabrana u moje ime, tu sam ja u njihovoj 
sredini«. 

— Dakle, nastavi anđeo, Isus je bio tada među vama, makar 
ga vi tjelesnim očima niste vidjeli. Ali ja sam bio s njim i vidio, 
“kako je blagoslovio tebe i muža. Onda je svako dijete zagrlio, po- 
ljubio i obasuo svojim blagoslovom, Stoga vi samo nastavite sa 
svojim zajedničkim obiteljskim molitvama, pa će Isus trajno biti 
u vašoj sredini kako je bio i u nazaretskoj Obitelji... 

Ovo je samo pobožna legenda, ali nije legenda, nego živa ri. 
ječ Isusova: »Gdje su dvojica ili trojica sabrana u moje ime, tu 
sam ja u njihovoj sredini«, : 

VELIMIROVA RASKRSNICA 


Sutra će biti u toj župnoj crkvi prva sv. pričest. A stari je 
župnik uveo običaj, da na večer uoči prve pričesti održi blago- 
slov i propovijed za odrasle, u prvom redu za roditelje. Na taj 
blagoslov došao je i naš Velimir, jer će sutra i niegova drasa 
Nadica primiti prvu sv. pričest. — Međutim, mi ćemo najprije 
pogledati iedan film. 

Stari je župnik davno, još prije prvog svjetskog rata. gledao 
uzbudliiv film, koji kao da je izvađen iz sv. evanđelia. Prvi pri- 
zor toga filma odigrava se u noći priie sv. Nikole, kada taj svetac 
donosi dieci darove. Te večeri otišli su roditelii k staroi baki, 
koja je bila bolesna. A kod kuće je ostala sama u krevetu nii- 
hova curica, diiete od svojih 5—6 godina. Saniala ie. naravski, 
O sv. Nikoli i niegovim darovima. Međutim ie provalio u stan 
kradljivac s vrećom u rukama, i trpao u vreću sve, što je našao 
vrjednije. : 

Uto se mala probudi. Kad je čula tapkanje u susiednoj sobi, 
odmah pomisli: »Aha! To ie sigurno došao sv. Nikola!« Stoga se 
prišulia k vratima i polako ih odškrine. I zaista! Nasred sobe 
staiao ie Nikola s punom vrećom darova na ramenu. Ona mu se 
djetiniski nasmiješi, i brzo se sakrije iza vrata. Malo kasnije opet 
pomoli glavicu i šapne Nikoli, da ie bila uvijek dobra, da se 
moli dragom Bogu i sluša mamu i tatu... 

Kradliivac je stajao nasred sobe i razmišljao, šta sve to zna- 
či. Na koncu se sjeti, da je sutra sv. Nikola, i mala očekuje nje- 
gove darove... To izazove u njemu sjećanje na niegovo djetini- 
stvo, kad je i on bio tako nevin i saniao o sv. Nikoli na krilu 
svoje dobre majke. A od onda pa do danas? — Bože moj, šta 
je sve bilo! 

Sada počima igrati film njegova života — od nevinog djetinj- 
stva do tata i razbojnika: Djetinje radosti na dan sv, Nikole — 

, Prva pričest puna nevine pobožnosti — nekoliko godina iza toga: 
često bježanje iz roditeljske kuće i skitanje s nevaljalim dječa- 


cima — grešne veze s pokvarenim ženama — prve krađe — 
zatvor — smrt dobre mu majke, koju je ubila tuga i žalost radi 
njega... sve do ove noći, kad je naoružan upao u tuđi stan i 


zatekao ovog nevinog anđelka sama kod kuće... 


U zadnjem prizoru filma vidimo ga, gdje stoji u onoj istoj 
sobi, s vrećom na ramenu, i gorko plače radi svoga grešnog i 
promašenog života. Odmah je tude čvrsto odlučio, da će se opet 
vratiti na put, kojem ga je učila dobra majka na svom krilu. 
Brzo je povadio stvari iz vreće i sve vratio na svoje mjesto. A 
malu, koja je bila sakrivena iza vrata, nježno je zagrlio i darovo 
joj kutiju bonbona, koju je bio kupio za jednu »kolegicu«. — 
I tako mu je ona mala, nevina djevojčica bila na vremenito i vje- 
čno spasenje. 


Eto, o tom je filmu govorio stari svećenik prije onog blago- 
slova. Onda je ovako nastavio: Sutra će u ovoj crkvi biti prva 
pričest naše djece. Da nam ta pričest svima bude na spasenje, 
osvrnimo se malo i mi na svoj život, gledajući u ovu nedužnu 
dječicu. Svi smo mi primili prvu sv. pričest, netko prije desetak, 
netko prije dvadeset — trideset — četrdeset — pedeset i više 
godina. I mi smo tada bili nevini i odani dragom Bogu kao i ova 
naša djeca. Pa šta je sve bilo od onda do danas? Ispitaj se ma- 
lo... Bože moj, koliko lutanja i vrludanja po mračnim stazama 
raznih strasti i požuda! Koliko grijeha i pogrešaka! Ima ih više 
nego kose na mojoj glavi! veli za sebe prorok David.+ A s druge 
strane koliko Božjega milosrđa, dobrote i ljubavi prema nama! 


Dok je svećenik tako ispitivao s njima savjest, Velimir izvadi 
rupčić, da obriše suze. I pred njim se poče odigravati film nje- 
gova života: Bezbrižno djetinjstvo, provedeno na krilu predobre 
majke, koju nikad nije mogao zaboraviti — prva pričest, sva u 
bjelini i nevinosti — zatim — zatim... raskalašena mladost, pu- 
na grijeha i djevojačkih suza, što ih je prevario — nedovršene 
studije — namještenje. — Osobito ga je peklo, što nije bolje pa- 
. Zzio i pomagao dobru majku u njezinoj starosti, jer mu nikad nije 
bilo dosta novaca za kojekakove... Uza sve to Bog mu je dao 
veoma dobru ženu, koja je izvrsno odgajala njegovu djecu, a on 
ju je svaki čas varao bilo s kojom. Ona je to znala, ali je ustrp- 
ljivo podnosila njegove mane. Ipak je često puta bio grub pre 
ma njoj, a djeci je davao zao primjer u mnogim stvarima, 

I tako je on sa suzom u očima pratio film svoga života. Iza 
propovijedi predmolio je svećenik psalam »Miserere« a Velimir 
je s najvećim skrušenjem opetovao za njim one riječi proroka 
Davida: Bože, odvrni svoje lice od mojih grijeha, i izbriši sve 
moje opačine! Duh pravi obnovi u meni! Ne odbaci me od lica 
svojega! 2 

A kad je došao kući, nježno je zagrlio ženu i kroz suze šap- 
nuo: »Vesna, od danas će biti sve drukčije!« I bilo je. Onaj lako- 
misleni Velimir postade uzoran muž, brižni otac i odličan kršća- 
nin katolik. — I tako je prva pričest njegove drage Nadice posta- 
la blagoslovljena raskrsnica na njegovom životnom putu, koji će 
ga, ako Bog da, dovesti u život vječni. 

SREDIŠTE SVIH SRDACA 


Mladi se je župnik dugo spremao za propovijed, koju je odr- 
žao u susjednoj župi na blagdan Srca Isusova, patron te župe. 
Crkva je bila puna vjernika, i svi su, zajedno s prisutnim svećeni- 
cima, napeto slušali riječ Božju, koja je izlazila iz njegovih usta. 
Ali pošto je ideja za tu propovijed nikla u njegovom podrumu, 
sađimo najprije za jedan časak u taj podrum. 

Mladi je župnik prošle jeseni spremio dosta krumpira u svoj 
podrum i dobro pazio da se ne pokvari, jer to mu je bio glavni 
dohodak. Ali o Božićnim blagdanima i kasnije radi blagoslova 


kuća nije dulje vremena silazio u podrum. A kad je opet sišao 


dolje, mal da nije pao, jer su mu se noge zapetljale u nekakve 
konopce, šta li! Kad se je sageo i malo bolje pogledao, imao je 
šta vidjeti! Krumpiri pustili klice, koje su bile i do dva metra 
dugačke, i sve su išle jednim smjerom i u jednom pravcu — pre- 
ma uskom podrumskom prozoru. 

Sad mu je bilo sve jasno. Krumpiru je došlo vrijeme da 
klija. A sunčana je svjetlost s malog prozora neodoljivom silom 
vukla te klice k sebi. I one su se sve više i više produživale i 
upravo natjecale, koja će doći bliže k onom svjetlu na prozoru. 
— A to vidimo i kod svih ostalih biljki, ako ih stavimo na koje 
tamno mjesto. Možete ih smjestiti u bilo koji kut, i okrenuti 
kakogod hoćete, biljke će uvijek uzeti pravac prema prozoru, 
jer sunčana je svjetlost izvor njihova života. 

Eto, ta mu je pojava dala ideju za propovijed. A sada ga 
poslušajmo! Na početku je spomenuo prvi grijeh naših praro- 
ditelja u zemaljskom raju i ovako nastavio: Milosrdni je Bog 
odmah iza toga grijeha obećao ljudskom rodu Spasitelja, koji će 
doći na ovaj svijet i spasiti nas od vječne propasti. To svoje obe- 
ćanie opetuje Bog kasnije kroz cijeli stari zavjet patriarsima i 

prorocima: Abrahamu, Izaku, Jakobu, Mojsiji, Davidu, Izaiji, Je- 
remiji... s nalogom, da to objave svim ljudima. I tako su svi 
pravednici staroga zavjeta živjeli od vjere u budućeg Spasitelja, 
i po toj se vjeri spasavali. 

Njihova je čežnja za Spasiteljem bila tako velika, da prorok 
Izaija u ime svih zaklinje oblake na nebu, da Ga već jednom 
»spuste u rosi ili u kišil« I preklinje majku zemlju, neka otvori 
svoje krilo i rodi nam Ga! 1 

Eto, tako su pravednici starog zavjeta svom dušom i svim 
srcem čeznuli za Isusom. — A šta ćemo istom reći za pravednike 
novog zavjeta? Kad čitamo njihove životopise, vidimo, kako se 
oni upravo natječu, tko će se bliže primaknuti k Isusu, tko će ga 
nježnije ljubiti i štovati. Sve njihove misli i želje kretale su se 


'oko jednog središta, a to je bio Isus. 


Evo na primjer šta veli sv. Bernard: »Ako čitam koju knjigu, 
a u njoj se ne spominje Isus, to mi se čitanje ne mili! I ako 
slušam govor, a ne čujem imena Isusova, taj me govor ne zani- 
ma!« Onda ovako nastavlja: »Ime je Isusovo najslađi med na 
jeziku i nebeska melodija u ušima!l« — A evo šta veli sv. Franjo 
Saleški: »Kad bih u svom srcu otkrio samo jednu, makar najma- 
nju žilicu, koja ne bi ljubila Isusa, ja bih je odmah odatle iz- 
gulio!« — Slično govore i svi ostali sveci i pravednici. A da njiho- 
ve riječi nijesu samo nekakve pobožne fraze, svjedoči nam ci- 
jeli njihov život i sva njihova djela. 

I tako je Isus postao središte svih pravednika starog i no- 
vog zavjeta, ili kako Crkva kaže u litanijama »Središte svih sr- 
daca«. A tako je i moralo biti, jer Bog nas uči u sv. Pismu, da 
je Isus Sunce spasenja i svjetlost istinita, koja obasjava svakog 
čovjeka.* Od toga božanskoga Sunca dolazi sva svjetlost i top- 
lina, sve milosti i sav blagoslov u našu dušu. Jer nema drugog 
imena pod nebom, darioga ljuđima, u kojem bi se mogli spasiti. 8 

Sada je mladi župnik u kratko spomenuo, šta je vidio pro- 
ljetos u svome podrumu, i ovako nastavio: Pa kao što sve biljke 
ovdje na zemlji pružaju ruke prema suncu i natječu se, koja će 
više sunčanog svjetla uhvatiti, tako: moramo i mi nastojati, da 


* se što bliže primaknemo. tome božanskome Suncu, koje nam do- 


vikuje u sv. evanđelju: Ja sam svjetlost. svijeta! Tko ide za mnom, 
neće tumarati u tminama, nego će postići svjetlost života vječ- 
noga! * Amen. 

NAJVEĆE OTKRIĆE 


Ljudski rod proživljuje u naše dane teška vremena. Nad 
našim je glavama prohujao prvi svjetski rat. Onda iza 30 godina 
drugi još krvaviji rat. Sada momentano nema sveopćeg rata, ali 
se kugla zemaljska svaki čas zadrma, sad na istoku sad na za- 
padu, onda na sjeveru pa na jugu. I lako bi moglo doći do trećeg 
— atomskog! — rata, a to bi bilo uništenje. Uz to je zavladala 
. neviđena pokvarenost, koja prijeti općim rasulom, jer se osnov- 
na jedinica ljudskoga roda, a to je brak, drma u svojim teme- 
ljima. 

Ovdje mislimo u prvom redu na Evropu, jer ona u svakom 
zlu prednjači ostalim kontinentima i narodima. 

Stoga se ljudi okreću na sve strane i očajno traže, tko će ih 
spasiti od propasti. Na te vapaje odgovaraju Kristovi Namjesni- 
ci u svojim porukama i enciklikama, vičući do promuklosti, da 
ima samo Jedan, koji nas može spasiti. A to je Krist, za kojega 
veli sam Bog u sv. Pismu, da ni u jednom drugom nema spasenja! 
Jer nema drugog imena pod nebom, danoga ljudima, u kojem bi 
se mogli spasiti osim imena Isusova. ! 

Ali moderni čovjek ne mari za ove riječi Božje. Stoga je da- 
vno odbacio Isusa iz Nazareta i potražio druge spasitelje, koji će 
po njegovu računu biti mudriji i bolji, jači i realniji od naza- 
retskoga. 

Tako je na primjer francuska revolucija tražila spas u »jed- 
nakosti, bratstvu i slobodi« ali bez Krista i proti Kristu! — Iza 
toga je Evropa pokušala, da je spasi Zlatno Tele blještavog ka- 
pitalizma, koji se nije obazirao na Krista i njegov zakon ljubavi. 
— A zatim su ljudi s velikim nadama računali, da. će ih spasiti 
Zeleni Stol mirovnih sudišta i konferencija, naravski sve bez 
Krista i njegova evanđelja. 

Pa kuda su nas doveli ti spasitelji? To gledamo na svoje oči. 
Doveli su nas do sveopćeg klanja u dva krvava svjetska rata i 
bacili u nevolju, kakve nije bilo od općeg potopa do danas. A ta- 
ko je to i moralo biti! Jer »jednakost, bratstvo i sloboda« bez 
Kristove ljubavi nisu ništa drugo nego tri isprazne riječi. A Zlat- 
no je Tele, zbacivši sa sebe jaram Kristovih zapovijedi, počelo 
bez milosrđa žderati mase radnoga naroda. Dok se Zeleni Stol, 
na kojem nije bilo Kristova evanđelja, izrodio u najvećeg licu- 
mjera, što ga pozna svjetska povijest. 

Pa šta će biti s Evropom? Mjesto odgovora na to pitanje 
evo jedne crtice iz života glasovitog škotskog liječnika James-a 
Simpsona, koji je bio uvjereni kršćanin i svim srcem odan Bogu 
i Kristu (i 1871). Usput spominjemo, da je taj čovjek svojim ne- 
umornim radom i energijom dotjerao od pekarskog pomoćnika 
do sveučilišnog profesora. Postao je glasovit otkrićem klorofor- 
ma u medicini i mnogih kirurških instrumenata. Jednog dana, 
kad je radi svojih otkrića bio već poznat po cijelom svijetu, upi- 
ta ga kod predavanja jedan od njegovih učenika: 

— Gospodine profesore, recite nam, koje je vaše najveće ot- 
kriće. — Simpson se je malo zamislio, a onda će odlučno: 

— Moje najveće otkriće bilo je onoga dana, kad sam upo- 
znao, da sam ja grešnik, a Krist moj jedini Spasitelj... ' 

I Evropa je mnogo toga otkrila i pronašla. Otkrila je Ameri- 
ku, Australiju, sjeverni i južni pol i druge nepoznate krajeve. 
Osim toga otkrila je mnoge tajinstvene sile u prirodi kao na pri- 
mjer: silu težu, elektriku, rčntgen, radio, radar, atomsku ener- 
giju itd. 

Ali sva ta sjajna otkrića neće joj ništa pomoći niti će je 
spasiti, ako i ona jednog dana opet ne otkrije, da »nema drugog 
imena pod nebom, u kojem bi se mogli spasiti« osim imena Isu- 
sova, Jer davno je rekao Bog po svome apostolu, da nitko ne 
može drugog temelja postaviti osim onoga, koji je postavljen, 
a to je Isus Krist! ? 

MAJSTOR MIŠKO 


Na zadnji dan u godini održavaju se u svim crkvama po ci- 
jelom svijetu svečane zahvalnice dragom .Bogu, i svi vjernici odu- 
ševljeno pjevaju »Tebe Boga hvalimo!« Te su zahvalnice veoma 
potrebne, evo zašto. 

Jedan misionar na malom otoku Pima u Tihom Oceanu, na- 
pisao je članak pod naslovom »Na. što ljudi. .zaboravljaju?« Evo 
po prilici šta je pisalo, u tom članku. — Misionari su na tom oto- 
čiću podigli dva doma za napuštenu i siromašnu djecu. Hranu 
za te domove redovito je dovozio jedan parobrod. Ali jednom je 
taj brod dva-tri dana zakasnio radi velikog nevremena na moru. 
I djeca su kroz to vrijeme, zajedno s misionarima, morala gla- 
dovati. 

Napokon prispije parobrod. Čim se je oglasila parobrodska 
sirena, misionar odvede sve dječake u luku, da pomognu istova- 
riti hranu. I odmah je ondje u luci otvorio jedan veliki sanduk, 
pa svakom djetetu dao po jedan dvopek, jer je znao, da su vrlo 
gladni. Onda se opet popeo na brod, da vodi brigu o istovaru. 

Međutim su djeca držala onaj dvopek u rukama i šutila.' Nit- 
ko ni da zagrize! Kad se misionar vratio k njima i to opazio, 
upita ih, zašto ne jedu. Možda im se dvopek ne sviđa? Nato mu 
jedan stariji dječak odgovori: »Oče! Čekamo tebe, da se zajedno 
zahvalimo dragom Bogu, što nam je poslao hranu«. To je misio- 
nara do suza ganulo, i on s njima pobožno izmoli Očenaš. Iza 
toga počeše djeca s najvećim tekom jesti. 

Eto, tako ovi dobri dječaci u Tihom Oceanu. A baš na to 
zaboravljaju mnogi i mnogi ljudi. Svi mi iz dana u dan jedemo 
i pijemo, grijemo se na Božjem suncu i uživamo sve ostale daro- 
ve neba i zemlje. A svaki dobar dar, veli sv. Pismo, i svaki savr- 
šen poklon dolazi odozgo, od Oca svjetlosti.+ Pa ipak mnogi se 
ljudi nikad ne sjete, da se zahvale dragom Bogu na tim darovi- 


90 





na #1 


ma. Drugi se doduše prekriže prije i poslije jela, ili izmole Oče- 
naš. Ali taj Očenaš često puta izverglamo samo ustima, a u srcu 
nema nikakve zahvalnosti. 

Kako to mora biti krivo Ocu nebeskom! Zato se on po proro 
ku Izaiji ovako tuži na nezahvalne Židove: Vol i magarac zahval- 
ni su svome gospodaru radi jasala. A moj narod toga ne razumije 
i ne zahvaljuje se!» A da se Gospodin Bog ne moradne i na nas 
tako potužiti, dovikuje nam sv. Pavao apostol bez prestanka u 
svojim poslanicama: Zahvalni budite! Uvijek i na svemu zahva- 
ljujte se Bogu i Ocu! 3 

Eto, zato je Crkva uvela onaj svečani blagoslov zahvalnosti 
na zadnji dan u godini: da barem na koncu godine ispravimo, 
što smo u toj godini možda zanemarili. Stoga moramo nastojati, 
da nam onaj zadnji »Tebe Boga hvalimo!« bude pun iskrene za- 
hvalnosti Ocu nebeskom. A najdraža će mu zahvala biti, ako tom 
prigodom obećaš, da ćeš mu se u buduće, kao ona djeca u Tihom 
Oceanu, uvijek od srca zahvaljivati na njegovim darovima. A ta 
tvoja zahvalnost bit će ujedno i najbolja preporuka, da te Otac 
nebeski još više obaspe svojim milostima . 

Sve je ovo slušao majstor Miško u crkvi na zadnji dan godi- 
ne 19... A kad je sutradan došao, da mi čestita novu godinu... 
Ali o tom malo kasnije. 

Miško je bio srednji vjernik. Nije se doduše nikad odrekao 
Boga i svete vjere. Ali se je previše zapleo u zemaljske brige i 
poslove, nastojeći da zgrne što više novaca. Stoga »nije imao 
vremena« da se puno moli Bogu, kako se je sam ispričavao. Po- 
slovi su tu! Među ostalim, u njegovoj obitelji nije bio običaj, da 
se prije i poslije jela pomole Bogu. Svi su se uvijek nekud žurili. 

Ali kad je sutradan došao, da mi zaželi sretnu novu godinu, 
poljubio me je u ruku i rekao: »Hvala vam velečasni na riječima, 
što ste nam ih sinoć rekli u crkvi. Točno, onako je! Mi svaki 
dan jedemo i pijemo, da ne reknem, žderemo i ločemo, a zabo- 
ravljamo da se zahvalimo Onome, koji nam to daje. I ja sam ta- 
kav nezahvalnik, gori od onog vola i magarca. Ali od danas, ne 
će više tako biti! U mojoj će se kući uvijek, prije svakog ručka 
i večere izmoliti Očenaš. A Bog neka ri oprosti, što sam mu do- 
sad bio tako nezahvalan. 

Miško je održao svoju riječ. A poslije mi je često buta pripo- 
vijedao, kako mu Otac nebeski preobilno nagrađuje tu zahvalnost 
novim milostima i i blagoslovom u obitelji. 

CEZAROVA ZAHVALNOST 


Nedjelja! Upravo je svršila sv. misa poldanica, ili kako mi u 
Bosni kažemo pučka misa, i vjernici izlaze iz crkve. S obje stra- 
ne izlaza sjede prosjaci, svaki s rupčićem razastrtim pred sobom, 
i u sav glas mole milostinju. Kad je i zadnji vjernik izašao iz 
crkve, jedan će prosjak svome susjedu: »Ivane, šta je ovo danas? 
Daju ljudi i šakom i kapom! Pogledaj u moj rubac, ima samo 
krupnih novaca više od dvije hiljadarke. A toliko će biti i sitnih, 
ako ne i više!« 


Slično su se čudili i svi ostali prosjaci. A nijesu znali, da je 
to plod današnje propovijedi. Stoga ćemo u kratko i svojim 
riječima opetovati, o čemu je to svećenik govorio. 

Počeo je s Cezarom. — Jedan od najvećih vojskovođa svih 
vremena svakako je slavni rimski konzul Cezar. Pobjeđivao je 
u svim bitkama i na svim bojištima: u Galiji, koja se danas zo- 
ve Francuska, u Španjolskoj, Maloj Aziji, Egiptu i na drugim 
stranama. — Jednog dana dovedu k njemu svezana vojnika, da 
mu sudi, jer je mnogo zla počinio: Kad su nabrojili sve njegove 
krivice, Cezar, koji nije znao za šalu, sijevne očima i strogo ga 
pogleda. Od toga pogleda zadrhta vojnik... Ali da se nekako spa- 
si, poče zamuckujući govoriti: 


— Sjećaš li se Cezare, kad smo ratovali u Španjolskoj? jed- 
nog dana osvanusmo u nekoj pustari, gdje nije bilo vode ni za 
lijek. Ti si oko podneva sjedio pod jednim kržljavim hrastom, 
iznemogao od nesnosne vrućine i žeđi. Meni je bilo žao, da naj- 
bolji sin našega naroda toliko trpi. Zato sam obišao cijelu oko- 
linu i pretražio svaki kutić. Na koncu sam našao u jednoj sti- 
jeni malo vode. Odmah sam je zahvatio i donio tebi, da se malo 
okrijepiš. Sjećaš li se toga, Cezare? 

— Ja se toga vrlo dobro sjećam, odgovori Cezar srdito. Ali 
taj vojnik nisi bio til. On je imao oba oka, a eto, ti nemaš 
jednoga. 

— Točno, tako je! dočeka vojnik. Ja sam onda imao oba 
oka. Ali sam kasnije izgubio jedno ratujući pod tvojom zasta- 
vom. 

Sada poče Cezar pozorno promatrati crte na licu vojnika. I 
kad se je potpuno uvjerio, da je on to bio, ustađe, zagrli ga i po- 
ljubi u znak zahvalnosti. Skine mu odmah lance s ruku i opro- 
sti svu kaznu s opomenom, da se popravi. — I tako je ovaj voj- 
nik spasio glavu jednom čašom vode, koju je pružio Cezaru. 

I svaki će od nas — nastavio je svećenik — doskora stajati 
na sudu. Ali ne pred Cezarom — ne, ne! — nego pred Vječnim 
Sudcem, da odgovara za sva svoja djela i nedjela. Taj će sud 
biti izvanredno strog, jer Sin Božji veli: Zaista vam kažem, da 
će ljudi na dan suda polagati račun za svaku nedoličnu riječ.1 
Dakle za najmanju sitnicu! A šta ćemo istom reći za ostale veli 
ke i manje grijehe? Isto tako uči nas Spasitelj, da se iza toga 
suda ne da više ništa popraviti, nego: ili vječno blaženstvo, ili 
vječna propast. Padne li stablo na jug ili na sjever, veli sv. Pi- 
smo, kamo je palo, ondje ostaje. > 

Zato su i najveći sveci drhtali od straha, misleći na taj sud 
Božji. A sveta Majka Crkva, moleći se za pokojne, ovako bugari 
u ime svakoga od nas: »Strepim i bojim se od istrage, što dolazi! 
— Što ću jadan tada zborit, tko će mene zagovorit, kad i svece 
strah će morit!« 

Pa šta ćemo raditi, da nam Vječni Sudac bude milostiv? Evo 
šta! Čuli smo malo prije, kako se je onaj vojnik spasio jednom 
čašom vode, koju je pružio Cezaru. Pa kako bi bilo, da i mi onog 
Vječnog Sudca nahranimo i napojimo, kad bude gladan i žedan... 
Ali već čujem, kako me mnogi prekidaju uzvikujući: »Bog s to- 
bom! Jesi li ti pri zdravoj pameti? Kako ja mogu Boga nahraniti 
i napojiti?« : 

Pa ipak Sin Božji uči nas, da mi to možemo učiniti. Jer cn 
veli u sv. evanđelju, da će Vječni Sudac na Božjem sudu ovako 
doviknuti pravednima: »Dođite blagoslovljeni i primite kraljev- 
stvo, koje vam je pripravljeno! Jer sam bio gladan i vi ste me 
nahranili, žedan i vi ste me napojili, gol i vi ste me obukli. Tada 
će mu reći pravednici: Gospodine, kad smo te vidjeli gladna i 
nahranili te, žedna i napojili te? A Kralj će im odgovoriti: Za- 
ista vam kažem, štogod ste učinili jednome od moje najmanje 
braće, meni ste učinili! 3 

Dakle, ako ti za života ovdje na zemlji budeš činio dobro 
svojim bližnjima — to su ta braća Isusova! — moći ćeš na sudu 
Božjem s punim pravom reći, kao i onaj vojnik Cezaru: »Sjećaš 
li se Gospodine, kad si pokucao na moja vrata gladan i žedan, 
gol i bos, a ja sam te nahranio, napojio i obukao? Sjećaš li se, 
kad si bio bolestan i žalostan, kako sam te pohodio i utješio?« 

Pa ako je grešni Cezar pomilovao onog vojnika radi čaše 
vode, koliko će više Bog biti milosrdan s nama, ako mu za života 
iskazujemo ljubav u njegovoj braći... : 

Eto, ovo su slušali vjernici te nedjelje u crkvi. Stoga nije 
nikakvo: čudo, da su iza sv. mise dijelili milostinju, kako reče 
onaj prosjak »i šakom i kapom«. A: Bog će uzvratiti tu ljubav 
svojim preobilnim blagoslovom i ovdje na zemlji i gore na ne- 
besima, jer evo šta veli Sin Božji: Dajte i dat će vam se! Mjeru 
dobru, nabijenu, stresenu, preobilnu sasut će u krilo vaše!4 

MORA SE ODMAH ISPOVJEDITI! 


Ljudi su izumili razne strojeve, kojima buše i razbijaju naj- 
tvrđe stijene. Ali imade jedna stijena, tako tvrda, da je nijedna 
sila ovdje na zemlji ne može razbiti, nego jedino malj Božji. Eto,, 
o tom Božjem malju progovorit ćemo nekoliko riječi. 

U prvoj polovici petoga vijeka iza Krista živjela je u Anti- 
ohiji bogata glumica i balerina Pelagija. To ime na hrvatskom 
jeziku znači More. Pelagija je živjela veoma raspušteno, ali nije 
se stidjela ni pred Bogom ni pred ljudima, nego se je još dičila 
svojim raspuštenim životom. Tako na primjer, kad su je jednom 
zgodom upitali neki stranci, tko je ona, odgovorila im je smijući 
se raspušteno: »Ja sam Pelagija, to jest More zloće, u kojem sve 
vrije od grijeha. Ja sam ponor pokvarenosti, zamka ljudskim 
dušama i učenica đavolska!« ' 

Ali kasnije od te đavolske učenice postade ponizna učenica 
Kristova i velika svetica. Evo, kako se je odigralo to čudo. 

Jedne nedjelje zabasala je ona slučajno u jednu antiohijsku 
crkvu, gdje je upravo propovijedao sv. Nonus, biskup iz Edese. 
Riječ Božja iz usta toga biskupa privuče odmah svu pažnju Pe- 
lagijinu. I već ta prva propovijed poče topiti led oko njezina gre- 
šnog srca. Od one nedjelje revno je slušala riječ Božju, i do- 
skora se svim srcem obrati Bogu. Malo iza toga ostavi sve, što je 
imala, i povuče se na Maslinsko Brdo, gdje je u molitvi i pokori 
sveto živjela i još svetije umrla (1457). Njezin blagdan. slavimo 
8. listopada. 

Eto, šta radi riječ Božja. Ono More zloće pretvara u. more 
ljubavi Božje i svetosti. To je daleko veće čudo od onoga u 
Kani Galilejskoj, kad je Krist pretvorio vodu u vino. A takovih 
čudesa puna je povijest staroga i novog zavjeta. Da spomenemo 
samo dva-tri. Tko je obratio i spasio grad Ninivu, čiji su grijesi 
doprli do Božjeg prijestolja?1 Obratila ih je riječ Božja, koju 

su čuli od proroka Jone. — Tko je obratio i spasio od vječne pro- 
pasti grešnoga kralja Davida? Spasila ga je riječ Božja iz usta 
proroka Natana. — Tko je grešnicu Magdalenu pretvorio u naj- 
veću pokornicu i sveticu? Riječ Sina Božjega. — Tko je velikog 
grešnika Augustina učinio jednim od najvećih svetaca? Opet ri- 
ječ Božja! 

A sve to i mora tako biti, jer davno je rekao Bog: Zar nije 
moja riječ kao malj, koji razbija stijene? * Ovom usporedbom ho- 
će Bog da rekne: Srce je: grešnog čovjeka često puta tvrdo kao 
najtvrđa stijena, i ne može ga ništa smekšati i razbiti. Jedino 
moja riječ ima u sebi snage, da razbije tu stijenu okorjelog ljud- 
skoga srca. 

Takva je bila Božja riječ u starini, takva je danas i takva će 
biti do konca svijeta. Ona i danas izvodi prava čudesa u ljud- 
skim dušama. Mi svećenici mogli bismo o tome vrlo mnogo pri- 
povijedati. Evo samo jedne zgode iz moga svećeničkog života. 

Bilo je to nedjeljom prije podne u jednoj zagrebačkoj crkvi. 
Dok je svećenik s oltara propovijedao, ja sam sjedio u sakristiji 
i pozorno slušao. Propovijed je bila vrlo jednostavna i dosta mo- 
notona, bez ikakvih govorničkih finesa. Ali puna Božjih riječi, 
brižno povađenih iz sv. Pisma, koje su se zabadale u srce kao 
strijele. — Čim je propovijed svršila, upade u sakristiju neka 
gospođa, pristupi k meni, pa će kroz suze: 

— Velečasni, ja se moram odmah ispovjediti. Ali pomozite 
mi, jer nisam pripravna, a već 18 godina nisam bila na ispovijedi. 

— A zašto se baš sada morate ispovjediti, i to odmah? Da 
nije po srijedi vtenčanie ili tako nešto? 

— Ne, ne velečasni! Nego ja sam upravo sada slušala propo- 
vijed i upoznala, kolika sam grešnica pred Bogom. Stoga sam 
čvrsto odlučila, da ću se popraviti i odmah pomiriti s dragim 
Bogom, jer ne znam, šta može još danas sa mnom biti. Zato mi 
pomozite, velečasni, završila je žena bnišući suze. 

Gledajući ovo čudo Božje milosti sietio sam se onih riieči 
Duha svetoga: Živa je riječ Božja i oštrija od svakog dvosieklog 
mača, i prodire do rastavljanja duha i duše!3 Činilo mi se u taj 
čas, da rukom pipam oštricu toga Božjeg mača, kojim se ubija 
naš stari čovjek, da više ne robujemo grijehu.1 

Zato Spasitelj naziva blaženima sve ljude, koji slušaiu riječ 
Božju. Bilo je to jednog dana, kad je Spasitelj pronovijedao veli- 
kom mnoštvu. »Usred govora povika neka žena iz naroda: Blago 
utrobi, koja te je nosila i prsima koja si sisao! A on odvrati: Još 
više blago onima, koji slušaju riječ Božju i drže jel«5 

Zimska večer. Svećenik je sjedio za stolom u toploj sobi i 
prebirao nekakve spise. — Ali najprije nekoliko riječi o njemu. 
On je davno izašao na glas kao izvrstan propovjednik. Zato su 
ga zvali na sve strane, da održi bar koju propovijed. Kad je jed- 
ne godine propovijedao kroz cijeli mjesec svibanj u svome rod 
nom mjestu, reče mi kasnije župnik toga mjesta, da mu je svo 
jim propovijedima napunio crkvu vjernicima. 

Ali on se je uvijek i temeljito pripravljao na svoje propovi- 
jedi. U tu je svrhu sakupio cijelu zbirku raznih primjera i pri- 
spodoba, izrezaka iz novina, časopisa, kalendara i glasnika. Sve 
je io složio abecednim redom po materijama, i stavio u posebne 
fascikle, da mu bude uvijek pri ruci. 

Eno ga večeras, sjedi za stolom i prebire fascikl pod naslo- 
vom »Ljubav prema Bogu«. Oko mu zape za jedan izrezak iz 
nekog glasnika, na kojem je bilo napisano ovo: 

— Sveučilište u Parizu zvalo se u srednjem vijeku Sorbona. 
To je bila najglasovitija škola na cijelom svijetu. Zato su mladići. 
iz najudaljenijih krajeva pohađali to sveučilište. U analima te 
škole čitamo i ovu zgodu: X i z 

Na početku jedne školske godine počeo je profesor bogoslov- 
skog fakulteta svoja predavanja poznatim riječima sv. Pavla iz 
prvoga pisma Korinćanima: Kad bih jezike ljudske i anđeoske 
govorio, a ljubavi ne bih imao, bio bih kao praporac, koji zveke 
će. I kad bih imao svu vjeru, tako da bih — tom vjerom — brda 
prenosio, a ljubavi ne bih imao, bio bih ništa! 1 

Dakle, nastavio je profesor, uči nas Bog po sv. Pavlu, da se 
bez ljubavi nitko ne može spasiti. Može netko, veli dalje sv. Pa- 
vao, prodati sve što ima i razdijeliti siromasima. Ali ako to ne 
bi ničio iz ljubavi prema Bogu, nego zato da ga ljudi pohvale, 
ništa mu ta velika milostinja ne bi koristila, i ne bi ga spasila. 

Ili kad bi čovjek položio svoj život za vjeru i predao svoje tijelo 
da se spali. Ali ako to ne bi učinio iz ljubavi prema Bogu, nego 
zato da ostane slavan u povijesti, ta ga najveća žrtva, veli Pavao, 
ne bi spasila, jer tko ne ljubi, ostaje u smrti. 2 

Kad je profesor izgovorio ove zadnje riječi, dogodilo se ne- 
što neočekivano. 

Jedan mladi student, bogoslov prvog tečaja, ustade i pođe 
iz školske dvorane. 

— Zašto idete, upita ga profesor, da vam nije što krivo? 

— Nije mi ništa krivo, odgovori mladić. Nego, kad je ljubav 
toliko potrebna za vječno spasenje, idem najprije da naučim lju- 
biti Boga svim srcem i nada sve. Pa kada to naučim, vratit ću 
se, da studiram druge, manje potrebne nauke. 

Kratko vrijeme iza toga stupi taj mladić u jedan strogi sa- 
mostan, da se ondje pod zavjetima poslušnosti, siromaštva i či- 
stoće kroz cijeli život vježba u ljubavi prema Bogu. — Mi ne 
znamo, šta je kasnije bilo od toga mladića, ne znamo, gdje i ka- 
da je umro. Ali jedno znamo posve sigurno, da će kroz sve vije- 
ke blagosivati onaj čas, kad se je počeo vježbati u ljubavi Božjoj, 
jer »ljubav nikad ne prestaje« piše sv. Pavao u istoj poslanici, 
nego ima neprolaznu vrijednost... 


Svećenik je s velikim zadovoljstvom pročitao ovu zgodu iz 
anala sredovječne Sorbone, zabilježenu na tom izresku njegove 
zbirke. Onda dohvati drugi papir, na kojem je pisalo, kako su 
sveci i pravednici Božji dobro poznavali ovu istinu o ljubavi, i 
prema njoj živjeli. Zato se je cijeli njihov život okretao oko jedne 
osovine, a to je ljubav. Pogledajmo na primjer sv. Mariju Mag- 
dalenu. Ona je jednostavno živjela od ljubavi. Imala je oči samo 
zato, da gleda Isusa — uši samo zato, da sluša Isusa — noge sa 
mo zato, da ide za Isusom — srce samo zato, da ljubi Isusa! 
Ljubav ju je natjerala, da ga prati na križnom putu njegove naj- 
veće sramote. A kad su ga ubili, ljubav joj nije dala mira, nego 
ga je tražila na sve strane, dok ga nije našla. A tako su ljubili 
Boga i svi ostali sveci... 


Svećenik je nekoliko puta pročitao ove retke o Magdaleni. 
Onda je uzeo olovku i napisao ove riječi: Pođimo dakle za pri 
mjerom svih svetaca i pravednika Božjih, pa nastojmo da sva 
svoja djela obavljamo iz ljubavi prema Bogu. Onda će svako 
naše, i najmanje djelo imati veliku vrijednost pred licem Božjim, 
jer s pravom kaže sv. Augustin: »Čovjek je pred Bogom toliko 
težak, koliko ljubavi ima u njemu... 

Sada dohvati svećenik iz istog fascikla treći izrezak, na ko- 
jem se ukratko tumače one prve riječi sv. Pavla: »Kad bih jezike 
ljudske i anđeoske govorio, a ljubavi ne bih imao, bio bih kao 
praporac, koji zvekeće!« Šta znače ove riječi, pitaju se sveci Bo- 
Žji, i ovako odgovaraju. Uzmimo, da: jedan apostol Kristov, a to 
je svaki svećenik, propovijeda tako divno, kao da ima anđeoski 
jezik, i svojim govorom privlači u crkvu mase vjernika... Ali ako 
bi on propovijedao, da sebe proslavi, a ne iz ljubavi prema Bo- 
gu, sve te njegove anđeoske propovijedi bile bi pred Bogom 
kao praporac, koji zvekeće, i ništa drugo! 

Kad je svećenik pročitao ove riječi, lecne se: da nisam i ja 
takav praporac! I poče ispitivati svoju savjest... Zašto ja ula- 
žem toliko truda u spremanje svojih propovijedi? Goni li me na 
to čista ljubav prema Bogu, ili nešto drugo? — Zašto meni toliko 
laska, kad ljudi pohvale moje propovijedi, ili pišu o meni u na- 


šim časopisima? — Zašto mi je tako drago, kad me pozovu u 
koje udaljeno mjesto, da prigodom najvećih crkvenih proslava 
držim propovijedi? — Pošto je pomno ispitao svoju savjest, po- 


nizno se kucne u prsa i obeća Spasitelju, da će uvijek propovije- 
dati iz ljubavi prema Bogu i da Njega, a ne sebe... 

Jednog smo dana šetali ja i on, i razgovarali baš o propovi- 
jedanju. Tada mi on reče u povjerenju, da uvijek, kad počme 
spremati propovijed, klekne i poljubi zemlju šapćući one riječi 
proroka Davida: Ne nama, Gospodine, ne nama, nego imenu svo: 
me daj slavu! # Stoga sam čvrsto uvjeren, da taj daroviti propo- 
vjednik nije pred Bogom kao praporac, nego kao veliko zvono 
na katedrali, koje poziva vjernike, da slave Boga, a za sebe ne 
traži nikakve slave. 

STRANCI I PUTNICI! 


Često sam puta u svom rodnom gradu promatrao razne put- 
nike i turiste. Naime, kad nastanu topliji dani, osvanu u Banja- 
luci skoro svakog jutra veliki autobusi s putnicima: Nijemci, Če- 
si, Englezi, Francuzi! Šta oni rade kod nas? Evo šta: Popnu se na 
visoku munaru Ferhatpašine džamije, ili kako mi velimo Ferha- 
dije, pogledaju samostan i krasnu crkvu otaca Trapista, slikaju 
se u ćaršiji s fesom na glavi i s pečenim janjetom u ruci, a ne- 
koji navrate i u crkvu, ako je nedjelja. Onda uzmu benzin, pa iste 
večeri, ili najkasnije sutradan ujutro odmagle prema Jajcu. Ne- 
stane ih, kao da nisu nikad ni bili u Banjaluci. Za sobom osta- 
ve samo imena u hotelskoj knjizi. Isti dan prijave se u hotelu no- 
vi putnici. Ali i oni brzo odmagle, da ustupe mjesto slijedećima. 
I tako se redaju jedni za drugima. 

I ti si takav putnik ovdje na zemlji, dovikuje nam Gospodin 
Bog u sv. Pismu. A tvoja kuća nije ništa drugo, nego pravo prav- 
cato prenoćište. Ovu je istinu vrlo zorno i duhovito rastumačio 
jedan siromah nekom grofu. Evo, kako je to bilo. 

Taj je grof stanovao u svojoj raskošnoj palači, koju je nasli: 
jedio od svojih djedova. Jedne večeri pokuca na njegova vrata 
neki siromašak i zamoli, da li bi mogao kod njega prenoćiti. 

— Šta ti pada na pamet! izdere se grof na njega. Nije moja 
kuća hotel ni prenoćište. Nosi se! — Nato ga siromah zamoli, bi 
li mu smio postaviti nekoliko pitanja. Grof pristade. 

— Tko je, grofe, stanovao u ovoj palači prije tebe? upita 
siromah. ' 

— Moj otac, odgovori grof. 

— A prije njega? 

— Moj djed i pradjed. 

— A tko će ovdje stanovati iza tebe? 

— Moj sin. Onda unučad i praunučad... 

— Pa jesi li ti grofe slijep? završi siromah. Zar ne vidiš, da 
se vi u ovoj kući izmjenjujete, jedan za drugim, baš kao putnici 
u hotelu. A ti reče, da tvoja palača nije hotel ni prenoćište... 

Svaki od nas, kad čuje ovu pripovijest, mora i nehotice uz- 
dahnuti: Bože moj, koliko se istine krije u riječima ovog siro- 
maha! Ja sam zaista putnik i stranac ovdje na zemlji, i ništa 
drugo. A moja je kuća pravo pravcato prenoćište. 

Ovu istinu dobro razumiju svi ljudi bez razlike, bili oni vjer- 
nici ili nevjernici, učeni ili neuki, crni ili bijeli, žuti ili smeđi. 
Evo na primjer šta misle o tom Indijci. U starom indijskom gra- 
du Fatepur-Sikri nalazi se sredovjekovna triumfalna kapija. Na 
visokom luku te kapije napisane su ove riječi: »Ljudski je život 
ovdje na zemlji samo most, koji spaja tvoju kolijevku s tvojim 
grobom. Stoga pređi preko toga mosta, a nemoj praviti na nje- 
mu stanal« — To isto, malo drugim riječima, veli i stara nje- 
mačka poslovica: »Zwischen Grab und Wiege ist nur eine Stiege. 
— Između kolijevke i groba ima samo jedna stepenica«. Pa je 
li pametno, da se tako grčevito držimo te stepenice, i radi nje 
izgubimo svoju vječnu sreću na nebesima? 

Zato nas Bog ovako opominje po svom apostolu Petru: Pre- 
dragi! Zaklinjem vas, da se kao stranci i putnici uzdržavate od 
tjelesnih želja! t Jer mi nemamo ovdje trajnoga grada, nego tra- 
žimo onaj, koji ima doći.2 A to je nebeski grad Jeruzalem, gdje 
smrti više neće biti, ni tuge ni boli, jer prođe stari svijet!3 

GLUPI STRAH 


Sv. Pismo kaže za sve grešnike, da dršću ondje, gdje se ne 
treba bojati.! Ove riječi vrijede osobito za praznovjerne ljude. 
Jer oni se odmah prestraše, kad čuju graktanje bezazlenog gav 
rana, ili zavijanje besposlenih pasa, ili ugledaju sumnjivu figuru 
na dnu fildžana, ili im cikne cilinder na petrolejki... Odmah za- 
lamaju rukama i uplašeno zavape: »Bože moj, Bože moj, šta će 
to bitil« Jer sve su to znakovi velikih nesreća! Koliko je taj strah 
nepotreban i glup, pokazat će nam dva-tri primjera. 

Za vrijeme francuskog kralja Ljudevita XI uhvaćen je jedan 
zločinac i osuđen na smrt. On je već podnio kralju molbu, da ga 
pomiluje, ali je molba odbijena. Međutim razbojnik je bio veo- 
ma prepreden i našao načina, da spasi kožu. Naime bilo je svi- 
ma poznato, da je kralj veoma praznovjeran. Stoga lukavi robi- 
jaš navede jednog dana tamničkog ključara na razgovor o baca- 
nju karata i drugim coprijama. š 

U razgovoru, tobože onako usput i slučajno, reče ključaru, 
da je prije nekoliko godina bio kod jedne kartašice. Ona je izvu- 
kla četiri karte i poredala po stolu, Zadnja je bila kralj... Dugo 
je, veli, gledala u te karte i na koncu mi reče: »Ovo znači, da ćeš 
ti umrijeti tri dana prije kralja«. Ali sve su to babja naklapanja, 
završi robijaš. Tko bi još u to vjerovao! 


Pa ipak jedan je vjerovao. Naime ključar je to pripovijedao 
ostalim stražarima u tamnici. Stražari su pripovijedali dvorskim 
slugama, i tako je stvar doprla i kralju do ušiju. Kad je to čuo 
kralj, veoma se prestraši. »Biva, ako ja sada pogubim toga čovje- 
ka, i ja ću za tri dana umrijeti... Eh, nećemo tako!« Zato odmah 
pomiluje robijaša i pusti na slobodu. Osim toga dodijeli mu 
kraljevsku rentu, da se može dobro hraniti i ostati zdrav. Jer 
što dulje bude živio on, dulje ću živjeti i ja, mislio je praznovjer- 

ni kralj. — A zlikovac se je u sebi smijao, kako je lukavo na- 
samario njegovo kraljevsko veličanstvo. 


I mi ćemo se od srca nasmijati tome praznovjernom kralju, 
koji je drhtao ondje, gdje se nije trebalo bojati. 


A sada pogledajmo jednu drugu, mnogima od nas dobro po- 
znatu praznovjericu. Jednog dana posjeti me jedna gospođa, ko- 
ju sam dobro poznavao iz crkve. Bila je sva zbunjena i prestra- 
šena. Izvadi iz taške jedno pismo, stavi ga preda me na stol 
i reče uplašeno: »Velečasni, šta velite na ovo?« Pogledam u pi- 
smo i nasmijem se u sav glas. Ali ona se nije smijala, nego me 
je gledala prestrašenim očima. . 

Na vrhu pisma bile su velikim slovima napisane poznate ri: 
ječi »Lanac sv. Ante«. Iza toga je slijedila lijepa molitva tome 
svecu. Na koncu je pisalo: »Ovo pismo prepišite trinaest puta 
i pošaljite na trinaest raznih osoba. Ako to ne učinite, čekaju 


“vas velike nesreće na zemlji i kazna na drugom svijetu«. 


Mnogi kršćani, kad dobiju takvo pismo, odmah se prestra- 
še, da ih ne stignu one tobožnje nesreće, pa ga drhtavom rukom 
prepisuju i šalju drugima. I ova se je gospođa prestrašila. Ali ja 
sam ju nagovorio, da pismo odmah poderemo i bacimo u vatru, 
a sve nesreće neka padnu na moju glavu! Jer taj lanac ne dola. 
zi od Boga ni od njegove Crkve, nego od vraga. On se služi mo- 
litvom sv. Ante, ne bi li nas zaveo na praznovjerje i tako oslabio 
našu vjeru u Boga, kojem kliče pravednik: Gospodin je zaštitnik 
moga života! Pred kim da dršćem!? Stoga kršćanin, koji 'prepi- 
suje to pismo i šalje drugima, nije poštar Božji, nego đavolski. 

Okanimo se svakog praznovjerja, pa ne ćemo drhtati ondje, 
gdje se ne treba bojati. Nego poslušajmo glas Duha svetoga, koji 
nam dovikuje: Slavite Gospodina nad vojskama! On jedini neka 
bude vaš strah i vaša bojazan! 3 

ODSTUPI VRAŽE! 


Kcd bosanskih Hrvata-katolika vlada ovaj običaj. Ako netko 
pri poslu postane nestrpljiv, jer mu posao ne ide od ruke, pa 
je u napasti da nešto opsuje ili prokune, onda se prekriži govo- 
reći: »Odstupi vraže od krštene duše!« Evo o tome jedne zgodice 
iz mega svećeničkog života. 

Jednog korizmenog dana sjedio sam dugo u ispovjedaonici 
i ispovijedao. ispovjedaonica je bila građena tako, da je samo 
svećenik bio unutra zatvoren, a vjernici su klečali s obje strane 
ispovjedaonice na otvorenom, i ispovijedali se naizmjence, jedan 
s jedne, drugi s druge strane. 

i tako sam ispovijedao nekoliko sati. Na koncu ostade još 
jedna povožna baka, koju sam vrlo dobro poznavao. Kad sam 
ispovjedio zadnju osobu prije nje, automatski sam prislonio uho 
na drugu stranu ispovjedaonice. Međutim baka je klekla na mje- 
sto one zadnje pokornice, jer je na toj strani stajala od početka. 
Ali kad je vidjela, da sam ja na drugoj strani, ustala je i pošla 
tamo. Međutim sam se i ja okrenuo na drugu stranu. Ona je 
opet ustala i pošla ovamo... I tako smo se nekoliko puta varak- 
nuli. Starica postade nestrpljiva, pa šapne križajući se: »Odstupi 
vraže od krštene duše!« Ja sam se nato nasmiješio i pričekao na 
jednoj strani, da se ipak sastanemo. 


Možda ćete se i vi nasmijati ovoj dobroj baki. Slobodno! 
Ali nisu naši stari misnici badava učili vjernike, da se u napasti- 
ma pobožno prekriže. Stoga ćemo se malo zadržati kod ovog 
običaja bosanskih Hrvata-katolika. 


Sotona je zakleti neprijatelj ljudskoga roda, od zemaljskog 
raja do danas, i bit će do konca svijeta. On obilazi okolo kao lav, 
veli sv. Pismo, pa riče i traži koga da proždre.1 Dapače, kako 
čitamo u evanđelju prve korizmene nedjelje, drznuo se je na- 

paAstovati i samoga Krista, ne bi li ga zaveo na oholost i upro- 
pastio njegovo djelo spasenja. 

Pa šta ćemo raditi, kad nam se ta paklena zvijer približi, da 
nas zavede na grijeh i upropasti? Kako ćemo ga odagnati od se- 
be? Na ovo pitanje odgovaraju svi sveci Božji u jedan glas: da 
ćemo đavla najlakše otjerati znakom sv. križa. I služe se raznim 
usporedbama, da nam ovu istinu zorno stave pred oči. Evo na 
primjer šta kaže sv. Ćiril Aleksandrijski. 

Ako ti izmlatiš kojeg psa štapom ili kakvom motkom, do- 
sta je kasnije, kad taj pas nasrne na tebe, da mu pokažeš onaj 
štap i zaprijetiš mu se onom motkom, pa će pas pobjeći glavom 
bez obzira. — I vrag je takav pas, nastavlja sv. Ćiril. Njemu je 
naš božanski Spasitelj smrskao paklenu glavu na križu. I od on- 
da dršće đavo pred križem, i bježi od križa gdjegod ga vidi. Sto: 
ga, kad se približi k tebi, često je puta dosta, da se pobožno pre- 
krićiš, I sotona će odmah pobjeći, čim opazi na tebi znak sv. 
križa. 

Zato sv. Majka Crkva stavlja Isusov križ na sve svoje crkve 
i oltare, u sve svoje škole i bolnice, pa ovako kliče u svome bogo- 
služju: »Evo znamenja sv. križa! Bježite neprijateljske sile!« 

Poslušajmo dakle glas svetaca Božjih, pa se pobožno i po- 
nizno križajmo, osobito u vrijeme napasti i kušnje. A u svojem 
dorau stavimo križ Isusov na počasno mjesto, jer mi se moramo 
dičiti križem Gospodina našega Isusa Krista? u kojem je naše 
spasenje, naš život i uskrsnuće naše! 

MARKOVA VJERA 


Pokojni Marko, ili kako smo ga od milja zvali Brko, jer je 

nosio povelike brkove, bio je niži činovnik kod šumarije. Kad 
. sam ga prviput primijetio u našoj crkvi, odmah mi je zapela za 

oko njegova živa vjera i duboka poniznost pred Spasiteljem u 
presv. Sakramentu. Tako na primjer, on se je kod podizanja uvi- 
jek tako duboko poklonio, da je čelom doticao crkveni pod. A 
po svemu se vidjelo, da bi se još dublje sageo, kad bi to bilo mo- 
guće. To se je isto opetovalo i prije pričesti, kod riječi »Gospo- 
dine, nijesam dostojan!« 

Takav je bio u životu, a tako je i umro. Bio sam kod njega, 
kad mu je župnik zadnjiput podijelio sv. pričest. Te pričesti ne- 
ću nikad zaboraviti. Naime, kad je svećenik s presv. Hostijom 
u ruci stao pred njegovu bolesničku postelju, Marko nije mogao 
srcu odoljeti, nego je onako bolestan skočio iz kreveta, kleknuo 
na pod i poljubio zemlju. Onda je visoko raskrilio ruke prema 
nebu i tako primio zadnju sv. pričest. Malo iza toga odletio je u 
nebo, da primi vječnu nagradu od Onoga, kojeg je tako ponizno 
štovao ovdje na zemlji. 

A od koga je to Marko naučio? Evo od koga. Jednom mi je 
na šetnji u povjerenju pripovijedao, da ga je još u osnovnoj 
školi zadivio onaj rimski satnik, o kojem govori sv. evanđelje. 
»Kad sam prviput čitao o tome satniku, veli Marko, i gledao nje- 
govu sliku, kako kleči pred Spasiteljem, nikad mi više ta slika 
nije izašla iz pameti. Toga se prizora uvijek sjetim, kadgod se 
sretnem sa Spasiteljem. I koljena se sama od sebe savijaju, a 
glava leti prema zemlji«. 

Nama je svima dobro poznat taj ponizni satnik iz evanđe- 
lja. Ipak ćemo ukratko obnoviti njegov susret sa Spasiteljem, 
ne bi li i mi, bar izdaleka pošli za njegovim primjerom. — Kad 
je njemu Spasitelj rekao, da će mu doći kući i ozdraviti njegova 

slugu, satnik je ostao izvan sebe od čuđenja i snebivanja... Tko 
sam ja, da ti dolaziš k meni! Ja — prah — pepeo — crv zemalj- 
ski — grešnik! A ti — Kralj nad kraljevima i Gospodar nad go- 
spodarima1 — jedini svet, jedini Gospodin, jedini Svevišnji! — 
čijem se imenu mora pokloniti svako koljeno onih, koji su na 
nebu, i onih koji su na zemlji, i onih koji su pod zemljom. 

Pa ti da dođeš u moju kuću? Ne, ne, ne Spasitelju! I satnik 
pade do nogu Isusovih, pa u najdubljoj poniznosti zavapi: Gospo- 
dine, nijesam dostojan, da uniđeš pod krov moj, nego reci — 
ovdje! — samo riječ i odravit će sluga moj!3 Ovoj živoj vjeri 
i dubokoj poniznosti zadivio se i sam Spasitelj, pa pred cije- 
lim narodom uzvikne: Zaista vam kažem, tolike vjere ne nađoh ni 
u koga u Izraelu!“ I odmah velikim čudom nagradi vjeru satni- 
kovu, jer njegov sluga u isti čas ozdravi. 

Za primjerom ovog satnika pođoše svi pravednici Božji, koji 
i danas kod svake sv. mise, s istom vjerom i poniznošću, izgo- 
varaju njegove riječi: »Gospodine nijesam dostojan!« Među nji- 
ma se, kako smo vidjeli, ističe i naš Marko. A mi ćemo spomenuti 
još jednoga, da njegovim primjerom oživimo svoju vjeru. 

Bio je to slavni junak Ivan Hunjadi, kojeg mi u našim na 
rodnim pjesmama zovemo Sibinjanin Janko. Taj je vojskovođa 
cijeli svoj život posvetio borbi proti turskim osvajačima. Među 
ostalim oslobodio je Beograd godine 1456. u zajednici sa Fra- 
njevcem sv. Ivanom Kapistranom. Malo iza toga umro je u Ze 
munu. 

Prije smrti pozove svoga ratnog druga Kapistrana, da mu 
podijeli sv. sakramente. Janko se je skrušeno ispovjedio i primio 
sv. bolesničko Ulje. A kad je došlo do pričesti, odlučno reče: 
»Ne!« A zašto ne? začudi se Kapistran. »Zato, odgovori Janko, 
jer ja nisam vrijedan, da Sin Božji dođe k meni grešniku, u 
moju sobu«. 

Stoga naredi svojim vojnicima, da ga na krevetu odnesu u 
crkvu. Tude je u najdubljoj poniznosti primio sv. pričest iz ru- 
ku sv. Ivana. Odmah je iza toga spokojno umro u njegovu naru- 
čaju. I tako nam je ostavio divan primjer žive vjere i najdublje 
poniznosti. 

Mi po svoj prilici nećemo padati na čelo pred Spasiteljem 
kao naš Marko, niti ćemo moliti Spasitelja, da ne ulazi u našu 
kuću kao ponizni satnik. Ali to nije ni potrebno. Glavno je, đa 
nam srce bude puno žive vjere i duboke poniznosti. To je ono, 
što Spasitelj od nas traži. Zato nam dovikuje u sv. Pismu: Sinko, 
daruj mi srce svoje! 5 

NAJPOTREBNIJA POKORA 


Kad je sv. Crkva prije nekoliko godina ukinula skoro sve 
.postove i svela ih na minimum, padale su razne primjedbe i sa 
strane dobrih kršćana-vatolika. Jedne večeri sjedilo društvance 
baš takovih katolika. Bili su to od reda školovani ljudi, većinom 
profesori. Dođe govor i o postu. Jedan od njih odmah primijeti: 

— Eh ljudi, ne ide mi u glavu, zašto je sv. Otac ukinuo sko- 
ro sve postove. A mnogi biskupi idu još dalje, pa ukidaju i ne- 
mrs u petke kroz godinu. 

— I ja to ne mogu nikako razumjeti, dočeka drugi. Dok se 
u liturgiji vraćamo na početke kršćanstva, dotle u postu idemo 
obrnutim smjerom. — Nato jedan profesor izvadi iz džepa malu 
knjižicu i poče čitati. 

— Evo šta kaže Isus u evanđelju sv. Luke: Ako ne budete 
pokoru činili, svi ćete propasti.1 Dakle, dok Isus naređuje poko- 
ru, i veli da ćemo bez nje propasti, dotle Crkva ukida pokoru. 

— Pa Crkva nije ukinula pokore, upade mu u riječ jedan sta- 
riji gospodin. Papa izričito veli, da korizma, kvatre i vigilije osta- 
ju i nadalje dani pokore. Ali ostavio je vjernicima na volju, da 
sami sebi odaberu pokoru, koja im najbolje odgovara u današ- 
njim prilikama. Jer ima dosta raznih pokora i osim posta. Na 
koncu konca post je sve, što si čovjek iz ljubavi prema Bogu 
uskrati. 

Svi su se s tim složili i govor pređe na drugu temu. Mi ćemo 
se ipak malo zadržati kod onih riječi Isusovih, koje smo čuli u 
ovoj debati: »Ako ne budete pokore činili, svi ćete propasti«. 
Mnogi od nas, kad čuju ove riječi, odmah pomišljaju na stroge 
tjelesne pokore, kao što je post o kruhu i vodi — spavanje na 
golom podu — obilazak crkve na golim koljenima — ustajanje 
po noći, da obavimo koju pobožnost itd. 

Pa ipak sve ove tjelesne pokore nisu ona prava pokora, koju 
Spasitelj traži od svakoga čovjeka, ako želi da se spasi. To se 
vidi već i po tome, što i sam Spasitelj nije činio velikih pokora, 
jer evo šta on veli u sv. evanđelju: Dođe Sin čovječji, koji jede 
i pije, pa mu govore: Gle izjelice i pijanice! 2 

Kakovu dakle pokoru traži Spasitelj od nas da ne propad 
nemo? Neka nam na to pitanje odgovori jedna zgoda iz života 
sv. Vinka Fererskog (1419). — Jednog dana dođe k njemu na 
ispovijed neki veliki grešnik, koji se obratio slušajući njego- 
ve propovijedi. Ispovijed je obavio s velikim pokajanjem i gor- 
ko plačući, što je Boga toliko vrijeđao. 

Kad je ispovijedio sve svoje grijehe, svetac mu dade nekoliko 
ozbiljnih opomena i savjeta. Onda mu naredi: da kroz 7 mjeseci 
čini te i te, velike pokore kao zadovoljštinu za svoje grijehe. 
Usput spominjemo, da su takove pokore bile obične u ono doba. 
Ali grešnik nije bio zadovoljan s tom pokorom, i ovako .zavapi: 

— Kako, kako velečasni?! Zar samo 7 mjeseci pokore za 
moje velike i teške grijehe, kojima sam kroz cijeli život vrije- 
čao dragog Boga? — I čovjek udari još jače plakati. Kad je: 
svetac vidio toliko pokajanje, reče mu: 

— Idi sinko, idi pa čini pokoru samo 7 dana. Jer Bog je 
naš predobri Otac i neizmjerno milosrdan. 

— Pa baš zato zaslužujem daleko veću pokoru, odgovori gre- 
šnik gušeći se u suzama, jer sam tako dobrog Oca toliko vrijeđao. 

U taj čas pokaže Bog sv. Vinku dušu toga raskajanog čovje- 
ka. Ta je duša bila bjelja od snijega i čista kao duša malog dje- 
teta iza krštenja. I da je tada umro, veli svetac, sigurno bi od- 
letio ravno u nebo. Zato mu svetac reče: »Idi sinko, idi pa za 
pokoru svojih grijeha izmoli samo 7 Zdravomarija. Jer tvoje is- 
kreno i dubeko pokajanje draže je Ocu nebeskom od svih tjele- 
snih pokora, makar bile i najteže. 

Eto dakle one najpotrebnije pokore, koju Spasitelj od nas 
traži, ako želimo da se spasimo. On traži: da se od svegn srca 
kajemo za svoje grijehe i iskreno obećamo dragom Bogu, da 
ćemo se popraviti. Bez te pokore, veli sv, Pismo, ne bi nam ništa 
koristili i najstroži postovi i sve druge tjelesne pokore, bile one 
ne znam kako velike.3 Zato svetu ispovijed i zovemo sakramen- 
tom pokore. 

Ne zaboravi dakle na ovu glavnu pokoru, bez koje nema 
spasenja. 

OSTAO UVIJEK DJEČAK 


U jednoj knjizi vidio sam zanimljivu sliku sv. Josipa. U 
sredini slike velik pisaći stol, za kojim sjedi mali Isus. U ruci 
mu pero a pred njim na stolu otvorena velika knjiga, u koju 
nešto zapisuje. 

Pred stolom, malo po strani, stoji sv. Josip. Oko njega kleči 
veliko mnoštvo vjernika, muževa i žena, mladića i djevojaka, kra- 
ljeva i prosjaka, seljaka, građana, vojnika. Svaki drži u ruci ispi- 
sanu molbu i pruža je sv. Josipu. A Josip ljubezno prima te mol- 
be, svaku pročita i onda diktira malom Isusu: »Zapiši i ovu mol- 
bu u svoju božansku knjigu!« A mali se Isus ljupko smiješi i za- 
pisuje. ' 

Ova mi slika dolazi uvijek na pamet, kadgod se obavlja koja 
pobožnost u čast sv. Josipu. Jer tada se jedan dio te slike odi: 
grava pred našim očima. Zavirite na primjer u zagrebačku crkvu 
sv. Josipa na Trešnjevki, kad se u njoj drži devetnica pred blag- 
dan sv. Josipa. Crkva je svake večeri upravo nabijena vjernicima, 


a na sam blagdan ne prazni se od jutra do mraka — jedni odla- 


ze, drugi dolaze. 


Svi se oni kupe oko poniznog Josipa, da mu predaju svoje 
molbe. Jedni mole za zdravlje, drugi za namještenje, treći za 
slogu u obitelji, četvrti za sretnu smrt itd. Naravski, te molbe 
nisu napisane tintom nego pobožnim uzdasima, a čestoputa gor- 
kim suzama i krvlju ranjenog srca. 


A drugi dio te slike sakriven je od naših očiju, jer mi ovdje 
na zemlji ne vidimo ni Isusa, ni sv. Josipa. Toga nije vidio ni 
slikar one slike. Pa zašto je onda naslikao Isusa kao malog dje- 
čaka, a ne kao odraslog čovjeka? Možda će netko na to reći: »Pa 
to je fantazija toga slikara«. Točno tako je, fantazija! Ali u toj 
.se fantaziji krije velika istina, koju spontano osjeća svako krš- 

ćansko srce. Da nam ta istina bude jasnija, sjetimo se, tko je i 
šta je bio sv. Josip. 

U sv. evanđelju čitamo, da je on bio »zaručnik Bogorodičin 
— hranitelj Sina Božjega — i glavar sv. Obitelji«. Pa kao takav 
on je kroz punih 30 godina vršio sva očinska prava nad Sinom 
Božjim. Josip je kao otac zapovijedao i upravljao, a Isus ga je 
kao najbolji sin slušao, i nije ga nikad drukčije zvao, nego svo- 
jim ocem i tatom, kao i sva druga djeca. 

Ali Josip je vjerno ispunjavao i sve svoje očinske dužnosti 
prema Sinu Božjemu. On ga je žuljevima svojih ruku hranio i 
na noge podigao, a u najtežim časovima spasio mu život bije 
gom u Egipat. ' 

Pa može li Sin Božji ikada zaboraviti toga čovjeka, koji mu 
sunce da ne može! Jer ako su već grešni ljudi toliko zahvalni 
svojim roditeljima — kao na primjer Tobija, Josip Misirski, Sa- 
lamon i drugi — šta ćemo istom reći za Sina Božjega! Može li 
on i jednu molbu odbiti sv. Josipu? Jasno je da ne može. 

Eto, zato je pobožni slikar naslikao Spasitelja kao malog dje- 
čaka. Htio je time reći: da je Krist i gore na nebu ostao prema 
sv. Josipu onaj mali dječak iz nazaretske kućice, uvijek spreman 
da izvrši svaku njegovu želju i molbu, kako je to činio i u Na 
zaretu. 

Stoga blago čovjeku, za kojeg se zauzme sv. Josip kod Spasi 
telja. Njegova molba neće i ne može propasti. Zato nam Crkva 
u svome bogoslužju na blagdan sv. Josipa bez prestanka dovi- 
kuje one riječi sv. Pisma: Idite k Josipu — idite k Josipu — idite 
k Josipu! ; 

BOŽJA MEDICINA 


Vlasta je bila činovnica u jednom privrednom poduzeću. Ni- 
je se nikad udavala, a odkako joj je majka umrla, živi posve sa- 
ma. Izvanredno savjesna, uredna i pobožna. Dok je mogla, išla 
je svaki dan u crkvu i slušala sv. misu, pod kojom bi se priče- 
stila. Ali već nekoliko godina pobolijeva na srcu i zato je prije 
vremena došla u mirovinu. Naravski, sada radi bolesti ne može 
svaki dan doći u crkvu. Ali čim se osjeti malo jačom, eto je opet, 
makar se morala i pet puta odmarati na onom kratkom putu do 
crkve, kako mi je sama jednom pripovijedala. A kojiput je mo- 
rala uzeti i fijaker, da se odveze iz crkve kući. A kad sam joj 
savjetovao, da se previše ne napreže, ona mi je odgovorila: 

— Moram, velečasni, moram jer ne mogu bez njega... 

— Bez koga? č 

— Pa bez Isusa, velečasni. Kad njega primim u sv. pričesti, 
sve mi je lakše. On je moja utjeha, moja jakost i sve moje! Bez 
njega bih davno pala pod svojim križem. Zato ću ići u crkvu, dok 
me noge nose, 

lito, tak> naša Vlasta. A to je isto, malo ljepšim riječima, 
rekao i jedan stari svećenik, koji je opasno obolio i morao ići 
na operaciju. Liječnik mu je odmah rekao, da će operacija biti 
teška i veoma bolna. Ali starac je tu operaciju tako junački iz- 
držao, da se iz njegovih usta nije oteo ni jedan bolni uzdah, ni 
jedna riješ nestrpljivosti. Tome se je liječnik veoma začudio. 
Odakie tome starom i bolesnom čovjeku tolika snaga, da tako 
mirno podnese najteže bolove? Ali starac mu je odgovorio: 

— Eeeeh moj doktore! Nije to ništa čudnovato, nego posve 
prirodno. Jer ja ne trpim sam, nego ima nas dvojica, koji tr- 
pimo... 

— Dvojica? začudi se liječnik. A koji je drugi? 

— Drugi je Isus, kojeg sam jutros primio u sv. pričesti. On 
zajedno sa mnom nosi križ ove bolesti. I to on 99% tereta, a ja 
ono malo što preostaje. Jer on mi daje jakosti, da ustrpljivo pod- 
nesem svoju bolest i sve bolove ove operacije. Zato nas i uči 
sv. Crkva, da je Krist »jakost mučenika«. A Duh sveti dovikuie 
kršćanskom puku: U tvojoj sredini boravi Gospod Bog, Jaki! On 
će ti pomoći u svim jadima i nevoljama. 1 

Ovu snagu sv. pričesti osjetili sa do sada i osjećaju svi pra: 
vednici, koji moraju puno trpjeti. Zato pobožni američki Indijan- 
ci zovu sv. pričest jednostavno »Božja medicina« koja liječi sve 
slabosti naše duše, i daje ljudskom srcu utjehu u žalosti, snage 
u slabosti, svjetla u tminama ovoga života. Evo, šta nam o toj 
medicini pripovijeda jedan američki misionar. 

Jednom starom Indijancu umro dobri sin jedinac, koji je 
bio jedina potpora njegove starosti. Starac je gorko plakao i ni- 
je se mogao nikako utješiti. Poslije desetak dana, veli misionar, 
dođe starac u crkvu k sv. misi. Tom se je prilikom ispovjedio i 
pobožno pričestio. Iza sv. mise upita ga misionar: 


— No kako je stari, kako je? Starac poče opet plakati... 
Nemoj plakati, tješio ga je svećenik. Pa ti dobro znaš, da tvoj 
sin zapravo nije umro, nego se je samo preselio k Bogu u vječno 
blaženstvo, gdje ćeš ga opet naći, da se više nikad od njega ne 
rastaviš. 

— Znam ja to, znam, odgovori starac. I odakako sam pri- 
mio Božju medicinu, srce mi više ne plače, nego je mirno i spo- 
kojno. Samo oči plaču. 

A sada povucimo zaključak. Svaki od nas mora nositi svoj 
križ, ako želi da se spasi, jer Krist veli: Tko hoće da pođe za 
mnom — u život vječni — neka uprti svoj križ i neka me sli- 
jedi!? A možda je tvoj križ vrlo težak, i ti pod njim posrćeš, 
uzdišeš i plačeš... Pa želiš li i ti, da tvoje srce ostane mirno 
i spokojno, makar ti oči bile pune suza? Onda pođi za primje- 
rom svih pravednika Božjih, pa po mogućnosti često i pobožno 
primaj Spasitelja u sv. pričesti, osobito u teškim časovima ži- 
vota. Onda nećeš sam nositi svoga križa, kako reče onaj svećenik, 
nego će glavni dio tereta nositi Spasitelj. Zato nam On dovikuje 
s oltara one riječi sv. evanđelja: Dođite k meni svi, koji ste umor 
ni i opterećeni, i ja ću vas okrijepiti! 3 

JE LI ĐAVO UMRO? 


Jedan seoski župnik popeo se na vlak, da se odveze do sve- 
ćenika u susjednoj župi. Ali čim je zauzeo svoje mjesto, poče 
jedan mladić zabadati. Među ostalim upita župnika, a pri tom 
je lukavo namigivao drugim putnicima: 

— Gospodine župniče, je li vam poznata najnovija vijest? 

— Nije, odgovori svećenik. Morao sam jutros rano otputo- 
vati, pa nisam dospio da pročitam novine. 

— Onda ću vam ja reći, prihvati mladić. Pomislite gospodi- 
ne župniče, stigla je vijest, da je noćas umro đavo! 

— Zaista?! iznenadi se svećenik. To je senzacija prvog re- 
da! — Onda napravi veoma žalostivo lice i posegne u džep za 
svojom novčarkom. Izvadi iz nje stotinarku i pruži je mladiću 
govoreći: Znate, ja uvijek veoma sažaljujem siročad. A pošto sam 


eto čuo, da je vaš dragi otac ove noći preminuo, izvolite primiti 


ovaj mali darak kao prvu pomoć... 

Nato svi putnici prasnuše u smijeh. A mladić se je doskora 
izgubio iz odjeljka, da uteče podrugljivim peckanjima raspolo- 
ženih putnika. 

Ovo je samo duhovita šala toga svećenika, premda se u toj 
šali krije puno zbilje, jer i sam Krist dovikuje bezbožnicima svih 
vremena: Đavo je vaš otac! — Međutim, mi ćemo se malo zadr- 

“žati kod riječi onog mladića, da je đavo umro. 

Čuveni talijanski pisac Papini napisao je u svojoj knjizi »Po- 
vijest Isusa Krista« ove duhovite riječi: »Najlukaviji trik đavla 
u naše doba sastoji se u tome, što je dao u novinama tiskati 
svoju osmrtnicu«. Naime vrag je u naše doba razaslao po cije- 
lom svijetu svoje pomoćnike i naredio im, neka trube na sve stra 
ne i pišu po svim novinama, da njega — đavla — uopće nema, 
ili kako reče Papini, da je umro. 

Ovom osmrtnicom hoće đavao da se, poput zvijeri u džungli, 
potpuno sakrije i kamurflira, pa da ga se ljudi ništa ne boje. A 
onda, kad mu se približe, da ih lakše zaplete u mrežu svojih na 
pasti i upropasti. 

I mnogi ljudi nasjedaju tome đavolskom triku, pa viču u 
sav glas: »Kakav đavao?! Tko ga je vidio? To je samo popovska 
izmišljotina i plašilo za djecul« Onda s tom ozbiljnom istinom 
sv. vjere zbijaju neslane šale poput onog mladića u vlaku. Da na- 
vedemo samo još jedan primjer te bezbožne lakomislenosti, da 
ne reknemo drzovitosti. 

Vatikansko glasilo »Osservatore romano« donijelo je neke go- 
dine ovu noticu, Bezbožni guverner meksičke federalne države 
Tabasco, imenom Garrido Canabal, ima tri sina. Prvom je nadje- 
nuo ime Voltaire — drugom Lucifer — a najmlađem Sotona. Ovim 
imenima htio je taj gospodin doviknuti cijelom svijetu: »Evo gle- 
dajte! Ja ne vjerujem ni u Boga ni u vraga. Zato sam svoje sino- 
ve stavio pod đavolsku žaštitu. Pa ako ima đavla, neka ih sve 
troje odvuče sa sobom u pakao — ha-ha-ha-ha-ha-ha...!« 

Eto, ovako misle i govore bezbožnici o đavlu. Pa ipak — uza 
sav cinizam ovoga guvernera i svih ostalih bezbožaca — đavao 
postoji, jer Bog nam skoro na svakoj stranici sv. Pisma govori 
o njemu. A u sv. evanđelju veli Krist, da je đavo ubojica ljudi od 
početka — lažac i otac laži.* Pa nas ovako opominje po svome 
apostolu: Buđite trijezni i ne spavajte, jer vaš protivnik đavao 
obilazi okolo kao lav, koji riče i traži koga da proždre. 3 

Šta ćemo dakle raditi, da se obranimo od toga paklenog 
zmaja i njegovih napasti? Evo šta na to pitanje odgovara Duh 
sveti: Prihvatite štit vjere. Njim ćete moći pogasiti sve raspa- 
ljene strijele Nečastivoga! 4 Dakle čvrsta je vjera onaj neproboj- 
ni oklop, od kojeg se odbijaju sve otrovne strijele one paklene 
zvijeri. Međutim, to znaju vrlo dobro i đavolski pomoćnici. Zato 
upinju sve sile, osobito u naše vrijeme, da nam taj Božji štit 
izbiju iz ruke, i iščupaju vjeru iz naših srdaca. 

Stoga čuvajmo brižno svoju vjeru, pa što oni više urlaju 
proti Bogu, mi ćemo se sve čvršće zbijati oko dragog Boga i nje- 
gove sv. Crkve. Onda nam cijeli pakao neće moći ništa, jer veli 
sv. Pismo: Pokorite se Bogu, a ođuprite đavlu, pa će pobjeći od 
Vas. 5 

PRESTALI PSOVATI 


Gazda Filip bio je trgovčić u jednoj maloj bosanskoj kasabi. 
Svi su ga zvali Šaro, jer je u mladosti prebolio velike ospice i 
ostao u licu šaren. Inače čovjek veoma bistar. Osobito vješto 
znao je pripovijedati narodne priče i bajke. Ako je samo jedan- 
put čuo neku priču, on ju je odmah na svoj način dotjerao i da- 
lje prepričavao. Zato je na zimskim prelima on vodio riječ, jer 
su ga svi vrlo rado slušali. . 

Imao je nekoliko odraslih sinova, koji su zajedno s njim 
trgovali. Svi su išli u crkvu i molili se Bogu, dakle nisu bili od- 
metnici. Ali nažalost u cijeloj obitelji vladala je velika mana — 
svi su od reda psovali, i Šaro i žena mu i sinovi. ' 

Jedne godine na Ilindan, koji se u Bosni prilično slavi, oti- 
šao Filip u crkvu, a najstariji sin ostao u dućanu. A ja sam toga 
dana svake godine bio kod njih na ručku jer je slavio imendan 


njegov sin Ilija, kojeg sam ja krstio. — Kad se je Filip vratio- 


iz crkve, popili smo nekoliko rakija i sjeli da ručamo. Ali Filip 
je kod ručka bio nekako zamišljen i šutio. Zato ga upita jedan 
sin, zašto šuti. L 

— Eto tako, odmahne Filip rukom... Malo kasnije upita ga 
drugi sin, šta mu je, zašto šuti? — Evo zašto, progovori Filip. 
Danas je mladi kapelan u svojoj pridici rekao, da sam ja, i da 
su svi u mojoj kući đavolska djeca... 

— Kako to?! dreknuše sinovi. A jednom se ote iz usta: vraž- 
ju mater! 

— Nemojte djeco, možda mladi ujak ima pravo. I sada poče 
Filip ponavljati, šta je čuo u crkvi. A on je to znao izvrsno po- 
noviti, možda i bolje nego što je čuo. A ako je gdje zapeo, ja 
sam mu priskočio u pomoć. 

Jedan francuski misionar, poče Filip, došao iz Afrike kući u 
Francusku na odmor. Jednog dana prošeta malo gradskim ulica- 

ma. Najednom čuje, kako jedan radnik strašno psuje. U svom bi- 
jesu nije štedio ni Boga, ni Krista, ni Majke Božje, ni sakrame- 
nata... Misionar nije mogao više izdržati, nego se uputi do rad- 
nika, koji je međutim prestao psovati. Ljubezno ga pozdravi i 
upita, odakle je rodom. 

— Odatle i odatle, odgovori radnik. 

— Nije istina, presiječe ga misionar. Nego vi ste rodom iz 
pakla. 

— Ja? Iz pakla?! začudi se radnik. Kako to? 

— Evo, kako. Ja sam već dugo vremena misionar u stranim 
zemljama, i prošao sam mnogo svijeta. Pa kadgod sam u tuđini 
vidio neku grupu ljudi, koji su među sobom razgovarali francu- 
ski, odmah sam bio na čistu, da su to moji zemljaci. I poletio 
sam, da ih pozdravim. A ako su govorili njemački ili engleski ili 
španjolski, odmah sam znao, da su Nijemci — Englezi — Špa- 
njolci. Dakle vidite, po govoru se pozna, odakle je čovjek rodom. 
A eto, ja sam malo prije na svoje uši čuo, da vi odlično govorite 
paklenim jezikom, a to je psovka i kletva. I prema tome s pra- 
vom zaključujem, da ste rodom iz pakla, jer u paklu i ne znaju 
drukčije govoriti, nego psovati i kleti. 

Oštre riječi ovog misionara, rekao je kapelan, nisu daleko 
od istine, jer i sam Sin Božji dovikuje psovačima svih vremena: 
Đavo je vaš otac! 1 Pa kao što drugi roditelji uče svoju djecu ma- 
terinjem jeziku, tako i đavo uči svoje sinove i kćeri svome pak- 
lenom jeziku, a to je psovka i kletva. I tako se po govoru pozna, 
da su rodom iz pakla, i da im je đavo otac. Zato s pravom veli 
sv. Bernardin: »Kao što Bog govori preko svojih proroka i apo- 
stola, tako i đavo govori kroz usta psovača«. 

Ja vidim, završi Filip, da je sve ovo istinito. Stoga neću više 
da budem dijete đavolsko, nego Božje. I evo danas obećajem 
pred našim velečasnim, da psovka neće više nikada izaći iz mojih 
usta. A i vas djeco molim, da se ostavite psovke, pa da budete 
djeca moja i Božja, a ne vražija. 

Sinovi su poslušali. I od onog dana čulo se sve manje 
psovke u njihovoj obitelji, dok na koncu nije posve prestala. A 
Otac ih je nebeski zato nagradio svojim preobilnim blagoslovom 
prema onim riječima Duha svetoga: Tko želi da doživi sretne 
dane, neka obuzđa svoj jezik od zla, i svoje usne od zavodljivih 
riječi. 2 

NEMOJ PLAKATI! 


Mi svećenici skoro svaki dan stojimo kraj otvorena groba, 
u koji se spušta mrtvo tijelo kojeg vjernika, I dok se mi molimo 
Ocu nebeskom za dušu toga pokojnika, s našim se molitvama 
miješaju gorke suze, i često puta očajni plač rodbine. Plače ma- 
ti nad mrtvim djetetom — plače muž za ljubljenom ženom — 
plaču djeca za svojom majkom... Taj je plač često puta tako 
potresan, da se i nama svećenicima, koji smo navikli na to pla- 
kanje, orose oči. 

Šta ćemo dakle reći o tom plakanju? Mjesto odgovora sje- 
timo se one zgode iz sv. Evanđelja, kad je Spasitelj tješio siro- 
mašnu udovicu, kojoj je umro sin jedinac. Isus je pristupio k 
toj uplakanoj majci i nježnoj joj rekao: Nemoj plakati! 1 

Ove iste riječi šapće Spasitelj i svakom kršćaninu, koji pla- 
če nad otvorenim grobom drage mu osobe. — »Nemoj plakati!« 


šapće Spasitelj majci, koja tuguje za svojim, možda najboljim ' 


djetetom — ženi, koja oplakuje dragoga muža — djeci, koja cvi- 
le kraj mrtve majke... 

A zašto da ne plačemo. Spasitelju? Zato, odgovara Isus, jer 
ja sam uskrsnuće i život. I tko vjeruje u mene, živjet će, ako i 
umre.2 Dakle smrt za nas kršćane nije svršetak — ne, ne, ne! 
— nego istom početak vječnog i blaženog života na nebesima, 
gdje ćemo se naći sa svojim dragim pokojnicima, da se od njih 
više nikad ne rastavimo. Stoga sv. Pismo često puta veli za po- 
kojne pravednike, da su samo usnuli, i spokojno počivaju, dok 
ih truba sudnjeg dana ne probudi. 

Ova živa vjera tješila je i tješi sve prave kršćane, kada smrt 
pokuca na njihova vrata. Mi bi svećenici mogli i o tome vrlo 
mnogo pripovijedati. Da navedem samo jednu zgodu. Poznavao 
sam vrlo dobro jednu gospođu. Školovana žena i vrlo inteligent- 
na, koja je znala i riječima opisati ono, što osjeća. Svake nedje- 

ije i blagdana, a često puta i radnim danom bila je u crkvi, i 
pomno pratila sv. misu iz svoga malog misala. I eto, Bogu se 
svidjelo, da pozove k sebi njezinu najbolju kćerku, u cvijetu 
mladosti. 

Nekoliko dana iza sprovoda dođe gospođa k meni, da plati 
»Gregoriane« ili kako mi u Bosni velimo, velike mise za pokoj- 
nicu. Kad mi je rekla, zašto je došla, vidio sam suze u njezinim 
očima, i spremio sam se, da je tješim, koliko mogu. Ali brzo sam 
se uvjerio, da bi ta žena trebala mene tješiti, a ne ja nju. Kad 
sam je upitao, kako je, ona mi je kroz suze odgovorila: 

— Pa znate, velečasni, kako je jadnoj majci, kad joj umre 
najbolje i najdraže dijete. Ali mene tješi sveta vjera. Ja čvrsto 
vjerujem u »uskrsnuće mrtvih i život budućega vijeka« gdje ću 
se doskora sastati sa svojom dragom Ankicom. Kad ste vi u po- 
kopnoj misi za nju pjevali one divne riječi: »Tvojim se vjerni 
cima, Gospodine, život mijenja, a ne oduzima. I pošto se sruši 
kuća ovog zemaljskog boravka, sprema nam se vječni stan na 
nebesima« — svako slovo tih veličajnih riječi padalo je na moje 
ranjeno srce kao nebeski balzam mira i utjehe. Dođuše oči su mi 
još pune suza, ali srce mi je Spasitelj okrijepio i utješio. 

Eto, šta radi živa vjera. Ova je žena svojom vjerom i mene 
okrijepila. — Naravski, dragi nam Bog ne brani plakati, jer eno, 
plakao je i sam Krist na grobu svoga prijatelja Lazara, a plakala 
je i Majka Božja nad mrtvim tijelom svoga predragog Sina. Ali 
našu bol u tim teškim časovima mora ublažiti živa vjera u vječni 
život i uskrsnuće mrtvih. Zato nam sv. Pavao apostol u ime Bo- 
žje dovikuje: Želim, braćo, da za onima, koji su usnuli, ne tugu- 
jete kao ostali koji nemaju nade. Jer ako vjerujemo, da je Isus 
umro i uskrsnuo, tako će Bog i one, koji su usnuli u Isusu, do- 
vesti s njime. Tješite dakle jedan drugoga ovim riječima!» 

TREBA KOJIPUT I ZALAJATI! 


Jednog je dana išao sv. Jeronim gradskim ulicama za svojim 
poslom. Najednom čuje, kako neki čovjek pogrđuje Boga najgo- 
rim psovkama. Svetac mu odmah pristupi i ljubezno ga opome- 
ne, da ne psuje, jer se psovkom nanosi velika uvreda Bogu. Ali 
razdraženi psovač stisne šake i poče mu se prijetiti: 

— Šta se to tebe tiče! Nosi se, dok ti nisam razbio nos! 

— Kako da me se ne tiče! plane sada i Jerko. I pas zalaje, 
kad netko dirne u njegova gospodara. Pa zar ću ja biti gori od 
psa i šutiti, kad se takovim psovkama pogrđuje moj Otac ne- 
beski! 

Eecee moj Jeronime! Kad bi ti danas ustao iz groba i malo 
prošetao našim ulicama, ne bi nikad bio gotov s opomenama i 
protestima, jer u naše vrijeme vlada prava poplava toga đavol- 
skoga grijeha, koji se zove psovka. Rekosmo, đavolskoga, evo 
zašto. : K 

Kod svih drugih grijeha čovjek, u svojoj slabosti, prekrši ko- 
ju zapovijed Božju, recimo onu: ne sagriješi bludno — ne laži — 
no opijaj se — ne zavidi — ne poželi žene bližnjega svoga.:. A 
psovač, poput đavla u paklu, direktno pljuje na samoga Boga 
i pogrđuje njegovu božansku čast. 

Naravski, da to Gospodar neba i zemlje ne može mirno gle- 
dati, jer davno je rekao Duh sveti: Nemojte se zavaravati! Ne 
da Bog sebi se rugati! 1 Ove se riječi Duha svetoga ispunjaju da- 
nas pred našim očima. Naša je generacija proživjela dva strašna 
svjetska rata. I već se u daljini čuje potmula tutnjava trećeg, 
atomskog rata, koji nam prijeti potpunim uništenjem. I ako do- 
če taj rat — od čega nas Bog sačuvao! — doći će poput onog 
općeg potopa u vrijeme Nojino, kao strahovita kazna za naše 
grijehe, u prvom redu za nečuvene psovke, kojima ljudi danas 
pogrđuju Boga i sve što je Bogu milo. 

Žato nas Crkva, u ime Božje, bez prestanka poziva, da molit- 
vom i žrtvama pružimo bar neku zadovoljštinu pravdi Božjoj za 
ovaj strašni grijeh našeg vremena. Osim toga potiče nas, da su- 
zbijamo psovku, gdjegod se to može, savjetom, opomenom, uko- 
rom pa i protestom. A mi to možemo i moramo! Svako dijete 
brani čast svojih roditelja, jer ih ljubi. Pa tako smo i mi dužni 
braniti čast svoga Oca nebeskoga, da ne budemo gori od psa, 
kako to drastično reče sv. Jeronim. A i sv. Pismo veli, da su svi 
oni, koji šute kad se Bog pogrđuje nijemi psi, koji ne znaju 
lajati. ? 

A sada evo ih nekoliko iz naše sredine, koji su znali »laja- 
ti«. — Prije pet-šest godina sjedio sam s jednim liječnikom pred 
kolodvorskom restauracijom u Zagrebu. Konobar se žurio no- 
seći cijelu garnituru tanjura između stolova. I baš kraj našeg 
stola izmaknu mu se dva tanjura i razbiju o pločnik. To je on 
popratio velikom, glasnom psovkom. Liječnik odmah ustade i ti- 
ho ga ukori: »Ja sam ovdje vaš gost i molim vas, da me ne vri- 
ječate! Jer Bog je meni Otac, pa tko Njega vrijeđa, vrijeđa i 
mene!« Sve je to rekao u formi blage, ali odlučne opomene. Ta- 
ko je to i konobar shvatio, pa se odmah ispričao i šapnuo: 
»Oprostitel« A možda će ga ova opomena navesti, da se malo 
zamisli i popravi, jer na koncu i on je kršćanin. 

Naravski, te opomene moraju biti vrlo razborite i oprezne, 
da ne bude goreg zla. Kojiput je dosta samo pokazati svoje ne- 
godovanje, ako se u našoj prisutnosti psuje. Drugiput treba lju- 
beznim riječima opomenuti, na primjer: »Nemoj brate toliko 
psovati, kaznit će nas Bog!« A kojiput možemo i oštro nastupiti. 
Evo o tom jedne zgode. 

Bilo je to u željeznici od Zagreba do Banjaluke. Na jednoj 
stanici pope se u vlak čovjek, po svemu sudeći lugar, sa ženom 
i dječakom od svojih pet godina. Odmah napominjem, da je bio 
pravi orijaš. Ulazeći u vagon poče strašno psovati, ne znam radi 
čega. Skidao je s neba sve od reda: i Boga i Kristuša i Božju 
Mater, anđele, svece... I nikako da se smiri. 

Nato ustade jedan starčić, koji je bio pravo dijete prema 
onom kolosu, i mirno ga opomene, da već jednom prestane sa 
psovkom... 

— Šta se to vas tiče! drekne orijaš, i pogleda ga poput raz- 
draženog bika zakrvavljenih očiju. Nemojte me izazivati, jer ako 
Vas... i stisne šake, spreman da navali. — Ali starčić nije ustuk- 
nuo, nego pristupi još bliže k onoj ljudeskari, lupi nogom o pod 
i vikne: 

— Kako da me se ne tiče! Bog je meni sve, i Otac i Majka! 
Ne dam da se on pogrđuje! 

Lugar je još nešto gunđao sebi u brkove... Ali je prestao 
sa psovkom i šutio sve do treće ili četvrte postaje, gdje je sišao 
s vlaka. 


Treba dakle kojiput i »zalajati« u obranu Božje časti. A Bog 


nam neće ostati dužan. On je obećao dug život i svako dobro 
djeci, koja štuju i časte svoje roditelje. A koliko će više nagra- 
diti one, koji brane čast svoga Oca nebeskoga! 





50 





GRAD BEZ GROBLJA 


Na zemlji vlada gvozđeni zakon smrti, kojem se moraju po- 
koriti svi ljudi bez iznimke. Jer mora umrijeti star i mlad, boga- 
taš i siromah, kralj i prosjak, učen i neuk — svi! Stoga nigdje 
na zemlji nema prave sreće. Može čovjek biti ne znam kako bo- 
gat i zdrav, lijep, jak i slavan ipak neće biti nikad potpuno sre- 
tan. Zašto? Zato jer dobro zna, da će brzo doći smrt, i sva će 
ta njegova sreća zajedno s njim pasti u grob. 

Ovu istinu dobro razumije svaki čovjek, bio on kršćanin ili 
poganin, crnac ili bijelac, učenjak ili nepismen. Evo o tome jed- 
ne zgode iz staroga Rima. — Rim je u davnini bio najbogatiji, 
najljepši i najslavniji grad na zemlji. Zato su ljudi sa svih stra- 
na svijeta hodočastili u Rim, da barem jednom u životu vide to 
čudovište slave i ljepote. Pa tako je i jedan perzijski knez dopu- 
tovao u Rim, da pogleda sjaj i bogatstvo toga grada. 

Rimljani ga provedoše gradskim ulicama, da mu pokažu svo- 
je raskošne mramorne palače, kojima se mi i danas divimo. On- 
da mu u svojim galerijama pokazaše divne kipove, mozaike i sli- 
ke od neprocjenjive umjetničke vrijednosti. A s obale u morskoj 
luci pokazaše mu bezbrojne trgovačke i ratne brodove, koji su 
poput bijelih galebova plovili pučinom. 

Perzijanac je na sve to mudro šutio i nije gubio ni za čas 
svoga istočnjačkog mira i dostojanstva. — Na koncu ga dove- 
doše i na rimsko groblje. A to je groblje, radi svojih umjetničkih 
spomenika, bilo više nalik na kakav muzej, nego na groblje. Per- 
zijanac sada progovori: 

— A šta vam je ovo? upita ih bezazleno. 

— Naše groblje, odgovore s ponosom Rimljani, jer su znali, 
da takovog groblja nema ni jedan grad na zemlji. 

— Vaše groblje?! začudi se tobože Perzijanac. Pa zar i vi 
u Rimu umirete? 

— Naravski da umiremo, odgovore Rimljani, čudeći se, kako 
to može pitati. — Nato Perzijanac odmahne prezirno rukom: 

— Eh! Onda sve to bogatstvo, sva ljepota i slava vašega Ri- 
ma nije ništa! Sve ide u zemlju i propada na groblju, kao i kod 
nas! 3 
Mudar je bio ovaj Perzijanac, veoma mudar. Jer zaista i naj- 
čarobniji grad na zemlji nije sretniji od onog zadnjeg sela u 
džunglama Afrike, pošto mu sva ljepota i bogatstvo svršava na 
groblju kao i u onom afričkom selu. 

Samo u jednom gradu nema groblja, jer se u njemu ne umi- 
re. A to je Sveti grad, novi Jeruzalem kako se naziva nebo u sv. 
Pismu4 Ondje smrti više neće biti, veli Duh sveti, ni tuge ni ja- 
uka ni boli? nego vječni život bez kraja i konca. Tude će se ispu- 
niti neugasiva želja ljudskoga srca, da čovjek bude besmrtan. 
Stoga je sv. Ignacije Lojolski znao često puta reći: »Kad pogle- 
dam na nebo, gadi mi se ova zemlja, gdje sve tako brzo prolazi 
i propada«. 

Zato u teškim časovima života dignimo svoj pogled gore i 
sjetimo se, da će sve te kušnje vrlo brzo proći, i doći će onaj 
preblaženi čas, kad će nas Otac nebeski privinuti na svoje srce, 
da se više nikad ne rastavimo od njega. Stoga nam Sin Božji do- 
vikuje: Veselite se i kličite, jer je velika vaša plaća na nebesima! 5 





: 

šTA NAM GOVORI MJESEC? 


Ako čovjek samo letimično prolista povijest ljudskoga roda, 
odmah će opaziti, da su svi narodi od početka do danas vjerovali: 
u Boga ili u neko Božanstvo. I nikakva sila na zemlji, ni najo- 
krutniji progoni starog i novog vremena, nisu mogli te vjere išču- 
pati iz ljudskih srdaca. A zašto? Odakle to dolazi! Neka nam na 
to pitanje odgovori Mjesec, koji već tisućama godina kruži zvje- 
zdanim nebom nad našim glavama. 

Ljudi su davno, još prije stotinjak godina sanjali o tome, da 
izbace u svemir jedno topovsko tane, koje bi uvijek kružilo oko 
zemlje i ne bi nikad palo natrag. Sjećam se dobro, da sam još 
kao đak, prije šezdesetak godina, čitao u fizici našeg pok. Kuče- 
re, da bi takovo tane moralo imati početnu brzinu: osam kilome- 
tara na sekundu, nešto manje. Ali gdje je takav top! Odakle to- 
lika brzina! Na to se u ono vrijeme nije moglo ni pomišljati. 

Međutim fizičari i konstruktori nisu mirovali, nego su ustrp- 
ljivo radili dalje. I tek u naše vrijeme izumili su rakete. Pomoću 
tih raketa izbacili su već pedesetak tjelesa, slobodno recimo: to- 
povskih taneta, koja bez prestanka kruže oko zemlje. To su tako 
zvani umjetni sateliti. I sjećamo se svi vrlo dobro, kako je cijeli 
ljudski rod zaklicao od veselja, kad je izbačen prvi takav satelit 
»Sputnjik I«. O tom su pisani bezbrojni članci i pjevale se odu- 
ševljene pjesme. Svi smo se divili ljudskome geniju, kojem je na- 
pokon uspjelo, da prodre u svemir. 

To naše divljenje bilo je potpuno opravdano, jer nije šala iz- 
baciti jedan takav satelit! Trebalo je za to vrlo mnogo znanja naj- 
zamršenije matematike, fizike, astronomije, arerodinamike itd. 

Sve je to u redu. Ali ne smijemo pri tom zaboraviti, da nad 
našim glavama već tisuće godina kruži oko zemlje jedan ogromni 
satelit. A to je Mjesec, prema kojem su ovi naši umjetni sateliti 

prava djetinja igračka, ili mjehuri od sapunice, što ih djeca ispu- 
štaju u zrak. I sada evo, šta nam govori Mjesec: ARS 

— Ljudi! Ako već ovi vaši umjetni sateliti, te djetinje igračke 
prema meni, nisu mogli sami od sebe poletjeti oko Zemlje, nego 
je za to trebalo tisuće godina napornog rada ljudskoga genija 
— onda pogotovo nije mogao jedan ogromni satelit, kao što sam 
ja, sam od sebe poletjeti! Nego je morala biti jedna svemoguća 
i premudra Desnica, koja me je zavitlala oko Zemlje! I to tako- 
vom snagom i preciznošću, da ja na svom kruženju, kroz milijune 
godina, nisam nikada ni jednu sekundu ni stotinku sekunde za- 
kasnio ili uranio. 

Evo, to nam govori Mjesec. A to nam isto govore i ostali da- 
leko veći kolosi u svemiru, kao što su: Mars, Jupiter, Saturn, 
Uran... koji zajedno s našom Zemljom. kruže oko Sunca istom 
snagom i preciznošću. Ovaj govor našeg Mjeseca i svih ostalih 
zvijezda tako je logičan, da se ljudski razum, hoćeš-nećeš, mora 
pokoriti toj logici. 

Eto, to je razlog, zašto su svi narodi od početka do danas, 
a tako će biti do konca svijeta, čvrsto vjerovali u Stvoritelja ne- 
ba i zemlje. A luđaci su svi oni, veli sv. Pismo, koji gledajući ova 
stvorenja, nisu upoznali njihova Začetnika. 1 Zato se mi ništa ne 
. čudimo slavnom Kepleru (+ 1630) jednome od najvećih astronoma 
svih vremena, da je na početku svoje knjige »Tajna svemira« sta- 
vio cijeli psalam osamnaesti, koji počima ovim riječima: »Nebesa 
govore o slavi Božjoj, i svod nebeski naviješta djela njegovih 
ruku!« 











TJEŠI GA PROZOR! 


Ona je bila činovnica. Sada je u mirovini, ali ne zbog starosti, 
nego radi bolesti. Već dulje vremena leži teško bolesna, prikovana 
uz krevet. Dok je bila zdrava, išla je svaki dan k sv. misi i na 
pričest. A sad joj svećenik svakog prvog petka donese Spasitelja 
u kuću. I jednoč mi je šapnula, da joj je to »najsunčaniji dan u 
mjesecu«! Nije se udavala i nema svoje obitelji. Ali su se kolegi- 
ce pobrinule, da nikada nije sama. 

Svoju je bolest podnosila upravo Jobovom strpljivošću. Ni- 
kada se nije tužila ni jadikovala. Uvijek mirna, vedra i raspolože- 
na, premda je puno trpila, što nam je i liječnik nekoliko puta na- 
glasio. Zato smo je često puta pitali, odakle joj tolika strpljivost. 
Ona se je na to uvijek samo srdačno nasmiješila, i ništa više. Ali 
jednog dana, kad smo je opet saletili takovim pitanjima, ona je 
mjesto odgovora — iza duge šutnje — počela pričati: 

Čitala sam davno jednu zgodu iz anala starih pustinjaka. Je- 
dnom pustinjaku — piše u tim analima — poslao Bog tešku i du- 
gotrajnu bolest. Kad je već dulje vremena ležao bolestan, posjete 
ga njegovi bivši prijatelji iz susjednog grada, da ga malo razgo- 
vore, utješe i razvesele. Ali toga čovjeka, vele anali, nije trebalo 
tješiti. Kad su došli u njegovu ćeliju, nađoše ga gdje leži posve 
miran i spokojan, dapače veseo. A vidjelo se na njemu, da puno: 
trpi. Zato ga upita jedan od njih: Kako može biti tako vedar i 
raspoložen uza sve svoje bolove? 

A u njegovoj ćeliji bio je jedan mali prozor kao u našim 
podrumima. Bolesnik upre prstom u taj prozor i reče: 

— Onaj me prozor tješi u svim mojim jadima i nevoljama... 

— Prozor! začude se njegovi prijatelji. 

— Da, prozor, potvrdi bolesnik. Kad mi bude teško, ja pogle- 
dam kroz taj prozorčić u onaj mali komadić neba, koji se odavle 
vidi. Taj komadić neba doziva mi u pamet vječno i beskrajno 

blaženstvo, koje nam je pripravio Otac nebeski gore na nebesima. 
A u isto vrijeme sjetim se Isusovih riječi, koje se čitaju na treću 
nedjelju po Uskrsu: Još malo i vaša će žalost okrenuti u ra 
dost. I kao da čujem Spasitelja, koji mi iz toga evanđelja dovi- 
kuje: Strpi se sinko samo još malo! Sve će te nevolje i svi križevi 
brzo proći, kao što brzo prolazi sve što je na zemlji. A onda te 
čeka vječno blaženstvo, o kojem kaže moj apostol, da oko nije 
vidjelo, uho nije čulo i ljudsko srce nije osjetilo, što je Bog prt- 
pravio onima, koji ga ljube.? I ovaj mi poziv Isusov uvijek daje 
snage da ustrpljivo i odano u volju Božju nosim svoj križ... 
Kad je završila tu zgodu iz anala starih pustinjaka, opet se je 
samo nasmiješila i ništa više. A jedan stari svećenik, koji je bio tu 
prisutan, samo što nije zapljeskao rukama: »Tako je moja Bo- 
siljka, tako! Sve će nevolje ovog života brzo proći kao san, i pro: 
hujati kao olujni oblak! A onda će zasjati Sunce v/ečnog blažen- 
stva, gdje će Bog, kako veli sv. Pismo otrti svaku suzu iz njihovih 
. očiju! I smrti više ne će biti, ni tuge, ni jauka, ni boli, jer je pro- 
šlo vrijeme bolova i suza! 3 








KROJAČI 


Bilo je to u jednoj kasarni. Kapetanu otpao gumb na bluzi, 
i on reče svome momku: »Potraži u kasarni krojača i reci mu, 
da mi odmah dođe«. Momak ode. Iza nekoliko časaka prijavi se 
kapetanu jedan vojnik: 

— Pokorno javljam, gospodine kapetane, vi ste me zvali! 

— Prišij mi ovdje gumb, reče kapetan i dobaci vojniku blu- 
zu... Vojnik se u prvi mah nije snašao. Zato je šutio i začuđeno 
gledao u kapetana. 

— šta buljiš u mene, blesane? izdere se kapetan. Prišij mi 
gumb na toj bluzi! — Sada je vojnik shvatio situaciju i stavi se 
ponovno službenu pozu, pa reče: 

— Pokorno javljam gospodine kapetane! Meni je samo pre- 
zime Krojač, a ja nisam krojač po zanatu. Ne znam ja krojiti ni 
šiti, gospodine kapetane! 

Ovo je samo šaljiva zgoda iz kasarne. Ali Bože moj, koliko 
takovih »krojača« ima u našim kršćanskim katoličkim redovima, 
koji se samo zovu katolici, a inače su pravi pravcati pogani. Da 
spomenemo samo jednoga od njih. 

On je kršten, i u njegovom krsnom listu piše, da je katolik. 
Ion se ne odriče toga imena, Bože sačuvaj! Dapače, kad ustreba, 
diči se svojim katoličanstvom i veli, da je ponosan, što je član 
»svete, katoličke i apostolske Crkve«! O Božiću zanosno pjeva 
»Narodi nam se Kralj nebeski«, a na Uskrs »Kraljice neba raduj 
sel« Na Badnjak ne žali ni troška ni truda, da unese u kuću borić 
i upali na njemu božićne svjećice. 

Dakle, katolik je on, o tom nema nikakve dvojbe! Ali ako 
samo malo zavirite u njegov život, odmah ćete vidjeti, da se cijelo 
njegovo katoličanstvo zapravo sastoji samo u imenu, inače je 
pravi poganin. U crkvu zaviri veoma rijetko: o velikim blagdđani- 
ma, na svoj imendan i ako je kakva svečana parada, na primjer 

ustoličenje nadbiskupa, ili ispraćaj hodočasnika u sv. Zemlju, i 
slično. Za post uopće ne mari, ne moli se Bogu, ne prima svetih 
sakramenata kao i ostali pogani oko njega. A da ne govorimo o 
njegovom bračnom životu, koji je gori od poganskoga, jer ga pro- 
vodi protuprirodno. Zato ima samo jedno dijete, i neće ih više 
»makar mi sto bogova naredilo!« kako mi jednom reče u četiri 
oka. : ' 

Šta ćemo reći za ovog katolika? Evo šta. I on bi morao sta- 
viti ruku na srce, pa poput onog vojnika, pred cijelim svijetom 
priznati: »Ljudi, ja sam samo po imenu katolik! Ali po svom živo- 
tu nisam katolik, nego poganin!« Svima takovima dovikuje Sin 
Božji u knjizi Otkrivenja: Imaš ime, da si živ, a mrtav sili 

A sada dosta je kritiziranja drugih! Pogledajmo sami na se- 
be, pa ćemo sigurno pronaći, da smo i mi u mnogočemu i često 
puta takovi krojači, ili barem krojačići. S jedne strane ponosi- 
mo se svojim katoličkim imenom, molimo se Bogu, idemo u 
crkvu... A s druge strane valjamo se u raznim grijesima: bludno- 
sti — psovke — mržnje — ogovaranja — zavisti... Nalik smo na 
voćku, koja se ponosi svojim zelenim lišćem, ali ne donosi plodo- 
va, ili vrlo malo, i to pišivih. Zato čujmo, šta nam dovikuje Sin 
Božji: Svako drvo, koje ne rađa dobra roda, bit će posječeno i u 
vatru bačeno! 2 








TEBE, MOLIMO TE! 


Očenaš se zove molitva Gospodnja, evo zašto. Sve ostale mo- 
litve, koje se mole u Crkvi, sastavili su ljudi: proroci, sveci, bi- 
skupi, Pape... Samo jednu je molitvu sastavio sam Gospodin Isus 
i učio nas, da ju molimo, a to je Očenaš. Zato se Očenaš zove mo- 
litva Gospodnja. Mi ćemo se ovdje osvrnuti samo na poređaj, koji 
vlada u toj molitvi Gospodnjoj. 

U Očenašu ima jedna prošnja, kojom molimo Oca nebeskog 
za kruh naš svagdanji i sve ostale potrebe zemaljske. Ali ovu 
prošnju nije Krist stavio na prvo mjesto, ne, ne! Nego je prije 
toga postavio tri druge puno važnije prošnje: »Sveti se ime tvoje 
— dođi kraljevstvo tvoje — budi volja tvojal« Istom sada do- 
lazi »Kruh naš svakdanji!« Eto dakle pravog reda, koji mora vla- 
dati u našim molitvama: mi se moramo u prvom redu i najviše 
moliti za kraljevstvo nebesko, to jest za svoje vječno spasenje. A 
istom onda za kruh i ostale potrebe našega tijela. 

Ali na žalost, mi ljudi često puta brkamo i preokrenemo taj 
jedino ispravni red, pa najprije molimo za kruh i ostale potrebe 
zemaljske, a istom onda odverglamo koju molitvicu za svoje vje- 
čno spasenje. Evo na primjer šta mi pripovijeda jedan seoski žup- 
nik iz Bosne. 

Na prosne dane, kako je poznato, drže se po cijelom katolič- 
kom svijetu procesije, u kojim zajednički molimo za sve naše po- 
trebe, duševne i tjelesne. Te se procesije zovu u Bosni »Blago- 
slov polja«. Na taj blagoslov slegne se obično cijela župa. 

Pošto je procesija veoma dugačka, veli mi župnik, ja počmem 
litanije Svih Svetih vrlo jakim glasom, da me svi mogu čuti, i onaj > 
najudaljeniji. Ali seljaci na to odgovaraju vrlo tihim glasom, ne- 
kako pospano i mlitavo, tako da se jedva razumiju riječi: »Moli 
za nas! — Molite za nas! — Molimo te, usliši nas!« premda u tim 
prošnjama molimo, da nas Bog očuva od vječne propasti. 

Ali — nastavlja župnik — kad dođem do onog zaziva: »Da 
se dostojiš plodove zemlji dati i uzdržati!« najednom kao da 
električna struja drmne kroz cijelu procesiju. Svi seljaci u jedan 
mah ožive, dignu ruke prema nebu i jakim glasom odgovaraju: 
»Tebe, molimo te, usliši nas!« I tako drugi i treći put, jer se ta 
prošnja u Bosni opetuje tri puta. 

Kad čovjek .sluša pričanje ovog župnika, u prvi kraj se na- 
smiješi. Ali ova nam zgoda pokazuje, kako mi ljudi brkamo onaj 
pravi red, što ga je Spasitelj postavio za sve naše molitve, pa se 
lijeno i pospano molimo za svoje vječno spasenje, kao đa se za 
to uopće i ne isplati moliti. A od svega srca molimo za kruh i osta- 
le zemaljske potrebe. A to je posve naopako, jer šta koristi čovjeku 
— veli Krist — ako cijeli svijet dobije, a dušu svoju izgubi!1 
Zato nas Spasitelj poziva, da ispravimo taj red u svojim molit- 
vama i dovikuje nam u sv. evanđelju: Tražite najprije kraljevstvo 
Božje i njegovu pravednost, i sve će vam se ostalo dodati!» 





GĐICI LJILJANI U ALBUM 


Draga Ljiljana! U zagrebačkom »Vjesniku« od 7. svibnja 1967. 
čitao sam vaš odgovor prigodom jedne usmene ankete u vašoj 
gimnaziji. Iz vašeg se odgovora vidi, da ste vi uvjerena, da prirod- 
ne nauke dokazuju apsurdnost religije. »U mojem razredu, rekli 
ste vi, ima učenika, koji vjeruju u Boga i idu u crkvu. Oni u školi 
uče prirodne predmete, u kojima se naučno negira religija. A iz 
tih predmeta su neki čak i odlični đaci. Otkud im onda to, da je- 
dno uče i naučno dokazuju, a drugo misle i vjeruju?« 

Stoga mi dozvolite, draga Ljiljana, da u vaš album upišem 
slijedeće retke. — Glasoviti španjolski filozof Balmes (4 1848) sje- 
dio jedne krasne ljetnje večeri u društvu svojih prijatelja na te- 
rasi jedne kuće. Riječ po riječ i govor dođe o Bogu. Balmes od- 
mah reče: 

— Ja nosim u džepu dokaz, da ima Bog... 

— Oho, u džepu! nasmijaše se prijatelji misleći, da se Balmes 
šali. Pa de nam ga izvadi iz džepa i pokaži! Ali filozof se nije šalio, 
nego izvadi iz džepa sat i reče: 

— Evo, ovaj sat je taj dokaz. 

— Sat?! začude se prijatelji. Kako to? 

— Evo kako, odgovori Balmes. Svaki čovjek, kad vidi ovu 
spravicu, koja nam pokazuje vrijeme, odmah sa sigurnošću zna, 
da mora biti negdie jedan urar, koji je izradio tu spravicu i sasta- 
vio njezine kotačiće. I nitko me živ na zemlji ne može uvjeriti, 
da toga urara nema, makar ga ja nikad nisam vidio. 

— A sad mi recite, nastavi Balmes, upirući prstom u zvjezda- 
no nebo, šta su one zvijezde nad našim glavama sa suncem, 
mjesecom i beskrajnim svemirom? Cijela ta čudesna mašinerija 
nije ništa drugo, nego jedan grandiozni, veličanstveni sat, koji se 
kreće savršenom točnošću, i pokazuje nam najpreciznije vrijeme. 
Jer do sada nije ni jedna zvijezda nikada izašla ranije ili kasnije, 

nego uvijek točno u sekundu, u desetinku i stotinku sekunde. 
Zato se svi satovi od pamtivijeka ravnaju po zvijezdama. 

— A sada da zaključimo, završi Balmes. Ovaj sat u mom dže- 
pu prava je djetinja igračka prema svemiru nad našim glavama. 
Pa ako ova igračka nije mogla nastati bez jednog pametnog ura- 
ra, onda pogotovo mora biti jedan svesilni, premudri i neizmjerno 
vješti Urar, koji je stvorio ovaj grandiozni svemirski sat, i stavio 
ga u kretanje takovom snagom, da se već milijardama godina 
vrti na sekundu točno. I nitko me živ ne može uvjeriti, da toga 
Urara nema, makar ga ja ne vidim. Ali vidim njegovo djelo. 

Ovaj dokaz španjolskog filozofa tako je jasan, da ga može 
i svako dijete razumjeti. Zato veli sv. Pismo: Nebesa govore o 
slavi Božjoj, i nebeski svod naviješta djela njegovih ruku!1 

Eto dakle, draga Ljiljana! Baš prirodne nauke dokazuju, da 
ima Bog. I što čovjek dublje prodre u te nauke, prisiljen je da 
sve čvršće vjeruje u Stvoritelja neba i zemlje, kao što su vjero- 
vali svi veliki prirodoslovci i astronomi, kao na primjer: Nweton 
— Kopernik — Kepler — Leverrier — Herschel... Stoga se ništa 
ne čudim onim đacima, koji odlično polažu ispite iz prirodnih 
nauka, pa ipak vjeruju i idu u crkvu. To je posve logično. 

Možda će vaši profesori na to reći, da se sve pojave oko nas 
odvijaju po prirodnim zakonima. Točno, tako je: po prirodnim 
zakonima! Potpisujemo. Ali upitajte profesore: da li se je ikada 
i jedan zakon sam od sebe postavio, a da nije bilo jedne razumne 
osobe, koja ga je postavila? Nikada! Nego, gdje je zakon, tu iInora 
biti i zakonodavac. U našem slučaju taj Zakonodavac mora biti 
neshvatljivo mudar, jer samo takav je mogao postaviti one čude- 
sne i misteriozne zakone: gravitacije — magnetizma — svjetlosti 
— elektriciteta — kemije — biologije... i tisuće drugih prirodnih 
zakona, kojima se ljudski razum može diviti, ali je preslab da 
prodre u njihovu tajnu. Pa ako se mi divimo, na primjer, geniju 
jednog Newton-a, koji je otkrio zakon gravitacije, ali ga nije znao 
protumačiti, kao ni mi! — koliko se više moramo diviti onom 
Geniju nad genijima, koji je kao igrajući se postavio te čudesne 
zakone oko nas! 

. Kad je prorok David o tome razmišljao, napisao je divni. psa- 
lam 148. u kojem među ostalim pjeva: »Hvalite Gospoda sunče i 
mjeseče, hvalite ga sve blistave zvijezde! Hvalite ga vatro i griide, 
paro i vihore, bregovi i svi humovi, rodno drveće i cedri! Hvalite 
ga zvijeri i sve pitome životinje, crvi i ptice krilate! Hvalite ga 
mladići i djevojke, starci i djeca! Jer njegova slava nadvisuje ne: 
bo i zemlju!« E 

Na koncu, draga Ljiliana, primite ranogo srdačnih pozdrava! 





TRI PRIJATELJA 


Gospođa Beba živjela je sama za sebe. Muž joj je umro prije 
nekoliko godina, a djece nisu imali. Ona je bila u svakom pogledu 
dobra kršćanka, išla je redovito u crkvu i primala sv. sakramente, 
a i živjela je pravim kršćanskim životom. A u zadnje vrijeme 
opazio je župnik, da je ona u svakom pogledu postala još bolja. 
Ide revnije u crkvu, više se moli Bogu i obilnije dijeli milostinju. 
Tako je na primjer, u fond za osnivanje novih župa dala pedeset 
hiljada dinara, što je bilo vrlo mnogo prema njezinim skromnim 
prihodima. Jednog dana, kad je donijela redovitu milostinju za 
sjemeništa, reče joj župnik: 

— Oprostite gospođo, što ću vam reći! Vi ste se u zadnje vri- 
jeme nekako promijenila, naravski na bolje. Evo na primjer: sada 
dajete više milostinje za sjemeništa nego prije. Onda, od nekog 
vremena primate svakog prvog petka sv. sakramente. Zatim... 

— Jest, velečasni, jest! prekida ga Beba smiješeći se. Obra- 
tila sam se, pa nastojim, da me ne iznevjeri onaj treći prijatelj... 

— Koji to prijatelj? upita je župnik znatiželjno. 

— Znate, prije nekoliko mjeseci čitala sam u jednoj knjizi, 
da svaki čovjek ima tri prijatelja. Prvi je prijatelj, novac 
i ostalo blago ovoga svijeta. Taj ga prijatelj ostavi, čim 
umre, jer u isti čas nije više ništa njegovo. — Drugi je prijatelj 
rodbina pokojnikova: muž — žena — braća — sestre... Oni do- 
prate čovjeka plačući do groba. Onda ga ostave sama na groblju 
i vraćaju se svojim kućama. — A treći je prijatelj blago dobrih 
djela, što ih je čovjek za života učinio. Taj prijatelj ne ostavlja 
pokojnika ni na groblju, nego ide s njim na sud Božji, i traži za 
njega vječnu nagradu od pravednoga Boga. A da je zaista tako, 
završi Beba, uči nas sam Duh sveti, koji kaže u sv. Pismu: 
Blago pokojnima koji, umiru u Gospodinu! Njihova djela idu za 
njima. 1 

Ovim Bebinim riječima, ili bolje riječima onoga pisca nema- 
mo šta nadodati, nego moramo reći: Točno tako je! Zato nam 
Spasitelj dovikuje u sv. evanđelju: Načinite sebi novčarke, koje se 
ne će isprazniti! Sabirajte sebi blago na nebu, gdje.ga ni moljac 
ni rđa ne izgrize, i gdje lupeži ne potkopavaju i ne krađu. A to 
blago jesu dobra djela. ? 

Ovom pozivu našeg Spasitelja odazvala se je gospođa Beba, 
pa je nastojala do konca života, da zgrne što više toga blaga. I 
tako, kad je kucnuo njezin čas — a umrla je poodavno — nije stu- 
pila sama pred Vječnoga Sudca. Uz nju je stajao onaj vjerni 
»treći prijatelj« koji je podmirio sav njezin dug Gospodinu Bogu 
i platio ulaznicu u vječno blaženstvo. 





SVETA I NEOKALJANA 


Sveti Otac Papa proglasio je cijelu godinu 1967. »godinom 
vjere« na čast tisuću i devetstogodišnje smrti prvaka apostolskih 
sv. Petra i Pavla. Zato je jedan naš župnik kroz cijelu tu godinu, 
iza svake sv. mise, molio s vjernicima Vjerovanje apostolsko. On 
je predmolio, a Božji puk za njim. Svećenik je molio polako, pra- 
veći pauze i naglašavajući pojedine riječi. 

Jednog dana pođe on na šetnju sa svojim prijateljem Veckom 
(Vjenceslav!), koji je skoro svaki dan bio kod sv. mise. U razgo- 
voru poče Vecko i o toj »godini vjere«. Među ostalim reče: 

— Hvala ti velečasni, što onako polako, s naglaskom i pauza- 
ma predmoliš Vjerovanje. Ali ja bih te nešto upitao. Kad dođeš 
do devetog članka »Vjerujem u svetu Crkvu katoličku« zašto po- 
sebno naglasiš onu riječ »svetu«? 

. — Pa zato, odgovori svećenik, da istaknem svetost Kristove 
Crkve, na koju đavao toliko navaljuje i nastoji da je okalja i osra- 
moti pred ljudima. 

— Ali meni uopće nije jasno, nastavi Vecko, zašto se Crkva 
zove svetom, kad u njoj ima tako mnogo grešnika. 

— Ne mnogo! prekide ga župnik, nego svi smo mi grešnici, 
od Pape i biskupa do zadnjeg vjernika, jer kaže sv. Ivan apostol: 
Ako tvrdimo da nemamo grijeha, varamo sami sebe i nema istine 
u nama. 1 

— Pa dobro, prihvati Vecko, kako se onda Crkva može zvati 
svetom? 

— Nismo je tako mi nazvali, odgovori svećenik, nego sam Duh 
sveti, koji veli po sv. apostolu Pavlu, da je Kristova Crkva sveta, 
bez ljage i neokaljana. 2 

— A zašto je tako zove? upita Vecko, Šta to ima u Crkvi, da 
je ona uza sve naše grijehe ipak uvijek sveta? 

Evo šta, prihvati svećenik. To su u prvom redu ona Vrela 
Božje milosti, koja u Kristovoj Crkvi bez prestanka ključaju, pa 
čiste naša srca od grijeha i natapaju našu dušu da urodi plodo- 
vima dobrih djela. Tih Vrela ne može nikakav grijeh nikada za- 
muutiti ni okaljati. 

Uzmimo na primjer sakramenat sv. Krštenja. Sveta nas -vjera 
uči, da smo po milosti toga sakramenta postali djeca Božja i po- 
čeli živjeti Božjim životom. A s druge strane uči nas vjera, da 
Krštenje može podijeliti svaki čovjek: svećenik i obični građanin, 
pravednik i grešnik, vjernik i nevjernik. I možda je ona ruka, 
koja je krstila mene ili tebe, bila veoma griješna. Pa je li ta gri- 
ješna ruka mogla i najmanjom ljagom okaljati onu krsnu milost, 
koja je tada iz Kristova Srca potekla u našu dušu? Bože sačuvaj! 
Ta krsna milost ostaje uvijek jednaka, sveta i čista, makar tebe 
krstio najveći svetac ili najveći grešnik. 

Ii uzmimo svetu pričest. Opet velim: možda je ona ruka, koja 
ti pruža tijelo Kristovo, veoma griješna. Pa može li s te griješne 
ruke pasti i najmanja ljaga na tijelo Gospodnje? Bože sačuvaj! 
Tijelo Kristovo ostaje uvijek sveto i neokaljano, makar ti ga pru- 
žila najsvetija ili najgrešnija ruka. A tako je kod svete ispovijedi 
i svih ostalih sakramenata i blagoslova Crkve, 

Osim toga, nastavi svećenik, Crkva je sveta, jer joj je svet 


temelj a to je Krist Gospodin — jer su joj plodovi sveti, a to su. 


nepregledne čete svetaca i pravednika, što ih Crkva uvijek rađa. 
— I napokon sveta je zato, jer joj je nauk uvijek onako svet i 
čist, kakav je potekao iz usta Sina Božjega, završi svećenik. 

Dok je on tumačio, Vecko ga je svaki čas prekidao uzvicima: 
Aha! — Aha! — Izvrsno! — Sad mi je bar donekle jasno! — A 
mi sa svoje strane dodajemo, da moramo od svega srca biti za- 
hvalni Spasitelju što je iz ljubavi prema nama učinio veliko ču- 
do. A to čudo sastoji se u tome, da njegova milost dolazi u našu 
dušu uvijek onako sveta i neokaljana, kakva je potekla iz njego- 
va božanskoga Srca, jer te milosti kako smo čuli, ne može nika- 
da ni jedan grijeh i nikakav grešnik okaljati. 








JEDAN-DVA-TRI-ČETIRI... 


Na bosanskoj planini Kozari, i to pod samim vrhom, koji se 
zove Krnjin, nalazi se mala župa Šimići. Ta se župa sastoji od ne- 
koliko sela, a najdalje je selo Mičije. Mičijaši moraju nedjeljom 
i blagdanom preko jedan sat pješačiti, i to sve uzbrdo, da dođu 
do župne crkve i slušaju sv. misu. Ali oni to rado čine iz ljubavi 
prema Bogu i za spasenje svoje duše. Obično idu zajedno, to jest 
u jednoj grupi, koja se kod njih zove »misari«. Tako na primjer, 
kad prođu kraj koje kuće, reći će mati svome sinu ili kćeri, koji 
se također spremaju u crkvu: »Požurite! Evo prođoše misari!« 

A na ljetnog sv. Antu, to jest 13. lipnja služi se sv. misa u 
njihovu selu. I tada se sva okolna sela slegnu u Mičijama. — Je- 
dne godine zamoli njihov župnik Fra Vjenceslav svoga pobratima 
Ivicu, kapelana iz susjedne župe, da na sv. Antu služi sv. misu 
u Mičijama. Ivica je to jedva dočekao, jer mu je mati rodom iz 
Mičija. I on je kao đak proveo nekoliko praznika kod rođaka u 
tom selu, i išao nedjeljom s misarima u crkvu. 

Ivica je dugo razmišljao, o čem bi toga dana propovijedao 
Mičijašima. Na koncu se odluči, da im progovori nekoliko riječi 
o slušanju sv. mise nedjeljom i blagdanima. Evo u kratko, kako 
je on to izveo. 

Na početku im je rekao, da je Bog davno, još na brdu Sinaju 
dao ljudima onu veliku zapovijed: Spomeni se, da svetkuješ dan 
Gospodnji!1 I obećao preobilni blagoslov svakom čovjeku, koji 
vjerno drži tu zapovijed. Taj Gospodnji dan bio je u starom za 
vjetu subota, a u novom nedjelja. U novom je zavjetu Crkva 
Božja točno odredila, kako ćemo svetkovati nedjelju. Prvo: mora- 
mo ići u crkvu i slušati sv. misu. Drugo: ne smijemo raditi teš 
kih poslova. 

Sv. Pismo zove blaženim svakoga čovjeka, koji točno vrši tu 
zapovijed Božju i crkvenu. A evo šta o tome čitamo u knjigama 

starih pustinjaka. — Jedan seljak stanovao podaleko od crkve. 
Stoga je često puta nedjeljom i blagdanom zanemario sv. misu. 
Ljeti je bilo prevruće, zimi studeno, u jesen blato, u proljeće 
magle! Onda: jedne nedjelje bio je umoran, druge nešto slab, tre- 
će je imao važnog posla... I tako je vrlo rijetko išao k sv. misi. 
A mogao je uz malo truda i dobre volje. 

Jedne nedjelje, iza: dugo vremena, spremi. se opet da ide u 
crkvu. Ali čim se odmakao od kuće, čuje kako netko ide za 
njim i glasno broji: »Jedan-dva, tri-četiri, pet-šest...« Seljak se 
okrene da vidi, tko je to. I ugleda prekrasnog mladića, obučena u 
dugačku bijelu haljinu. U jednoj je ruci držao veliku knjigu, a u 
drugoj zlatno pero, ina glas broji... 

— Tko si ti, upita seljak i šta brojiš? 

— Ja sam anđeo Božji, odgovori mladić. Bog me je poslao, 
da brojim tvoje korake i bilježim u ovu Božju knjigu. Jer zapamti 
dobro: svaki tvoj korak, što ga učiniš na putu u crkvu, da slušaš 
sv. misu, nagradit će Bog svojim preobilnim blagoslovom i ovdje 
na zemlji i gore na nebesima«. — I anđela nestade. A seljak je 
od onog dana revno išao k sv. misi, makar je kojiput bilo i po- 
teško. 

Mičijaši su zaustavili dah, kad im je to propovijedao, jer su 
bili svjesni, da to anđeo broji njihove korake, kad se nedjeljom 
penju u Šimiće. A svećenik je nastavio: 

Eto, ovo čitamo u spisima starih pustinjaka. A evo, šta kaže 
Duh sveti na prvoj stranici sv. Pisma: / blagoslovi Bog sedmi dan? 
a to je dan Gospodnji, nedjelja. Dakle uči nas Duh sveti, da je 
Bog stavio svoj posebni blagoslov u nedjelju i nedjeljnu sv. mi- 
su. Pa.kadgod se ti iz crkve vratiš svojoj kući, uvijek doneseš 
posebni blagoslov svojoj djeci i cijeloj obitelji, — završio je sve- 
ćenik. Ivica. 

Od onda su Mičijaši još revnije išli k sv. misi, i nisu mogli 
nikad zaboraviti onog seljaka, kojem je anđeo brojio korake. O 
tom se Ivica uvjerio, kad je iza više godina opet posjetio svo- 
je. rođake ispod Kozare. Jer odmah kod prvog susreta upita ga 
jedan od njih, krijeseći se od radosti: »Ivica, kome je ono anđeo 
brojio korake...?« A na veselim licima svih ostalih mogle su se 
pročitati one riječi proroka Davida: Ja se obradovuh, kad mi re- 
koše: Idemo u dom Gospodnji! 3 ' 











LJUDI S DVIJE DUŠE 


Gornji naslov nije moj, nego sv. Jakoba apostola, koji kaže: 
Covjek s dvije duše nestalan je na svim svojim putovima.1 šta 
znače ove riječi? Kakav je to čovjek, koji ima dvije duše? Evo mu 
najprije fotografije. 

U jednom selu blizu francuskog grada Aix-a imade čudnovat 
grob. Taj se grob nalazi u župnoj crkvi, zapravo u crkvenom zi- 
du, tako da je pola groba u crkvi, a pola izvan crkve. Tu je po- 
kopan famozni astrolog i tobožnji prorok srednjega vijeka Nostra- 
damus (+ 1566). Evo, kako je do toga došlo. 

Kad je taj čovjek umro, tražili su mnogi vjernici, da se po- 
kopa u crkvi jer je bio pravi kršćanin, koji se nije nikad zastidio 
svoga katoličkog imena! Uvijek je bio prvi kod svih sv. misa, kod 
svih pobožnosti i procesija, kod svih katoličkih akcija! Stoga je 
zaslužio da bude pokopan na svetom mjestu! — Ali drugi sko- 
čiše, da se ne smije nipošto pokopati u crkvi, jer svima je pozna- 
to, da je bio veliki bludnik, gatar, klevetalo, oholica, zavodnik... 
premda je uvijek išao u crkvu! A pošto se te dvije stranke nisu 
mogle složiti, našli su kompromis. Pokopaše ga pola u crkvi, a 
pola izvan crkve, kako je i zaslužio. 

Evo jednog čovjeka, koji je živio, kao da ima dvije duše, pa 
je mislio, da jednom dušom može služiti Bogu, a drugom vragu. 
Ali to ne ide! Čovjek ima samo jednu dušu, i nju cijelu traži 
Bog za sebe, jer prva i najveća zapovijed glasi: Ljubi Gospodina 
Boga svoga svom đušom svojom! 2 

Međutim, ne treba ići u Francusku do onog groba, jer takovih 
Nostradamusa i Nostradamića ima dosta i u našoj katoličkoj sre: 
dini. Evo na primjer: Muž i žena. Idu u crkvu, mole se Bogu, 
slušaju propovijedi. Vidimo ih svake nedjelje u crkvi s molitve- 
nikom u ruci. Dakle oni su katolici! Ali s druge strane provode 

bračni život kao pravi pogani, i još gore. Jer pogani rađaju djecu 
po Božjim i prirodnim zakonima, a naši katolici samo jedno ili 
dvoje, jer protuprirodno izigravaju prvu i najsvetiju svrhu braka 
— rađanje djece. Zar ovo nisu pravi potomci Nostradamovi, koji 


u jednoj ruci drže molitvenik, a u drugoj sotonske pronalaske, da. 


se oskvrni sv. sakramenat Ženidbe. 

Ili uzmimo drugi slučaj. Jednog sam dana posjetio jednu ka- 
toličku obitelj. Gospođu sam zatekao samu, gdje moli krunicu. 
Kad smo popili obligatnu crnu kavu, uze ona svoj fildžan, pa ga 
naglo iskrenu na tablu... Nisam znao, šta hoće s tim. Iza kratke 
pauze, diže ona fildžan i poče pomno promatrati crne šare na dnu 
fildžana... Aha, to ona gata! U početku sam mislio, da je sve to 
samo šala i igrarija, jer ta je žena pobožna i ide svake nedjelje 
u crkvu. Ali sam se brzo osvjedočio, da ona posve ozbiljno vje- 
ruje u te gatarije, jer »uvijek pogađa, kako mi sama reče. Evo, 
i sada će pogoditi!« Dakle ona se posve ozbiljno bavi vračanjem, 
premda to Bog najstrožije zabranjuje. 

Zar i ova žena nije prava kćerka Nostradamova, koja misli 


da ima dvije duše, pa jednom može prebirati krunicu, a drugom 


služiti idolu vračanja i coprijama. 
A sada ostavimo druge i pogledajmo sami na sebe. Ako mi 
pomno ispitamo svoju savjest, otkrit ćemo sigurno, da i u našem 


srcu ima često puta dosta takove nostradamštine. Koliko puta i: 
mi, jedno vjerujemo, a drugo radimo! Polovinom srca služimo 


Bogu, a drugom polovinom vragu i svojim strastima. Zato nam 
Krist dovikuje u sv. evanđelju: Nitko ne može dvojici gospodara 
služiti! Ne možete služiti Bogu i mamonu! 3 

DOKTOROV PRIGOVOR 


Bilo je to na šestu nedjelju po Duhovima. U evanđelju te 
nedjelje čitamo, kako su mase naroda — njih preko četiri tisuće 
— išle tri dana za Isusom, čak u pustinju, samo da mogu slušati 
riječ Božju. 

Župnik Fra Ivo otpjevao je to evanđelje i odmah nastavio 
propovijedati. Nas ovdje zanima samo početak te propovijedi. — 
Pred ovim silnim narodom u pustinji, rekao je Fra Ivo, mora 
se mnogi od nas zastidjeti. Jer mnogi kršćani neće da slušaju ri- 
ječi Božje. Idu namjerno na onu misu, pod kojom se ne propo- 
vijeda. A često puta, kad počme propovijed, bježe iz crkve ili se 
nečim drugim zabavljaju. I nisu zadovoljni s nijednim svećeni- 
kom: jedan im govori predugo, drugi prekratko, treći se ne čuje, 
četvrti je dosadan da Bog sačuva, peti ne zna govoriti moderno... 
A eno, onaj silni narod iz današnjeg evanđelja ide i gladan i že- 
dan za Isusom, samo da može slušati Božju riječ! — Onda je Fra 
Ivo nastavio dokazivati iz sv. Pisma, kako je slušanje riječi Božje 
potrebno za naše vječno spasenje, jer veli Duh sveti, da vjera do- 
lazi od propovijedanja. 1 A bez vjere se nitko ne može spasiti. 


Iza sv. mise uvrati se k Fra Ivi njegov prijatelj, mjesni liječ- 
nik, koji je svake nedjelje bio u crkvi, i poslije mise redovito po- 
sjetio župnika. Uz čašicu šljivovice dođe govor i o današnjoj pro- 
povijedi. Doktor odmah primijeti: 

— Eeeee moj Fra Ivo! Ti nas danas izruži, da ne slušamo 
rado propovijedi. I veliš da se moramo zastidjeti pred onim na- 
rodom u pustinji, koji je gladan išao za Isusom, samo da može 
slušati riječ Božju. Kad si to rekao, ja mal da nisam viknuo u 
crkvi: »Eeeee moj župniče! Ono je bio Isus! A On je malo druk- 
čije govorio nego vi!« 

— Tvoj je prigovor potpuno na mjestu, dočeka Fra Ivo, Ali 
ja ga nisam spominjao, jer bi se propovijed otegla. Pa ćemo o 
tome, ako Bog da druge nedjelje. 

I zaista slijedeće nedjelje iznese Fra Ivo odmah na početku 
propovijedi taj doktorov prigovor: da je Spasitelj malo drukčije 
i malo bolje govorio, nego mi občini svećenici. Pa šta ćemo na 
to reći? upita Fra Ivo. Evo, šta je rekao čuveni španjolski držav- 
nik Donoso Cortes, koji je. zastupao. Španjolsku u svim evrop- 
skim centrima. On je bio čovjek velike izobrazbe, odličan govor- 
nik i oštrouman pisac. Pa ipak je vrlo rado i s velikom pažljivošću 
slušao propovijedi, I kad bi nedjeljom ili blagdanom bio negdje 
na selu, a to je bivalo često, uvijek je otišao na*misu u seosku 
župnu crkvu, i ondje sa seljacima najpažljivije slušao jednostav- 
ne propovijedi seoskih župnika. 

To je bilo svima poznato. I jednog dana upitaše ga kolege: 
»Kako može čovjek s tako visokom izobrazbom kao ti, onako pa- 
žljivo slušati priproste i jednostavne propovijedi seoskih župni- 
ka?« On im na to odgovori: 

— Ja, kadgod slušam propovijed, uvijek gledam iza svećeni- 
ka samoga Krista, jer Spasitelj je rekao svojim svećenicima: 
Tko vas sluša, mene sluša. I tko vas prezire, mene prezire. 2 Da- 
kle kad svećenik govori, mi slušamo samoga Isusa, jer svećenik 
propovijeda isto ono evanđelje i naučava isti nauk, što ga je Spa- 
šitelj naučavao. Pa ako preziremo propovijedi Isusovih svećenika, 
onda preziremo samoga Isusa. 

Ovim riječima španjolskog državnika i poniznog kršćanina 
nemamo što nadodati, jer su izvađene iz evanđelja. Stoga — za- 
vršio je Fra Ivo — slušajmo riječ Božju pažljivo i u velikoj poni- 
znosti, ne gledajući tko propovijeda. A Spasitelj će svojim preo- 
bilnim blagoslovom nagraditi tu našu revnost i poniznost u sluša- 
nju njegove riječi, jer evo šta on veli u sv. evanđelju. Jednog mu 
je dana doviknula jedna žena iz naroda: Blago utrobi, koja te je 
nosila i prsima koja si sisao. A on joj odgovori: Još više blago 
onima, koji slušaju riječ Božju i drže je! s 

ZAPALI SVIĆU! 


Jedna pobožna legenda pripovijeda, kako je jedan pravednik 
išao nekud za svojim poslom. Najednom se pojavi pred njim > 
smri s kosom u ruci, i pakosno ga pogleda. A on joj se ljubezno 
nasmiješi. Smrt se tome veoma začudi, jer je navikla, da svi pred 
njom dršću. Zato ga strogo upita: 

— Zar se ti ne bojiš mene? 

..— A zašto bih se bojao, odgovori pravednik. Pa ti si glasnik 
vječnoga života! 

— A zar te nije strah od ove moje oštre kose? 

lu Nije, odgovori pravednik. Tvoja kosa, bila ne znam kako 
oštra, ne može mene pokositi, nego samo presaditi dragom Bogu 
u život vječni. 

Kad je smrt vidjela toliku vjeru, i ona se nasmiješi, pa blago 
zamahne kosom, a pravednik predade Bogu dušu, zazivajući Isu: 
sa i Mariju. 


Ovo je samo pobožna legenda. Ali nije legenda, nego riječ 
Duha svetoga: Čovjeku, koji se boji Boga, bit će dobro na svršetku. 
Na dan svoje smrti bit će blagoslovljen! Dakle, uči nas Bog, 
da je smrt za pravednika blagoslov, a ne prokletstvo. A na dru- 
gom mjestu kaže: Pravednik ostaje utješen i na samrti. 2 

A da su ove riječi Božje i te kako istinite, uči nas prastaro is- 
kustvo svih vremena. Uzmimo na primjer sv. Pavla apostola. Kad 
se je približila njegova mučenička smrt, on joj smireno gleda u 
Oči i iz tamnice ovako piše Filipljanima: Meni je smrt dobitak! 
Ja želim umrijeti, da budem s Kristom!s Dakle njemu je smrt 
plus, a ne minus! — Mogli bismo ovakovim i sličnim primjerima 
iz života Božjih svetaca nastaviti bez kraja i konca. Ali sigurno 


je bolje, da to pokažemo na jednom primjeru iz naše svagdanje 
sredine. 

Dvije sestre — Verka i Ane — obje udovice, živjele su same 
za sebe u jednom stanu i vodile zajedničko kućanstvo. Kršćanke 
od glave do pete, ne samo po imenu, nego cijelim svojim životom. 
I Verka poče pobolijevati... Doduše nije uvijek ležala u krevetu, 
nego je kojiput ustajala i malo radila po kući. Ali za svaki slučaj 
primila je u svojoj bolesti nekoliko puta svete sakramente jer sa 
veli — ne zna čovjek, šta nosi dan, a šta noć. Jednog jutra — bilo 
je to baš na Malu Gospu—javiše mi, da je Verka te noći umrla. 
Odmah pohitim tamo, i evo šta mi je Ane pripovijedala. %, ' 

— Sinoć smo po običaju zajedno legle — a bili su im kreveti 
jedan do drugoga. Ja sam doskora zaspala, a ona je još prije 
toga hrkala. Oko dva sata po ponoći upali ona svjetlo, probudi 
mene i šapne dosta glasno: »Ane došo je kraj! Pali sviću!« Ja se 
brzo dignem i pogledam je. Nisam na njoj vidila ništa sumnjivo, 
da bi se morala paliti smrtna svića. Međutim ona opet šapne: 
»Pali sviću!« Sad sam opazila, da prevrće očima. I dok sam ja 
upalila sviću, ona je umrla. ' m pa 

Evo jednog pravednika, koji se ne boji smrti, nego još traži, 
da joj se upali smrtna svijeća. — A iza sprovoda pričala mi je 
njezina kuma, da je prije tjedan dana bila kod pokojnice, i da joj 
je ona rekla: »Kumo, približio se kraj. A onda je sa smiješkom 
dodala: Ja se nadam, ako Bog da, na Malu Gospu!« Kad čovjek 
ovo sluša, mora opet reći: Evo jedne pravedne duše, koja ne stre- 
pi od smrti, nego joj se »nada, ako Bog da... !« ha 

Svi ćemo mi umrijeti, i to prije nego što mislimo. Stoga se 
svaki dan molimo dragom Bogu, da nam pošalje sretnu i bla- 
ženu smrt. 

MILAN POSTAO APOSTOL! 


Milan je zaposlen u jednom razgranatom poduzeću na selu. 
Inače je svake nedjelje u crkvi, i barem o Božiću i Uskrsu primi 
svete sakramente. Jedne nedjelje iza sv. mise uvrati se k župni- 
ku i reče: 

— Vi ste me danas, velečasni, oduševili svojim riječima. Tra- 
žili ste od nas u ime Isusovo, da budemo svi apostoli. Ja sam 
odlučio, da budem pomoću Božjom aktivan član sv. Crkve. Pa 
uputite me, kako ću to najbolje učiniti. 

— Evo kako, odgovori župnik. Vi ste zaposlen, ako se ne va- 
ram, u tom i tom poduzeću. 

— Jesam, odgovori Milan. 


— Evo dakle, kako ćete najbolje postati apostol. Prvo: Ne- 
mojte puno govoriti i raspravljati o vjeri, Bogu i Crkvi... jer te 
rasprave redovito ništa ne koriste, nego samo škode. Mjesto tih 
beskorisnih rasprava pokažite na svakom koraku, da ste zaista 
kršćanin katolik, ne samo po imenu nego i svojim životom. Da- 
Ele, obavljajte savjesno i marljivo svoj posao u poduzeću, ne sa- 
mo radi plaće, nego još više radi Boga, jer veli Duh sveti: Što- 
god radite, radite na slavu Božju!1 Mi moramo raditi pošteno i 
onda, kad nas nitko ne kontrolira, jer Bog vidi. — Drugo: Budite 
veoma strpljiv kod posla. Neka se iz vaših usta nikad ne čuje 
psovka ili kletva. Isto tako budite strpljiv s ostalim radnicima, jer 
Bog veli: Podnosite jedan drugoga! 2 Pokažite im ljubav na sva- 
kom koraku, pa ako vas koji zamoli, da mu u poslu pomognete, 
spremno se odazovite. I tako ćete, sve šuteći, svojim dobrim 
primjerom svijetliti svima u poduzeću. — Ali — nastavi svećenik 
— treba kojiput i prigovoriti. Na primjer, ako koji radnik: udari 
u velike psovke, ozbiljno ga opomenite. Naravski, ta opomena mo- 
ra biti veoma obazriva i puna ljubavi, jer inače bit će još gore. 

— Na koncu, pokušajte kojeg radnika nagovoriti, da nedjeljom 
dolazi u crkvu. — Naravski, završi župnik, sve to ne ide bez 
pomoći Božje i ponizne molitve. Stoga svako jutro prikažite Bogu 
sve svoje poslove onoga dana, i zamolite ga, da ih on blagoslovi. 

Milan je sve to pozorno slušao i odmah sutradan započeo. 
— Iza nekoliko mjeseci sretne poslovođa toga poduzeća župnika, 
s kojim se je dobro poznavao, jer su bili iz istoga mjesta, zaustavi 
ga i upita: 

— Čuješ velečasni, meni se čini, da je mladić taj i taj — bio 
je to naš Milan — iz tvoje župe. 

— Jest, odgovori župnik. A zašto? 

— Evo zašto. Ja dobro poznam sve ljude u našem poduzeću, 
i vodim o njima račun. I opazio sam, da se je s tim mladićem 
moralo nešto dogoditi. On je, ima nekoliko mjeseci, najbolji rad- 
nik u poduzeću. Uvijek točan, savjestan, marljiv, ljubezan prema 
svima. Zato ga svi vole. I što on rekne to ogromna većina odo- 
brava. Ja ti čestitam, velečasni, da imaš takovih župljana. 

Eto, tako poslovođa. A župnik je sa svoje strane opazio, da 
u zadnje vrijeme dolaze u crkvu muževi i mladići, kojih prije nije 
nikad vidio u crkvi. Sve su to bili radnici iz Milanova poduzeća. 

Tako je Milan postao apostol, vršeći onu zapovijed Isusovu: 
Neka tako svijetli vaša svjetlost među ljuđima, da ljuđi vide vaša 
dobra djela i slave Oca nebeskoga!3 A na isti način može svaki od 
nas biti apostol: radnik u tvornici, činovnik i činovnica u uredu, 
obrtnik u radionici, irgovac u trgovini, đak i profesor u školi... 
Svi mi možemo biti Isusovi apostoli, i ako Bog da, jednom pri- 
miti vječnu krunu na nebesima, koju je Spasitelj pripravio svojim 
apostolima. 











GLASOVI PRIRODE 


Sveto Pismo veli, da ne govore samo ljudi ovdje na zemlji, 
nego da govori i cijela priroda oko nas, premda nema jezika. Go- 
vore biljke i životinje, brda i pećine, rijeke i oceani — sunce, 
zvijezde i sva druga stvorenja. A šta govore i o kome? Govore nam 
o Bogu Stvoritelju. Upitaj stoku, veli sv. Pismo, i ona će te po- 
učiti, Ili ptice nebeske, i one će ti kazati, i morske će ti ribe pri- 
povijedati, da je sve to Gospodnja ruka stvorila! A na drugom 
mjestu veli: Nebesa pripovijedaju Božju slavu i svod nebeski go- 
vori o njegovim djelima. 2 

I svaki čovjek, samo ako hoće, može čuti te glasove prirode. 
I onaj primitivac, koji ne zna čitati ni pisati, kao i najveći uče- 
njak. Mi ćemo uzeti jednog primitivca, da nam on rekne, šta o 
tom misli, jer nam je primitivac — barem meni — nekako bliži. 

Godine 1721. došli su misionari na Gronland, da Eskimima 
propovijedaju sv. evanđelje. Iza kratkog vremena mnogi su vje- 
rovali i pokrstili se. Jednog dana zametne misionar razgovor s 
jednim od njih. U razgovoru reče Eskim misionaru: 

— Ja sam, oče, još prije nego što ste vi došli, čvrsto vjero- 
vao u Boga Stvoritelja. 

— A kako si došao do te vjere? upita ga svećenik. 

— Posve jednostavno, odgovori Eskim. Vi ste vidjeli naše li- 
jepe i lagane čamce, koje mi zovemo kajaci. Da se izradi takav 
kajak, treba biti pametan i imati vrlo vješte ruke. Stoga, tko se 
ne razumije u taj posao, neka ne pravi kajaka, jer će se kod prve 
vožnje izvrnuti. — A sada mi recite, oče, šta je naš kajak prema 
najmanjoj ribi u moru, koja se tako brzo i vješto kreće u vodi, 
da joj se ne možeš nadiviti? Naš je kajak prema njoj prava dje- 
tinja igračka! Pa dobro, mislio sam ja, ako već ta naša igračka 
nije mogla nastati bez vrlo vještih i pametnih ruku, onda pogo- 

tovo mora biti jedna svemoguća i premudra ruka, koja je stvori- 
la onaj živi kajak u moru s njezinim čudesnim veslima, škrgama 
i kormilom! Ja te ruke ne vidim, ali ona mora biti! — A to isto 
moramo reći, kad promatramo vitke sobove, jake medvjede i po- 
larne lisice, a da ne govorimo o suncu, mjesecu, zvijezdama, po- 
larnom svjetlu i ostalim stvorenjima, koja nas okružuju. Dakle 
mora biti jedan premudri i svemogući, koji je sve to stvorio i! 
tako divno uredio. 

Zaključak ovog Eskima tako je logičan, da ga mora prihva- 
titi svaki čovjek zdrave pameti. Stoga otvorimo oči, pa ćemo ot- 
kriti nevidljivu ruku Boga Stvoritelja na svakom listu u našim 
šumama, na svakom cvijetu u našim poljima, u svakoj školjki 
na obali morskoj i svakoj zvijezdi nad našim glavama. Jer sva 
nam stvorenja u jedan glas dovikuju one riječi sv. Pisma: Upo- 
znajte: Gospod, on je Bog! On nas je stvorio, a ne mi sami sebe! 3 

OŽIVJELE NOTE 


Župnik Ivica i profesor Petar bili su veliki prijatelji. Zajedno 
su svršili gimnaziju u sjemeništu i zajedno studirali jednu godi- 
nu bogoslovije. Onda je Petar istupio i odabrao drugo zvanje. Ali 
je uvijek ostao korjeniti kršćanin katolik i budno pratio vjersku 
literaturu. Zato smo i mi svećenici mogli od njega štošta naučiti. 

Jednog dana, bilo je to nekako pred blagdan Svih Svetih, 
posjeti župnik Ivica našega profesora. Zateče ga kod kuće samog, 
gdje sjedi za stolom i čita. Iza običajnih pozdrava zaviri župnik u 
knjigu, da vidi, šta mu to pobratim čita. 

— Oho! Životopis sv. Franje Saleškog! zavikne župnik. Čini 
se Petre, da ti voliš čitati »žitija« ugodnika Božjih, kako ono vele 
naši istočnjaci. : 

— Da Ivane! To mi je skoro najmilije štivo. A nije bilo uvi- 
jek tako. Ti se dobro sjećaš našeg prefekta i profesora, P. Makse. 
Kad smo jedne godine, čini mi se iza mature, pošli na praznike, 
on mi je kod oproštaja rekao: »Petre, nemoj pod ferijama ljenča- 
riti, nego se uvijek nečim zabavi, bilo fizičkim radom, bilo štivom. 
Na primjer, čitaj životopis kojeg sveca. To je vrlo ugodno i zanim- 
ljivo štivo«. Ja mu nisam ništa odgovorio, ali sam u sebi ironično 
pomislio: Baš si mi našao zanimljivo štivo! Ali kasnije sam i ja 
došao do, istog uvjerenja, i moram ti priznati, da danas s velikim 
zanimanjem čitam te životopise. To mi je pravi odmor iza napor- 
nih predavanja u školi. Naravski, ako je sve to napisano realistički 
i bez suvišnih i nepotrebnih digresija. 

— Aha! dočeka župnik, sad mi je jasno, odakle ti znadeš to- 
like primjere iz života svetaca, često puta bolje od nas svećenika. 
Samo ja bih tvojim riječima još dodao: da je to štivo ne samo 
ugodno i zanimljivo, nego, upravo potrebno nama kršćanima. 

— Točno, tako je! potvrdi profesor. Baš sam neki dan čitao 
u ovoj knjizi, šta o tom veli sv. Franjo Saleški. — Profesor pro- 

lista knjigu, koja je stajala otvorena pred njim, i poče iz nje 
čitati taj pasus, koji je po prilici glasio ovako: 

Pogledajte bilo koju glazbenu knjigu, u kojoj su napisane par- 
titure raznih opera i pjesama. Ta je knjiga mrtva, zar ne! Obični 
papir! I note su u njoj mrtve — šute, ne miču se! Mi vidimo samo 
nekakve crne točke, i ništa drugo. Ima doduše ljudi, koji se do- 
bro razumiju u te točke, ali i njima je mnogo toga u tim parti- 
turama još nejasno i maglovito. 

Istom kad zbor vještih svirača i pjevača uzme tu knjigu u 
svoje ruke i počmu iz nje pjevati i svirati, one note najednom 
ožive, glasovi se oko nas zatalasaju poput valova nabujale rijeke... 
I čovjek sav očaran sluša divne, često puta upravo rajske melodi- 
je, kako ih je zamislio jedan Beethoven — Mozart — Schumann 
— Verdi i drugi majstori tonova. 

Nešto je slično i s knjigom sv. Pisma. U njoj su, sitnim ljud- 
skim slovima, napisane neprevarljive i do vijeka istinite riječi 
Božje. Ali kad mi čitamo tu Božju knjigu, mnoge su nam riječi 
jednostavno nerazumljive, i mnogi je nauk Isusov nekako daleko 
od nas, u magli, ne hvata nas za srce. : 

Međutim, kad sveci Božji, potaknuti Duhom svetim, počmu 


taj nauk u svom životu provađati, najednom riječ Božja — poput 


onih nota iz partiture! — oživi u njima i stane pred nas u tri 


dimenzije, odjevena u njihove junačke kreposti. Stoga gledajući, 


u svece Božje, mi puno bolje razumijemo nauk Isusov i puno se 
lakše odlučimo, da ga i mi u svom životu provedemo. 

Kad je Petar pročitao taj odlomak iz životopisa sv. Franje, 
pogleda župnika nekako oduševljeno i nastavi: »Zar ova uspored- 
ba nije divna, a u isto vrijeme tako istinita? Kadgod sam čitao 
životopis kojeg sveca, uvijek sam baš tako osjećao. Eto, zato mi 
vjernici toliko volimo, kad svećenici u svoje propovijedi upletu 
primjer kojeg sveca, jer taj primjer oživi onu riječ Božju, koju 
nam tumačite, i mi taj nauk bolje razumijemo i lakše upamtinuo. 

Sada župnik Ivica izvadi notes, i poče nešto bilježiti. 

— Šta to pišeš? upita profesor. : 

— Pa zar ne vidiš Petre, da si ti meni i nehotice sastavio pro- 
povijed za blagdan Svih Svetih? Ja ću o tome govoriti u crkvi i 
pozvati vjernike, da rado čitaju životopise svetaca i pravednika 
Božjih. A svoju ću propovijed potkrijepiti riječima sv. Pavla, koji 
nam dovikuje u ime svih pravednika Božjih: Ugledajte se braćo 
u mene! I pažljivo motrite one, koji žive prema primjeru, što vam 
ga mi dajemoli 

U to stiže gospođa — crna kava — i razgovor ugodni! 














KIŠA DUKATA 


Čitao sam davno u jednoj knjizi, kako je neki car obilazio svo- 
ju carevinu. A da ga nitko ne prepozna, obukao je seljačko odi- 
jelo i tako išao od sela do sela, od grada do grada. jednog dana 
sretne na putu nekog dječaka, koji je nosio na leđima torbu s 
knjigama. 

— Kuda ćeš mali? upita ga car. 

— Idem u školu, odgovori dječak. 

— A u koji razred ideš? 

— Četvrti osnovne. 

— Pa učiš li dobro? 

— Učim, odgovori dječak. Treći sam svršio s odličnim. 

— A jesi li poslušan svojim roditeljima? 

— Jesam, odgovori mali. Kadgod me mama kuda pošalje, ja 
odmah idem. A pomažem joj i u kuhinji, u drvarnici i u vrtu. 

— A moliš li se Bogu? nastavi car. 

— Molim svako jutro i svaku večer, prije i poslije jela... 
Nato se car maši u džep i reče dječaku: 

— Kad si tako dobar i pobožan, evo ti jedan zlatni dukat, pa 
budi još bolji. 

— Ne smijem primiti, odgovori dječak, jer mogla bi mama 
reći, da sam ga ukrao. 

— Ati joj reci, da ti je to car dao, jer ja sam car. 


— Onda mi pogotovo neće vjerovati. Kazat će mi: »Da ti je 
to car darovao, ne bi dao samo jedan dukat, nego punu šaku... 
Nato se car nasmiješi, izvadi iz džepa šaku dukata i dade malom, 
da odnese majci. 

Ja ne znam, je li ovo istinita zgoda ili samo priča. Ali ovog se 
cara i dječaka uvijek sjetim, kad su »klečanja« po našim crkva- 
ma, to jest kad se u jednoj crkvi kroz cijeli dan zajednički kla- 

njamo Spasitelju u presv. Sakramentu, Evo, zašto se toga sjetim. 

Kad mi ljudi dijelimo darove jedni drugima, onda nastojimo, 
da ti darovi budu što bolji, ljepši i bogatiji. A to daleko više 
vrijedi za jednog cara ili kralja. Kad on dijeli, ne smije nipošto 
škrtariti. Njegova čast traži, da ti darovi budu puno bogatiji od 
darova običnih građana, jer mogli bi ljudi reći, kao onaj dječak: 
»Zar car, pa samo jedan dukat!« 

Eto, tako je to sa zemaljskim carevima. A šta ćemo istom 
reći za Gospodina Boga, koji je neizmjerno veći, bogatiji i bolji 
od svih careva i kraljeva ovdje na zemlji, jer njegova su nebesa 
— veli sv. Pismo — i sve što je na nebu i na zemlji!1 Pa hoće li 
on škrtariti, kad dijeli svoje darove? Bože sačuvaj! Ne da se On 
ni od koga natkriliti u dobroti i ljubavi. O toj njegovoj neizreci- 
voj darežljivosti možemo se osvjedočiti na svakom koraku. Baci- 
mo na primjer jedan pogled samo na presv. Olt. Sakramenat. 

Spasitelj je mogao to Otajstvo svoje beskrajne ljubavi osta 
viti samo u jednoj crkvi ovdje na zemlji, i sakriti se samo u jed- 
noj Hostiji. Pa i to bi bila neizreciva milost za ljudski rod, da 
sam Bog stanuje i boravi među nama. I svaki bi se čovjek sma- 
trao sretnim, kad bi barem jedanput u životu mogao kleknuti 


pred taj presv. Sakramenat i pokloniti se svome Bogu pod prili- , 


kama kruha. 

Međutim, šta radi Spasitelj? Znamo dobro, šta! Kad nam je 
na zadnjoj večeri darovao svoje tijelo, nije nam ga ostavio samo 
u jednoj Hostiji, nego u milijardama i milijardama presv. Hosti- 
ja — u svakom gradu, u svakom selu, u svakoj crkvi, da i naj- 
manje dijete može lako doći do njega i primiti njegov božanski 
blagoslov. I kad bi se svi ljudi na cijelom svijetu svaki dan pri- 
češćivali, opet ne bi nestalo presv. Hostija do konca svijeta... 
A sad se vratimo onom caru. On je darovao dječaku punu šaku 
dukata. A Spasitelj nas doslovno obasiplje pravom kišom nebes- 
kih dukata u obliku bijelih Hostija. 

Stoga pravda traži, da mu se uvijek, osobito prigodom »kle- 
čanja« od svega srca zahvaljujemo na toj neizrecivoj darežljivosti 
i ljubavi »koja nadilazi svako spoznanje«.? A na to nas poziva i 
Duh sveti, koji nam po svome slugi Davidu dovikuje: Dođite da 
kliknemo Gospodinu! Stupimo pred njegovo lice i slavimo ga 
pjesmom! Poklonimo se i padnimo pred njim, jer on je Gospodin 
Bog naš! 3 

NJEGOV TESTAMENAT 


U jednoj crkvi bilo »klečanje«. Na crkvenim vratima bio je 
napisan raspored službe Božje toga dana. Na koncu rasporeda pi- 
salo je velikim slovima: »Dođite, poklonimo se Spasitelju u Sa- 
kramentu ljubavi!« 


Mali je Anto, učenik. trećeg razreda osnovne škole, pročitao 
cijeli taj raspored, Ali nije mogao nikako dokučiti, koji je to 
»Sakramenat ljubavi« premda je nekoliko puta na prste izbrojio 
sve sakramente. Zato slijedećeg dana kod vjeronauka, koji se je 
držao u sakristiji jedne redovničke crkve, upita vjeroučitelja: 


— Velečasni! Na vratima naše crkve pisalo je neki dan, da 
dođemo i da se poklonimo Spasitelju u Sakramentu ljubavi. M: 
smo učili sedam sv. sakramenata, ali među njima se nigdje ne 
spominje taj sakramenat... 


— To je drugo ime za presv. Olt. Sakramenat, odgovori vjero- 
učitelj. Jer u tom je Sakramentu ljubav Isusova prema nama do- 
šla do vrhunca i zasjala najvećim sjajem. Da vam to bude ja- 
snije, evo jedne pripovijesti. 

Djeca se odmah umiriše i naćuliše uši, jer je njihov vjerouči- 
telj znao vrlo lijepo i zanimljivo pripovijedati. — A vjeroučitelj 
nastavi: Godine 1904. umro je u Njemačkoj glasoviti afrički mi- 
sionar Maks Albert, inače po narodnosti Nijemac. On je cijeli 
svoj život propovijedao sv. evanđelje crncima u Africi. Na koncu 
je ostario i oslabio, pa ga starješine povukoše natrag u domovi- 
nu, gdje je i umro. Prije svoje smrti napisao je testamenat, u ko- 
jem je izrazio želju, da se njegovo srce iza smrti pošalje crncima 
u Afriku, »Želio bih, piše on u testamentu, da moje srce, i mrtvo, 
boravi među onim dušama, za koje je kucalo, dok je živjelo ov- 
dje na zemlji«. 


\ 

Njegovoj su želji udovoljili. Kad je umro, izvadili sumu 
srce i stavili u jednu zlatnu kutiju. Na kutiji su urezali ove riječi: 
»Moje srce mome narodu«. I to su poslali u Afriku, gdje se ta 
kutija i danas čuva. 

Zar ne djeco, nastavio je kateheta, ovaj nam testamenat po- 
kazuje nježnu ljubav jednog svećenika prema svome stadu, jer 
eto, i mrtav hoće da boravi među njima. Zato im ostavlja svoje 
srce. Pa ipak, ljubav je ovog misionara samo slaba, mala iskra 
prema ljubavi Isusovoj, koji nam je u presv. Olt. Sakramentu 
ostavio ne samo svoje srce, nego cijeloga sebe: svoju dušu i ti- 
jelo, svoje božanstvo i čovječanstvo. I nije nam ostavio svoga mrt- 
voga srca, kao onaj misionar, nego svoje živo srce, koje i danas 
kuca u našoj sredini i kucat će do konca svijeta — u svakom 
gradu, u svakom selu, u svakoj crkvi, na svakom oltaru, u sva- 
koj presv. Hostiji. A kad ga primimo u sv. pričesti, zakuca nje >g0- 
vo božansko srce u našim grudima zajedno s našim siromašnim 
i bijednim srcem. 

To je vrhunac njegove ljubavi, veli sv. Augustin. Jer sjedosila 
je on svemogući Bog, nije nam mogao ništa veće i bolje ostaviti 
od samoga sebe. Eto, zato se presv. Olt. Sakramenat zove i »Sa- 
kramenat ljubavi«. Stoga smo dužni, završi vjeroučitelj, da mu 
se uvijek zahvaljujemo na toj beskrajnoj ljubavi, koja »nadilazi 
sve naše pojmove«. 1 Mi ćemo to odmah učiniti. Hajdemo sada u 
crkvu, pa ćemo se pred oltarom pokloniti Spasitelju u Sakramen- 
tu ljubavi, i pred njim otpjevati onu pjesmu, koju smo skoro 
naučili. Kad su došli u crkvu, svećenik je počeo, a djeca složno 
prihvatiše: 

Klanjam ti se smjerno tajni Bože naš, 
Što pod prilikama tim se sakrivaš! ... 
Daj đa moja vjera sve to življe sja, 

Da se ufam u te, da te ljubim ja! 





BOLEST SESTRE SVJETLANE 


Sestra Svjetlana bila je uzorna redovnica. U svemu poslušna 
poglavarima, savjesna u svojim poslovima, ljubezna prema svim 
redovnicama. A da ne govorimo o nježnom ljiljanu čistoće, koji je 
mirisao ne samo u njezinu srcu, nego je cvao i na njezinim ob- 
razima. 

Ali svidjelo se Božjoj providnosti, i Svjetlana poče pobolije 
vati. S početka je još mogla obavljati svoje poslove, a onda pade 
u postelju. Bolest se otegla, i po svemu sudeći, bilo je malo 
izgleda u ozdravljenje, U početku je s velikom ustrpljivošću no- 
sila svoj križ, a onda malo po malo postade nestrpljiva. Nije ta 
nestrpljivost bila Bog zna kako velika, nego se pokazivala samo 
u kojem bolnom uzdahu — u kojoj nervoznoj kretnji ili nestrplji- 
voj riječi — u potištenosti i klonulosti iza neprospavane noći. Se- 
stre toga nisu ni primijetile. Ali to nje izmaklo oštrom oku sta- 
rog duhovnika, koji je bolesnici svaki dan donosio Spasitelja u sv. 
pričesti. 

Stoga on jednog dana, pošto ju je pričestio i zajedno se s 
njom zahvalio Spasitelju, ostade kod nje da popije crnu kavu. 
Starac se je pripremio, šta će joj reći, Zato u razgovoru uhvati 
zgodan momenat pa će ovako: 


Sestro, baš sam neki dan čitao o jednoj dobroj katoličkoj 
majci, kroz čija je usta, kako mi se čini, progovorio sam Spasi: 
telj. Ona je imala kćerku, koju je izvanredno ljubila, jer je dje- 
vojka bila u svakom pogledu vrlo dobra: pobožna, poslušna, čed- 
na, nedužna. I eto, baš ta joj se kćerka razboli u cvijetu mlado- 
sti... Svjetlana, čim je čula riječ »bolest« naćuli uši, da čuje, 
šta je bilo s tom kćerkom. — A duhovnik nastavi: Djevojka je du- 
go ležala bolesna bez nade u ozdravljenje. I na koncu postade ne 
strpljiva. Jednog dana potuži se majci i upita je: 

— Mama, zašto dragi Bog pušta, da ja tako dugo bolujem, 
a znam da mi nema lijeka? 


— Evo zašto, moje dijete, odgovori joj mati iza kratke pauze, 
Bijeli vijenac nedužnosti, kojim će te Bog okruniti na nebu, već 
je spleten. Ali fale u njemu još crvene ruže. A Otac nebeski — jer 
te izvanredno ljubi! — hoće svakako da i tim ružama okiti tvoje 
čelo na sve vijeke. A te ruže, moj sinko, rastu samo na križu, 
što ga čovjek u zajednici s raspetim Spasiteljem strpljivo nosi. 
Zato su i crvene od njegove presvete krvi... 


Svjetlana sklopi oči i blaženo se nasmiješi, a duhovnik na- 
stavi: Mlada je djevojka razumjela nauk svoje majke, ili bolje: 
nauk Sina Božjega, koji dovikuje svima strpljivim patnicima: 
Veselite se i kličite, jer je velika vaša plaća na nebesima! 1 Zato 
je odano u volju Božju, dapače veselo nosila svoj križ. A iza tri 
tjedna odlepršala je po svoju krunu u nebo... 


Svjetlana opet sklopi oči, a stari se duhovnik tiho diže i ne- 
čujno izađe. — Kad ju je sutradan pričestio, ona ga zamoli, da 
opet ostane malo kod nje. Uto sestre donesoše crnu kavu, a Svjet- 
lana poče: 


— Hvala vam velečasni na crvenim ružama, o kojima ste ju- 
čer govorili. Ja ću ih, uz pomoć Božju, ustrpljivo brati, makar 
me trnje izranilo. Baš jučer, kad ste vi otišli, jedna mi je sestra 
čitala iz knjige razmatranja one riječi, što ih je anđeo Rafael u 
ime Božje rekao starom Tobiji: Jer si bio drag Bogu, trebalo je 
da te stigne kušnja.?2 A znam ja dobro i za one riječi sv. Pavla: 
Sine moj, ne kloni, kad te Gospodin kara! Jer koga Gospodin 
ljubi, onoga i kara. 3 


— Tako je, Svjetlana, tako je! dočeka starac. Ovu paradok- 
salnu istinu — da nam Bog šalje križeve zato, jer smo mu dragi! 
— dobro su razumjeli sveci i pravednici Božji. Zato su sve svoje 
križeve, pa i onaj najteži: bolest, nosili ustrpljivo, dapače veselo. 
Evo na primjer šta nam pripovijeda katolički pisac Berghof u 
svojoj knjizi »sestre danas«. 


— Jedna redovnica nesretno pala i zadobila teške ozljede. 
Zato je morala dugo ležati u krevetu. Iza nekog vremena mogla 
se malo kretati po sobi, ali samo na štakama. Jednog dana 
uzdahne duboko i reče sestri, koja ju je dvorila: »Danas su upra- 
vo dvije godine, kako sam pala. Pa dajte mi sestro one štake, da 
ih poljubim... 

— Jesi li čula Svjetlano! Ona ljubi svoje vlastite štake! Za- | 
što? Zato, jer je čvrsto vjerovala, da joj Otac nebeski šalje i te 
štake iz ljubavi — da se po njima popne u nebo i primi od njega 
neraspadljivi vijenac 4 vječne slave. 

Starac ušuti, a Svjetlana ga srdačno poljubi u ruku, na kojoj 
on osjeti nekoliko suza... I od onog dana isčeznu svaki trag ne- 
strpljivosti u njezinu srcu. A iza nekoliko mjeseci pozva je Otac 
nebeski k sebi, da joj ovjenča čelo nebeskom krunom, u kojoj je 
— nadamo se — bilo puno onih crvenih ruža, koje ne će nikad 
uvenuti. 

JA POZNAM SVOJE OVCE! 


On je bio župnik u jednom malom gorskom selu. To mu je 
bila prva župa, jer je istom prije četiri godine završio studije. 
Dakle još vrlo mlad. Jednog se dana vraćao od bolesnika kući 
i usput spremao propovijed za slijedeću nedjelju o »Dobrom Pa- 
stiru«. Propovijed je u glavnom bila gotova, On će vjernicima 
ispričati dvije zgodice iz svoga života, kad je došao u doticaj s 
pastirima i ovcama. 

Put ga je vodio kroz grmlje i šikaru. Ništa neobično, jer u 
tom kraju i nije bilo šume, nego samo šikara. Ali najednom je- 
dan je grm privukao svu njegovu pozornost. On skrene malo s 
puta i gledajući u taj grm duboko se zamisli... O čem je on tude 
razmišljao, vidjet ćemo malo kasnije, a sada ćemo ispričati one 
dvije zgodice iz njegova života. 

Prije mjesec-dva sjedio on sa starim seoskim trgovcem Laza- 
rom u njegovu dućanu. Pili su crnu kavu i prijateljski razgovarali. 
Međutim prođe cestom ispred dućana veliko stado ovaca. Bilo je 
proljeće i ovce su se u veliko janjile, pa se je blejanje orilo na 
sve strane. Mladi je župnik ušutio i s velikim zanimanjem pratio 
pogledom to stado. On je bio gradsko dijete, rođen i odrastao u 
gradu, pa je malo što znao o pastirskom životu i ovcama. Stoga, 
kad su ovce prošle, upita on starog trgovčića: 

— Jesi li vidio Lazare? Svako janje pozna svoju mater! I čim 
se ona javi, janje odmah poleti ravno k njoj, makar bilo na dru- 
gom kraju stada. I nađe je između svih ovaca! Kako to Lazare? 
Po čem janje pozna svoju mater, kad su sve ovce jednake? 

— Bog s tobom gospodine! odgovori starac. Ne samo janjad, 
nego i pastir pozna svaku svoju ovcu, makar ih bilo ne znam 
koliko. Evo na priliku reći ćemo, ja sam proveo svoje djetinjstvo 
i cijelu mladost kao čobanin. Čuvao sam po tristo i više ovaca, 
i svaku sam poznavao u glavu. Mogao si mi slobodno zavezati oči, 

pa ako se koja oglasila, ja bih ti je odmah pokazao: Eno, ona je 
bleknula! A to znaju i svi ostali pastiri. 

— Pa dobro Lazare! A po čem si ih mogao prepoznati, kad su 
sve jednake? Jednaka im glava, jednak rep, jednaka visina, jedna- 
ka vuna! 

— Eh moj gospodine, dočeka Lazar, to tebi tako izgleda, ali 
ni jedna ovca nije jednaka, svaka je drukčija... J 

A sada evo druge zgodice. — Iza nekoliko dana uzjašio naš 
župnik na kotač i otisnuo cestom, da se malo prodrma. Vozeći 
tako opazi u jednoj uvali kraj ceste veliko stado ovaca, koje su 
marljivo pasle. Bila su dva pastira, jedan pred stadom, a drugi 
otrag. Župnik sjaši i spusti se u dolinicu, pa zametne razgovor 
sa zadnjim pastirom. Pitao ga je, koliko imade ovaca, odakle su, 
je li dobra paša... Pastir je prihvatio razgovor. Ali najednom pre- 
kine i počme šarati očima po stadu. Onda vikne prvom pastiru: 
»Ej Petre! Gdje je ona, što se je jučer izgubila? Opet je nema... 
I ne čekajući odgovora upre prstom u jednu ovcu, koja je bila 
usred stada, pa veselo vikne: Eh eno je, eno je!« 

Svećenik je dugo promatrao tu ovcu, ali nije na njoj našao 
ništa, po čem bi se mogla prepoznati među tolikim ovcama. Ali 
eto, pastiri je poznaju. Dakle stari je Lazar imao potpuno pravo. 

Sad se svećenik sjeti onih riječi Isusovih, što ih je još u dje- 
tinjstvu učio na pamet, i o kojima je već nekoliko puta propovi- 
jedao: Ja sam Dobri Pastir i poznam svoje ovce, 1 Ali sada su mu 
te riječi bile puno jasnije i on usklikne: Ako već obični pastiri 
poznaju svaku svoju ovcu, Bože moj, Bože moj, kako istom Spa- 
sitelj pozna svoje ovce! On ne samo da pozna tebe među svojim 
bezbrojnim ovcama, nego zna i sve tvoje misli i želje, sve tvoje 
suze i uzdahe, sve tvoje boli i križeve. I brižno bdije nad tobom, 
kao da si mu ti jedina ovca. 


Ali ne samo to, nastavi mladi župnik kao da propovijeda. Ovaj 
božanski Pastir ide puno dalje, pa vodi brigu o najmanjim sitni- 
cama tvoje duše i tvoga tijela... 

A sada se vratimo onom grmu, pred kojim smo ga ostavili. 
Evo, o čem je on tude razmišljao. Na grmu se vidjelo par vune- 
nih dlačica iz ovčijeg runa. Odakle te dlačice? Stvar je jasna. 
Tuda su prolazile ovce i jedna je zapela o taj grm, pa je na njem 
ostalo nekoliko dlaka. Pitam vas, šapne mladi župnik kao da go- 
Vori s propovjedaonice: Zna li i jedan pastir, od koje su ovce te 
dlačice? Ni jedan! On o tome ne vodi brige, niti je može voditi. 
Dlaka više dlaka manje u runu, to je njemu savršeno svejedno. 

A naš božanski Pastir vodi brigu i o tim sitnicama, jer evo 
štao on veli u sv. evanđelju: I sve su dlake na vašoj glavi izbro- 
jene? pa ni jedna ne može ispasti bez njegove volje i znanja. 
Dakle on vodi brigu za svaku vlas na tvojoj glavi! Pa kako se on- 
da ne bi brinuo za daleko veće potrebe tvoje duše i tvojega tije- 
la! Stoga u svim svojim jadima i nevoljama digni svoj pogled k 
njemu i zavapi mu s prorokom: Ti si moj Pastir! Stoga se ne bo- 
jim zla, jer si ti sa mnom i tješi me tvoj pastirski štap! 3 

IZMAKAO SE OD SOFRE! 


, 


Svaki čovjek ovdje na zemlji ima dva oca. Prvi je onaj ze- 
maljski, a drugi onaj nebeski — Gospodin Bog. Velika je razlika 
između ova dva oca, jer evo šta veli svojim sinovima ona pobož- 
na mati makabejka »napunjena mudrošću« Duha svetoga: Djeco 
ja ne znam, kako ste nastali u mojoj utrobi. Jer nisam vam ja da- 
la duše i životnog daha, niti sam ja, onako vješto sastavila vaše 
udove! Nego Stvoritelj svijeta, koji tvori postanak čovjeka.i 

Dakle Gospodin je Bog daleko, daleko više moj Otac nego 
ovaj zemaljski otac, kojim se je Bog samo poslužio, da me stvori 
i dovede na svijet. Prema tome Bog je naš pravi i jedini Otac. 
Zato i veli Krist u sv. evanđelju: Nemojte nikoga na zemlji nazi- 
vaiti svojim ocem, jer imate samo jednoga Oca, onog na lnebe- 
sima! 2 

A sada mi dozvolite, da ispričam jednu zgodicu iz svoga dje- 
tinjstva. Kad sam išao u osnovnu školu, bila nas je puna kuća: 
otac, mati, tetka i uvijek sedmero-osmero djece. Jedne večeri po- 
slavi mati sofru, da večeramo. Iza Očenaša za Božji blagoslov 
poihvatismo svi za kašike i počesmo jesti, štono se kaže, kao me- 
ćava. Otac je bio prvi gotov, pa se izmače od sofre. A mi nastavi- 
smo jesti čavrljajući o dnevnim sitnicama. Kad smo se svi nasitili 
i odložili kašike, otac se opet primače k sofri i poče jesti. Zato 
ga majka upita: 

— A zašto se ti malo prije izmače i prestade jesti? 

— Eh, odgovori otac. Bojao sam se, da svima ne će biti do- 
sta, pa da mi djeca ne ostanu gladna... 

Dakle ovaj čovjek voli sam gladovati, nego da mu djeca budu 
gladna. A koliko je drugih žrtava podnio iz ljubavi prema nama, 
to znade samo Bog. 

Ovakovih i sličnih, i još daleko ljepših primjera roditeljske 
ljubavi pun je život oko nas. To je ponukalo Spasitelja, da uspo- 

redi zemaljske roditelje s Ocem nebeskim, te izvede ovaj zaklju- 
čak: »Ima li tko među vama, pita Krist, koji bi svome sinu, kad 
zamoli kruha, pružio kamen? Ili ako zamoli ribu, zar će mu dati 
zmiju? Pa ako vi, koji ste zli, dajete dobre darove svojoj djeci, 
koliko će više vaš nebeski Otac dati dobra onima, koji ga mole! 3 
Ne, ne, ne! Ne može taj Otac dozvoliti, da ga ovi grešni zemalj- 
ski roditelji natkrile u ljubavi! Pa On je i stavio ta nježnu ljubav 
u srce roditelja, da tako što bolje providi svojoj djeci. 

Zato nas Spasitelj bez prestanka poziva, da imamo neograni- 
čeno pouzdanje u svoga Oca nebeskog i ovako veli: Nemojte se 
tjeskobno brinuti i govoriti: šta ćemo jesti ili šta ćemo piti ili u 
što ćemo se obući! Jer zna Otac vaš nebeski, da vam treba sve 
Ovo. * 

IZVLAČE TRNJE! 


Mali bosanski gradić — nedjelja iza pučke sv. mise, ili kako 
kažu u zagrebačkoj nadbiskupiji, iza poldanice. Pred crkvom mno- 
go vjernika, koji su bili kod sv. mise i upravo izlaze iz crkve. 
Susjedi Mijo i Marko zaputili se zajedno kući razgovarajući o 
dnevnim novostima. Najednom će Marko: 

— Meni se čini Mijo, da si ti neki dan rano u jutro bio u 
crkvi. Vidio sam te, kad si prošao kraj moje kuće. 

— Jesam Marko. Bio je prvi petak, a ja, ima već pola godine, 
svakog prvog petka idem u crkvu, da se ispovjedim i pričestim, 
i tako — izvučem bar jedan trn iz Srca Isusova... 

— Kakav trn? začudi se Marko. 

— Eh, vidi se moj Markiću, da ti nisi one nedjelje bio u cr- 
kvi. Čini mi se, da je to bila nedjelja iza blagdana Srca Isuso- 
va. Onda nam je župnik održao pridiku, koja me je u srce dirnula. 

— Pa šta je rekao? 

— Ja bih ti mogao to u kratko opetovati, ali se bojim da te 
ne ugnjavim... , : 

— Ne ćeš ti mene Mijo ugnjaviti! Pa mi svi znamo, da ti 
pamtiš pridike, i znadeš ih ponoviti ko da si misnik. Ne zovu te 
badava Popo. 

Ovdje usput spominjemo, da je Mijo još u osnovnoj školi do- 
bio nadimak Popo. Evo zašto. On je kao dječak imao izvrsno 
pamćenje, i mogao je skoro od riječi do riječi opetovati svaku pro- 
povijed, koju je čuo u crkvi. I stariji su ga ljudi često puta zov- 
nuli, da im održi pridiku. A dječak bi se popeo na kakvu stolicu 
i opetovao propovijed od prošle nedjelje. Eto zato su mu dali na- 
dimak Popo, a Mijo se na to nije nikad ljutio. — Ele, kad ga je 
Marko pohvalio radi njegova pamćenja, odgovori Mijo: 

— Pa dobro, kad već hoćeš, evo po prilici šta je misnik rekao. 
Kad je naš Spasitelj pokazao svoje Srce sv. Margareti, oko Srca 

bio je spleten vijenac od trnja. Evo šta znači to trnje, rekao je 
misnik. Isus se je tada ovako potužio Margareti: »Pogledaj ovo 
Srce! Ono je probodeno i potpuno satrveno iz ljubavi prema lju- 
dima. Pa šta sam dobio za to? Premnogi i premnogi ljudi, mjesto 
da mi se zahvale na toj beskrajnoj ljubavi, vrijeđaju me svim 
mogućim grijesima, pogrđuju me najstrašnijim psovkama i klet- 
vama, rugaju se mojoj nauci i mojim zapovijedima, preziru moje 
sakramente, progone moju Crkvu...« Zato Crkva s pravom veli, 
da je »Srce Isusovo pogrdama nasićeno«. Ova crna nezahvalnost, 
rekao je svećenik, tako žalosti Spasitelja, kao da se oštro trnje 
zabada u njegovo Srce. 

Pa bi li mi mogli izvući koji trn iz toga božanskoga Srca? 
upitao je misnik, i odmah odgovorio: Isus veli, da bi! Evo kako. 
On;je naredio svojoj službenici Margareti, neka pozove sve duše, 
koje su mu ostale vjerne, da se svakog petka u mjesecu pobožno 
išpovjede i pričeste. To će mu biti, rekao je Spasitelj, najveća 
utjeha i najbolja zadovoljština za svu nezahvalnost i pogrde, ko- 
jima ga ljudi obasipaju. 

Ovom su se pozivu odazvale mnoge i mnoge vjerne duše. Zato 
su naše crkve, na prve petke, obično pune pobožnih vjernika. 
Ali na žalost, nastavio je misnik, to se ne može reći za ovu našu 
crkvu. Jer o prvim petcima dođu ovamo tri-četiri osobe, najviše 
pet, a kojiput nitko! Stoga svakog prvog petka kao da se čuje 
u ovoj crkvi ona tužba našeg Spasitelja: Tražio sam, hoće li me 
tko utješiti, i nisam ga našao! 1 

Ove su me riječi, Marko, najviše dirnule u cijeloj pridici, da 
se Isus na nas ovako tuži! Na koncu nas je misnik pozvao, da to 
ispravimo i doviknuo: Stoga dođi svakog prvog petka u crkvu, pa 
iza skrušene ispovijedi i sv. pričesti reci Spasitelju: »Evo me Isuse! 
Došao sam, da ti se poklonim za sve one, koji ti se ne klanjaju! 
Da te ljubim za sve one, koji te ne ljube! Da te hvalim i slavim 
za sve one, koji te mrze i preziru!« I tako ćeš svakog prvog pet- 
ka, završio je svećenik, izvući makar jedan trn iz njegova Srca. 

Eto Marko, zato od onda idem na sve prve petke u crkvu. 
A Spasitelj mi nije ostao dužan, jer osjećam njegov posebni bla- 
goslov na sebi i na cijeloj svojoj obitelji. 

Marko je na sve to šutio... Ali slijedećeg prvog petka došoa 
je ion u crkvu, da izvuče koji trn iz presv. Srca Isusova. 

GORE SRCA! 


Stari je svećenik snuždeno i zamišljeno šetao po svojoj sobi, 
držeći u ruci otvoreno pismo. Piše mu prijatelj iz daljine, da 
već mjesec dana leži bolestan, i gorko se tuži na svoju bolest. 
Starac je razmišljao, šta bi mu odgovorio, i kako bi ga najbolje 
ohrabrio i utješio. Kad se je tako dosta našetao, sjede za stol, 


prekrsti se — kako je to uvijek činio prije pisanja listova — i 
poče pisati. 
Dragi Frano! — Primio sam tvoje pismo, koje me je vrlo 


ražalostilo, jer dobro znam, šta znači bolovati. Iz tvoga pisma vi- 
dim, da si klonuo duhom i izgubio potrebnu ustrpljivost. Stoga 
mi dozvoli, da te malo zabavim jednom zgodom iz života sv. Fra- 
nje Asiškog, kojega ti toliko štuješ, jer ti je nebeski zaštitnik. 

Sveti se Franjo nije mogao nikad dosta nadiviti plavom svo- 
du nebeskom, na kojem blista sunce i trepere milijarde zvijezda 
sa mjesecom i oblacima. I on je taj svod nazivao zastorom ne- 
beskog dvora. Jer — veli — kao što mi navlačimo zastore na pro- 
zorima naših kuća, tako je i dragi Bog zastro svoj nebeski dvor 
zvijezdama i oblacima, da nitko ne može zaviriti unutra, dok ne 
prođe vrijeme kušnje ovdje na zemlji. 

Jednog je dana ležao Franjo teško bolestan. A uz ticlesne bo- 
love osjećao je u srcu veliku osamljenost, potištenost i malodu- 
šnost. Osim toga đavo ga je mučio raznim napastima i šaptao mu: 
»Zar ne vidiš, da ie je i sam Bog ostavio? ... I tako se je Franjo 
prevrtao kao mučenik u svojoj postelji. 

Ali najednom nastade preokret! Đavo pobježe, napasti pre- 
stadoše. Nestađe potištenosti i malodušnosti, a u srce mu se spusti 
nebeski mir i spokojstvo. Odakle taj nagli preokret? Evo odakle. 

Franjo je ležao kraj jednog prozora, okružen svojom braćom 
redovnicima. U svojoj muci pogleda kroz prozor i baci pogled na 
nebo, kako je to obično radio u časovima kušnje i napasti... 

Sunce je upravo zapadalo i zadnjim zrakama pozlatilo oblačiće, 
koji su se prelijevali u čarobnim bojama i mirno plovili nebom... 
Gledajući ovaj divni prizor poviče Franjo: 

— Pogledajte braćo, pogledajte! Ako. je već zastor nebeskog 
kraljevstva ovako velčanstveno lijep, Bože moj, Bože moj, šta nas 
istom čeka gore, iza toga zastora, gdje će Bog, kako veli Duh sveti, 
otrti svaku suzu iz njihovih očiju! I smrti više ne će biti, ni tuge 
ni jauka, ni boli!1 A sv. Pavao veli, da oko nije vidjelo, uho nije 
čulo i ljudsko srce nije osjetilo, šta je Bog pripravio onima, koji 
ga ljube.2 Pa zar se braćo, ne isplati nešto malo i pretrpjeti ov- 
dje na zemlji, da postignemo vječno blaženstvo na nebesima! 

I tako je taj pogled na nebo dao sv. Franji toliko snage, da 
je odmah junački odbio sve đavolske napasti, i podnosio svoju 
bolest strpljivo i odano u volju Božju, dapače veselo. Eto, šta 
čini jedan pogled na nebo i misao na život vječni. 

Stoga dragi Frano, poslušajmo i mi poziv sv. Majke Crkve, 
koja nam bez prestanka, svaki dan, u svakoj sv. misi dovikuje 
one riječi: »Gore srca! — Gore srca! — Gore srcal« pa u teš- 
kim časovima života dignimo svoj pogled gore i sjetimo se rije- 
či sv. Franje, kako se isplati nešto malo i pretrpjeti ovdje na ze- 
mlji, da postignemo vječni život na nebesima. — Ti sada slobod- 
no reci »Amen!« jer ovo je bila prava pridika. Ali nije zgorega 
o tome razmišljati. 

A sada dragi Frano, evo šta ima novoga kod nas... 

Uz mnogo bratskih pozdrava želim ti, da što prije ozdraviš! 

Tvoji Stari. 

IZGLEDA JOJ, DA LAŽE! 


Dvije naše redovnice klečale, jedna do druge, u svojoj kućnoj 
kapelici i molile se Bogu. Na koncu izmole zajedno »Djelo lju- 
bavi«. Kad su svršile, šapne jedna od njih: 

— Sestro! Kadgod molim ovu molitvu, izgleda mi, da lažan. 

— A zašto? upita je druga. 

— Paeto... U toj molitvi velim dragom Bogu, da ga »ljubim 
svim srcem i nada sve, više nego i svoj život. I da sam spremna 
prije umrijeti, nego li ga teškim grijehom uvrijediti«. Kad izgo- 
varam ove riječi, nešto mi šapne u srcu: »Nije istina, što govo- 
riš! Jer da ti ljubiš dragog Boga svim srcem i nada sve, ne bi ga 
iz dana u dan vrijeđala istim grijesima — malo bi strpljivije no- 
sila križeve, koje ti on šalje, i malo bi bolje ljubila svoje sestre ,..!« 
I meni eto, izgleda, da je baš tako, kako mi taj glas šapće. 

Međutim, nije ova redovnica osamljena. Evo na primjer, šta 
nam pripovijeda abesinski misionar P. de Witt. On je među svo- 
jim vjernicima imao i jednog dobrog mladića, koji se je zvao 
Dillibis. Mladić je bio veoma pobožan i dolazio svake nedjelje u 
crkvu, premda mu je kuća bila daleko. Jedne nedjelje upita ga 
misionar pred crkvom: 

— No Dillibis, jesi li se dobro molio kod sv. mise? 

— Jesam oče, odgovori mladi Abesinac, Samo... meni je vr- 
lo teško izmoliti »Djelo ljubavi«. 

— A zašto? začudi se svećenik. 

Mladić je odgovorio ono isto, od riječi do riječi, što je rekla 
naša redovnica, Istom kasnije, kad je radi Isusa bačen u tam- 
nicu, piše on misionaru: »Oče, ovdje u tamnici mogu bar donekle 
iskreno reći, da ljubim Boga nada sve«. 

A evo šta mi veli jedan stari svećenik: »Često puta, kad mo- 
lim »Djelo ljubavi« nešto mi šapne, da lažem! Jer da ne ljubim 
dragog Boga onako, kako u molitvi govorim .Ali ja se ne dam, ka 

že starac. Ja onda ponovim tu »laž« i još jednom i pobožnije iz- 
molim »Djelo ljubavi«. I mislim, da to Ocu nebeskom nije krivo, 
jer zna on caj smo mi njegova slaba djeca. 

Dakle svi mi ošjećamo, kao i ona sestra, da Boga premalo lju- 
bimo. A bez ljubavi nema spasenja, jer veli Duh sveti: Tko ne 
ljubi, ostaje u smrti.1 Zato su sveci i pravednici Božji bez pre- 
stanka molili Boga, da im u srcu zapali i rasplamsa ljubav. Mi 
se moramo još više od njih moliti, jer smo svjesni, da imamo da- 
leko manje ljubavi nego oni. A da to lakše učinimo, evo jedne 
slike iz knjige Izaije proroka. ' : 

U hramu starog zavjeta bio je jedan žrtvenik, na kojem je 
uvijek, po danu i po noći, morala gorjeti vatra.?* Jednog se je 
dana molio Izaija u hramu, blizu tog žrtvenika. I najednom uka- 
že mu se Bog u svojoj slavi, okružen anđelima. Tada ga Gospo- 
din pozva, da mu do konca života bude prorok, koji će u njegovo 
ime poučavati, opominjati i karati njegov izraelski narod. Nato 
jedan anđeo uze s onog žrtvenika živi ugljen i njime prevuče 
preko usana Izaijinih... I te su usne od toga časa s najvećim 
oduševljenjem i neustrašivo propovijedale riječ Božju, jer je žar 
onog ugljena upalio u njegovu srcu vatru Božje ljubavi, koja je 
»jaka kao smrt« kako veli Duh sveti. 

Mi u novom zavjetu nemamo žrtvenika, na kojem bi uvijek 
gorjela vatra. Ali nama i ne treba takav žrtvenik, jer mi imamo 
na našim oltarima, u presv. Sakramentu, jedan drugi, živi žrtve- 
nik. A to je presv. Srce Isusovo, u kojem bez prestanka bukti va- 
tra beskrajne ljubavi Božje. Zato nas Crkva i uči, da je Srce Isu- 
sovo »Žarko ognjište ljubavi«. 


Pa kleknimo i mi često, poput Izaije proroka, pred tim bo- 
žanskim Ognjištem i molimo usrdno Spasitelja, da s toga Ognji- 
šta ubaci koju iskru u naše srce i zapali u njem plamen ljubavi 
prema Bogu i bližnjemu. A to Isus jedva čeka, jer evo, šta veli 
u sv. evanđelju: Došao sam, da bacim oganj na zemlju, pa šta 
hoću, nego da se zapali! 4 

Naravski, ta vatra ljubavi u siromašnom ljudskom srcu — 
makar to bilo srce sv. Pavla! — ne može nikad biti tako velika, 
da ne bi mogla biti još veća. To će biti istom gore u vječnom 
blaženstvu, gdje će Bog ispuniti cijelo naše srce do zadnje žilice 
i zadnjeg atoma. — Ali to nas ne smije smetati, da i ovdje na 
zemlji često i pobožno molimo »Djelo ljubavi«. Pogledajmo bilo 
koju majku i njezino dijete. Svakoj je majci drago, kad joj di- 
jete kaže, da je ljubi više nego ikoga ovde na zemlji, premda je 

to isto dijete često puta ražalosti svojim neposluhom. Isto je ta- 
ko i Ocu nebeskom, uza sve naše grijehe i pogreške, uvijek dra- 
go, kad mu kažemo, da ga ljubimo više od svega ovdje na zem- 
lji, premda osjećamo, da ta ljubav nije ni iz daleka tako velika, 
kako to Bog zaslužuje. 

BOŽJI TRAGOVI 


Gdje je taj bog, o kojem popovi toliko govore? Tko ga je 
vidio? Ljudi su pomno pretražili cijelu kuglu zemaljsku. Svojim 
su se batiskafima spustili na dno oceana i svojim raketama digli 
u svemirske visine, pa ipak toga boga nigdje nisu našli ni vidjeli! 
A ja ne vjerujem ono, što ne vidim! — Ovakove i slične riječi slu- 
šamo svaki dan iz usta mnogih ljudi. 

Šta ćemo na to reći? Evo, šta je odgovorio jedan Arapin. 
— Prije pedesetak godina htio je neki Evropljanin da prokrstari 
jednom pustinjom u Arabiji. Uzeo je sa sobom sve, što je potreb- 
no za takav put: deve, šator, instrumente, dosta hrane i ostalo. 
A unajmio je i vodiča, jednog Arapina muslimana. 

Za vrijeme putovanja Arapin se svaki dan, po običaju musli- 
mana, četiri puta »klanjao« i molio Bogu. A Evropljanin nije 
nikad ni pomislio na Boga, nego se ovako rugao Arapinu: »Sve 
je to besmislica, što ti radiš, jer Boga nema! Nitko ga nikad nije 
vidio!« Arapin je na sve to šutio i dalje u određeni vakat klanjao. 
Jednog jutra rano u zoru probudi Evropljanin Arapina i reče mu: 

— Ustaj! Ove su se noći nekakvi ljudi, po svoj prilici pustinj- 
ski razbojnici, šuljali oko našeg šatora... 

— Razbojnici? protegne se Arapin iza sna. A kad je to bilo, 
kad si ih vidio! 

— Nisam ib -«idio, odgovori Evropljanin, ali hodi ovamo! — 
Izvede ga napolje i pokaže mu mnoge tragove ljudskih stopala 
u pijesku oko šatora: Evo pogledaj! — Arapin se pričinjao ne- 
vješt i upita ga: 

— Efendija! Kako miožeš reći, đa su lopovi bili ovdje, kad 
ih nisi vidio! 

— Ali čovječe! uzvikne Evropljanin nestrpljivo, ne budi lud! 
Ako njih i nisam. vidio, ali evo vidim jasno tragove njhovih nogu! 
Dakle nema nikakve sumnje, da su bili ovdje!... U taj se čas 

pomolilo na istoku ogromno pustinjsko sunce. Bio je to veličan- 


stven prizor. Evropljanin prekine razgovor i poče, sav zadivljen, 
promatrati rumenkastu kuglu sunca, koja se polako i dosto- 
janstveno dizala iz nepregledne pješčane ravnice. Međutim Arapin 
upre prstom u sunce i dovikne Evropljaninu: 

— Efendija! Ti si malo prije rekao, da onih lopova nisi vi- 
dio. Pa ipak si posve siguran, da su ovdje bili, jer si im vidio 
tragove. Isto tako, i ja nisam nikad vidio Alaha, Ali sam posve 
siguran, da mora biti, jer na svakom koraku gledamo tragove 
njegove svemogućnosti, mudrosti i dobrote. I ovo je sunce jedan 
trag njegova veličanstva, sile i jakosti. Ali ne samo sunce ne- 
go i mjesec i zvijezde i oceani i šume i životinje... sve su to 
tragovi Alahovi! Po njima možemo sa sigurnošću upoznati, da 
mora biti Jedan, koji je sve to stvorio i tako divno uredio. 

Evropljanin je ušutio, jer nije znao, šta bi odgovorio. I sva- 
ki čovjek zdrave pameti mora na to ušutiti, jer zaključak je ovog 
Arapina tako logičan, da ga svaki razum — hoćeš nećeš! — mo- 
ra prihvatiti. Zato i veli sv. Pismo, da bezbožnici nemaju isprike, 
Jer što je na Bogu nevidljivo, njegova vječna sila i Božanstvo, upo- 
znaje se i opaža po stvorenjima. 1 

Stoga posmatrajmo otvorenih očiju ovu čudesnu prirodu oko 
nas, i sva će nas stvorenja dovesti do Boga Stvoritelja. Pa ćemo 
se i nehotice pridružiti babilonskim mladićima i proroku Davi- 
du, te s njima zajedno zapjevati: Hvalite sva stvorenja Gospodi- 
na! — Sunce, mjeseče i nebeske zvijezde — kišo, roso i svi vjet- 
rovi — zimo i vrućino — noći i dani — svjetlosti i tmino — 
munje i oblaci — gore i brežuljci — sve bilje na zemlji — izvori, 
mora i rijeke — životinje morske i ptice nebeske — hvalite Go- 
spoda!* — Jer on reče i postadoše! On zapovijeđi i stvoriše se!s 

KUPLJENI PRIJATELJI 


Stari gazda Anto bio je dobar kršćanin. Osobito je rado di- 
jelio siromasima. A Bogu hvala, imao je odakle, jer je bio naj- 
bogatiji u našem gradiću. Često puta, kad bi izvadio kesu da di: 
jeli, znao bi ovako reći: »Čekaj, da kupim kojeg prijatelja!« Svi 
smo znali za tu njegovu uzrečicu, zato smo ga jednom zgodom 
upitali, zašto on to govori. A on reče, da je davno slušao propovi- 
jed o jednoj udovici Košuti, koja je puno dijelila*siromasima... 
I gazda Anto zape, jer je bio vrlo spor u iznošenju svojih misli, 
osim toga polupismen. 

— Pa šta je bilo s tom Košutom? zagrajasmo svi u društvu. 

Ali Anto nije znao dalje, zapleo se: »Ovaj — onaj — kako da 
reknem — kad budemo stajali na sudu Božjem...« — Meni je 
bilo odmah jasno, o kojoj se to Košuti radi, a bili su mi poznati 
i oni prijatelji, koje možemo kupiti. Stoga ćemo ovdje mjesto 
dobrog gazde Ante reći, šta je na stvari. 

Na koncu svoje priče o nepravednom upravitelju dovikuje 
nam Sin Božji: I ja vama kažem: stecite sebi prijatelje ništenim 
novcem, da vas u času smrti prime u vječne stanove. 1 A koji su to 
prijatelji, što ih možemo novcem kupiti, i koji nas mogu spasiti 
u času smrti i suda Božjega? Na ovo će nam pitanje najbolje od- 
govoriti jedna zgoda iz sv. Pisma. 

U gradu Jopi, koji se danas zove Jafa, živjela jedna udovica 
imenom Tabita, što hrvatski znači Košuta. Bila je svima građani- 
ma poznata radi svoga milosrđa, jer je dijelila siromasima, štono 
se kaže, i šakom i kapom. Na koncu se teško razboli i umre. Žene 
je obuku i postave na odar. 


Sutradan dođe u Jopu sv. Petar apostol. Vjernici mu odmah 
rekoše za pokojnu Košutu, i odvedu ga u kuću, gdje je ona le- 
žala mrtva. Sada se oko sv. Petra i mrtve Košute skupiše mnoge 

sirote i udovice, pa počeše plačući pokazivati sv. Petru haljine, 
košulje, kapute, marame... što im je pokojna Košuta darivala. 

Petra ganuše ove sirotinjske suze, i on — po nadahnuću Bo- 
žjem — zamoli sve prisutne, da izađu napolje. Kad je ostao sam, 
klekne kraj mrtve Košute i pomoli se Bogu. Zatim joj vikne: 
Tabita ustani! Ona otvori oči i sjede. A on joj pruži ruku i podi- 
že je. Onda dozva svčte i udovice, te ju pokaže živu. 2... 

Jednog će dana i svaki od nas, poput Košute, ležati mrtav na 
odru, dok će mu duša stajati na sudu Božjem. Pa koliko će ljudi 
doći, da te mrtva obiđu i budu ti na sprovodu? Hoće li te itko 
oplakati? Hoće li itko uzdahnuti za tobom? Toga ne znamo. Mo- 
žda ne će nitko... Ali to i nije važno, jer mrtvo tijelo niti što 
vidi, niti čuje, niti osjeća. 

Ali jedno znamo posve sigurno! Da će se gore oko tvoje duše, 
dok bude stajala na Božjem sudu, kao i oko mrtve Košute, sku- 
piti svi oni, kojima si dobro činio ovdje na zemlji. I njihovi će 
anđeli čuvari, sa suzama u očima, pokazati Vječnom Sudcu svaki 
dinar, svaki zalogaj kruha, svaki komad odjeće što si im darovao. 
Pokazat će i svaku ljubeznu riječ, koju si im rekao, i sve suze, 
koje si im osušio. Da će tako biti, jamči nam Duh sveti, koji 
veli u sv. Pismu: Blago pokojnima, koji umiru u Gospodinu, jer 
njihova djela idu za njima! 3 

A šta će na to Vječni Sudac? Njega su ganule sirotinjske 
suze oko mrtve Košute, pa će ga sigurno ganuti i suze onih siro- 
maha, kojima si ti dobro činio. I on će ti biti milostiv Sudac 
prema onim riječima Sina Božjega: Blago milosrdnima, jer će 
milosrđe postići. 4 On je mrtvoj Košuti radi njezina milosrđa po 
vratio tjelesni život, koji prolazi. A tebi će darovati onaj blaženi 
život na nebesima, kojemu nema kraja. : 

Eto dakle, koji su to prijatelji, što ih je gazda Anto »kuvo- 
vao« svojim novcem i drugim darovima. Stoga nastojmo, kao i on, 
da skupimo što više tih prijatelja. Onda ne ćemo na sudu Božjem 
stajati sami, nego će nas okružiti najbolji i dragom Bogu najmi- 
liji advokati. Zato nam Bog dovikuje u sv. Pismu: Sinko, pohrani 
milostinju u krilo siromaha, i milostinja će moliti za tebe!s 

NEDJELJNA MISA I ELEKRIČNI APARAT 


Sveta Crkva nalaže svakom vjerniku, pod teški grijeh, da 
nedjeljom ide u crkvu i sluša sv. misu. A zašto je Crkva izdala tu 
strogu zapovijed? Neka nam na to pitanje odgovori jedan elek- 
trični aparat. 

Svakom je od nas poznato, da ima električnih aparata, koji 
sami ne proizvode elektrike. Stoga se moraju od vremena do vre- 
mena priključiti struji, da se iz nje napoje električnom energi- 
jom. Kad su dovoljno puni, počmu opet izvrsno raditi. 

Evo na primjer, poznavao sam jednu ređovnicu, koja je vrlo 
slabo čula. Zato je uvijek nosila o vratu mali električni aparat, 
koji je bio spojen s ušima. I ona je pomoću toga aparata dobro 
čula. Ali kad se je u aparatiću istrošila električna energija, on je 
prestao raditi, i ona opet nije čula. Zato ga je trebalo ponovno 
uključiti u struju, i napojiti elektrikom. 

Takovom aparatu slična je i duša svakog čovjeka. I ona, sa- 
ma od sebe, ne može učiniti ni jednog koraka na putu, koji vodi 
u život vječni. Da pođe tim putem, može je pokrenuti samo jed- 
na Elektrika, a to je milost Božja i njegova pomoć, jer veli Sin 
Božji u sv. evanđelju: Bez mene ne možete učiniti ništa!1 

A gdje se nalazi ona Božja Centrala, iz koje struji svaka mi- 
lost i blagoslov? To mi svi vrlo dobro znademo! Nalazi se na ol- 
taru, u Srcu našeg božanskog Spasitelja, jer sveta nas vjera uči, 
da je njegovo Srce »Izvor života i svetosti — Žarko ognjište lju- 
bavi — Bezdno sviju kreposti«. Stoga ako želimo da se spasimo, 
moramo doći na taj Božji Izvor, da se iz njega, poput onog apa- 
rata, napojimo svake milosti i blagoslova Božjeg. 

Ali kao što se u onom električnom aparatu po malo troši 
električna energija i na koncu je potpuno nesiane — tako i čov- 
jek kršćanin, pritisnut zemaljskim brigama i borbom za kruh 
svagdanji, malo po malo zaboravlja na Boga i svoje vječno spase- 

nje. I njemu prijeti opasnost, da mu iz srca potpuno ishlapi vje- 
ra — ufanje — ljubav — strah Božji i druge kreposti, koje 
nam daju snage, da ne klonemo na putu svoga vječnog spasenja. 
Zato je potrebno, da se opet i opet uključimo u onu Božju Cen- 
tralu i napojimo iz nje milosti Božje. 

Sve ovo najbolje znade sveta Majka Crkva. Zato nas upravo go- 
ni i nalaže pod teški grijeh, da barem svake nedjelje dođemo u cr- 
kvu i da se po žrtvi svete mise ponovno napunimo snagom Božjom. 
Te tako okrijepljeni nastavimo put u život vječni. A na to nas 
poziva i naš božanski Spasitelj, koji s naših oltara bez prestanka 
viče na sve strane one riječi sv. evanđelja: Dođite k meni svi, koji 
ste umorni i pritisnuti teretom, i ja ću vas okrijepiti! » 

TETOVIRANE RUKE 


Krist veli u sv. evanđelju, da je ljubav prema Bogu najveća 
i prva zapovijed.1 A zašto? Zato, odgovara Isus, jer o ljubavi 
visi cijeli Zakon.2 To jest: ako čovjek zaista ljubi Boga, nužno 
će vršiti i sve ostale njegove zapovijedi, jer mu ljubav ne da, 
da Ga bilo čim uvrijedi. 

Ali đavo je i ovdje zamutio i napravio falsifikat ljubavi, ne 
bi li nas prevario i upropastio. Pogledajmo malo taj falsifikat, da 
ga se brižno čuvamo. 


Gospodin Bog je davno prije Krista, još na brdu Sinaju, 
proglasio zapovijed ljubavi, i to doslovno ovim riječima: Čuj 
Izraele! Ljubi Gospodina Boga svoga svim srcem svojim i svom 
dušom svojom, i svom snagom svojom! Zapiši ove riječi u svoje 
srce! Razmišljaj o njima, i kad si kod kuće i kad si na putu, 
i kad liježeš i kad ustaješ! Priveži ih na svoju ruku, stavi ih na 
čelo, napiši ih na vratima svoje kuće! 3 

Ovim svečanim riječima hoće Gospodin Bog da rekne, kako 
je ljubav toliko potrebna za naše vječno spasenje, da o njoj ne 
možemo nikad dosta razmišljati, nikad se dovoljno u njoj vjež- 
bati. — Ali Židovi su shvatili doslovno ove riječi Božje. Zato su 
ovu zapovijed ljubavi napisali na tri pergamene. I jednu su pri- 
vezali na ruku, kao mi ručni sat, da im uvijek bude pred očima. 
Drugu su prišili na jedan remen, i taj bi remen omotali oko čela, 
kad su se molili Bogu. A treću su pergamenu stavili u jednu ku- 
tijicu, koju su prikovali više kućnih vrata. 

Nije to loše, jer i mi vješamo po svojim kućama raspela i sve- 
te slike, nosimo na sebi svete medaljice i škapulare. Ali evo šta 
je pri tom bilo naopako: Mnogi su Židovi držali, da su onim 
remenom oko čela i pergamenom oko ruke dokazali svoju žarku 
ljubav prema Bogu, makar ne držali ni jedne njegove zapovijedi. 

Svaki čovjek vidi, da je to posve naopako! Jer badava ti vežeš 
onaj kajiš oko čela, ako s druge strane psuješ i kuneš, bludno 
griješiš, varaš i kradeš, ogovaraš i nogama gaziš sve ostale za- 
povijedi Božje. 

Baš takovi su bili oni farizeji za vrijeme Isusovo. Zato im Spa- 
sitelj dovikuje: Teško vama licumjeri! Vi ste slični nakićenim gro- 
bovima, koji izvana izgledaju lijepi, a unutra su puni svakog tru- 
leža. 4 

Eto, to je taj vražji falsifikat ljubavi. Tim falsifikatom vara 
on i danas mnoge kršćane. Da spomenemo samo jednog. — Bio 
je to vrlo otmjen gospodin. Uvijek odjeven po najnovijoj modi, 
a u društvu besprijekorna vladanja. Ali, premda je bio kršćanin 
katolik, nije se ništa obazirao ni na Božje ni na crkvene zapovi- 
jedi. Dapače govorkalo se mnogo o njegovim makinacijama pri- 
godom kupovanja ili prodavanja. Pa ipak on je smatrao sebe vrlo 
dobrim kršćaninom. Evo zašto. 

Jednog je dana bio u povećem rušiti, Do njega je sjedio je- 
dan svećenik. Kad je došao govor o vjeri i kršćanstvu, on izvadi 
iz džepa notes i pokaže svećeniku lijepu sličicu Majke Božje. Pri 
tom je značajno namignuo. Tim migom htio je reći: »Kršćanin 
sam ja! Evo, uvijek nosim uza se sliku Bl. Gospe! Drugiput je 
izvadio iz džepa medaljicu Srca Isusova, i pri tom opet značajno 
namignuo. Trećiput je pokazao mali kipić sv. Ante, što ga uvijek 
nosi sa sobom. A jednog je dana u malo intimnijem društvu, kad 
je došao govor o vjeri, zasukao rukav lijeve ruke i pokazao nam 
poveliki križ, tetoviran na mišici. Drugom je zgodom zasukao 
desnu ruku i pokazao na ruci istetoviranu hostiju. 

Eto, jedino u tom se je sastojalo njegovo kršćanstvo i njego- 
va ljubav prema Bogu. Zar to nije vjerna kopija onih farizeja? 
Izvana svete slike, medaljice i kipići... a unutra srce puno svih 
mogućih grijeha! Svako dijete vidi, da to nije nikakva ljubav, 
nego najobičniji falsifikat. Jer prava se ljubav sastoji u vršenju 
volje Božje, jer Krist veli: Tko vrši moje zapovijedi, to je onaj 
koji me ljubi. 5 Jedino ta ljubav spasava čovjeka. A tko nema te 
ljubavi u srcu, ne će ga spasiti ni stotinu tetoviranih križeva, ni 
tisuću medaljica i kipova. 

VAPAJ GĐICE MARIJE 


U sv. Pismu čitamo ovu zgodu iz života velikog izraelskog 
junaka Samsona. Jednog dana sretne on bijesnog lava, koji ričući 
nasrne na njega. Samson je, naravski, ustuknuo jer nije imao pri 
ruci nikakva oružja, a lav je bio velik i strašan. Ali u taj čas — 
veli sv. Pismo — »siđe na njega Duh Gospodnji« i napuni ga svo- 
jom snagom. U Samsonovu srcu nestade odmah svakog straha. 
On junački poleti proti bijesnom lavu, zametne s njim borbu i 
»razdere ga, kao da je to bilo jare« a ne lav! 1 

I svaki od nas mora biti takav Samson, ako želi da se spasi... 
Možda će se netko, kada čuje ove riječi, nasmijati i ovako us- 
kliknuti: »Bog s vama! Ne ću se ja valjda boriti s lavovima! Ne 
treba meni te Samsonove jakostil« Točno, tako je! Ti.se ne ćeš 
boriti s lavovima. Pa ipak... 

Sveta nas vjera uči, da ima jedan strašni lav, s kojim se ti 
moraš boriti, ako želiš da ne propadneš. A taj je lav jači od 
svih lavova ovoga svijeta, jer zemaljski lavovi mogu razderati 
samo tijelo, a onaj lav može i dušu i tijelo strovaliti u vječnu 
propast. Evo, šta nam o tom lavu dovikuje sam Bog po svome 
apostolu: Budite trijezni i ne spavajte! Jer vaš neprijatelj, đavo, 
obilazi okolo kao lav, pa riče i traži, koga da proždre! Oduprite 
mu se jaki u vjeri! » 

Dakle sam Bog uči nas, da đavo nasrće na ljude poput lava 
i nastoji svim silama, ne bi li nas zaveo na grijeh i upropastio. 
Pa kako se mi borimo proti toj paklenoj nemani? Svaki od nas, 
ako malo ispita svoju savjet, mora priznati, da je sam po sebi 
vrlo slab i kukavan u toj borbi. Evo na primjer, šta smo mogli 
čitati u našim katoličkim novinama, u rubrici »Mladi i njihovi 
problemi«. Jedna mlada djevojka, po imenu Marija, ovako se 
tuži i očajno vapije: »Ima nekoliko godina, kako griješim, i već 
mi je.to ušlo u naviku, Odlučila sam, da se ispovjedim. Ali nekoli- 

ko dana poslije ispovijedi ponovno sam sagriješila. Ne mogu se 
povjeriti ni prijateljicama, ni roditeljima. Potrebna mi je pomoć 
ali gdje da je nađem?« Evo gdje Marijo! 

Ima jedan neizmjerno jači od svih paklenih lavova, a to: je 
Krist Gospodin, u čijoj ruci leži snaga i jakost. I nema toga, koji 
bi — mu — se mogao ođuprijeti.5 I koga on napuni svojim Du- 
hom, taj će se, poput Samsona, junački boriti s onim paklenim 
lavom i oduprijeti svim njegovim napastima, bile ne znam kako 
velike. O tom se možemo uvjeriti, ako pogledamo Isusove apo- 
stole, i prolistamo životopise svetaca i pravednika Božjih. 

Pogledajmo najprije apostole. Iz sv. evanđelja jasno vidimo, 
da su oni, sami po sebi, bili veoma slabi ljudi: Častohlepni, za- 
vidni, osvetljivi, strašivice. Ali kad ih je Krist Gospodin ojačao 
svojim Duhom, postadoše jači od lavova. Bili su spremni stoput 
prije umrijeti, nego li Boga kojim grijehom uvrijediti. Zato jedan 
od njih, sv. Pavao, ovako piše: Siguran sam, da nas ni smrt ni 
život, ni anđeli (to jest otpali anđeli! — đavli), ni sadašnjost ni 
budućnost, ni koje drugo stvorenje ne može rastaviti od ljubavi 
Božje, koja je u Kristu Isusu, Gospodinu našem!4 A da ove riječi 
nisu bile samo pjesnička fraza, svjedoči nam Cijeli njihov život i 
mučenička smrt, jer svi su od reda dali svoj život za Boga i 
Krista. 

To isto vidimo i kod svih drugih svetaca i pravednika Božjih. 
Svi su oni, sami po sebi, bili slabi ljudi, od tijela i krvi kao i mi. 
Zato ih sv. Pismo zove zemljanim posudama, 5 to jest loncima, 
koji se kod najmanjeg sudara razbiju. Pa ipak ti su lonci poka- 
zali toliku jakost i čvrstoću u borbi s đavlom i njegovim napasti- 
ma, da im se čovjek ne može dosta nadiviti. A tko im je dao tu 
jakost, da pobijede onog paklenog lava? Evo, šta na to odgovara 
sv. Pavao apostol: Hvala Bogu, koji nam dade pobjedu po našem 
Gospodinu Isusu Kristu! 

Eto dakle draga Marija, tko će i tebi pomoći! Ti doduše ve- 
liš, da si se u svojoj nevolji jedanput ispovjedila. Ali sjeti se 
onih riječi Isusovih: Molite i dat će vam se, tražite i naći ćete, ku- 
ćajte i otvorit će vam se! 1 Ne kaže Krist, da pokucamo samo je- 


, 


danput ili dvaput, nego kaže »Kucajte!«. Zato nastavi kucati na 


njegovo milosrdno Srce sve dotle, dok ti ne otvori. A to će on si- 
gurno učiniti, jer nam s oltara dovikuje: Dođite k meni Svi, i ja ću 
vas okrijepiti! s I 

MEDITACIJA PRED FLAŠOM 


Mi svaki dan gledamo po trgovačkim izlozima zapečaćene 
flaše i butelje — jedne od pol litra, druge od sedam deci, treće 
od litra i više. Te flaše upravo blistaju svojim divnim, umjetnič- 
ki izrađenim etiketama. Na jednoj piše zlatnim slovima: »Ori- 
ginalni burgundac« — na drugoj: »Sremski biser« — na trećoj: 
»Bakarska vodica«... Sve sami božanski nektar s Olimpa! Te 
su butelje sa svojim raskošnim etikeiama tako zamamne, da čov- 
jek stojeći pred izlogom i nehotice prebraja pare u džepu, da 


vidi ima li dosta barem za jednu flašu, jer i cijene su olimpijske. 


Baš pred takovim izlogom zaustavio se župnik Ivica i odlu- 
čio, da kupi onu litrenjaču s najblistavijom etiketom, jer mu 
sutra dolazi brat iz daljine. Uniđe u radnju, izbroji pare i stavi 
flašu u tašku. Idući kući unaprijed se je veselio, kako će dobrom 
kapljicom pogostiti jedinog brata. ' 

Ali kad je kod kuće otvorio flašu i malo potegao, a ono ne- 
kakav bućkuriš, kojeg bi se stidio ponuditi bilo kome. Razočaran 
spusti flašu na stol i zaveze se u svoje misli... Iza nekoliko ča- 
saka promrmlja sam za sebe: »Da, da, da! Tako je!l« Evo, o čemu 
je razmišljao: 

Svaki bi kršćanin morao dobro paziti, da ne bude kao ova 
flaša pred licem Božjim. Jer ima ih dosta među nama, koji su 
izvana katolici, dapače diče se svojim katoličkim imenom i sla- 
ve Boga u sav glas svojim pjesmama i molitvama.. A unutra, 
srce im je puno mržnje i zlobe, oholosti, bludnosti, zavisti i sva- 
kog drugog gada! Zar to nije kao ova flaša? Izvana blistava eti- 
keta Kristovih učenika, a unutra gorko vino grijeha i opačina! 
Za takove kršćane veli Bog u sv. Pismu... — Ivica dohvati jednu 
knjigu sa stola, zaviri u nju i nastavi svoje razmišljanje: Za sve 
njih veli Bog: Njihovo je vino žuč i zmijski otrov. 1 Pa šta će Go- 

spodin raditi s takovim vinom? Krist veli u knjizi Otkrivenja, da 
će ga ispljuvati iz svojih usta i odbaciti za uvijek. 2 

Župnik je dalje razmišljao u tom tonu, kao da u crkvi pro- 
povijeda. Ali sad mu nešto šapne u srcu: Ivica, ostavi sada pri- 
diku. Nego pogledaj malo na samoga sebe, da ti ne bi Spasitelj 
doviknuo one riječi iz evanđelja: Što vidiš trn u oku svoga brata, 
a ne vidiš klade u svom oku? 3 

Da, da, da! šapne Ivica, imaš pravo! Mi svećenici možemo 
najlakše postati nalik na ovu flašu, koja stoji preda mnom. Nas 
je Spasitelj među tisućama vjernika obilježio blistavim, neiz- 
brisivim znakom sv. Reda. A sveta nas Crkva oblači kod oltara u 
sniježnu bjelinu misne košulje i raskošna odijela svilenih i zlat- 
nih kazula, dalmatika, plašteva... A nekoje od nas opasala je i 
izvan crkve širokom tkanicom od crvene svile, stavila im oko vra- 
ta zlaini križ, a na ruku prsten urešen draguljima... 

Ali — nastavi Ivica razmatrati — ako ja ne budem živio kao 
pravi Isusov pomoćnik, ne će me spasiti ono zlatno misno ruho, 
ni crveni pojas, pa ni zlatni križ na prsima, ni blistavi prsten na 
ruci... Jer u tom bi slučaju sve to bilo samo izvanjska sjajna 
etiketa, koja ne može Boga prevariti, kao što je mene prevarila 
ova flaša. 

Sad poče Ivica ispitivati vino u svojoj vlastitoj flaši. Pri tom 
je kojiput napravio tako kiselo lice, kao da pije kakav gorki na- 
pitak. Sjetio se one zgode iz sv. evanđelja, kad su raspetom 
Spasitelju dali da pije vino pomiješano sa žuči. A on okusi i ne- 


htjede piti.“ Eto — završi Ivica razmatranje — takovo je vino 
i u mojoj flaši: pomiješano s gorkom žuči svakojakih grijeha. 
I ja to nudim Spasitelju da pije... . 


Na koncu se i nehotice diže, pa klekne pred raspelo, obješeno 
na zidu, i poče skrušeno šaptati bijući se u prsa: »Moj grijeh, 
moj grijeh, moj preveliki grijeh! — Bože budi milostiv meni 
grešniku! — Ne odbaci me od svojega lica!« u; 

Slijedeće nedjelje ponovi skoro od riječi do riječi, ovu me- 
ditaciju o lažnim etiketama i završi propovijed riječima našeg 
Spasitelja: Ne će svaki, koji mi govori: Gospodine, Gospodine! 
ući u kraljevstvo nebesko, nego onaj, koji vrši volju moga nebe- 
skoga Oca. 5 

NE GLEDAJ NA PAPIR! 


Bože moj, kolika čudesa čini riječ Božja ovdje na zemlji! 
Zar nije moja riječ kao oganj, govori Gospod, i kao malj, što 
razbija stijene?1 Mi svećenici gledamo često puta na svoje oči, 
kako taj malj razbija i najtvrđe pećine grešnog ljudskog srca. 
Evo na primjer jedne zgodice iz moga života, 

Jedne nedjelje sjedio sam u sakristiji jedne župne crkve u 
Zagrebu i molio brevijar. Međutim je u crkvi počela propovijed. 
Odiožio sam brevijar i pozorno slušao. Svećenik je govorio mirno 
i razgovijetno, bez ikakvih govorničkih ukrasa i patosa. Dakle 
najobičnija propovijed, kakvu možemo slušati svake nedjelje po 
našim crkvama. I kad bi mi netko rekao, da će se ta propovijed 
poput kakvog nebeskog slapa srušiti na jedno grešno ljudsko sr- 
ce i povući ga sa sobom u susret Bogu, ja bih sumnjivo zaklimao 
glavom. Pa ipak je tako bilo. Odmah iza propovijedi pristupi mi 
jedna nepoznata gospođa i sa suzom u oku šapne mi: 

— Velečasni, ja bih se ispovjedila. 

— Dobro, dobro! Izvolite do ispovjedaonice, ja ću odmah 
doći. X 

— Ali velečasni, ja se nisam već dvadeset godina ispovjedila.... 
Dalje nije mogla govoriti od suza. Gledao sam, da je umirim, 
i među ostalim upitam je: 

— A zašto baš danas dolazite na sv. ispovijed? 

— Velečasni, upravo sam slušala propovijed, i ja moram od- 
mah urediti svoje račune s dragim Bogom, jer ne znam, šta me 
čeka sutra. Molim vas, pomozite mi, da se dobro ispovjedim, jer 
ja nisam pripravna. 

Onda je skrušeno i plačući obavila sv. ispovijed i čvrsto obe- 
ćala dragom Bogu, da će od sada krenuti drugim putem. 

Evo šta čini slušanje riječi Božje. A mogli bismo ovdje pri- 
povijedati mnogo prekrasnih primjera, kako je riječ Božja naj- 
veće grešnike pretvorila u svece i pravednike. Zato i veli Duh 

sveti: Živa je riječ Božja i djelotvorna i oštrija od svakog mača! 
Pa ipak mnogi kršćani katolici bježe od slušanja riječi. Božje, i 
navode za to mnogo raznih isprika. A najčešće se ovako ispriča- 
vaju: »Pa ovaj svećenik uopće ne zna govoriti — onaj opet za- 
muckuje — a-onaj po deset puta opetuje isto — ni sam ne zna, 
šta hoće da rekne...!« Tako su kritizirali i prvaka apostolskog 
sv. Pavla i govorili, da mu riječ ne vrijeđi ništa. 3 

Šta ćemo na to reći? Odmah priznajemo, da ogromna većina 
svećenika nisu nikakvi Ciceroni ni Demosteni, nego jednostavno, 
prosječni govornici. A ima nas i ispod prosjeka. Ali Bog se na- 
mjerno služi baš takovim ljudima, da se pokaže sila i jakost nje- 
gove riječi. Uzmimo na primjer sv. župnika Ivana Vianney-a 
(+1859). U njegovu životopisu čitamo, kako mu se tri puta 
dogodilo, da je usred propovijedi zapeo i nije znao dalje, pa je 
morao sići s propovjedaonice. Dakle nikakav Cicero! Pa ipak su 
njegove propovijedi obratile na tisuće i tisuće ljudi. To je očit 
znak, da te ljude nije obratila njegova govornička vještina, nego 
sila Božje riječi. 

A sada evo šta o tome kaže Sv. Franjo Saleški, ženevski bis- 
kup (11622). — Ja često puta, veli on, kad hoću da nekom napi- 
šem pismo, nemam pri ruci boljeg papira, pa uzmem kakav bilo, 
kojiput vrlo prost i grub papir. Isto tako, često puta nemam vre- 
mena, da cifrasto pisem, nego u brzini naškrabam pismo, samo 
da se može pročitati... Pa ipak sam opazio, da mi ljudi jednako 
ljubezno odgovaraju, pisao ja na finom ili na grubom papiru, li- 
jepim ili ružnim rukopisom. To je znak da ljudi ne gledaju na 
papir i na rukopis, nego na biskupovu osobu, koja im piše, i na 
ono što im pišem. 

Nešto je slično, nastavlja sv. Franjo, i kod propovijedanja 
riječi Božje. Svaka je propovijed kao poslanica, koiu nam šalje 
Otac nebeski, da nas pouči i rasvijetli, ojača i utješi. Kojiput, dodu- 
še vrlo rijetko, piše on tu poslanicu na najfinijem papiru i umjet- 
ničkim rukopisom. To biva onda, kad riječ njegovu propovijedaju 
veliki govornici, kao što su bili: sv. Ivan Zlatousti, Bossuet, La- 
cordaire, Segneri... Ali redovito šalje nam Bog tu poslanicu, is- 
pisanu na jednostavnom ili možda grubom papiru. To je onda, 
kad nam njegovu riječ propovijedaju osrednji ili slabi govornici. 

Stoga — završuje sv. Franjo — nemoj gledati na papir i ru- 
kopis, nego na Onoga, koji ti šalje to pismo, a to je dragi Boa! 
I svu svoju pažnju obrati na ono, što ti On u pismu poručuje. 
Onda će ti svaka propovijed biti na vječno spasenje, kao i onoj 
gospođi, makar papir bio jednostavan i grub. 

JELKINA ISPRIKA 


Jelena je bila dobra i pobožna, malo starija katolička djevoj- 
ka u jednom bosanskom gradiću, Redovito je išla na sv. misu i 
ostale pobožnosti. Ali je izmicala od propovijedi, kadgod je mo- 
gla. Stoga ju jednog dana upozorim, da smo dužni, ako je ikako 
moguće, nedjeljom slušati i propovijed. A ona se ovako ispri- 
čala: »Velečasni moja je glava kao rešeto, iz nje odmah, sve 
iscuri! Već u ponedjeljak ne bih znala reći, o čemu ste jučer go- 
vorili, da me ubijete. Pa zašto da slušam, kad ništa ne upamtim ?« 

Šta ćemo na ovo reći? Evo, šta je rekao jedan mudri i pobožni 
opat. U njegovu samostanu bilo je mnogo služinčadi, i svi su mo- 
rali nedjeljom doći na propovijed. On je na to strogo pazio. I svi 
su uredno dolazili osim jednog sluge, koji je za vrijeme propo- 
vijedi uvijek nalazio nekakvog posla. Zato ga opat pozove na od- 
govornost. 

— Moj sinko, zašto tebe nema kod propovijedi? 

— Časni oče, poče se sluga ispričavati, u mojoj glavi ne može 
ništa ostati. Badava se tamo propovijeda, kad ja odmah sve za- 
boravim. 

— Nije badava moj sinko, nije badava! odgovori opat. Uvi- 
jek će nešto ostati, ako pažljivo i u poniznosti slušamo riječ Bo- 
žju. I da mu to dokaže, dađe mu jednu veoma zamazanu i blatmu 
košaru, ili kako mi Bošnjaci kažemo, sepet. I naredi mu da u tom 
sepetu donese vode iz rijeke, koja je tekla dolinom ispod sa- 
mostana. ' 

— Bog s vama časni oče! poče se sluga buniti. Tko je u sepe- 
tu nosio vodu! 

— Idi samo idi, poslušaj me! ne popušta opat. 

Sluga na koncu posluša i ode na rijeku s košarom u ruci. 
Tude je hvatao i hvatao vodu, ne bi li bar štogod uhvatio i: odnio 
svome opatu, kojega je inače vrlo volio, Ali sve uzalud, nije išlo! 

Kad se je dosta namučio, donese natrag sepet i reče opatu: 

— Časni oče, ne ide ni uz najbolju volju. Ja zahvatam, a ono 
odmah sve iscuri. 

— Znao sam ja da to ne ide, prekide ga opat. Ali reci mi, ka- 
kav je bio sepet, kad sam ti ga dao? 

— Pun blata, odgovori sluga. 

— A kakav je sada? 

— Eh, sad je posve čist! 

— Eto vidiš moj sinko, tako ti je i sa slušanjem propovijedi. 
Ako ti ponizno i pažljivo slušaš, uvijek će nešto ostati. Ali recimo, 
da iz tvoje glave odmah sve iscuri, kao voda iz ovoga sepeta, 
opet se badava ne sluša riječ Božja. Ona će u svakom slučaju oči- 
stiti tvoj »sepet« to jest tvoje srce. I ti ćeš malo po malo, a da 
to i ne opaziš, biti sve bolji i bolji. 

Da ovaj mudri opat ima pravo, uči nas prastaro iskustvo svih 
svetaca i pravednika Božjih. A to nas uči i Duh sveti, koji veli u 
sv. Pismu: Kao što kiša pada s neba i natapa zemlju, da donese 
rod, tako i moja riječ: ne vraća se k meni prazna! 1 Dakle svaka 
propovijed, ako se sluša u poniznosti, natapa dušu Božjom mi: 
lošću. I duša tako natopljena donosi rod dobrih djela. A bez tog 
roda nema spasenja, jer kaže Spasitelj: Svako stablo, koje ne 
rađa dobrim plodom, bit će posječeno i bacit će se u vatru. 2 

Kad sam sve ovo rekao Jeleni, ona se od srca nasmijala 
oštroumnosti onoga opata. I od onda je počela bolje i pažljivije 
slušati provovijedi. Iza duljeg vremena sretnemo se opet i ona će 
meni: »Velečasni, opat je imao pravo. Odkako češće i sabranije 
slušam propovijedi, opažam, da je moj »sepet« svaki dan čišći«. 

ANĐEO U ISPOVJEDAONICI 


U salonu gospođe Katice sjedilo malo društvance. Sve od reda 
katolici. Bio je početak korizme, pa dođe govor i o uskrsnoj ispo- 
vijedi. Jedna se dama odmah pohvali, da je već obavila tu svoju 
kršćansku dužnost. Druga reče, da će se ispovjediti, čim se vrati 
taj i taj Pater, koji sada drži misije u susjednoj župi. A u dru- 
štvu sjedio i jedan gospodin, koji je išao kako-tako u crkvu, ali 
se već dvadeset godina nije ispovjedio. Uvijek je govorio: »A što 
bih ja ispovijedao svoje grijehe svećeniku, kad je on grešnik 
kao i jal« To je rekao i ovaj put, kad su ga upitali, hoće li i on 
na ispovijed. 

A nije on sam. Ima mnogo kršćana, ili bolje nazovi-kršćana, 
koji tako govore. Pa šta ćemo na to reći? Hoćemo li braniti sve- 
ćenike i kazati, da oni nisu grešnici? Daleko smo od toga! Jer 
sam nas Bog uči u sv. Pismu, da su svi ljudi grešnici. I ako tvr- 
dimo da nemamo grijeha, sami sebe varamo.: Dakle i svećenik 
je čovjek grešnik. I on se mora ispovijedati, ako želi da se spasi, 
makar bio biskup ili Papa. 

Ali s druge strane znademo, da je Sin Božji rekao apostoli- 
ma i njihovim nasljednicima: Kojima oprostite grijehe, bit će im 
oprošteni, a kojima zadržite, bit će zadržani.2 Dakle Bog je dao 
svećenicima vlast, da ljudima opraštaju grijehe. I sada nastaje pi- 
tanje: Zašto je Bog to učinio? Zašto je tu svoju božansku vlast 
predao baš slabim ljudima, grešnicima kao i mi? Zašto nije po- 
stavio u ispovjedaonicu, recimo jednog anđela, koji je čist od 
svakoga grijeha? Da lakše odgovorimo na to pitanje, evo jedne 
zgode iz života sv. Filipa Nerija (# 1595). 

Jednog dana dođe k njemu na ispovijed neki mladić, koji je 
bio vrlo odan bludnim grijesima, i potuži mu se, da je postao 
pravi rob svojih strasti. Filip mu podijeli odrješenje i dade sva- 
sonosne savjete: da se kloni bližnje prigode, da bude uvijek za- 

poslen, da se revno moli Bogu... Na koncu mu reče: »Sinko, ako 
po nesreći opet sagriješiš, nemoj čekati, nego odmah dođi na 
ispovijed. 

Mladić mu to obeća i ode smiren kući. Ali iza dva-tri dana eto 
ga na ispovijed — opet pao u isti grijeh! Filip ga ljubezno primi 
i podijeli mu odrješenje. Na koncu mu dade isti savjet: »Sinko, 
ako po svojoj slabosti opet padneš, odmah dođi na ispovijed«. — 
Iza dva-tri dana eto mladića opet — i opet — iopet — iopet... 
I tako se to opetovalo dulje vremena. A Filip ga je uvijek naj- 
ljubeznije dočekao, očinski utješio i ohrabrio, da ne klone du- 
hom... Jednog dana nema mladića na ispovijed. Znak, da nije 
sagriješio. I od onog dana ispovijedi su postajale sve rjeđe i rje- 
đe. Na koncu se je mladić, uz pomoć Božju i zahvaljujući blago- 
sti i ustrpljivosti Filipovoj, potpuno oslobodio onoga grijeha. 
Kasnije postade revni suradnik sv. Filipa u spasavanju duša. 

A sada uzmimo, da je mjesto Filipa sjedio u ispovjedaonici 
jedan anđeo, koji nema tijela i krvi, pa ne zna šta su to ljudske 
strasti i požude, jer ih u sebi ne osjeća. Kako bi on postupao s 
tim mladićem? Odgovorit ćemo na to Pitanje čisto ljudskim jezi- 
kom. — On bi sigurno odriješio mladića jedanput — dvaput — 
triput — možda i četvrti put... A onda bi po svoj prilici uzvik- 
nuo: »Odlazi! Ti si nepopravljivi grešnik! Kakvo je tvoje poka- 
janje, kad svaki dan padaš u isti grijeh? Nisi vrijedan, da ti po- 
dijelim oproštenje!« č 

Anđeo bi tako postupao, jer nema tijela i krvi, pa ne zna, 
kako ljudske strasti mogu biti jake. A eto, Filip je posve drukčije 
radio, jer se je isam morao boriti proti naopakim strastima svo- 
ga tijela, i dobro je znao, kako je čovjek često puta slab u toj 
borbi. Zato je bio onako blag, ustrpljiv i milosrdan s onim mladi- 
ćem. I tom ga je blagošću spasio. 

Eto dakle, zašto je Bog slabim i griješnim ljudima, a ne an- 
đelima povjerio onu božansku vlast, da nam opraštaju grijehe. 
Zato, da mogu biti blagi i milosrdni s nama grešnicima, jer su 
i sami grešnici. Evo šta o tome kaže sv. Pavao apostol: »Svaki 
se svećenik uzima između ljudi«. A zašto Pavle? Zato, odgovara 
on da može biti blag prema onima, koji lutaju, jer je i sam pođ- 
ložen slabosti. 3 

Stoga nemoj govoriti: I svećenici su grešnici! Nego se od 
svega srca zahvali dragom Bogu, što je iz ljubavi prema tebi dao 
takovu vlast ljudima“ grešnicima kao i ti, 

VJERA I NEVJERA 


Prije nekoliko godina bio sam desetak mjeseci u bolnici. So- 
ba puna bolesnika, petnaest kreveta. Bolesnici su često puta ra- 
spravljali o vjeri. Jedni su odmah rekli, da ništa ne vjeruju, jer 
tko je Boga vidio! Drugi su onako izdaleka nagađali, da ipak mora 
nešto biti izvan ovog vidljivog svijeta. A treći su bili uvjereni kr- 
šćani. : x 

Ja se obično nisam miješao u te rasprave, jer bi mogao netko 
dobaciti, da mi je to zanat. Ali na koncu svake rasprave uvijek 
sam rekao na glas one riječi Isusove: Blago onima, koji vjeruju! : 
A sada ćemo postaviti pitanje: zašto blago? Neka nam na to pi- 
tanje odgovori jedna žena. I i 

Jedan župnik pripovijeda ovo. On se jednog dana vozio že- 
ljeznicom. Na jednoj postaji pope se u vlak jedna žena sa šta- 
kama. Jedva se je uspuzala u vagon, i teškom mukom unišla u 
kupe. Kad je sjela, svi su je znatiželjno promatrali. Ali — veli 
župnik — na njoj nismo mogli primijetiti ni traga kakvoj potište- 
nosti, turobnosti ili kompleksa manje vrijednosti. Nego baš obrat- 
no, na licu joj se vidjela velika smirenost i zadovoljstvo, dapače 
veselje. Kad je vlak krenuo, jedan se gospodin zagleda u njezine 
štake, pa će drugima: M . 
at: Eh ljudi, sau većeg blaga ovdje na zemlji od zdravlja! 

— Ima, ima! dočeka ona žena. Nije zdravlje najveće blago... 

— Nego što? upita je gospodin začuđeno. J s: 

— Vjera je najveće blago ovdje na zemlji, daleko veće i 2 
samog zdravlja. Ja sam najbolji dokaz za to. Pogledajte me! 
Već godinama ja sam bogalj na štakama. A nisam ni bogata, ži- 
vim od male mirovine. Pa ipak sam sretnija od mnogih ljudi, koji 
pucaju od zdravlja i razmeću se novcem. Zašto? Zato, jer njima 
fali vjera, a ja čvrsto vjerujem u Boga Oca svemogućega, koji me 
bez prestanka krijepi i tješi u mojim jadima i nevoljama. 


194 : 





195 


Tako ova žena. A cijeli život oko nas potvrđuje, da ona ima 
pravo. Sveti Pavao apostol navađa za to bezbroj, ili kako on kaže 
»oblak svjedoka« od pravednog Abela na početku svijeta, pa Noje, 
Abrahama, Mojsija, Davida... sve do Krista. Svi su oni, veli Pa- 
vao vjerom pobijedili, vjerom ojačali od slabosti, vjerom  po- 
stali jaki? i spasili se. 

A sada pogledajmo drugu stranu medalje. — Prije nekoliko 
godina donijele su francuske novine »Croix de Calais« ovu vi- 
jest. Jedne večeri sjedilo u gostioni oveće društvo. Govorilo se o 
svemu i svačemu, na koncu o vjeri. Neki se počeše odmah ruga- 
ti i vjeri i Bogu i popovima. A jedan se poče hvaliti, kako je svo- 
joj ženi istjerao iz glave te popovske izmišljotine. 

Kad smo se uzeli, reče on, žena mi je bila vrlo pobožna. Išla 
je svake nedjelje u crkvu, a dok nije bilo djece i svaki dan. Če- 
sto se ispovijedala i svake je večeri molila krunicu. Ali ja nisam 
mirovao, već sam joj iz dana u dan dokazivao, da su sve to bab- 
je priče, jer nema ni Boga ni duše ni neba ni pakla! I malo po- 
malo uspio sam, da joj te gluposti izbijem iz glave. Sada više ne 
ide nikad u crkvu, niti se moli Bogu, završi čovjek, zadovoljan, 
što je tako dobro uspio. 

Kad je došlo vrijeme večere, društvo se poče razilaziti, i taj 
hvalisavac ode kući, Ali pred svojim stanom na ulici opazi veliko 
komešanje ljudi i upita jednoga, šta je to? On mu odgovori, da 
se je u toj kući dogodila velika nesreća. On brzo uleti u stan i 
nađe ženu mrtvu, i u njezinu naručju dvoje mrtve djece. A na 
stolu kraj nje bila je cedulja, na kojoj je žena napisala ovo: 
»Dok sam imala vjeru, mogla sam strpljivo i odano u volju Bo- 
žju nositi svoje teške križeve. Ali otkad mi je moj muž — ne 
muž, nego krvnik! — iščupao vjeru iz srca, ja ne mogu više iz- 
držati. Stoga si oduzimam život. A pošto se bojim, da bi i moja 
djeca mogla biti nesretna kao i ja, uzimam i njih sa sobom«. 

Ova nam cedulja jasno pokazuje, kako je nesretno i bijedno 
ljudsko srce bez vjere. Takav je čovjek, vele sveci Božji: kao 
ptica bez krila, kao brod bez kormila, ili kao vojnik u ratu bez 
oružja — osuđen na propast. Zato i veli Krist: Tko ne vjeruje, već 
je osuđen! 3 

NOŽNI PALAC PAPIN! 


Bilo je to prije tridesetak godina u jednom bosanskom građu. 
Jedne večeri sastalo se u gostioni malo društvo, u kojem su svi od 
reda bili kršćani nekatolici. Govorilo se o svemu i svačemu. Na 
koncu netko spomenu i Papu. Sada svi, kao po komandi, grak- 
nuše na sv. Oca. Jedan reče, da su iz Vatikana potekla sva zla, 
koja danas taru ljudski rod. Drugi poče grditi Papu, da je naj- 
gori tiranin u povijesti čovječanstva, jer je sebi prigrabio božan- 
ska prava. Treći reče, da su Pape pretvorile vjeru u novac i pro- 
daju za skupe pare oproste i blagoslove. I tako su padale pogr- 
de, sve jedna gora od druge. dičaek 

Kad su se izgovorili, ustade jedan od njih, koji je sjedio 
malo po strani i nije se miješao u razgovor, pa im reće: »Šutite, 
šutite! Da mi imamo samo nožni palac Papin, mi bi se i tim pal- 
cem ponosili pred cijelim svijetom!« 

Ovaj mi palac dođe uvijek pred oči, kad razmišljam o Papin- 
stvu. Jer zaista, mi se katolici moramo ponositi i dičiti sa sv. 
Ocem Papom. Imamo dosta razloga za to, ali mi ćemo navesti sa- 
mo jedan. 


Engleski pisac i obraćenik Chesterton (+ 1922) napisao je du- 
hovitu fantaziju o Papi, koju ćemo ovdje svojim riječima, ukrat- 
ko iznijeti. Ali da ta fantagija bude svakome jasna, moramo se 
najprije sjetiti, da je u povijesti ljudskoga roda bilo silnih vlada- 
ra i careva, pred kojima su drhtali narodi. Takovi su na primjer 
bili egipatski Faraoni, babilonski Nabukadnezari, rimski Impera- 
tori, Aleksander Macedonac, Napoleon Veliki i drugi. Evo na pri- 
mjer šta kaže sv. Pismo o Aleksandru Velikom Macedoncu: Pošto 
je nadvladao perzijskog kralja Darija, povede mnoge ratove i pro- 
dre sve do kraja zemlje. Podloži svojoj vlasti zemlje, narode i kra- 
ljeve. I zašuti zemlja pred njegovim pogledom! 1 

A sada evo fantazije Chestertona. — Prije tri hiljade godina, 
kada su egipatski faraoni bili na vrhuncu svoje moći i slave, 
uniđe jednog dana u Faraonovu palaču jedna žena. Bila je veoma 
stara i potpuno sijeda. Ali je iz nje izbijala nekakva čudesna ja- ' 
kost i nepobjediva snaga. Faraon je sjedio na prijestolju od slo- 
nove kosti, s blistavom krunom na glavi i zlatnim žezlom u ruci. 
Pred njim je bilo mnogo podanika, koji su padali na koljena i če- 
lom doticali zemlju. Žena se odlučno približi k prijestolju, ali 
se ne pokloni, niti pade na koljena. 

— Šta hoćeš? upita je nehajno Faraon. 

— Ja tražim od tebe, odgovori mu žena, da mi predaš vlast 
nad svim svojim gradovima, lukama i oazama, nad svojim pirami- 
dama i obeliscima, nad svojim prijestoljem i... 

— Štaaaaaa?! drekne Faraon i skoči na noge kao ris, ne 
znajući, bi li se srdio ili smijao. Ja da tebi predam svoje gradove, 
svoju vojsku i svoje prijestolje? Šta ti pada na pamet! Zar ti ne 
znaš, da sam ja sve kraljeve oko sebe satro, njihova prijestolja 
srušio i države uništio? Na koncu: tko si ti i tko te šalje? 

— Ja sam Vrijeme, odgovori žena. A šalje me nebo... 

— Vrijeme...? problijedi Faraon i duboko se zamisli. Sje- 
tio se je silnik, da je prije njega bilo mnogo, još silnijih careva 
i moćnijih država, a danas im nema ni traga. Vrijeme ih je sa- 
trlo i uništilo... Dok je on tako razmišljao, reče mu žena odlučno: 

— Šta čekaš! Daješ li mi vlast, ili ne? 

— Predajem, šapne Faraon nemoćno, znajući da je zub vre- 
mena jači od svake sile ovdje na zemžji. ' 

Iza stotinjak godina ode žena na dvor babilonskog Nabukad- 
nezara — zatim u palaču silnih perzijskih kraljeva — i kad je 
došlo vrijeme, posjeti Aleksandra Macedonca — na koncu dođe 
u Rim i uniđe u mramornu palaču rimskih Imperatora... Od svih 
je tražila, kao i od Faraona, da joj predaju svu vlast nad svojom 
državom i nad svojim prijestoljem. Svi su pred njom zadrhtali, 
i svi su joj se — hoćeš nećeš! — morali pokoriti. 

I zub je vremena učinio svoje. Ti su silnici polako, sve jedan 
za drugim nestajali, njihova se prijestolja rušila i države raspa- 
dale. Danas im nema ni traga ni glasa. ' 

Iza dugog vremena, kad je rimsko carstvo već davno propalo, 
dođe žena opet u Rim i stupi u jednu palaču. Tude nađe starca, 
koji je sjedio na prijestolju. Bio je obučen u bijelo, a na glavi 
mu trostruka kruna. Pred njim je klečalo mnogo ljudi, moleći za 
blagoslov. — Papa! 

Ja ću i ovoga urediti! šapne žena zlobno i stupi odlučno pred 
starca. Ali nije pokleknula, nego odmah zatraži od njega, što je 
tražila i od drugih vladara: da joj bezuvjetno preda svu vlast 
nad svojim kraljevstvom i nad svojim prijestoljem. 

— Atko si ti? upita je starac mirno. 

— Ja sam Vrijeme, koje ruši sva prijestolja i obara sva kra- 
ljevstva. Došla sam, da počmem svojim zubima satirati i tvoje 
prijestolje... Ali starac ne zadrhta, nego joj mirno reče: x 

— Dobro! Ti si Vrijeme, a ja sam — Vječnost! Jer Sin je 
Božji rekao meni, da sam ja Stijena, na kojoj će On osnovati SVO- 
je kraljevstvo, to jest svoju Crkvu i sva sila paklena ne će je nađ- 
vladati. 2 mr o. 

Na ove je riječi svemoćna Žena ciknula i zapjenila od bijesa, 
što se je našao jedan, da joj u lice prkosi. Ali se je morala za- 
sramljena povući, jer Vječnost je jača od vremena. Navraćala je 
ta žena još često puta u Vatikan, osobito u vrijeme velikih kome- 
šanja među narodima, i pokušala da sruši Papino prijestolje. Ali 
se uvijek morala sramotno povući. ab 

Evo jednog razloga, zašto se mi moramo ponositi sa sv. Ocem 
Papom. Jer Kristova Crkva, i mi zajedno s njom, stojimo na ne- 
razorivoj Stijeni Papinstva. Ta je Stijena nepobjediva i vječna, 
kao što je vječan Sin Božji, koji je rekao one riječi prvom Papii 
njegovim nasljednicima. Zato je Starac u Vatikanu dobro odgo- 
vorio onoj Ženi: »Ti si Vrijeme, a ja sam Vječnost!« 

MARTINOV PRSTEN 


Evo, šta o tom prstenu veli jedna indijska priča. — U jednoj 
dalekoj carevini na istoku živio veoma vješt kujundžija, koji je 
stvarao prava remek-djela zlatarske umjetnosti. Prigodom promje- 
ne na prijestolju posjeti zlatar mladoga cara i donese mu na dar 
skupocjen prsten, izrađen od suhoga zlata i bogato urešen dijaman- 
tima. Mladi se car zadivi prekrasnom prstenu i odmah ga natakne 
na ruku, a kujundžiju bogato nagradi. ' 

Ali iza kratkog vremena opazi car, da se u tom prstenu krije 
neka čudesna i tajinstvena moć. Naime, kadgod je on počeo smi- 
šljati, da učini kakvo zlo, recimo da opljačka narod nepravednim 
porezima, ili da silom prigrabi tuđu ženu u svoj harem, ili da 
raznim spletkama upropasti kojeg velikaša... prsten bi se od- 
mah počeo žestoko stezati oko prsta i opominjati cara, da to ne 
čini! I ako je car, usprkos tih opomena, počinio ono zlodjelo, pr- 
sten bi se toliko stegao, da je zarezao u živo meso. To je cara 
tako boljelo, da od bolova nije mogao ni jesti ni piti ni spavati. 
istom kad je Bogu priznao svoj grijeh, i nepravdu popravio, pr- 
sten bi popustio. ' 

Ali i obratno! Ako je car poslušao opomene svoga prstena i 
nije počinio onog zlodjela, prsten bi zablistao nekom čudesnom 
svjetlošću, koja je unijela rajski mir u njegovo srce. Tako je taj 
prsten postao najbolji carev savjetnik, a mladi car — slušajući 
njegove opomene — postade najpravedniji vladar na istoku. 

Ovo je samo priča, koju je iskitila bujna mašta istočnih naro- 
da, jer takova prstena nema ovdje na zemlji. Ali ako mi samo ma- 
lo zavirimo u svoju dušu, odmah ćemo otkriti, da je i Gospodin 
Bog stavio sličan prsten oko srca svakog čovjeka, a to je — naša 
savjest. Evo te sličnosti: Ako mi popustimo napasti i hoćemo da 
učinimo kakvo zlo, onda se i naša savjest — poput onog prstena 

— odmah uznemiri i počme nam žestoko dovikivati: »Ne smiješ 
toga učiniti, jer je to grijeh! Bog će te kaznitil« I ako čovjek ne 
posluša toga glasa, nego učini onaj grijeh, onda ga savjest — 
poput onog prstena — počme nemilice žuljati, prekoravati i gri- 
sti. I takav čovjek nema nigdje pravog mira ni pokoja. Jer uvi- 
jek, ili jeo ili se zabavljao ili što drugo radio, čuje u srcu strogi 
glas savjesti, koji mu se prijeti Božjim kaznama. Zato veli Duh 
sveti: Nema mira grešnicima! 1 

Ali i obratno! Ako čovjek posluša glas svoje savjesti, savjest 
ga — poput onog prstena — nagradi nebeskim mirom, koji se ljud- 
skim riječima ne da opisati, jer nadilazi svako spoznanje ljudsko, 
kako veli sv. Pismo. ? 

Sve je ovo dobro poznato svakom čovjeku, bio on kršten ili 
nekršten, pismen ili nepismen, crnac ili bijelac — a sada ćemo 
pogledati Martinov prsten. 


Martin je bio pravi kršćanin katolik, o tom nema nikakve su- 
mnje. Inače po svojoj naravi veseljak, uvijek raspoložen i pri- 
pravan na šalu. Ali iza prošlog rata bio je često puta turoban i za- 
mišljen. To je opazio jedan svećenik, njegov najbolji prijatelj. Za- 
to ga je skoro svaki dan pitao, šta mu je, da nije bolestan. Mar- 
tin bi nato samo odmahnuo rukom i prešao na drugi govor, Ali 
jednog dana, kad ga je svećenik opet upitao, zašto je tako potiš- 
ten, Martinu se razveže jezik: 

— Velečasni, sad ću ti kao na ispovijedi sve otvoreno kazati. 
Za vrijeme rata prodavale se na dražbi neke stvari. Ja sam znao, 
da je sve to opljačkano od jedne obitelji, koja je ni kriva ni dužna 
protjerana iz onog mjesta. Meni je savjest odmah rekla, da to 
ne smijem kupovati, jer je pljačka. Ali stvari su bile vrijedne i 
jeftine. i vrag me natenta, da kupim dosta toga. Doduše ja sam 
se sam pred sobom ispričavao, da će to svakako drugi pokupovati, 
i tako će propasti vlasniku. A sada vidim, da sam počinio ne- 
pravdu... 

— Aha! šapne svećenik više sam za sebe, steže se Božji pr- 
sten oko tvoga srca! 

— Kakav prsten? upita Martin. 

— O tome ćemo poslije. A sad mi reci, gdje su te stvari? 

— Ja sam ih pomalo prodavao i dobro zaradio. 

— A gdje je sada ona obitelj? upita svećenik. 

— Tude i tude, odgovori Martin. 

— Eeeee, moj Martine! To valja popraviti i namiriti štetu 
onoj obitelji. 

— Toi ja vidim, odgovori Martin. Pa kako ćemo? 

— Sad su zajedno izračunali, kolika bi odšteta bila pravedna, 
i Martin je spremno dao tu svotu svećeniku, i još više. Kad su 
to uredili ispričao je svećenik Martinu onu indijsku priču, o pr- 
stenu. Martin je pozorno slušao i na koncu uskliknuo: »Točno 
tako je! Taj je prsten vjerna slika naše savjesti!« 

Iza nekoliko dana svećenik je otputovao u mjesto one obite- 
lji i predao im novac. Rekao je otvoreno, šta je i kako je bilo, 
ne spominjući ničijega imena. Na koncu ih upita, jesu li zado- 
voljni. Oni rekoše da jesu i zamoliše svećenika, da ostane kod 
njih na ručku. Za vrijeme ručka čuo se više puta uzvik: »Eeeee, 
ima još poštenja na svijetu!« 

Kad se je svećenik vratio, Martin ga veselo dočekao i u 
razgovoru više puta uskliknuo: »Velečasni, moj se prsten potpuno 
umirio. Sad se osjećam kao preporođen i duša mi je lagana kao 


percel« Od onoga dana bio je opet stari veseljak i uvijek spre- 
man na šalu kao i prije. 

BOŽJE KUPKE 


Hrvatsko narodno hodočašće u Lurd! Upravo je otputovalo iz 
Zagreba. Mi smo ih veselo ispratili, zaželjeli im sretno putovanje 
i preporučili se u njihove molitve. Kad su nam se izgubili iz vida, 
i kad su zadnje maramice prestale mahati, reče mi jedan gospodin, 
inače obrazovan čovjek i dobar katolik: 

— Nemoj mi zamjeriti što ću ti reći. Ja nisam baš zagrijan 
za ova hodočašća... 

— Zašto? 

— Pa eto, moglo bi se o tome dosta toga reći. Evo na prim- 
jer: Kadgod otputuje jedno takovo hodočašće, meni nekako iz- 
gleda, kao da Bog nije svuda i na svakom mjestu, pa ga idemo 
tražiti u Lurdu, Fatimi, Jeruzalemu... Bog je ovdje isto tako 
kao i u Lurdu! Pa zašto onda ići tako daleko, da Mu se pomoliš 
i da se preporučiš zagovoru Majke Božje? 

Šta ćemo reći na prigovor ovoga kršćanina? Mjesto odgovora 
evo najprije jedne usporedbe. — Na zemlji imade mnogo ljekovitih 
voda, u kojima se liječe razne bolesti: reuma, živci, stomak, slabo 
srce, išijas... Te vode često puta izliječe čovjeka tako brzo i te- 
meljito, da se njihova ljekovitost na daleko pročuje. Evo na pri- 
mjer, šta mi pripovijeda direktor banjalučke Slatine, koja se na- 
lazi desetak kilometara od čuvenog samostana otaca Trapista. 
Jedan imućan seljak bio je teško bolestan. Tražio je zdravlja na 
sve strane, ali ga nije mogao naći. Na koncu dođe u našu Sla- 
tinu, gdje se je tri nedjelje kupao i pio onu vodu. Svaki dan mu 
je bivalo sve bolje, dok nije potpuno ozdravio. U svom veselju, 
veli direktor, uzeo je nekoliko dukata i bacio u ono ljekovito vre- 
lo, da se tako zahvali onoj vodi na ozdravljenju. 

Dakle Stvoritelj je stavio u neke vode ovdje na zemlji po- 
sebnu silu, da mogu liječiti razne bolesti. Ali dragi Bog nije otvo- 

rio tih vrela u svakom selu i u svakom gradu, nego samo u po- 
jedinim rijetkim mjestima, kao što su: Lipik i Daruvar u Hrvat- 
skoj, Vrnjci u Srbiji, Karlove Vari u Českoj... Zato se ljudi u 
masama kupe oko tih vrela, tražeći zdravlja bolesnom tijelu. 

Nešto slično vidimo i u sv. Crkvi. Bog je doduše svuda i na 
svakom mjestu, zato mu se možemo svagdje moliti. Jer gdjegod se 
ti nalazio Bog čuje tvoje vapaje i dijeli svoju milost. Pa ipak Bo- 
žjoj se Providnosti svidjelo, da izabere nekoja mjesta ovdje na 
zemlji, u kojima će — kao u kakvim ljekovitim kupkama — na 
posebni način i u većoj mjeri dijeliti svoje milosti. To su tako 
zvana prošteništa, kao što su: Bistrica u Hrvatskoj, Marija Zell 
u Austriji, Čenstohova u Poljskoj, Loretto u Italiji, Fatima u Por- 
tugalu, Lurd u Francuskoj... U tim odabranim mjestima dijeli 
dragi Bog svoje milosti, štono se kaže, i šakom i kapom. Zato se 
vjernici u ogromnim masama kupe na tim mjestima, da od Spa- 
sitelja i njegove Majke izmole pomoć za dušu i tijelo. 

Nije naše, da ovdje ispitujemo, zašto je Božja Providnost 
iako odredila, Ipak ćemo navesti jedan, razlog. — Evo, šta mi pri 
povijeda jedan poznanik, koji je doduše kršćanin-katolik, ali ri- 
jetko zalazi u crkvu, a Bog zna kad se je zadnji put ispovjedio. 
Jedne godine bio je sa ženom u našoj Bistrici za vrijeme hodo- 
čašća. I veli mi: »Kad sam vidio one mase naroda, kako se po- 
božno mole i oduševljeno pjevaju Majci Božjoj, ja sam se i ne- 
hotice pomiješao među njih, kleknuo i od svega se srca prepo- 
ručio Bl. Gospi.« I od onda je puno bolji vjernik. 

Tako je to u našoj Bistrici, gdje se nađe na okupu najviše 
dvije do tri tisuće hodočasnika. A šia ćemo istom reći za druga 
prošteništa, gdje se kupe vjernici sa svih strana svijeta u mili- 
junskim masama Evo na primjer, u Lurdu je godine 1958. bilo 
preko 10 milijuna hodočasnika! 

Te nepregledne mase oduševljeno i javno ispovijedaju svoju 
vjeru u Boga i žarku ljubav prema Majci Božjoj. I ta živa vjera, 
poput jake nebeske struje, elektrizira mnoga srca, koja su davno 
zaboravila na Spasitelja i njegovu Majku, kako je to bilo s mojim 
poznanikom u Bistrici. I ti se ljudi vraćaju svojim kućama, pre- 
porođeni na duši i na tijelu, s vjerom u srcu i nadom u vječno 
spasenje. Mi toga doduše ne vidimo svojim tjelesnim očima, ali 
ćemo jednom ako Bog da saznati, koliko se je grešnika obratilo 
i spasilo baš u tim Božjim »kupkama«. 

A tako to i mora biti, jer Sin Božji veli: Gdje se dvojica ili 
trojica sastanu u moje ime, ondje sam ja među njima.1 Isus veli 

za dvojicu ili trojicu! A šta ćemo istom reći: koliko svojih milosti 
dijeli Spasitelj, kad se milijuni vjernika skupe u njegovo ime? O 


tom čovjek ne može puno govoriti, nego to možemo tek naslu- 
Ćivati. 

OKO NIJE VIDJELO! 


Krešo je bio kroz cijelu gimnaziju odličan đak i uvijek prvi 
u svom razredu, a sada studira jezike. Po svojoj naravi veoma 
kritičan, nije se nikad zadovoljio s površnim znanjem, nego je 
uvijek nastojao da prodre do dna stvari. Inače je bio vrlo dobar 
i uzoran katolički mladić. 

Kao student pohađao je vjerska predavanja, što im je držao 
jedan učeni kateheta, doktor bogoslovlja. Krešo je pozorno pra- 
tio ta predavanja i, po svom običaju, kritički analizirao. Jednog 
dana bilo je predavanje o nebu, i svećenik je među ostalim rekao: 

— Nebo se sastoji u najintimnijem sjedinjenju čovjeka s Bo- 
gom. Bog će živjeti u nama, a mi u Bogu, ili kako kaže sv. Pismo, 
bit ćemo dionici božanske naravi dakle živjet ćemo Božjim živo- 
tom.! A pošto je Bog neizmjerno savršen, našem blaženstvu ne 
će biti kraja ni konca. 

Ovim opisom neba Krešo nije bio zadovoljan. Zar samo to?! 
On je htio da još mnogo toga sazna o tajni našeg vječnog blažen- 
stva. Zato se je kod slijedećih predavanja opet i opet vraćao na 
ovu temu i stavljao razna pitanja o nebu. Kateheta mu je spremno 
odgovarao, ali Krešo nikako da dođe na čistac. Svećenik je vrlo 
dobro znao, odakle dolaze Krešine poteškoće, zato je održao još 
jedno predavanje o tome problemu. Evo toga predavanja: 

— Sveci su Božji i crkveni Učitelji — rekao je svećenik — 
puno i zanosno govorili i pisali o nebu i beskrajnom blaženstvu, 
koje nas ondje čeka. Pa ipak sve njihove riječi o vječnom blažen- 
stvu izgledaju nam kao mucanje i tepanje male djece, koja bi 
nam htjela nešto opisati, ali ne mogu i ne znaju. Odakle to do- 
lazi? Evo odakle, odgovara sv. Grgur Veliki (+ 604). 

U stara vremena gradili su ljudi strašne tamnice. To su bile 
duboke podzemne jame, u koje nije nikad prodrla zraka sunčane 
svjetlosti. Jedna žena, veli sv. Grgur, bila je osuđena na doživot- 

nu robiju i bačena u takovu tamnicu. Tude je iza kratkog vre- 
mena rodila sinčića, koji je morao dijeliti njezinu sudbinu. 

Mali je polako rastao. Kad mu je bilo pet-šest godina, poče 
imu mati jednog dana opisivati ljepote ove zemlje. Ali kako će! 
kad mali nije nikad vidio ni sunca ni mjeseca ni mora ni šuma 
ri ptica... Ona mu je ipak počela tumačiti, i evo kako se je po- 
mogla. 

U njihovoj su tamnici od vremena do vremena užegli malu 
uljenu svjetiljku, koja je blijedim sjajem osvjetljivala njihovu 
tupu. Jednog dana reče mati sinčiću: »Pogledaj ovu svjetiljku i 
njezin sjaj! A gore na zemlji svijetli sunce koje je daleko, daleko 
sjajnije od tisuću ovakovih svijeća. Sunce svojim zrakama oba- 
sjava cijelu zemlju, i sva se stvorenja upravo kupaju u njegovu 
svjetlu. A po noći, kad nema sunca plovi po nebu mjesec i tre- 
pere zvijezde«. 

Onda mu je pokazala jedan ad hrastov list, koji je nekako 
zabasao u njihovu jamu, i ovako mu tumačila: »Pogledaj sinko 
ovaj listić! Ovakovog lišća ima veoma mnogo gore na zemlji. Sa- 
mo to je lišće posve zeleno i raste na stablima. A tih stabala ima 
tako mnogo, da se od njih stvaraju cijele šume, koje su najljepši 
ures kugle zemaljske!« 

Pitam vas, veli sv. Grgur. Je li ovaj dječak, gledajući onu ma- 
lu tamničku svjetiljku i onaj suhi listić, mogao sebi ikako doča- 
rati blistavi sjaj sunca i raskošnu ljepotu naših šuma? Svaki od 
nas odgovara: Nemoguće! Jer šta je jedna svijeća prema užare- 
nom sunčanom kolosu? I šta je jedan suhi list prema nepregled- 
nim zelenim šumama? 

oItako mu je mati dalje tumačila. Ptice mu je opisala pomo- 
ću jednog ptičjeg perca, koje je također zalutalo u njihovu jamu. 
A veličanstvenu ljepotu mora rastumačila je s ono malo vode, 
što su je imali u jednom čabru... Opet vaš pitam, veli sv. Grgur. 
Je li mali iz toga majčinog opisivanja mogao sebi ikako predsta- 
viti neopisivu ljepotu mora i ostale prirode, koja nas okružuje? 
Jasno je kao sunce, da nije! On je iz majčinog tumačenja mogao 
tek izdaleka naslutiti, da gore na zemlji mora biti divno. 

Eto, završava sv. Grgur, u istom položaju kao ova mati, na- 
lazi se i sv. Majka Crkva, kad nam hoće da opiše vječno blažen- 
stvo, koje nas čeka gore na nebesima, jer to blaženstvo nadilazi 
sve naše pojmove i ne da se ljudskim riječima opisati. 

A to je i posve razumljivo, završio je svećenik svoje preda- 
vanje. Jer naša vječna sreća u nebu bit će sam Bog. A mi Boga 
ovdje na zemlji, svojim ograničenim razumom ne ćemo nikad po- 

sve shvatiti i razumjeti. To će nam biti moguće istom u nebu, gdje 
ćemo ga, kako veli sv. Pismo gledati licem u lice.2 Ovoga je bio 
svjestan sv. Pavao apostol. Stoga nije ni pokušao da opisuje naše 
vječno blaženstvo, nego samo veli: Oko nije vidjelo, uho nije čulo, 
u srce ljudsko nije sašlo, što je Bog pripravio onima, koji ga 
ljube. 3 

Krešo je istom sada bio na čistu, da mu je uzalud kopkati po 
neispitljivim tajnama Božjega bića. Mjesto toga je, po prepo- 
ruci katehete pobožno molio sa sv. Crkvom: »Da duše naše k ne- 
beskim željama uzdigneš! Molimo te usliši nas!« 

DOSTA ZA CIJELI ŽIVOT! 


Kad se je Papa Pavao VI godine 1964. sastao u Jeruzalemu 
sa sveopćim pravoslavnim patrijarhom Atenagorom, molili su za- 
jedno na grobu Isusovu OČENAŠ. Kad smo to pročitali u novi- 
nama, upita jedan naš kršćanin svoga župnika: »Velečasni, zašto 
su molili baš Očenaš? Zar nije trebalo za tu izvanrednu zgodu 
sastaviti koju drugu molitvu, u kojoj bi se najsvečanijim riječi- 
ma preporučio Bogu taj sastanak iza tisućugodišnjeg rastanka?« 

Iz riječi ovog kršćanina, a osobito iz njegovog odmahivanja 
rukom i slijeganja ramenima, moglo se vidjeti, da on baš puno 
ne drži do molitve Očenaša, Jer ta je molitva — po njegovu mi- 
šljenju — previše jednostavna, seljačka i određena za obični puk 
bez izobrazbe... Nato mu je stari župnik odgovorio: »Eh moj 
prijatelju! Očenaš je najuzvišenija molitva, koju je sastavio sam 
Sin Božji, zato se i zove Molitva Gospodnja. Dok su sve ostale 
molitve sastavili ljudi. Stoga svaka pojedina riječ Očenaša vrije- 
di više od stotine i tisuće drugih molitava, bile one ne znam kako 
lijepe i uzvišene!« 

Tako je župniče! Jedna riječ Očenaša vrijedi više od svih dru- 
gih molitava! Zamislimo se, na primjer, samo u prvu riječ: »Oče 
naš...« — Katolički pisac Rieger piše u svojoj knjizi »Svetac 
radnog dana« o jednom indijskom princu, koji je naravski bio 
poganin. Njega je otac, kad mu je bilo petnaest godina, poslao 
katoličkim misionarima, da ga oni izobraze. Ali pod izričitim uv- 
jetom, da mu o vjeri ništa ne govore. I tako su ga misionari pou- 
čavali u svemu, samo o Bogu i Kristu nisu mu nikada ni jedne 
riječi spomenuli. Iza dvije godine školovanja stigne jednog dana 
brzojav, da je kralj naglo umro. I princ je morao odmah otputo- 
vati, da preuzme kraljevstvo. 

Na rastanku zamoli najstarijeg misionara, kojeg je vrlo što- 
vao i volio, da mu dadne kakvu uspomenu na boravak kod njih. 


208 








209 


Misionar mu, iza kratkog razmišljanja, pruži komad papira i re- 
če, neka sjedne i napiše ono što će mu govoriti. Princ uze pero, 
a misionar poče diktirati Molitvu Gospodnju: »Oče naš, koji jesi 
na nebesima ...«, Kad je princ napisao ove riječi, upita misionara: 

— A koji je to Otac? 

— Gospodin Bog, odgovori misionar. 

— Boooog?! usklikne princ i prestade pisati, pa se duboko 
zamisli... Onda naglo ustane i s velikim uzbuđenjem reče misio- 
naru: Ne treba više oče, ne treba! — Bog — moj — otac! Samo 
ova jedna riječ dosta je da budem sretan za cijeli život! 

Bože moj, koliko se istine krije u riječima ovog princa! Ili 
šta mislite: zar nije sretan i presretan onaj čovjek, koji zna i čvr- 
sto vjeruje, da ima jedna predobra očinska ruka na nebu, koja će 
mu otrti suze u njegovim jadima i nevoljama — koja će ga pri 
držati da ne padne u kušnjama i napastima — koja će ga sigur- 
nim putem voditi kroz sve bure i oluje ovoga života, dok ga ne do- 
vede k sebi u vječno blaženstvo? 

I taj svemogući i predobri Otac ne će te nikad zaboraviti 
i ostaviti, makar te sve ovdje na zemlji ostavilo i zaboravilo! Jer 
evo kako nas on pita u sv. Pismu: »Može li majka zaboraviti svoje 
dijete?« — Ne može, ne da joj materinsko srce! — Onda ovako 
nastavlja: Pa ako i mati zaboravi svoje dijete, ja tebe ne ću za- 
boraviti! 1 Dakle Bog te drži u svom naručaju poput majke i sve- 
čano izjavljuje, da te ljubi daleko više, nego što mati ljubi svoje 
dijete! Bože moj, kolika je to sreća i utjeha za svakoga od nas! 
Zaista, u onoj prvoj riječi Očenaša ima dosta sreće za cijeli život, 
kako reče onaj princ. 





SAV SE PRETVORIO U UHO! 


Jednog je dana naš božanski Spasitelj ozdravio gluhonijema 
čovjeka. Pri tom je stavio svoj prst u njegove uši i rekao: Efeta! 
To znači: otvori se! + Ovo isto učinio je i svećenik, kad je tebe kr- 
stio. I on je tada svojim prstom dotakao tvoje uši i rekao one 
iste riječi: »Efeta! To jest otvori se!« 

Šta hoće Crkva da rekne ovim obredom kod krštenja? Ko- 
me si ti dužan otvoriti svoje uši? Mogli bismo o tome vrlo mnogo 
govoriti. Jer čovjek je dužan slušati savjete i opomene svojih ro- 
ditelja — onda naredbe i želje svojih poglavara — zatim molbe 
siromaha, da im pomognemo... Ali ima jedan posebni glas, ko- 
jem naše uho mora biti bez prestanka otvoreno, ako želimo da 
se spasimo. Evo toga glasa: 

Jedne nedjelje sjedio sam u ispovjedaonici, dok se je na gla- 
vnom oltaru služila sv. misa poldanica, ili kako Bošnjaci vele 
pučka misa. Blizu ispovjedaonice stajao je jedan stariji gospo- 
din i pobožno prebirao krunicu, jer se je tada sv. misa još služi- 
la latinskim jezikom. Ali kad je svećenik počeo čitati poslanicu 
i evanđelje, taj se čovjek najednom sav pretvorio u jedno uho. 
I nije mu bilo dosta da sluša samo ušima, nego je otvorio i usta, 
da bolje čuje. A desnu je ruku prislonio uz uho, i malo nakrenuo 
glavu, da mu ni jedna riječ ne izmakne. U tom je položaju ostao 
i za vrijeme cijele propovijedi. Ja sam mislio da je čovjek nagluh. 
Zato sam ga iza sv. mise upitao nešto posve tihim glasom, a on 
mi je odmah pravilno odgovorio. Dakle čuje! I sve je ono činio 
samo zato, da mu ni jedna riječ ne propane. 

Evo ovaj je kršćanin dobro razumio, šta znači Kristova riječ 
»Efeta! Otvori se!«. Jer mi smo u prvom redu dužni otvoriti svo- 
je uši dragom Bogu i njegovim riječima. Zato nam dovikuje Duh 
sveti po proroku: Zemljo, zemljo, zemljo! Slušaj Gospodnju rt 

ječ!» A Sin je Božji često puta počimao svoje propovijedi onim 
poznatim riječima: Tko ima uši da čuje, neka sluša! 3 Dakle pozi- 
va nas, da dobro otvorimo uši i pažljivo slušamo njegovu riječ 
i izvršujemo. 

Sveci se Božji služe jednim zanimljivim obredom iz staroga 
zavjeta, da nam ovu opomenu Sina Božjega što bolje privežu za 
srce. — Naime Židovi su morali svake sedme godine pustiti na 
slobodu sve robove židovske narodnosti. Ali ako jedan rob nije 
htio ostaviti gospodara, nego je odlučio da mu i dalje služi, jer 
ga je zavolio, morao se nad njim izvršiti ovaj obred: Roba su 
postavili uz vrata gospodareve kuće, i gospodar mu je šilom pri- 
kovao uho za vrata. 4 

Ovim obredom htjeli su reći tome čovjeku: Ti si sada zauvi- 
jek rob ovog gospodara. Stoga si dužan stajati na njegovim vra- 
tima kao prikovan. I to prikovan za uho! koje ti mora biti uvijek 
otvoreno, da slušaš i izvršuješ svaku njegovu riječ. ' 

I mi smo — nastavljaju sveci Božji — sluge Kristove i nje- 
gova svojina, jer nas je On otkupio iz ropstva đavolskoga ne zla- 
tom i srebrom, nego dragocjenom krvlju svojom.5 Pa šta želi 
od nas taj božanski Gospodar? Ne traži on, da nam se uho pri- 
kuje za crkvena vrata. Ali traži, da dobro otvorimo svoje uši i pa- 
žljivo — kao da smo prikovani! — slušamo i izvršuiemo njegove 
riječi. A on nam sa svoje strane obećaje preobilni blagoslov i ov- 
dje na zemlji i u vječnom životu, jer evo šta nam dovikuje u sv. 
Pismu:Blago čovjeku, koji me sluša i čuva svaki dan stražu pred 
mojim vratima! * A na drugom mjestu veli: Zaista zaista vam ka- 
žem: Tko sluša moju riječ, ima život vječni!! 

VERONIKIN RUBAC 


Jedna od najnježnijih postaja Križnoga Puta svakako je šesta 
postaja »Veronika pruža Isusu rubac«. Mi ćemo malo stati pred 
ovim rupcem i poslušati, šta nam on govori. — U životopisima 
mnogih pravednika Božjih čitamo, da su plakali od ganuća, kad 
su promatrali muku i smrt našeg Spasitelia. Da navedemo najpri- 
je jednoga iz naše sredine. eh 

Bio je to obični rudarski radnik, zaposlen u jami, ili kako se 
stručno kaže, u oknu. Svake je nedjelje i blasdana dolazio na sv. 
misu i blagoslov, ako nije bio u jami. Obično je nosio plavo ru- 
darsko odijelo i gumene čizme. Kod svete je mise, osim podiza- 
nja, redovito stajao s grubo sklopljenim žuljavim rukama, Inače 
u njegovu ponašanju ništa neobično. Ali mnogi su opazili, da se 
niz njegovo lice, za vrijeme molitve, često otisne suza. A tih suza 
bilo je još više, kad se je obavljao Križni Put. Jednog dana reče 
mi jedna gospođa: Praška 

— Poznajete li onog radnika u plavom odijelu, koji uvijek do- 
lazi u crkvu? Bože moj, kako se taj čovjek od srca moli Bogu! 
Pa jeste li opazili njegove suze, osobito kod Križnoga Puta? 

— Jesam gospođo, jesam. Poznam ga ja vrlo dobro. I uvjeren 
sam, da njegove suze ne teku iz očiju, nego iz srca. On je jedan 
od onih, za koje veli Sin Božji: Blaženi koji plaču! 1 

A bilo je takovih pravednika dosta u povijesti sv. Crkve. Da 
spomenemo samo još jednoga iz naših vremena. E Godine 1853. 
umro je glasoviti Francuz Fridrik Ozanam, sveučilišni profesor u 
Parizu. Za njega vele, da je najveći svietovnjak-apostol 19. vijeka. 
Kroz cijeli svoj život bio je djetinjski odan sv. Crkvi, i uvijek 
pobožan kao malo dijete. Osobito je rado razmatrao muku Isusovu 
i obavljao Križni Put. I pritom je često puta gorko plakao. Jed- 
nom ga je njegov brat zatekao, kako pred raspelom roni suze, 
I time iznenađen upita ga: 

— Šta ti je brate, zašto plačeš? Fridrik mu kroz suze od- 
govori: 

— Kad promatram, šta je sve Spasitelj za nas pretrpio, a mi 
smo mu ipak toliko nezahvalni, moram brate plakati. 

Mogli bismo dalje nastaviti s ovakovim i sličnim primjerima 
iz života svetaca Božjih. Ali mjesto toga mi ćemo postaviti pitanje: 
A šta veli Isus na te suze? Na to će nam pitanje odgovoriti Ve- 
nikin rubac. 

Prve suze, što su ih ljudi prolili nad mukama Isusovim, bile 
su suze onih jeruzalemskih žena, koje su ga pratile na Kalvariju. 
Među njima je plakala i sv. Veronika. Pa da bar donekle utješi 
Isusa u njegovoj muci, uzela je rubac i njime otrla krvavo lice 
Isusovo. A ta je sućut bila Spasitelju tako draga, da je Veroniku 
odmah nagradio, i utisnuo u njezin rubac sliku svoga presv. lica. 


Eto dakle, šta nam veli Veronikin rubac. Uči nas, da je Spa- 
sitelju izvanredno drago, ako ga mi sažaljujemo u njegovim mu- 
kama, i ako pod križem plačemo radi naših grijeha i ljudske ne- 
zahvalnosti. Pa kao što je Veroniku odmah nagradio, tako je i 
slugu svoga Ozanama kroz cijeli život obasipao svojim izvanred- 
nim milostima. I mi ćemo ga, ako Bog da, doskora slaviti kao 
sveca na našim oltarima. A 1 našem rudaru nije Spasitelj ostao 
dužan za njegove suze, jer evo šta je taj pravednik jednog dana 
u intimnom razgovoru rekao jednom našem svećeniku: »Vele- 
časni! Ja opažam, da me Spasitelj, kako ono. veli sv. Pismo, upra- 
vo nosi na svojim rukama kroz ovaj život«. 


A sada bacimo jedan pogled na sebe. Mi po svoj prilici ne 
plačemo pred raspelom i kod Križnoga Puta. Ali to na koncu konca 
nije ni potrebno. Jer glavno je i jedino potrebito, da nam srce pla- 
če, što smo Spasitelju tako nezahvalni, premda nas je on toliko 
ljubio. Pa i sv. Veronici i slugi Božjem Ozanamu i našem rudaru 
ne bi ništa pomogle one suze iz očiju, ako im u isto vrijeme nije 
i duša plakala i kajala se za svoje grijehe. 


40 





VELIKI ČETVRTAK U VEČER 


Te blage večeri bila je crkva puna pobožnih vjernika. Stari 
je župnik pjevao svečanu misu i propovijedao, dok je kapelan s 
jednim redovnikom ispovijedao. Župnikovo se lice sjajilo od ve- 
selja, što se je toliko duša skupilo, da proslave ustanovu presv. 
Sakramenta. A srce mu je još življe zakucalo, kad je vidio, da 
su se skoro svi pričestili. 

Iza sv. mise sjela su sve tri svećenika za stol, da se odmore 
i okrijepe. Župnik je volio za stolom govoriti i raspravljati o du- 
hovnim stvarima, a i kapelan se rado zabavljao takovim raz- 
govorima. Tako je bilo i kod ove večere. 

— Kad sam bio u osmom gimnazije, poče župnik, imali smo 
za profesora iz psihologije poznatog Isusovca P. Hoffera. Jednog 
dana uplete on u svoje predavanje i teoriju o prenošenju ljudskih 
misli u daljinu. I tada sam prviput čuo za riječ »telepatija«. — 
Opazilo se, rekao je profesor, da se ljudske misli, ako su vrlo 
jake i koncentrirane, često puta prenose u velike daljine. Evo 
jednog primjera: Mati umire negdje daleko u Americi, a mala 
joj se djeca nalaze u Evropi. I u isti čas dok ona tamo umire, po- 
čmu djeca ovdje plakati, a da nitko ne zna, zašto. To se može 
tumačiti ovako, nastavio je profesor. Majka svim srcem ljubi svo- 
ju djecu, i zato na samrti intenzivno misli na njih. Sve se njezine 
brige u taj čas vrte oko djece. Šta će s njima biti, kad ja umrem? 
Kako će se te moje sirote probiti kroz život bez mene? — Te su 
majčine misli tako jake, da dopiru u velike daljine, sve tamo do 
njezine djece u Evropi. I djeca počmu plakati, a da ni sama ne 
znaju, zašto. Na koji se način te misli prenose ne možemo ras- 
tumačiti, završio je P. Hoffer. 

— Ovo sam predavanje, nastavi župnik, davno slušao, ili toč- 
nije, prije šezdeset godina. Međutim i danas nismo na čistu, ko- 

liko ima istine u tom prenošenju ljudskih misli u daljinu. Ali 
kadgod na Veliki Četvrtak u večer gledam vjernike, kako se kupe 
oko oltara i pričešćuju, uvijek se i nehotice sjetim onog preda- 
vanja... 

— A zašto prečasni? upita kapelan, koji je pozorno slušao. 

— Bojim se, odgovori župnik, da se neću moći dobro izraziti. 
Ali pokušat ću. Evo zašto: — Prije dvije tisuće godina umirao je 
na križu Jedan, koji nas je ljubio daleko više nego majka, više 
nego itko na nebu i na zemlji. Ta ga je ljubav u času njegove 
smrti gonila, da intenzivno misli na cijelo svoje stado, na svaku 
svoju ovčicu, na svako janje posebice. A najviše ga je mučila 
misao, šta će biti od njih sirota, kad ja umrem, a oni ostanu sa- 
mi? Slabi su oni i nejaki zabludit će i propasti bez mene! Ove 
mu brige nisu dale mira u njegovim mukama. 

— Te su misli bile tako jake i djelotvorne, da su iz velike 
daljine doprle do nas. Jer baš te su ga smrtne brige natjerale, da 
na Vel. Četvrtak u večer, nekoliko sati prije svoje smrti, ustanovi 
presv. Sakramenat, da može do konca svijeta ostati s nama. Zato 
je u taj čas i doviknuo apostolima i svima nama: Ne bojte se 
moje malo stado! Ne ću vas ostaviti sirotama!1 

— Ja ne znam, završi župnik, je li istina da misli umiruće 
majke idu u daljinu. Ali svakako one brige, što su mučile Isusa 
na Vel. Četvrtak u večer, doprle su do nas u obliku presv. Hostije, 
pa i danas skupljaju vjernike oko njegovih oltara. Eto, zato se 
ja ove svete večeri uvijek sjetim onog davnog predavanja... 

Mladi je kapelan s velikim zanimanjem pratio župnikovo raz- 
laganje. A iza večere odmah je otišao u svoju sobu i sve to, od 
riječi do riječi, napisao. Na koncu je sam napravio ovaj zaključak: 

Stoga, ako ikada, to smo na Vel. Četvrtak u večer dužni, da 
se na posebni način zahvalimo Spasitelju, što je mislio na nas 
polazeći u smrt. I da poput one male djece zaplačemo, ali ne od 
tuge i žalosti, nego od veselja i radosti, što nas nije ostavio siro- 
tama. 

DEVA NAS UČI! 


Sv. Pismo kaže: Čovjek, rođen od žene, živi kratko vrijeme i 
prepun je nevolja! 1 Kudgod zakorači, naiđe na trnje i križ. Pogle- 
daj naprijed, veli Toma Kempenac, čeka te križ. Osvrni se natrag, 
i ondje ćeš ugledati križ. Okreni se desno: križ! Okreni se lijevo: 
opet križ! Svuda križevi! Zato Crkva i zove ovu zemlju dolinom 
suza, a ne zemaljskim rajem. 


Pa ipak Sin Božji, koji je došao na ovu zemlju, da nas otkupi 
i spasi, nije nikad rekao, da će nam te križeve skinuti s leđa. Ne, 
ne! Nego veli baš obratno: Tko hoće da pođe za mnom, neka upr- 
li svoj križ i neka me slijedi.2 Dakle uči nas, da bez križa nema 
spasenja. > 

Ali zna Spasitelj dobro, da je često puta vrlo teško nositi križ, 
jer i sam je posrtao i padao pod križem. Pa da nam olakša taj 
teret, on nam bez prestanka doziva u pamet vječno blaženstvo, 
koje nas čeka iza kratke kušnje ovdje na zemlji. Tako na primjer 
u svojoj propovijedi na gori naziva blaženima sve patnike, koji 
strpljivo nose svoj križ. »Blaženi siromasi, veli Isus — blaženi 
koji sada gladujete — blaženi koji sada plačete — blaženi koji su 
progonjeni radi pravde!« A zašto su blaženi, Isuse? Zato, veli on 
jer je njihovo kraljevstvo nebeško! 3 : 

Dakle Spasitelj stoji pred nama, pa kad nam bude teško pod 
križem, on upire prstom u nebo i poziva nas, da tamo gledamo, 
pa će nam križ biti puno lakši. 

Za ovim prstom Isusovim pođoše svi sveci i pravednici Bo- 
žji. Uzmimo na primjer sv. Pavla apostola. Cijeli život toga čov- 
jeka, kako znademo iz sv. Pisma, bio je neprekinuti lanac križe- 
va i stradanja, Pa ipak on piše Korinćanima: Ja kipim od veselja 
pored sve naše nevolje.“ A odakle mu to veselje kraj tolikih kri- 
ževa? Na to nam pitanje odgovaraju njegove riječi, što ih piše 

istim Korinćanima: Naša sađašnja kratkotrajna i mala nevolja, 


\ piše Pavao, donosi nam vječnu, od svega pretežniju slavu na ne- 


'besima.* Dakle pogled u nebo dao mu je snage, da ustrpljivo, da- 
pače veselo nosi svoje teške križeve. 

(A tako su radili i svi ostali sveci i pravednici Božji. Zato su 
i bili onako ustrpljivi u svojim nevoljama. Pa da i nas povuku za 
sobom, služe se raznim usporedbama iz običnog života. Evo jed- 
ne takove usporedbe. 

Deva u pustinji, vele oni, mora kojiput po deset i petnaest 
dana biti bez vode. Na koncu životinja ipak klone i jedva se vuče 
pod teškim teretom na grbači. Ali čim iz daljine nanjuši oazu 
s vodom, odmah oživi! To joj dadne toliko snage, da s lakoćom 
ponese i najteži teret pa pojuri prema zelenoj oazi. 

I nas čeka, vele sveci Božji, iza kratkog života ovdje na ze- 
mlji vječna Oaza gore na nebesima. Pa kad ti bude teško, i ti mo- 
žda padneš pod svojim križem poput Spasitelja, upri pogled u tu 
Oazu Božju gdje smrti više ne će biti, ni tuge ni jauka ni boli. s 
I taj će ti pogled uvijek dati snage, da se opet digneš i s lakoćom 
poneseš svoj križ prema nebu, gdje te čeka vječno blaženstvo u 
zagrljaju Oca nebeskog. 

IZGUBLJENO JANJE 


Stari je svećenik običavao svaki dan pročitati jedno poglavlje 
iz sv. Pisma. Eno ga baš sada, sjedi za stolom i čita one riječi iz 
krivičnog zakona staroga zavjeta: Rana za ranu — oko za oko — 
zub za zub.1 To znači, pisalo je u opasci: Ako je netko ranio dru- 
gog čovjeka, sudac ga je morao osuditi, da se i njemu zada isto 
takova rana. Ili: ako je iskopao oko, odnosno izbio zub svome 
bližnjemu, i njemu se je za kaznu moralo iskopati oko, i izbiti 
isti zub. 

Dok je on to čitao, donesoše mu poštu. Bilo je samo jedno 
pismo. Svećenik pogleda poštanski žig, i odmah pogodi, da mu to 
piše jedna gospođa, s kojom se je nedavno upoznao. Evo, kako 
je došlo do toga poznanstva. Jednog dana pokuca netko na nje- 
gova vrata i uniđe nepoznata gospođa, koja mu se predstavi i od- 
mah reče: 

— Dosla sam, prečasni, da vam se zahvalim, jer vi ste me 
obratili i spasili... Starac je začuđeno pogleda. — Sjećate li se, 
nastavi žena, one vaše propovijedi o Dobrom Pastiru, koji neu- 
morno i ustrpljivo traži izgubljenu ovcu. I kad je nađe, — kako ste 
vi rekli — uprti je pun veselja na svoja ramena. 2 — Svećenik kim- 
ne glavom, da se sjeća. A žena nastavi: Ja sam bila takova ovca, 
jer sam zalutala na stranputice svih mogućih grijeha, ali sreće 
nisam nigdje našla... I eto, milosrdni je Bog poslao vas, da za- 
lutalu ovcu opet privedete Božanskom Pastiru. I od onda upravo 
osjećam, kako me Spasitelj nosi na rukama, kao pastir svoje ma- 
lo i nemoćno janje. To me je natjeralo, da dođem i da vam se 
zahvalim. 

Starcu je zaigralo srce od veselja, a niz lice mu se otisne suza 
radosnica prema onim riječima Isusovim: Veća je radost na ne- 
bu zbog jednog grešnika, koji se obratio, nego zbog devedeset 
i devet pravednika, kojima ne treba obraćenja. > Svećenik je poča- 

stio gospođu crnom kavom, i tako su se rastali. A evo, sad mu 
iše. 

4 Kad je otvorio pismo, iz kuverte ispade prekrasna slika Dob- 
rog Pastira. Na slici se vidjela duboka provalija. A gore na rubu 
provalije zaplelo se janje u malom bodljikavom grmu, i samo što 
se nije survalo u bezdan. A nad grmom se sageo Isus s pastirskim 
štapom u ruci, pa oprezno raspetljava trnje, da iz njega izvuče 
i spasi svoje nesretno janje. — Ispod slike je pisalo: »Još jednom 
hvala! — Izgubljena i nađena ovca«. 

Stari je svećenik dugo gledao tu dirljivu sliku i opet mu je 
nekoliko suza orosilo lice. A već sutradan sjede za stol, da odgo- 
vori. U pismu se zahvalio na onoj krasnoj slici i preporučio 
spasenoj ovci, da se črstvo drži Spasitelja, jer jedino u njegovu 
naručaju naći će svoju sreću ovdje na zemlji, i vječno spasenje 
na nebesima. A onda je nastavio ovako: 

Vi ste meni poslali onu lijepu sliku, nad kojom bi čovjek mo- 
gao zaplakati, gledajući nježnu ljubav Isusovu prema izgublje- 
nom janjetu. A za uzvrat ja ću vam ispričati jednu dirljivu špa- 
njolsku legendu, koju je vjerni španjolski narod ispleo oko jedne 
Isusove slike. 

Jedna žena, veli ta legenda, bila je od svojih roditelja vrlo 
dobro odgojena. Ali kasnije, u vrtlogu života, pođe zlim putem 
i padala je sve dublje i dublje. Uzalud su bile sve opomene nje- 
zinih roditelja, svećenika i prijatelja, ona je dalje srtala u svoju 
propast. Ipak nije posve zanemarila molitve. Od vremena do vre- 
mena išla je u jednu crkvu, gdje je na glavnom oltaru bila pre- 
krasna slika, koja je predstavljala Isusa kao Muža bolova. 4 

Jednog dana bila je sama kod kuće, kad li netko pokuca na 
vrata. Ona otvori i pred vratima ugleda umornog putnika sa šta- 
pom u ruci. Bio je obučen u dugačku bijelu haljinu, svu prašnu 
od dugog putovanja. A na licu mu se odražavala velika tuga. On 
je zamoli u ime Božje, da se u njezinoj kući malo odmori i okri- 
jepi. Ona ga srdačno primi i odmah postavi pred njega, što se je 
zateklo u kući. 

Dok je on šuteći i zamišljeno jeo, opazi ona na njegovoj bi- 
jeloj haljini, ito baš na mjestu, gdje je srce, malu krvavu mrlju, 
koja se je pred njezinim očima sve više širila... Začuđena tom ta- 
jinstvenom pojavom, ona se malo bolje zagleda u njegovo tužno 
lice... To lice bilo je nekako poznato — ona ga je negdje vidjela 
— ali gdje? ... I najednom se sjeti! Pa to je se isti čovjek, 
čija se slika nalazi na glavnom oltaru one me . Isus, Muž bo- 
lova! Ona se okameni od čuđenja. , 

Sada ju Spasitelj pogleda dugim pogledom i blago joj reče: 
Jest kćerko, ja sam to! Došao sam da potražim svoju izgubljenu 
ovcu. Ti dobro znaš, kćeri moja, da nema srca na nebu i na zemlji, 
koje bi te više ljubilo od mene. Iz ljubavi prema tebi ja sam se 
najdublje ponizio i kao malo dijete spustio s neba u jaslice. Da 
ie spasim od vječne propasti, dao sam se bičevati, trnjem okruniti 
i na križ razapeti. — Ti se čudiš ovoj krvavoj mrlji na prsima... 
Ovom krvlju koja kaplje iz moga srca, hoću da ti pokažem, da bi 
se iz ljubavi prema tebi, kad bi to bilo potrebno, dao još jedan- 
put razapeti na križ.. A ti? Mjesto da mi uzvratiš ljubav, bez 
prestanka me vrijeđaš sve novim i novim grijesima. Je li to pra- 
vedno? 

Ženi se sada otvoriše oči. Ona upozna svu zloću svojih gri- 
jeha, i strašnu nezahvalnost prema ljubavi Spasiteljevoj. Zato po- 
če gorko plakati i pade do nogu Isusovih poput one grešnice iz 
sv. evanđelja. Roneći suze obeća Spasitelju, da će početi novi 
život... 

Draga kćerko, nastavi stari svećenik .. i u isti čas sjeti se 
onih riječi, što ih je jučer čitao u sv. Pismu, pa ovako završi: U 
starom se zavjetu krojila pravda prema onim riječima Mojsi- 
jevim: »Rana za ranu — oko za oko — zub za zub!« A pravda 
novog zavjeta traži od nas, da svom Dobrom Pastiru uzvratimo 
»ljubav za ljubav — vjernost za vjernost — srce za Srcel« prema 
onim riječima naše crkvene pjesme: 

Ljubavlju ljubav vratimo 
Srca mu svog ne kratimo! 

zn ————— 
GAVRAN BEZ KRILA! 





Spasitelj nas bez prestanka poziva, da u svojim potrebama, 
duševnim i tjelesnim, sve svoje pouzdanje stavimo u Boga. Pogle- 
dajte ptice, veli on. Niti siju niti žanju niti spremaju u žitnice, 
i vaš ih Otac nebeski hrani. Zar vi niste mnogo vređniji od njih?1 
Svaki čovjek, kad čuje ove riječi, mora uskliknuti: Točno tako je! 
Ako se Bog brine za ptice, valdja će se daleko više brinuti za 
nas, koji smo stvoreni na njegovu sliku i pozvani k njemu u nebo! 
A to nam potvrđuje i cijela povijest staroga i novoga zavjeta. 
Uzmimo iz te povijesti samo jednog čovjeka — Iliju proroka. 

Cijeli život toga čovjeka bio je jedno neprekidno progonstvo, 
jer ga je bezbožna kraljica Jezabela tražila i progonila na sve stra- 
ne. Zato se Ilija morao potucati od nemila do nedraga. Ali on 
je imao neograničeno pouzdanje u Oca nebeskog, i Bog ga je 
uvijek, često puta na čudesni način, izbavio i spasio. Da spomene- 
mo samo jednu zgodu. 

Kad je nastala velika glad u zemlji, reče Bog Iliji: Pođi na 
istok i sakrij se kod potoka Karita!»2 Taj je potočić bio u posve 
pustom kraju, gdje na daleko nije bilo ljudi, kod kojih bi se čov- 
jek mogao smjestiti, i kako tako prehraniti. To je Ilija vrlo dobro 
znao. Ali još je bolje znao i čvrsto vjerovao, da ga Otac nebeski 
i u toj pustinji ne će zaboraviti. Zato šuti i ništa ne pita. A Bog je 
odmah nagradio to njegovo pouzdanje i reče mu: Ja sam naredio 
gavranima, đa te ondje hrane. 3 

Tako je i bilo. Ilija se je dugo vremena ondje sakrivao, sve 
dok potok nije presušio, a gavrani su mu donosili u jutro kruha 
i mesa, isto tako na večer.“ Iz ovoga vidimo, da je Otac nebeski 
spreman učiniti i čudo, ako je to potrebno da prehrani svoju 
djecu. 

Nego možda će sada netko reći: Ali ja nisam Ilija prorok, da 
mi Bog šalje hranu po gavranima! Točno tako je! Nisi ti Ilija, 

ali si dijete Božje kao i on, i Otac tvoj nebeski, koji se brine za 
ptice, ne će sigurno ni tebe zaboraviti. Doduše, tebi po svoj pri- 
lici ne će Bog nikada po gavranima poslati kruha. Ali njemu ni- 
su ni potrebni ovi krilati gavrani. Ima on na milijune drugih 
»gavrana« bez krila, po kojima ti može priskočiti u pomoć, kad- 
god to ustreba, Evo jednog takvog gavrana. 

Kad je slavni pjesnik Goethe studirao u .Strassburgu, bio mu 
je kolega mladi Jung-Stilling, kasnije glasoviti liječnik, čuven po 
cijelom svijetu. Taj Stilling bio je sin siromašnih seljaka, ali kr- 
šćanin od glave do pete. Na univerzu je došao s malo para u 
džepu — svega jedan talir! — ali s puno pouzdanja u Oca nebe 
skog. A dragi je Bog nagradio to njegovo pouzdanje, pa mu uvijek 
priskočio u pomoć, kad je zatrebalo. 

Jednog dana posjeti ga Goethe i saznade u razgovoru, da Stil- 
ling mora sutra isplatiti sto talira, ako želi nastaviti studije. A u 
džepu nije imao ni prebijene pare... Međutim Stilling je bio ve- 
seo kao obično. Zabavljao se s Goetheom, svirao, pjevao, plesao... 
Tome se pjesnik veoma začudio i reče mu: 

— Ali Henriče! Kako možeš biti tako bezbrižan, kad znaš, šta 
te sutra čeka? . 

— Ne boj se ti, Wolfgange, ne boj se! odgovori mu Stilline. 
Ja sam sve svoje pouzdanje stavio u svog bogatog Oca na nebesi- 
ma. I čvrsto sam uvjeren, da me on ne će zaboraviti. 

I zaista sutradan dobije odnekle sto talira, ni sam nije znao 
odakle, i podmiri svoj fatalni dug. Poslije dva-tri dana posjeti ga 
Goethe i odmah ga upita: jesi li dobio od Boga sto talira? 

— Jesam, jesam Wolfgang! odgovori veselo Stilling. Ja sam 
tebi rekao, da će mi Otac nebeski poslati, i eto poslao je! ' 

— Budalo! reče mu Goethe. Nije ti poslao Bog, nego ja. 

— Ti? začudi se Stilling. Velika ti hvala! I poljubi pjesnika... 
Međutim poslušaj me Wolfgang! Nisam ja budala, nego ti, kad 
ne uviđaš, da mi je one pare 'ipak poslao Bog. A ti si bio samo 
onaj gavran sv. Ilije, kojim se je Bog poslužio, da mi priskoči u 
pomoć. Jer ne bi ti meni poslao, da ti Bog nije dao, i da ti nije 
šapnuo, da mi pošalješ. ' 

Ovakovih i sličnih slučajeva pun je život ljudski. I mnogi bi 
od nas mogao puno toga pripovijedati, kako mu je Bog često 
puta upravo na čudesni način pritekao u pomoć. Zato nam dovi- 
kuje Duh sveti po sv. Petru apostolu: Svu svoju brigu bacite na 
Gospodina, jer on se brine za vas! 5 

KAD BI ZAVIST BILA GROZNICA! 


Jedne večeri prije spavanja klečao je mladi svećenik u svojoj 
sobi pred raspelom i ispitivao savjest... 

On je bio kapelan u jednom našem većem gradu i vrlo je 

revno obavljao svoju službu. Osobito je rado propovijedao, jer je 
za to imao i volje i talenta. I svi su ga hvalili, da su mu propovi- 
jedi savremene, kratke i zanimljive. To mu je naravski laskalo. 
Iza nekog vremena bili su premještaji među svećenicima. I po- 
četkom školske godine dođe u isti grad novi vjeroučitelj, koji je 
također vrlo dobro propovijedao. I ovoga počeše svi hvaliti, da je 
izvrstan propovjednik ... 
. One večeri, kad je naš kapelan klečao pred raspelom u svo- 
joj sobi, upita ga savjest tihim glasom: »A zašto je tebe danas 
nešio žicnulo u srcu, kad si čuo, kako onog tvog kolegu u sav 
glas hvale, da vrlo dobro propovijeda? Da to nije zavist...?« 

Mladi se svećenik na taj glas lecne i poče se pomnije ispitivati. 
Na koncu šapne: »Jest, jest, moram priznati. Počela je u mom 
srcu raditi zavist... A to nikako ne valja, jer zavist može čovjeka 
navesti na mnoge druge grijehe. Zato se i nalazi među sedam 
glavnih grijeha. 

Sada se i nehotice sjeti, šta mu je otac pripovijedao, kad je 
još bio dječak u osnovnoj školi. — U jedan veći grad, veli otac, 
doselio mlad liječnik. Bio je vrlo vješt u svojoj struci, a uz to pun 
ideala, pa se je svim žarom posvetio svome uzvišenom .sama- 
ritanskom zvanju. Bolesnicima je bio i otac i majka, spreman u 
svako doba da im pomogne. Zato ga je svijet počeo na sva usta 
hvaliti i s najvećim štovanjem o njemu govoriti. 

To je bilo krivo nekojim liječnicima. U njihovu srcu porodi 
se zavist i oni počeše s intrigama, ogovaranjem i klevetanjem. 
— »Pa on je obični fušer!« govorio je jedan, prezirno odmahujući 
rukom. — A drugi se je o njemu ovako izražavao: »On nije sposo- 


223 


224 


ban ni za osrednjeg bolničara, a kamo li da bude liječnik na kli- 
nicil« — A treći je ironično pitao: »Pa znate li vi ljudi, gdje je 
on studirao i doktorirao? Na tom i tom opskurnom sveučilištu, 
s kojeg uvijek izlaze najnesposobniji liječnicit« — A ako je mla- 
dom liječniku koji pacijent umro, odmah su svi graknuli: da nije 
postavio prave dijagnoze — da je primijenio krivu terapiju — da 
je propisao preveliku dozu lijekova itd. — I malo po malo svijet 
se počeo odbijati od njega i sumnjivo gledati njegove recepte. 

Mladi je liječnik ostao duboko razočaran i ogorčen. Ali zavist 
onih kolega nije mirovala, oni nastaviše svojim intrigama. On to 
više nije mogao izdržati — živci mu popustiše — poče pobolije- 
vati ina koncu umre... 

Ove pripovijesti svoga oca sjetio se mladi svećenik one ve- 
čeri, kad je ispitivao svoju savjet, i na koncu šapne: »Eto, kuda 
vodi zavist!« I odmah je čvrsto odlučio, da će tu opaku manu još 
u klici iščupati iz svoga srca. Zato dohvati sa stola knjigu, iz koje 
je svakog jutra razmatrao, i potraži u njoj razmatranje o zavisti, 
jer on će sutra o tome razmatrati. Evo nekoliko misli iz toga 
razmatranja. 

Ako mi prolistamo povijest ljudskoga roda, vidjet ćemo, da 
su ljudi često puta, baš iz zavisti počinili strašne grijehe. Da spo- 
menemo samo dva-tri primjera. — Tko je ubio prvog čovjeka ov- 
dje na zemlji, pravednog Abela? Ubila ga je zavist njegova brata 
Kaina! — Tko je nevinog Josipa Misirskog bacio u jamu i zatim 
prodao u ropstvo? Zavist njegove braće! — Tko je Sina Božjega 
razapeo na križ? Opet zavist židovskih svećenika i starješina! 

A koliko je mržnje i ratova među ljudima došlo baš iz zavi- 
sti, to zna samo Bog! Zato nas pita Duh sveti u sv. Pismu: Oda- 
kle ratovi i borbe među vama? Zar ne odatle, što želite a nemate, 
i zaviđdite a ne možete postići. 1 Dakle zavist je ona naklena iskra, 
od koje se može izroditi pravi požar raznih grijeha, ako se na 
vrijeme ne ugasi. i 


A ta paklena iskra — nemojmo se varati! — vrcne u svako 
ljudsko srce, jer od zavisti nije slobodan ni jedan čovjek, ni oni 
najbolji. To mi gledamo svaki dan oko sebe: zavidan je liječnik 
liječniku, umjetnik umjetniku, obrtnik obrtniku, djevojka djevoj- 
ci, svećenik svećeniku, redovnik redovniku! A sv. evanđelje veli, 
da su i apostoli bili zavidni jedni drugima, dok ih nije Duh sv. 
pročistio.* Kad imamo to na pameti, ne ćemo se ništa začuditi 
onoj talijanskoj poslovici, koja veli: »Kad bi zavist bila groznica, 
našlo bi se, da su svi ljudi bolesni od groznice«, : 

Kad je naš kapelan završio svoje razmatranje, sklopi ruke i 
usrdno zamoli Oca nebeskoga, da mu pomogne što prije ugasiti 
onu paklenu iskru u njegovu srcu, 

NA TEREZIJAMA 


Smrt se obično slika kao ljudski kostur, koji drži u rukama 
oštru kosu i kosi ljude kao travu. Na toj bi kosi trebalo s jedne 
strane urezati riječ »najsigurnija« a s druge strane »najnesigurni: 
ja«. Jer to su dvije fatalne oznake smrti. Fatalne zato, jer su sva- 
kom čovjeku dobro poznate, ali na žalost većina ljudi ne misli 
na to. 

Da je smrt najsigunija od svega ovdje na zemlji, to znade 
svako dijete, i o tom ne treba ni jedne riječi trošiti. Zato ćemo 
se ovdje malo pozabaviti onom drugom oznakom smrti: da je ona 
najnesigurnija. 

Da nam ta apsolutna nesigurnost smrti bude jasnija, mi će- 
mo postaviti nekoliko pitanja. — De nam reci: gdje ćeš ti umni- 
jeti? U svojoj kući — ili na ulici — ili u željeznici — ili na paro- 
brodu? Toga nitko ne zna osim Boga! — A od čega ćeš umrijeti? 
Od bolesti — ili od puške — ili od mača — ili od otrova? Tko bi 
to znao! odgovaraš ti. — Ili reci nam: kada ćeš ti umrijeti? Iza 
15 godina — ili iza 15 dana — ili iza 15 minuta? I toga nitko ne 
zna! Dakle nesigurnost na sve strane. 

Sveci se Božji služe jednom usporedbom, da nam tu nesigur- 
nost smrti zorno stave pred oči. Ali da bolje razumijemo tu uspo- 
redbu, moramo se najprije sporazumjeti o jednoj riječi. — Sva- 
kom je od nas dobro poznata ona starinska ručna vaga, koju je 
trgovac držao u ruci, a s obje strane visjele su u zraku dvije 
zdjele, na kojima se vagalo voće i povrće. Za tu vagu imamo 
mi u Bosni posebno ime »terezije«. A sada evo, šta vele sveci Božji. 

Smrt je, ili ako hoćete ljudski život nalik na takove terezije, 
koje lebde u zraku, pričvršćenećnad dubokom provalijom. Svaki 
čovjek, vele sveci Božji, stoji na tim terezijama, i to jednom 
nogom na jednoj zdjeli terezija, a drugom na drugoj. A pod njim 

pukao vječni bezdan... Može li biti nesigurnijeg i labilnijeg po- 
ložaja od ovoga? Jedva! Jer dosta je i najmanji pokret i najslabiji 
vjetrić, da čovjeka strmoglavi u bezdan, 

Svaki od nas, ako se samo malo zamisli u ovu usporedbu, 
mora priznati: Točno, tako je! Pa ipak mi ljudi često puta zabo- 
ravljamo na tu fatalnu nesigurnost, i obijesno se igramo na tim 
terezijama, ne vodeći nikakvog računa o Božjim i crkvenim za- 
povijedima. Evo, šta o tom pripovijeda jedan župnik. 

Mjesna glazba u njegovoj župi održavala svoju godišnju skup- 
štinu, na kojoj je i on bio prisutan. Na skupštini je donesen za- 
ključak, da će glazba odsele svakom pokojnom članu njihova dru- 
štva svirati na sprovodu. — A bio je tu prisutan i jedan starac od 
svojih sedamdeset i pet godina. Kad je spomenuti zaključak izgla- 
san, pristupi k njemu jedan mladić, inače poznati raskalašenik u 
mjestu, i obijesno mu reče: »Spremi se stari! Tebi ćemo prvom 
zasvirati!« 

Ovaj je mladić zaboravio, da i on stoji na onim nesigurnim 
terezijama, s kojih se može svaki čas survati u bezdan. I bio je 
bezbrižan, kao da mu je pod nogama najtvrđi beton. Ali se je pre- 
vario! Njemu su prvom zasvirali na sprovodu... 

Eto, kako je smrt nesigurna! Zato nas Spasitelj bez prestan- 
ka opominje: Pripravni budite, jer ne znate ni dana ni časa!! 


FELIKSOVA PISMENA RADNJA 


U sakristiji jedne župne crkve sjedio svećenik za stolom i pre- 
metao neke spise. Evo šta je bilo na stvari. On drži predavanja 
iz vjeronauka gimnazijalcima viših razreda. Volio je on te odvaž- 
ne katoličke mladiće od svega srca, a i oni njega. Trudio se 
na sve moguće načine, da im blago sv. vjere što dublje usadi u 
mlada srca. Među ostalim, on im je zadavao i pismene zadatke, 
da tako odgoji što bolje laike-apostole. U tu je svrhu osnovao 
i malu biblioteku, koja je bila svima otvorena. 


Na zadnjem satu vjeronauka dao im je zadatak, da pismeno 
obrade temu pod naslovom »Zašto mi je draga pobožnost Križno- 
ga Puta?« Oni su to napisali, i evo on sada pregledava njihove sa- 
stavke. Naravski, i ovog je puta odnio pobjedu njegov najbolji 
đak Feliks. Svećenik je bio oduševljen čitajući njegovu radnju, 
i nije mogao odoljeti srcu, da je ne pročita župniku i drugim sve- 
ćenicima, koji su naišli u sakristiju. Pa tako je ta Srećkova rad- 
nja dospjela i u ovu knjigu, i mi je donosimo s nekim vrlo 
malim izmjenama. 

U životopisu Bl. Franje Lippi-a (f 1291) — počeo je Feliks — 
čitamo ovo. Taj se čovjek nije mogao nikad dosta nadiviti ne- 
shvatljivoj ljubavi Sina Božjega, koju nam je iskazao na križu. 
Zato mu je raspeti Spasitelj bio uvijek na pameti. O njemu je 
razmišljao, njemu se molio, njemu zahvaljivao. 


Jednog je dana pred oltarom opet razmatrao o muci i smrti 
Spasiteljevoj. I gle, usred razmatranja ukaže mu se Isus na kri- 
žu. Prizor je bio potresan. Iz svih rana Isusovih kapala je krv — 
na glavi mu oštra trnova kruna — Srce probodeno — ruke i noge 
prikovane... Gledajući to raspeto tijelo, Franjo brizne u plač 
od sažaljenja, a Isus mu progovori: »Pogledaj sinko, šta sam ja 
sve pretrpio za čovjeka! Pa tko mi se na tome zahvaljuje, tko me 

sažaljuje, tko mi uzvraća ljubav? Skoro nitko...!« I viđenja ne- 
stade. — Franjo je od onoga dana počeo još nježnije ljubiti raspe- 
toga Spasitelja i pozivati ljude, da mu budu zahvalni. 

Možeš ti o tom viđenju BI. Franje držati štogod hoćeš, nije 
to sv. Pismo. Ali da raspeti Isus traži od nas zahvalnost, sažalje- 
nje i ljubav, o tome nema nikakove dvojbe, jer evo kako on uzdi- 
še na križu: Crv sam ja, a ne čovjek! Probodoše mi ruke i noge, 
prebrojiše sve kosti moje! 1 I onda se ovako tuži: Čekao sam, hoće 
li me tko sažaliti, a nije ga bilo. Tražio sam, hoće li me tko utje- 
šiti, i nisam ga našao. 2 Dakle Spasitelj želi i traži od nas, da ga 
u njegovim mukama sažalimo i da mu se od svega srca zahvalju- 
jemo na njegovoj beskrajnoj ljubavi. 

Pa da se tom pozivu što spremnije odazovemo, evo jedne nje- 
žne legende, koju je oko križa isplela mašta pobožnog naroda. — 
U Južnim krajevima raste jedna mala biljka, koja se zove passi- 
flora, a to znači »biljka muke«, Na bijelom cvijetu te biljke ima 
pet, kao krv crvenih mrlja. A oko cvijeta rastu tri oštra trna. 
Odakle te krvave mrlje i to trnje? Evo šta na to odgovara pobož- 
ni vjerni narod. 

Na Golgoti, točno pod križem rasla je ta mala biljka. Pa kad 
je Isus umirao na križu, ona je gledala njegove muke i od žalosti 
proplakala. Pa da bar netko utješi Spasitelja, mala se je biljka 
digla u vis i uzverala na drvo križa. Tude je svojim lišćem obuj- 
mila noge Isusove i svakim svojim cvijetom poljubila njegove 
svete rane. 

A raspetom je Spasitelju bila tako draga ova sućut, da je 
na svaki njezin cvijet kapnuo pet kapi svoje božanske krvi, kao 
spomen na svojih pet rana. A oko svakog cvijeta stavio je tri trna 
za uspomenu na ona tri čavla, kojima je bio prikovan na križ... 
I tako taj cvijet nosi i danas na sebi biljege muke Isusove. 

Ovo je samo pobožna priča. Ali mi možemo tu priču vrlo la- 
ko pretvoriti u zbilju i realnost. Jer svaki od nas može postati 
živa passiflora Isusova, ako se često sjećamo njegove muke i smr- 
ti, iako mu uzvratimo ljubav za ljubav. A Spasitelj nam ne će 
ostati dužan, nego će i našu dušu, kao i onu passifloru, poškropiti 
svojom božanskom krvlju koja nas čisti od svakoga grijeha po 
njegovoj bogatoj milosti. 3 

Eto, završio je Feliks, zato je meni draga pobožnost Križno- 
ga Puta. Jer se u toj pobožnosti polako, od postaje do postaje — 
poput male passiflore, — penjem na križ Isusov, sve do njegova 
probodenog Srca, koje je »Izvor života i svetosti«. 

BOŽJI PARADOKS 


Paradoks je istina, koja čovjeku na prvi pogled izgleda ne- 
moguća i nevjerojatna, a ipak je istina. Takovih paradoksa ima u 
fizici, prirodopisu, matematici i u svim drugim znanostima. 
Mi ćemo ovdje pogledati jedan takav paradoks u Božjem postupa- 
nju s ljudima. 

Sestra Zorka bila je već dvadeset i dvije godine u samostanu, 
gdje je provodila uzoran redovnički život. Jedne se je zime teško 
razboljela i liječnik je naredio, da se odmah prenese u bolnicu. 
Tude je dosta dugo ležala podnoseći velike bolove — operacija, 
transfuzija krvi, bezbrojne injekcije... .. 

A imala je s. Zorka staru majku, koja ju je u bolnici često 
pohađala s najstarijom kćerkom, Zorkinom sestrom. Kad su jed- 
nog dana opet bile kod nje, upita je sestra: 

— Zorka, zašto Bog šalje tebi ovu tešku bolest? Pa barem ti 
nijesi kakva grešnica! Od djetinjstva si vjerno služila Bogu. Iz 
ljubavi prema njemu sve si ostavila i otišla u samostan. Pa zašto 
baš tebi šalje ovaj teški križ? 

— Zato sestro, odgovori redovnica s najvećim uvjerenjem, jer 
je dobar i jer me ljubi... 

Evo, to je taj Božji paradoks: da nam on šalje i kniževe zato, 
jer je dobar i jer nas ljubi. To čovjeku na prvi pogled izgleda 
nemoguće i nevjerojatno. Ali ipak je tako, jer to nas uči sam 
Gospodin Bog, skoro na svakoj stranici sv. Pisma, 

Uzmimo na primjer pravednog Tobiju. Njemu daje svjedo- 
čanstvo sam Duh sveti, da je bio čovjek dobar i svet. Pa ipak 
mu Bog šalje teške križeve. Najprije siromaštvo, onda žestoke 
progone i na koncu sljepoću. Kad je sve to prohujalo i Tobija 
opet progledao, reče mu anđeo Rafael u ime Božje: Jer si bio 
drag Bogu, trebalo je da te stigne kušnja.!1 Dakle Otac mu je 

nebeski poslao sve te križeve iz ljubavi, da ga tim križevima još 
više posveti i privuče k sebi. Zato nam Duh sv. opet i opet do- 
vikuje u sv. Pismu: Sine moj, ne preziri karanja Gospodnjega 
i ne kloni duhom, kad te on šiba. Jer koga Gospodin ljubi, onoga 
i kara, kao otac sina, kojemu želi dobro. 2 

Ovu očinsku pedagogiju dragog Boga dobro su razumjeli svi 
sveci i pravednici Božji. Zato se nisu opirali, nego su iz njegove 
ruke radosno primali svaki križ i nosili ga ustrpljivo, dapače ve- 
selo. Evo na primjer šta čitamo u životopisu sv. Elizabete Tiirin- 
ške. Nju su neprijatelji zajedno s djecom na sam Badnjak godi- 
ne 1227. protjerali s njezina imanja. Pa šta radi svetica u tim te- 
škim časovima? Nevjerojatno! Ona moli Franjevce u obližnjem 
samostanu, da otpjevaju: »Tebe Boga hvalimo!« Dakle zahvaljuje 
se Bogu i na tom velikom križu, jer je čvrsto vjerovala, da joj 
Otac nebeski šalje i taj križ za njezino vječno spasenje. 

Među te pravednike spadala je i naša s. Zorka, jer čuli smo, 
šta je rekla sestri usred svoje teške bolesti. A kad je ozdravila, 
priznala je svome duhovniku, da ju je taj križ upravo preporodio. 
»Ja sam i do sada čvrsto vjerovala, rekla je. Ali sada je moja vje- 
ra daleko jača nego prije. I dosad sam ljubila Boga. Ali ovaj je 
križ još čvršće privezao moje srce sa Srcem Isusovim«. 

A tako je i moralo biti, jer evo šta veli Duh sveti: Kao što 
se u vatri čisti srebro, a u peći zlato, tako i Gospodin kuša srca. 3 
Naime, ako se dragocjene kovine bace u vatru, spane s njih sva 
rđa i plijesan. Tako i Otac nebesk čisti srca svoje djece u vatri 
raznih križeva i nevolja, da jednom budu dostojni primiti krunu 
vječnoga života. 

Zato je s. Zorka jednog dana zapisala u svoj dnevnik ove ri- 
ječi: Bože, ja čvrsto vjerujem, da si ti moj najbolji Otac i onda, 
kad mi šalješ nevolje i križeve, premda često puta ne razumijem, 
zašto i kako. Ali svom dušom vjerujem Duhu svetom, koji veli u 
sv. Pismu: Onima, koji ljube Boga, sve izlazi na dobro“ pa i najte- 
ži križ. 

UHVATI MATICU! 


Poznavao sam vrlo dobro svećenika, koji je na početku i na 
svršetku svih svojih molitava usrdno molio Spasitelja, neka mu 
pomogne, da uhvati tu maticu i da je brižno čuva u svom srcu. 
— Međutim ostavimo sada svećenika i pogledajmo najprije ma- 
ticu. : 

Jednog dana dođe k sv. Augustinu neki čovjek dobre volje 
i upita ga: šta mu treba činiti da se spasi? Očekivao je, da će mu 
Augustin najprije izbrojiti cijelu čitulju Božjih zapovijedi, i onda 
ovako reći: »Ako hoćeš da se spasiš, moraš se pobožno moliti Bo- 
gu i revno ići u crkvu — moraš slušati roditelje i poglavare — 
moraš biti ponizan, ustrpljiv, blag, čist, odan u volju Božju...! 
Onda: ne smiješ psovati ni kleti — ne smiješ krasti, lagati, ogo- 
varati, klevetati, bludno griješiti...!« Ali mjesto svega toga reče 
mu svetac: 

— Ako želiš da se spasiš, ljubi Boga i bližnjega! 

— Zar samo to i ništa drugo? začudi se čovjek. 

— Samo to, potvrdi Augustin, i ništa drugo! Jer ako budeš 
zaista ljubio Boga i bližnjega, izvršit ćeš i sve ostale zapovijedi 
Božje. 

A to isto sa sv. Augustinom vele i svi ostali sveci Božji. Svi 
oni u jedan glas tvrde, da je za naše vječno spasenje potrebna sa- 
mo jedna stvar, a to je ljubav. »Ljubi, veli sv. Augustin, onda 
radi šta hoćeši« A tko je svece Božje naučio toj mudrosti? Tko 
drugi nego naš božanski Spasitelj! I njega je jednom zgodom 
upitao neki zakonoznanac, šta mu treba činiti, da uđe u život 
vječni. A Isus mu je odgovorio: Ljubi Gospodina Boga svoga svim 
srcem svojim, a bližnjega svoga kao sama sebe. To čini i iživjet 
ćeši — Jer — cijeli Zakon vjesi o ove dvije zapovijedi. 2 Dakle uči 
nas Sin Božji, da su sve zapovijedi sadržane u jednoj riječi: Ljubi 
Boga i bližnjega! I tko ispuni tu riječ, ispunio je cijeli Zakon. 

Da je zaista tako, možemo se lako uvjeriti, ako samo letimice 
pregledamo deset zapovijedi Božjih. — Uzmimo na primjer da je- 
dan čovjek zaista ljubi Boga. Hoće li on ikada moći pogrditi ime 
Božje? Nikada! Jer kako će on pogrditi i psovati Onoga, kojeg 
ljubi svim srcem i nada sve? Apsolutno nemoguće! Nego baš ob- 
ratno, ljubav će ga goniti, da Boga bez prestanka hvali i slavi. 
Dakle takav će čovjek nužno vršiti i prvu i drugu i treću zapovi- 
jed Božju, koje se odnose na štovanje Boga. — Ili uzmimo da ne- 
tko zaista ljubi svoga bližnjega kao sama sebe. Hoće li on ikada 
moći drugoga ismjehivati, ogovarati, klevetati, zavesti ga na gri- 
jeh, orobiti, raniti ili ubiti...? Apsolutno nemoguće! Jer kako bi 
on mogao ucviliti i ražalostiti onoga, kojeg ljubi kao sama sebe? 
Dakle taj će čovjek, bez ikakve dvojbe, vjerno vršiti i petu i šestu 
i sedmu... i sve ostale zapovijedi Božje do kraja. 

Talijanski pisac Scaramelli služi se krasnom usporedbom, da 
nam ovu temeljnu zapovijed Isusovu zorno stavi pred oči. — Kad 
se pčele izroje, veli on, ne treba hvatati cijeli roj i svaku pojedinu 
pčelu. Dosta je da uhvatiš samo maticu! I ako si nju uhvatio, sve 
će pčele doći za njom u košnicu. A što je matica među pčelama, 
to je ljubav među krepostima. Pa ako želiš da se spasiš, uhvati 
tu maticu Božju i duboko je pohrani u svom srcu. Onda će se 
brzo oko nje, kao oko svoje kraljice, okupiti sve ostale kreposti, 
koje su nam potrebite na putu u život vječni. 

A sada se vratimo onom svećeniku. On je kod svih svojih 
molitava uvijek dodao onaj zaziv iz litanija: Žarko ognjište lju- 
bavi, smiluj mi se! I upali u mom srcu iskru ljubavi svoje! Znao 
je on vrlo dobro, da će lako izvršiti sve ostale zapovijedi Božje, 
ako bude ljubio Boga i bližnjega, jer Duh sveti veli, da je ljubav 
ispunjenje Zakona. 3 

NELOGIČNOST SV. IVANA 


Sveto nas Pismo bez prestanka poziva, da sve svoje pouzda- 
nje stavimo u Boga. Povjeri Gospodinu svoju sudbinu, veli Duh 
sveti, i uzdaj se u njega! On će već providitili — jer — Bog je 
štit svima, koji se uzdaju u njega.? A zašto se mi moramo uzdati 
u dragog Boga? Mjesto odgovora na to pitanje evo jedne zgode 
iz života našeg savremenika sv. Ivana Boska (f 1888). 

On je naumio da gradi veličanstvenu crkvu na čast Majci 
Božjoj u Torinu. Već je izradio planove i sastavio proračune, ali 
u blagajni nije imao ni prebijene pare. Jedne večeri razastro on 
te planove po stolu, pa ih pokazuje svojoj majci: 

— Evo mama pogledaj! Gradit ćemo ako Bog da crkvu... 
Kad je mati vidjela divnu sliku te buduće crkve, i nehotice us- 
klikne: 

— Prekrasno! A onda iza kratke stanke upita sina zabrinuto: 
Ali sinko, kako ćeš graditi, kad nemaš novaca? 

— Abili mi ti mama dala, kad bi imala? 

— Kako da ne bih, sinko! Dala bih i zadnju paru! 

— Eh, onda ćemo odmah početi! usklikne svetac pobjedono 
sno. — Mati ga začuđeno pogleda. Šta mu je?... On će graditi 
zato, jer bih mu ja dala novaca, kojih nemam! Gdje je tu logika! 
— I oklijevajući nastavi: 

— Ali sinko, ti dobro znaš, da ja nemam. Pa kako ćeš onda... 

— Znam mama, znam! prekide je svetac. Ti nemaš, ali ima 
dragi Bog. A on me ljubi daleko više nego ti. Pa ako bi mi ti 
dala, on će mi još prije dati. Ne će me on ostaviti. 

I Bosko je počeo graditi s malo novaca, ali s puno pouzdanja 
u Oca nebeskog. A Bog je na čudesni način priskočio u pomoć. 
Crkva je sretno dovršena, i danas se ponosno diže prema nebu 
kao divni spomenik djetinjeg Kto u dragog Boga. 

U onom razgovoru sa svojom majkom dao nam je svetac 
ujedno i odgovor na postavljeno pitanje: zašto se moramo uzdati 
u Boga? Zato — odgovara on — jer nas Bog ljubi daleko, daleko 
više nego naša majka, više nego sto i tisuću majki. Pa ako mati 
ne može zaboraviti svoga djeteta, zar će on mene zaboraviti i os- 
taviti? Nemoguće! Kad Bog nije poštedio ni svoga vlastitog Sina, 
veli sv. Pavao apostol, nego ga predao za nas — u smrt i na križ! 
— kako nam ne će s njim sve darovati! 3 Koliko se logike krije 
u ovim riječima sv. Pavla! Eto, po toj logici postao je sv. Ivan 
nelogičan i djetinjski se uzdao u Boga. 

A to naše pouzdanje izvanredno je drago Ocu nebeskom, i on 
se kune u sv. Pismu, da ne će nikad ostaviti čovjeka, koji se uz- 
da u njega. Evo na primjer, šta kaže Duh sveti o čovjeku praved- 
niku: »Svojim je anđelima naredio, da te čuvaju na svim tvojim 
putovima. Nosit će te na rukama, da ne zapneš o kamen svojom 
nogom!« A zašto tolika pažnja? Na ovo pitanje odmah odgovara 
Bog i ovako veli: Jer se je uzdao u mene, ja ću ga izbaviti!+ Pa 
da nas utješi i ohrabri, kad u svojim jadima i nevoljama klonemo, 
ovako nam dovikuje po proroku: »Zar je moja ruka prekratka 
i malena, da te ne mogu spasiti? Ili možda nema u meni snage, 
da te oslobodim?« 5 

ĐAVOLSKI TRIK 


U Kristovoj je Crkvi uvijek bilo, ima danas i bit će do konca 
svijeta raznih grijeha i sablazni. A to je Krist i prorekao u pozna- 
tim pričama: o dobrim i zlim slugama, o mudrim i ludim. djevi- 
cama, o dobrim i lošim ribama, a osobito u priči o pšenici i ku- 
kolju. Mi ćemo ovdje pogledati, kako se vrag služi tim grijesima 
i sablaznima, da pred našim očima izvede jedan svoj trik. 

Sjetimo se najprije Isusove usporedbe o gorušičnom sjeme- 
nu. 1 U toj usporedbi veli Spasitelj, da će se njegova Crkva iz ma- 
lih početaka razviti u veliko drvo. I zaista, Crkva je danas nalik 
na ogromno stablo, koje svojim granama . obuhvata cijeli svijet. 
Nato se Stablo uzvere i vrag, pa sa svojim pomoćnicima ovdje 
na zemlji ide od grane do grane, od lista do lista, i s povećalom 
u ruci pomno pretražuje, što ne valja. Naravski, na: tako divov- 
skom Stablu uvijek nešto nađu i pobjedonosno izvikuju: »Evo 
ovdje jednog nedostojnog Pape — eno ondje još jedrag) — eno 
tamo pokvarenog kardinala — eno drugog — eno trećeg! — aa 
jedne griješne redovnice — eno jednog nemoralnog redovnika sola 

Ali ostavimo sada vraga i njegove pomoćnike, neka dalje pre- 
tražuju. A mi ćemo međutim pogledati nešto drugo. sa Poznavao 
sam jednog liječnika, koji je imao prekrasan voćnjak, i sam je vo- 
dio brigu o tom voćnjaku. Svakog se je: proljeća i svake jeseni, 
s nožem i škarama u ruci, popeo na svoje voćke i brižno pretra- 
žio svaku grančicu i svaki zametak, Pa sve što je bilo trulo, zara- 
ženo i crvavo, odmah je rezao i bacao na zemlju. Zato mu je voć- 
njak divno uspijevao i bio na glasu u cijelom onom kraju. 

A sada mi recite, šta bi ljudi rekli, kad bih ja kroz desetak 
godina skupljao na jednu hrpu svu onu trulež, koju je doktor 
bacio sa svojih voćaka na zemlju, pa kad bih upro prstom u tu 
hrpu i povikao: »Evo, ljudi pogledajte! To vam je taj hvaljeni voć- 

njak doktorov!« šta bi ljudi na to? Svi bi me s pravom ismijali 
i rekli, da sam zvekan i budala. 

A eto, baš tako radi vrag sa svojim pomoćnicima. Jer i oni 
kad skupe sav onaj gad, što ga je ikad bilo na Stablu Kristove Cr- 
kve kroz dvije tisuće godina, bace sve to na jednu hrpu, pa upi- 
rući prstom u to smeće dignu zaglušnu graju i zatrube na sve 
strane, po svim novinama, časopisima i revijama: 

— Evo, pogledajte ljudi! To vam je ta »sveta katolička Crk- 
val« Evo, kako izgledaju tobožnji namjesnici Kristovi, koji nose 
naslov »Njegova Svetost!« To su vam ta prečasna, presvijetla i 
preuzvišena gospoda! Sve jedan bolji od drugoga! Eto vam tih 
anđeoskih djevica i skromnih redovnika ...! 

Nato cijeli pakao sa svim svojim pomoćnicima udari u za- 
glušni pljesak i odobravanje: »Tako je — tako je — tako je!« 
A njima se na žalost priključe i mnogi kršćani-katolici. Pa mje- 
sto da ismiju đavla i njegove pomoćnike, kako su mene ljudi 
ismijali kod onog doktorovog voćnjaka, oni mu još plješću i odo- 
bravaju. 

Sve takove kršćane moramo upitati: Zar ste slijepi i ne vidite, 
da je to samo đavolski trik i ništa drugo? Jer na svakom i naj- 
zdravijem stablu naći ćemo suhog lišća, trulih grančica i crva- 
vih plodova. Pa ne ću ja valjda samo na to gledati! Nego moram 
se malo izmaknuti pa jednim pogledom obuhvatiti Cijelo stablo 
od vrha do dna. Jedino tako se može ocijeniti širina i jakost nje- 
gova debla, gustoća njegovih grana i ljepota krošnje. 

Eto, tako moramo postupati i sa Stablom Kristove Crkve. Ne 
smijemo gledati samo na onu hrpu smeća, što ga je đavao stolje- 
ćima skupljao po Crkvi! Nego moramo jednim pogledom obuhva- 
titi cijelu Crkvu, sve njezine redove, sve Pape i biskupe, sve svece 
i pravednike, što ih je ona odgojila, sa svim njezinim školama, 
bolnicama i zavodima. Istom tada će nam puknuti pred očima 
veličajna slika Kristove Crkve, Tako je Crkvu promatrao slavni 
engleski povjesničar Malaulay i napisao ove riječi: »Na zemlji 
nije bilo grandioznije pojave, koja bi zauslužila veće proučavanje, 
od katoličke Crkve«, 

